
MOARA DRACILOR 


Primăvara venise ceva mai devreme pe plaiurile 
bănăţene, în acel an al mântuirii, 1616. Ogoarele 
arate, unele chiar şi semănate, abureau sub soarele 
molcom, prevestind un an încărcat de bucate. Barem, 
dacă peste vară turcii de dincolo de Dunăre i-ar fi 
lăsat în tihnă pe bieţii plugari, s-ar fi bucurat şi ei de 
mai mult saţ în zilele viforoase ale iernii. Însă, oricum, 
asta nu stătea în voia oamenilor locului. 

Pe drumeagul ce ducea de la Caransebeş către 
Mehadia, un călător se legăna în pasul domol al 
calului, bucurându-se şi om şi dobitoc de razele 
călduţe ale sfântului soare. După veşminte arăta a fi 
un oştean în plată, şi după toate semnele se afla cam 
de multişor în şa. Frâul atârna pe grumazul 
frumosului armăsar, călăreţul odihnindu-şi stânga, 
care-i atârna pe lângă trup, în vreme ce cu dreapta se 
căznea să sufle într-o frunză, aşa cum îşi amintea de 
pe vremea când era de-o şchioapă. li sălta inima de 
bucurie recunoscând vreun deal, ori vreun dâmb şi 
chiar falnicii stejari, ce păreau că nu mai crescuseră 
de când trecuse ultima dată pe acele meleaguri. Se 
scurseseră mai bine de şapte ani de atunci şi poate că 
nimeni astăzi nu şi-ar mai da seama, văzându-l pe 
ditamai oşteanul că este unul şi acelaşi cu fecioraşul 
răposatului cneaz Iancu de la Borlova, plecat în lume 
să-şi afle rostul. Dorul după fapte vitejeşti şi mai ales 
sângele străbunilor lui, cnezi din tată-n fiu, l-au 
îndemnat să apuce calea armelor, vânturând ţara în 
lung şi-n lat, până s-a aciuat în Iaşul Moldovei, la 
curtea măriei-sale Io Stefan vodă Tomşa. Mulţi îl sfă- 
tuiseră să-şi schimbe până şi numele de Marcu, aşa 
cum îl căpătase din botez, şi să se dea drept sârb, ori 


neamt, ca să se poată băga mai lesne lefegiu. Dar el se 
mândrea cu stirpea lui bănăţeană şi nu vedea pricină 
să se lepede de un nume ce-l purtau atâţia feciori prin 
Borlova. De vitejie, apăi avea ce povesti, căci, de când 
îi lumea, românii din acel colţ de ţară tot cu arma-n 
mână şi-au păzit ogoarele. 

Ce-i drept, avea o strângere de inimă când se 
gândea la casa părintească, lăsată de izbelişte după 
moartea mumă-si, că neamuri apropiate nu prea avea, 
însă în satul lor nicicând şi nimeni nu s-a lăcomit la 
bunurile celui plecat vremelnic. Poate că ar mai fi 
zăbovit prin depărtări, de n-ar fi fost mazilit măria sa 
vodă Tomşa, chiar în toamna trecută, şi Marcu nu s-a 
mai încumetat să bată drumurile surghiunului alături 
de stăpânul său. Nu prea i-a venit la îndemână lui 
Vodă, când i-a cerut îngăduinţa să se întoarcă acasă, 
fiindcă domnitorul prinsese mare drag de slujitorul 
credincios care-i fusese bănăţeanul. „Pas, Marcule, cu 
mine, că ne-om întoarce iarăşi în ţara Moldovei şi mult 
bine are să-ţi fie!” îi spusese domnul. „Bucuros mărite 
stăpân, da în ţara turcului mă înăbuş şi doru' de casă 
mă sfâşâie.” „D-apăi că şi aici în laşi fost-ai departe de 
satul tău, ş-ai trăit fără năcaz.” „Departe, stăpâne, da 
tot ţară românească să cheamă că îi, şi nu m-am ştiut 
înstrăinat, da'n ţară turcească... parcă-i altcum!” 

Vodă nu mai avusese ce spune şi-i dăduse 
dreptate, oftând din adâncul rărunchilor, căci urma să 
apuce calea străinătăţii şi cine ştia de se va întoarce 
vreodată, măcar că asta-i era nădejdea. Marcu însă i-a 
făgăduit că de-o fi să mai ajungă la domnie, fie în 
Moldova, fie în Ţara Românească, n-avea să pregete a 
i se înfăţoşa, ca slugă credincioasă, orişicând l-ar fi 
chemat. Din toată inima măria-sa l-a îmbrăţişat ca pe 
un vechi şi credincios tovarăş de luptă, dându-i o 


bunicică răsplată în galbeni, ca să-şi încropească 
gospodărie răzăşească prin părţile Banatului, atât de 
mult lăudate de Marcu. Atunci abia îşi va fi adus 
aminte feciorul de ochii cei verzi ai Aniţei, codana ce 
lăcrămase într-ascuns la plecarea lui din Borlova... 

Cam aste gânduri îi treceau prin cap drumeţului, 
simţindu-şi sufletul potolit ca după o grea viforniţă, 
când bidiviul se opri, ciulindu-şi urechile. Marcu nu se 
îndoi că cine ştie ce sălbătăciune îl va fi făcut pe cal să 
rămână-n loc, măcar că nu se spăimânta din orişice. 
Prinse pe dată frâul, aruncând frunza de la gură, şi 
trase şi el cu urechea. Într-adevăr, din depărtare se 
desluşea un tropot, iar pe acele vremuri nu aveai cum 
şti dacă cel ce-ţi ieşea în cale nu era vreun vrăjmaş. 
Oricum, paza bună trece primejdia rea, aşa că-şi roti 
ochii după vreun adăpost trecător. Işi amintea bine că 
după dâmbul din dreapta şleaului era pe vremuri 
Moara Dracilor, de lângă care începea un colţ de 
pădure, cu desiş încâlcit, unde străinii nu s-ar fi 
încumetat să pătrundă, iar cei din partea locului îşi 
făceau cruce şi se îndepărtau de un astfel de loc 
blestemat, aşa că dădu pinteni îndreptându-se într- 
acolo. 

Bătrânele ziduri, mucegăite, rămăseseră 
neschimbate de când le ştia. Un fior îi străbătu şira 
spinării, aducându-şi aminte cum în copilăria lui se 
povestea că vârcolacii şi strigoii de la Moara Dracilor 
sugeau sângele celor ce cutezau să le tulbure liniştea; 
şi se mai zvonea că mulţi oameni şi-au pierdut minţile, 
după un popas în acel loc înfricoşător. Dar nu de 
teamă ocoli el zidurile, ci spre a-şi priponi calul în 
desişul lăstărişului, îndepărtându-l cât mai mult de 
drumul-mare. Ajuns în umbra copacilor ce încă nu 
înfrunziseră deplin, fu nevoit să se afunde mai adânc 


în pădure, apoi, tiptil, făcând cale întoarsă, se pitulă 
după o tufă mai răsărită. Dinspre miazăzi, se auzea 
acum destul de bine goana cailor. 

N-avu prea mult de aşteptat, că pe dată se iviră 
câţiva călăreţi şi, ca un făcut, încetiniră tocmai în 
dreptul lui, de parcă ar fi căutat şi ei un loc de popas 
mai ferit. Pâlcul se opri şi cel din frunte arătă cu 
braţul zidurile morii, apoi cu toţii se zoriră spre locul 
blestemat. Marcu se lipi cu burta de pământ, fiindcă 
noii veniţi erau cinci, deşi unul dintre ei atârna de-a 
lungul şeii, legat cobză. Ajunşi între ruine, ceilalţi îl 
traseră pe nevolnic doborându-l la pământ şi făcându-l 
să icnească de durere. După veşminte, Marcu înţelese 
că era vorba de un închinător al profetului. 

— Stăm o vreme, spuse deodată cel ce venise în 
frunte şi părea căpetenie. Ai lui or să treacă fără să le 
dea prin cap că suntem aici, după care tăiem calea 
prin spate şi ne strecurăm în pădure. 

Oşteanul pricepu totul, întrucât vorbeau sârbeşte, 
limbă ce nu-i era necunoscută. li venea chiar să se dea 
pe faţă, căci dacă străinii s-ar fi ţinut de vorbă să 
treacă prin pădure i-ar fi văzut calul şi s-ar fi dat astfel 
în vileag. Căpetenia părea a fi un haiduc spătos şi 
Marcu îi cunoştea pe aceşti oameni, care veşnic se 
încrâncenau cu păgânii. Aşa că n-aveau decât să-l 
spânzure pe turc, ori să-i facă ce vor fi poftit, nu era 
treaba lui. 

— Mirko, zise unul, ce-ar fi să rămânem cu 
păgânul numai doi inşi, iar ceilalţi să fugă mai 
departe, încât urmăritorii să nu-şi dea seama că ne-am 
oprit. 

Marcu se uită la cel ce vorbise, socotind că nu era 
prost deloc, căci era firesc ca urmăritorii să mai tragă 
şi cu urechea din când în când, spre a-şi da seama 


încotro s-o apuce. 

— Bine ar fi precum spui, măi Koceo, încuviinţă 
Mirko. Vezi tu, frate, că şi-aşa suntem cam puţinei de- 
ar fi să ne înfruntăm cu spabhiii... 

— Atunci n-avem decât să-l spintecăm pe turc, îl 
dosim aici printre pietre şi când s-or linişti lucrurile îl 
ducem în desagă baronului, se băgă în vorbă un altul. 

— Stanko, tu ai face mai bine să-ţi mai ţii fleanca, 
i-o reteză Mirko. Uneori vorbeşte gura fără tine! 
Deocamdată eu poruncesc, şi voi aşa să faceţi precum 
zic! 

— Spuneam şi eu aşa..., încercă Stanko să se 
apere. 

Nimeni nu-i răspunse. Se aşternu o linişte parcă 
sporită de apa clipocindă a pârâiaşului. Dar îndată 
urechile ciulite prinseră dinspre miazăzi şi tropotul 
înăbuşit dar crescând al urmăritorilor. Gemetele 
prinsului îl făcură pe Mirko să se încrunte, iar după o 
clipită de gândire zise încet: 

— Koceo, socot că tu ai cugetat bine, aşa că vei 
rămâne cu păgânul, iar după ce osmanlâii s-or pierde 
în depărtare, te tragi frumuşel prin spatele morii, şi 
dincolo de deal te-om întâmpina şi noi. 

— Singur?! se miră Kocea. Numai eu cu ăsta... aici 
în Moara Dracilor?! 

— Nu care cumva ţi-o fi teamă? râse batjocoritor 
Stanko. 

— Atunci rămâi şi tu, viteazule, hotărî Mirko, 
ţintuindu-l pe cel ce vorbise mai înainte. 

Marcu îşi dădu seama că haiducii trebuie să fi fost 
de prin partea locului, de vreme ce cunoşteau faima 
blestemată a morii. I se păru chiar că l-ar cunoaşte pe 
Mirko, însă nu-şi putea aduce aminte de unde. Era cât 
pe ce să se dea la vedere, dar se răzgândi auzind caii 


urmăritorilor în dreptul morii. Nu rămaseră, de fapt, 
decât Kocea, Stanko şi prinsul, că ceilalţi doi se 
grăbiseră să-i amăgească pe turci, atrăgându-i pe alte 
urme. Stanko scoase un cuţitoi ciobănesc de la brâu şi 
aplecându-se asupra turcului i-l propti în beregată, 
scrâşnind: 

— Dacă scoţi un singur cuvânt, te-am spintecat ca 
pe berbeci, câine! 

Nenorocitul, chiar să fi avut de gând sa dea de 
ştire alor săi, tot nu mai putea face nimic, căci 
genunchiul greu al haiducului abia de-i îngăduia să 
mai răsufle. Abia după ce pâlcul de călăreţi trecu, 
precum o vijelie, stârnind nori de praf, Stanko slăbi 
strânsoarea şi îşi puse din nou cuțitul la cingătoare, 
rânjind mulţumit: 

— Te temi, liftă spurcată! Se vede treaba că ţii la 
sufletul tău nelegiuit! 

— Apă! se rugă prinsul, clămpănind din fălci. 
Pentru Dumnezeu, daţi-mi o gură de apă! 

Auzindu-l vorbind sârbeşte ca şi ceilalţi, Marcu îşi 
întări gândul că era vorba de vreun turcit de-al lor, pe 
care voiau să se răzbune. Dădu să se tragă binişor, să 
plece, fiindcă în astfel de răfuieli nu era bine să te 
amesteci, dar... deodată simţi că i se urcă sângele în 
cap, văzând cum Stanko începu a-şi face nevoile 
stropind faţa nefericitului rob. 

— Asta-i apă pentru voi, nemernicilor! hohotea el, 
în vreme ce turcul căuta să-şi ascundă faţa în ţărână. 

Fără să mai judece dacă bine face au ba, Marcu se 
repezi cu sabia în mână asupra celor doi haiduci, 
răcnind năprasnic: 

— Netrebnicilor! Feciori de căţea! Nu vi-i ruşine 
să batjocoriţi o fiinţă omenească? Pe amândoi vă 
spintec, ticăloşilor! 


Prigonitorii holbară ochii cât cepele, fără a scoate 
o vorbă. În mintea lor, oşteanul, nu putea fi altul decât 
Satana, stăpânul locului, aşa că începură grăbit a-şi 
face cruce. O licărire de nădejde se aprinse în ochii 
celui legat, dar nu zise încă nimic, neştiind ce gânduri 
avea străinul. 

— Tu, spurcăciune, se adresă Marcu lui Stanko, 
adă apă curată din pârâu şi spală faţa ce-ai batjocorit- 
o! 

Nemaiaşteptând vreun alt îndemn, haiducul se 
repezi să îndeplinească porunca „necuratului” ce se 
încăpăţâna să nu piară în faţa potopului de cruci pe 
care şi le făceau cei doi. Ba, pentru a se împăca cu 
„morarul dracilor” îi dădu şi de băut păgânului, ştiind 
el prea bine că turcu-i frate cu dracu de când lumea. 

— Poate  porunceşti, stăpâne, să-i desfac şi 
legăturile? mai întrebă el cu slugărnicie. Şi fără să mai 
aştepte răspunsul, cu lovitura lui măiastră de cuţit, pe 
loc îl liberă pe prins. 

— Tu ai vrut-o! ridică nepăsător din umeri Marcu. 
Dar dacă-i pe aşa, ia dă hangerul acela, şi tu, Kocea, 
aşijderea! 

Auzindu-se chemat pe nume, acesta îşi făcu 
semnul crucii înainte de a-i înmâna toate armele ce le 
avea, apoi, ca pentru sine, îşi luă curajul să scuipe: 
„Piei, satano!” 

— Lasă, că nu-s chiar dracul, zâmbi Marcu, 
înțelegând groaza ce stârnise în sufletele celor doi. 
Treaba voastră ce veţi face cu turcitul şi unde aveţi să- 
l căraţi. 

—Rogu-te străine milostiv, îndrăzni şi turcul. 
Ascultă-mă şi pe mine, că mare răsplată vei căpăta de 
mă scapi de la acest năcaz. Ajută-mă să ajung în 
cetatea Tamasvarului şi te voi acoperi, cu aur. 


— N-am trebuinţă de banii tăi, căci asta ar 
însemna multe lacrimi şi sânge din partea creştinilor. 

— Dar eu nu sunt turc, ci creştin! se oţări prinsul, 
şi ca s-o dovedească îşi făcu şi el o cruce mare, zicând: 
„Mărire tatălui şi fiului şi spiritului sfânt, acum şi 
pururea şi-n vecii vecilor, amen!” 

— Te pomeneşti că-i fi vreun popă papistaş, râse 
Marcu. 

— Popă nu-s, doar catolic morlac, fu răspunsul. 

— Atunci, pentru ce te-ai mascat în turc şi cum de 
te-au legat? Ori lor nu le-ai spus că eşti creştin?! 

— Vezi-bine că n-au ţinut seamă de vorbele mele, 
fiindcă-s nişte tâlhari năimiţi de vrăjmaşii mei. Am 
astfel de veşminte fiindcă mă aflu în slujba împărăției, 
mare dregător al padişahului... 

— Dracu să te ia, că nu mai înţeleg nimic! Până 
acu mi-ai bălmăjit că ai fi creştin şi deodată o-ntorci că 
eşti omul sultanului. Cum vine asta? 

— Minte, stăpâne, dădu cu gura Kocea, care mai 
prinsese curaj, văzând că prinsul nu se bucura de prea 
mare cinste la străin. 

— Jur pe rănile Mântuitorului că nu mint, om bun! 
Eu sunt Gaşpar din Gradaţ, şi poate că vei fi auzit de 
mine, ori de neamul meu. 

— De auzit, drept să-ţi spun, n-am auzit nicicând 
de tine, dar de morlaci, nu zic că nu. Numai că mie-mi 
place vorba limpede, iar vorbele tale... 

Se opri pe dată, căci armăsarul ascuns prinse să 
necheze, aşa cum făcea ori de câte ori cineva străin îi 
dădea târcoale. Nu-i mai băgă în seamă pe cei de faţă 
şi începu să alerge spre cal, sărind peste un morman 
de cărămizi, însă abia de mai auzi deznădăjduita 
chemare a lui Gaşpar, „nu mă lăsa!”, când se pomeni 
cu o izbitură în moalele capului. Il lovise cineva de 


după ruine, apoi încă o lovitură în burtă şi îşi pierdu 
firea. Prăvălit la pământ, mâini zdravene îl priponiră 
îndată cu legături straşnice. 

— Bine c-aţi sosit la vreme, fraţilor! se bucură 
Kocea, în vreme ce Stanko izbea cu cizma în coastele 
prinsului. 

— Ce-ai crezut, mă, că ai să scapi de mine? 
scrâşnea el furios printre lovituri. Nici frate-tău, 
dracu, nu te-a putut smulge din mâinile mele, 
spurcăciune! O să te belesc! 

— Ajungă-ţi, Stanko! se răsti Mirko, fiindcă el era 
cel care îl doborâse pe Marcu. Ţi-am spus că vreau să- 
| ducem viu domnului baron. Nu ştiu ce ţi-o fi căşunat 
pe el, că doar nu-l cunoşti. Dar ăsta cine mai e?! 
întrebă apoi, dând cu piciorul în foalele lui Marcu, 
care-şi venise în simţire şi se zvârcoli, căutând să-şi 
mai slăbească legăturile. 

— Noi crezurăm că-i chiar „ducă-se pe pustie”, dar 
ne-am înşelat, după cum văd că zace, răspunse Kocea 
linguşitor. Se vede că tu şi pe ciraci îi înfrângi! 

— După port, pare a fi oştean în leafă, dar de unde 
s-a ivit?! Cine eşti? îl întrebă Mirko, în vreme ce 
Marcu deschisese ochii şi-l străfulgera cu privirea. 

— Dar v-am spus o dată că nu mă amestec în 
trebile voastre, aşa că faceţi bine şi daţi-mi drumul să- 
mi văd de drum! îl înfruntă Marcu. 

— Eşti sârb? Văd că ne ştii limba, zise căpetenia 
haiducilor, neluând în seamă furia tânărului. 

— Sunt român şi-s feciorul răposatului cnez lancu 
de la Borlova, despre care poate vei fi auzit. 

— Cum de nu! Numai că, vezi tu, cel despre care 
spui de mult şi-o isprăvit zilele prin ţara leşască, aşa 
că nu mă îmbrobodeşti pe mine, răspunse tăios Mirko. 
lar dacă-i aşa precum zici, pentru ce ai vrut să-l 


slobozi pe prinsul nostru? 

— Nici vorbă! M-am mâniat numai pentru că omul 
tău l-a batjocorit, legat fiind şi de mâini şi de picioare, 
altminteri nici nu m-aş fi arătat la faţă. 

— Oricum, am auzit câte ceva din cele ce vorbişi 
cu păgânul. Din astă pricină, nu te mai pot slobozi, ci 
te vom duce acolo unde trebuie şi care-ţi va fi soarta 
altul s-o hotărască. Acum, că ştii pe cine ducem, nu se 
mai poate! 

Cu toate zvârcolirile lui Marcu, acesta fu săltat pe 
propriul cal şi legat, timp în care Stanko îi împinse pe 
furiş câteva ghionturi, înjurându-l printre dinţi. Cu 
Gaşpar priponit în acelaşi fel şi cu Mirko în frunte, 
întreaga ceată o apucă prin lăstăriş şi Marcu se văzu 
întors din cale, la numai câteva ceasuri de drum până 
acasă. Noroc că nu l-au scotocit prin veşminte, că l-ar 
fi uşurat şi de bănetul ce-l avea după cei şapte ani în 
slujba domniei. 

Işi aruncă privirea împrejur, pe cât îi îngăduia 
strânsoarea, şi-l zări pe tovarăşul lui de suferinţă 
prăbuşit pe grumazul calului, părând că nu-şi mai 
venise în simţiri. „Sărmanul, îşi zise, poate că o fi într- 
adevăr creştin şi s-a travestit astfel ca să scape de 
vreo belea”. Il observă însă căznindu-se de zor să-şi 
taie legăturile de la mâini, cu ajutorul unei întărituri 
de fier de la oblânc. Socoti că n-ar fi fost rău să şi-l 
facă prieten şi, cum o rupea binişor pe limba 
profetului, îl întrebă în şoaptă: 

— Şi pe urmă ce-ai să faci? 

Gaşpar săltă capul şi-i zâmbi cu prietenie, de 
parcă s-ar fi cunoscut de când lumea. 

— De-aş avea o spadă, altcum aş vorbi cu tâlharii 
ăştia! 

Spusese asta cu glas tare, anume ca să-şi dea 


seama dacă vreunul din cei patru ar fi putut să 
priceapă ce vorbeau. 

— la mai tacă-vă fleanca! se răsti haiducul de 
lângă el. Ziceţi că sunteţi creştini, dar ciripiţi 
păgâneşte! 

— Se vede că nu ne înţeleg, zise Marcu, satisfăcut 
de încercarea morlacului. 

— Atunci fă cumva să te apropii de mine, că eu m- 
am dezlegat... 

Un nou val de sudălmi veni de la străjeri, dar 
Mirko îi potoli. 

— Lăsaţi-i să vorbească în voie, că după ce or da 
ochii cu domnu baron n-or mai şti cum să tacă. 

Haiducii rânjiră, amintindu-şi de vestitul baron 
Czobor, „beutorul de sânge păgânesc”, ba chiar şi de 
altă lege, fiindcă luminăţia-sa nu prea stă să aleagă. 

— Dă-te cât mai lângă mine, urmă Gaşpar cu 
prefăcută voce plângăreaţă, ca şi când s-ar fi văitat. 
Eu aveam un pumnal la coburi şi, de nu mi l-au luat, îţi 
tai legăturile de la mâini, dar să nu te dai de gol, ci să 
te prefaci că încă mai eşti în laţuri. Când am să-ţi spun 
eu, sări asupra tâlharului de lângă tine şi smulge-i 
spada. Pe urmă ne-om descurca noi. Ai grijă! 

Marcu nu era fricos de felul său, dar cutezanţa 
morlacului i se păru din cale-afară. Oricum, nu avea 
de ales. „Numai de-ar fi cuțitul la locul lui!”, gândi în 
vreme ce se apropiase de Gaşpar. Işi simţi mâinile 
slobode, tocmai pe când Kocea se răstea la ei să nu 
mai meargă aşa de aproape. Se auzi apoi un răcnet de 
moarte din pieptul lui Stanko, prăbuşit cu inima 
străpunsă de pumnalul morlacului, în vreme ce Marcu, 
smulgând spada străjerului de lângă el, îi reteză capul 
dintr-o lovitură, cu propria lui armă. 

Totul s-a desfăşurat cât ai bate din palme, încât 


ceilalţi au rămas împietriţi, pe când cei doi cutezători, 
dând pinteni cailor, s-au năpustit printre ei ca două 
năluci, făcându-se nevăzuţi. 

— Ce-a mai fost şi asta?! întrebă Mirko, făcându-şi 
cruce. 

— Doamne apără! bolborosi şi Kocea, cu ochii 
năuciţi. Ce să fie? Tartorul care se dădea drept 
feciorul cnezului din Borlova... l-a înşfăcat pe turc şi l- 
a dus cu el... că făptură omenească n-ar fi fost în stare 
de asemenea ispravă... 

— Am ştiut eu că feciorul acela îi mort de mult, se 
înfioră şi Mirko, uitându-se îngrijorat împrejur. 

Abia atunci îşi dădură seama că tovarăşii lor, ucişi, 
se bălăngăneau încă pe caii care păşeau nestingheriţi 
alături, de parcă nu s-ar fi petrecut nimic deosebit. 

— Dumnezeu să ne ţină, frate dragă, făcu Mirko, 
dar cu asemenea plăsmuiri ale iadului eu n-am să mă 
mai pun la încercare. Domnul baron n-are decât să-şi 
năimească alţi oameni, că eu unul nu mă mai bag! 

— Nici eu! şopti Kocea, închinându-se din nou. 


SOLUL ÎMPĂRATULUI 


Cetatea Cladovei se afla la porţile de miazăzi ale 
Transilvaniei, având în grijă să împiedice orice 
încălcare a vrăjmaşului care ar veni din părţile 
bănăţene. E drept că tot aşa de bine ar fi prins şi celor 
din Banat, pentru a stăvili năvălirile din miazănoapte, 
către plaiurile lor. Pe acele vremuri însă, cetatea 
supusă  alteţei-sale  ilustrissime Bethlen Gabor, 
principele Transilvaniei, şi condusă de vestitul căpitan 
Decsy lozsef, om de mare credinţă, nu era falnică şi 
nici vestită ca altele, dar nu o dată s-au bătut turcul cu 
neamţul râvnind la stăpânirea ei. Poate şi din astă 


pricină, multe solii şi dintr-o parte şi din alta şi-au 
încrucişat drumurile printre zidurile cetăţii. 

Aşa se întâmplase şi în acea primăvară timpurie 
din 1616, când Decsy l-a primit cu toată cinstea pe 
căpitanul Hans Oster, omul de taină al sfetnicului 
împărătesc Ulrich von Butting. Ospeţindu-l ca o gazdă 
bună ce se afla, căpitanul cetăţii poate că s-ar fi şi 
despărţit de el ca buni prieteni, dacă a doua zi n-ar fi 
venit de la Deva baronul Czobor Istvan. Întâmplările 
de mai apoi au curmat însă acest firav început de 
prietenie între cei doi ostaşi. Baronul avea faimă de 
om crud şi nu se ivea decât în împrejurări întotdeauna 
urmate de moarte. 

Abia descălecat, Czobor întrebă de căpitanul 
austriac şi porunci să-i fie înfăţişat chiar în odaia de 
lângă temniţă, unde, cu sprijinul gâdelui loska, 
osândiţii mărturiseau şi ce nu visaseră măcar. Decsy, 
la rândul său, fu nevoit să ia parte la astă cercetare 
grabnică, după cum se cuvenea unei slugi 
credincioase a prinţului, dar mai cu osebire pentru a 
lua seamă în viitor cum trebuiau primiţi unii străini în 
cetatea Cladovei. 

Legat de mâini şi de picioare, în scripeti, 
nefericitul Oster urma a fi întins din încheieturi ori de 
câte ori Czobor făcea semn cu mâna spre loska- 
gâdele. 

— Acum poate ai să-ţi aduci aminte! zise 
batjocoritor Czobor către chinuit, după cea dintâi 
întindere. 

Neobişnuit cu durerea, austriacul începu a spune 
tot ce ştia, uimindu-l chiar şi pe baron cu câtă uşurinţă 
îşi „dădu-se drumul” acest boieraş de curte. 

— Trebuia să întâmpin solul turcesc care vine la 
Praga, pentru a-mi da o scrisoare... 


— Ce scrisoare? 

— Nu ştiu! 

Czobor făcu semn călăului şi un urlet străbătu 
încăperea. 

— Ţi-ai adus aminte? 

— Jur că n-am habar, se tângui solul împărătesc. 
Aveam însă a-i da de ştire că i se pregăteşte o 
capcană, iar eu trebuia să iau de la el scrisoarea ca nu 
cumva să cadă pe alte mâini. 

— Despre ce capcană vorbeşti? 

— Cine anume a întins-o eu n-am de unde şti, dar 
era vorba să fie ucis pe lângă Belgrad. Stăpânul meu, 
domnul conte, aflând din vreme l-a povăţuit să treacă 
Dunărea pe la Severin şi să apuce drumul Banatului, 
dar se vede că au aflat în răstimp şi vrăjmaşii noştri şi 
acum îl aşteaptă la Gyula... 

— Cui să-i fie de trebuinţă viaţa turcului?! gândi 
Czobor cu glas tare. Nu minţi? şi mai făcu un semn 
către călău. 

— Nuuu! răcni Oster. Jur pe Sfânta Fecioară că am 
spus adevărul! 

— Atunci, spune cine-i sunt duşmanii! 

— Venețienii! Ei nu vor pace între noi şi turci şi 
solul nu trebuie să ajungă la curte. Ucigându-l în 
drum, vor da vina pe noi, iar sultanul, mânios, va porni 
iarăşi la bătaie. Dacă nu l-au putut atrage pe la sârbi, 
îl vor omori la Gyula. 

— Da, bine gândit!  mormăi baronul. Dar 
scrisoarea? 

— Aveam s-o duc domnului conte, fără s-o desfac. 

— Şi nu ştii despre ce e vorba în ea? 

— Jur... 

— Lasă jurămintele că nu ţi-s de folos. la mai 
saltă-l Ioska!Un vaiet prelungit şi sângele parcă fugise 


de pe faţa bietului Oster, albă ca varul, fie de durere, 
fie de spaimă. 

— Nu ştiu! bolborosi chinuitul. 

— Să zicem că te cred, dar spui că von Butting te- 
a trimis? 

— Da. 

— Împăratul ştie? 

— De la majestatea-sa e scrisoarea. 

— Ahaa, câine! Ziceai că nu ştii ce scrie în ea! 

— N-aveam cum să aflu, fiindcă nu mi s-a spus şi 
eu n-am văzut-o niciodată, se grăbi să răspundă bietul 
sol. 

Baronul rămase o vreme pe gânduri, spre 
nedumerirea lui loska, fiindcă nu era obişnuit să dea 
osânditului răgaz să răsufle. Totuşi Czobor nu-i mai 
făcu semn, ci îl întrebă pe Oster: 

— Turcul te cunoaşte? Te-a văzut vreodată? 

— Ba! 

— Atunci, cum era să ştie cine eşti şi să-ţi 
înmâneze scrisoarea? Aveţi vreo înţelegere, vreun 
semn anume? 

— Da! Eu trebuie să-i dau un inel al domnului 
conte von Butting şi să-i spun „Gradatz”, iar el să-mi 
răspundă „Ulrich”, după care prin viu grai să-i cer 
scrisoarea majestăţii-sale şi să-l previn de primejdia 
de la Gyula. 

— Ala-i inelul, de pe mâna ta? 

— Da! răspunse nefericitul aruncându-şi privirea 
spre inel, parcă mirat că i-a mai rămas pe deget. 

— Iloska, dă-mi-l! porunci baronul. 

Călăul rânji a mulţumire şi cu un cuţitoi reteză 
degetul dintr-o singură mişcare, vrând să-şi arate 
dibăcia. Răcnetul solului umplu din nou încăperea, în 
vreme ce ucenicii gâdelui puneau păcură pe rana 


deschisă spre a-i opri sângele. 

— La Gyula? urmă Czobor, de parcă ar fi stat de 
vorbă la un pahar de vin, te întreb dacă la Gyula tot 
venețienii îl aşteaptă? 

Oster nu mai avu putere decât să încuviinţeze din 
cap, dar baronul, nemulţumit, făcu din nou semn. 

— Jur pe rănile Domnului că nu ştiu altceva, gâfâi 
austriacul sfârşit de durere. 

— Aşa se pare! conchise Czobor. loska, saltă-l de 
tot! 

Un urlet neomenesc îl făcu pe căpitanul cetăţii să- 
şi astupe urechile, căci gâdele trăsese scripeţii până i- 
a smuls nenorocitului amândouă braţele deodată, iar 
trupul chinuit se prăvăli fără viaţă în celelalte legături. 
Decsy nu era milos de felul său, dar era om drept şi 
cuteză să-l întrebe pe baron: 

— Nu mărturisise oare tot ce ştia? 

— Ba, tocmai! De aceea nu mai aveam nevoie de 
el. 

Călăul aşteptă  cuviincios să termine vorba 
căpitanul, apoi îl întrebă pe baron: 

— Vreţi să-l trezesc? 

— Nu! Fă-l bucățele şi dă-l câinilor! N-ai auzit că şi 
dumnealui, căpitanul Decsy, este de părere că a spus 
tot ce ştia? 

— Am înţeles, înălţimea-ta, rânji ţiganul lingându- 
şi buzele subţiri când simţi punga burduşită aruncată 
de baron. 

leşind din încăpere, Czobor întinse degetul 
însângerat cu inelul spre Decsy, care se trase scârbit 
înapoi. 

— Scoate-l şi spală-l bine, că doară n-o să-l arătăm 
turcului chiar aşa! Apoi, văzând privirea oşteanului, 
baronul adăugă zâmbind: Să nu mă crezi o fiară 


însetată de sânge, cum mi s-a dus vestea, dar nu era 
să-i dau drumul acasă, să se plângă de ce-a păţit. Ba, 
pot spune că am făcut o faptă milostivă, scurtându-i 
chinurile. 

Decsy încuviinţă în tăcere, fiindcă dacă ar fi 
deschis gura nu şi-ar mai fi putut stăpâni nodul din 
gât, şi n-ar fi fost pe placul oaspetelui crăiesc să vadă 
ce mâncase el, chiar şi cu o zi mai înainte. Vru să 
plece, chipurile să-şi facă nevoile, dar Czobor îi spuse 
că mai are nevoie de el. 

— Caută-mi pe dată un om de credinţă, să-l pot 
trimite în locul lui Oster, dar să mi-l aducă pe turc 
legat burduf, aici ori la Caransebeş! 

— Întâmplător, răspunse căpitanul, am chiar 
acuma la mine un haiduc sârb, fost cătană 
împărătească. Pentru bani buni, ar încerca să-l prindă 
şi pe paşa de la Buda. 

— De bună-seamă că am să-l răsplătesc şi chiar 
bine de tot, numai treabă să facă. Cheamă-l să-l văd şi 
eu! 

După o vreme, răstimp în care baronul se ospătase 
cu câteva bucăţi de pastramă de căprior stropite cu 
pălincă, se înfăţişă un vlăjgan spătos, îmbrăcat ca 
oamenii de la munte. 

— Eu îs Mirko, luminăţia-ta! se închină el scurt. 

— Uite ce-i, feciorule, zise Czobor scobindu-şi 
dinţii cu unghia. Pe lângă bani, eu îţi pot înlesni şi 
iertarea tuturor fărădelegilor ce ai făptuit până acum, 
de mă slujeşti cu credinţă şi pricepere. 

— Dar eu îs cinstit, măria-ta! Domnu căpitan 
Decsy mă ştie doar... 

— Nu-mi pasă! Faci cum ştii, chiar şi moarte de 
om la nevoie, dar mie să-mi aduci, mort-copt, pe un 
dregător păgân pe care ţi-l voi spune eu. 


— N-are să fie treabă lesnicioasă, înălţimea-ta... 

— Eu nu mă tocmesc! îţi dau cât îmi ceri şi se- 
nţelege că de mi-l aduci viu capeţi şi mai mult. Lesne 
nu-i, vezi-bine, fiindcă trebuie să-l smulgi din mijlocul 
câtorva sute de spahii, dar de izbuteşti, te îmbogăţesc! 

— Te descurci tu, Mirko, doar n-ai să mă dai de 
ruşine faţă de domnul baron, se băgă şi Decsy în 
vorbă. Tu cu oamenii tăi ţineţi piept şi unei oştiri 
turceşti, la nevoie! îl mai lăudă el. 

— De, ştiu şi eu? săltă din umeri haiducul. 

— Ai să capeţi ceva semne anume şi când vei da 
faţă cu păgânul va crede că eşti de-al lor, spuse şi 
Czobor. Are să meargă după tine, unde vei pofti, dacă-l 
păcăleşti. Totul este să-l scoţi dintre ostaşii lui. Ce 
zici? 

— Aşa parcă îmi mai vine la socoteală! se învoi 
Mirko. Însă ar mai fi o hibă: nici eu şi nici tovarăşii 
mei nu cunoaştem boabă din spurcata lor limbă. Cum 
avem să ne înţelegem? 

— După câte ştiu eu, răspunse baronul, turcu-i 
sârb. Da, să nu te miri! E în slujba sultanului, şi se 
zice că ar fi rămas creştin papistaş şi că vorbeşte 
sârbeşte ca şi tine. 

— Dacă-i aşa, va fi fiind vreun croat, că ăia se 
închină papii, dar oricum, ne-om înţelege noi! Când 
trebuie să plec? 

— Pe dată. Dar bagă bine de seamă, de te-or 
prinde, să nu cumva să pomeneşti numele nostru, că 
nu mai ai scăpare, ori de la el ori de la mine! 

— Eu zic să-l dovedesc, că doar de-aia mă duc! 
făcu morocănos haiducul, dar, de-o fi aşa precum zici, 
să n-ai grijă măria-ta, că mi-oi ţine gura. Unde să ţi-l 
aduc? 

— La Caransebeş, la hanul lui Tănase-olahul. Şi 


vezi, nu mă face să te aştept zile în şir. 

— Prea-bine! şi Mirko plecă îndesându-şi căciula 
pe cap, după ce se înţeleseră şi asupra răsplăţii. 

Chiar de a doua zi plecă şi baronul, spre uşurarea 
lui Decsy, care, pe lângă merinde şi beutură, îi mai 
dădu şi o roată de cătane să-l însoţească. Ajuns la 
Caransebeş, abia îşi rânduise oamenii prin cămările 
hanului, unii chiar şi prin târg, că se pomeni cu Mirko, 
venindu-i cu mâna goală. 

— Ce făcuşi, nenorocitule? Nu l-ai prins? 

— Ba, de prins l-am prins eu, numai că l-am 
scăpat! 

— Cum vine asta?! 

— Păi, luminăţia-ta nu mi-ai spus că am a mă 
înfrunta şi cu diavolii... şi iacă, la Moara Dracilor şi-au 
băgat coada şi l-au slobozit! 

—Mă, tu te-ai ţâcnit, ori îţi baţi joc de mine? Ce 
prostii îţi umblă prin minte? Sunt eu omul să mă 
prosteşti cu basme de adormit plozii? Spune degrabă 
ce-ai făcut şi cum de ţi-a fugit! 

— Apăi să-ţi spun, măria-ta: totul a mers ca pe 
roate, după povaţa ce mi-ai dat, şi l-am găbijit pe 
păgân, legându-l fedeleş. Ne îndepărtasem o postată 
de drum, când Satana le-a dat de veste spahiilor şi ne- 
au luat urma. Ce era să facem, că doar veneau vijelie 
după noi?! Ne-am ascuns la o moară părăsită, fără să 
ne dăm seama că era un loc blăstămat. 

— Moara Dracilor? 

— Aşa-i spune. Numai că acolo i-a venit necuratul 
în ajutor şi ni l-a suflat din ghiare, ba mi-a mai ucis şi 
doi oameni. 

— Măi Mirko, tu ai beut, ori ţi-a luat dracu minţile. 
Ce fel de poveşti îmi îndrugi? 

— Nu te mânia, luminăţia-ta, că nu adaug nici 


atâtica. Precum spusei, tocmai ne trăsesem la fereală 
să treacă puhoiul spahiilor, când ucigă-l-crucea s-a 
înfăţişat ca un oştean din Borlova, despre care se ştia 
că-i dus pe lumea aialaltă. Eu nu i-am dat crezare, ba 
l-am mai şi legat alături de turc, dar pe când ne 
vedeam de drum şi-a lepădat toate funiile de pe el, i-a 
scurtat de cap pe cei din preajmă şi s-a repezit în zbor, 
nălucă, prin văzduh, târându-l şi pe turc, cu cai cu tot. 

— Mă dobitocule, şi-a bătut joc de voi! Cine ştie 
cum îl veţi fi legat, iar oşteanul ăla... de unde ziceai că 
e? 

— Din Borlova, dar îi mort de ani de zile! 

— Vită încălţată! V-a prostit borlovanul şi vi l-a 
suflat de sub nas pe turc. Mai bine mă înţelegeam cu 
el, nu cu tine, măgar cu coarne ce eşti! Acolo trebuie 
să-l fi dus pe turc, iar voi aţi împuţit nădragii de frică. 
Ia-ţi banda şi cată-l în Borlova şi fără păgân să nu-mi 
vii că un ban nu capeţi! Ai priceput? 

— Nici că ţi-oi cere, domnia-ta, răspunse înciudat 
Mirko. Cit despre „bandă”, cum spuseşi, apăi nu mi-au 
mai rămas decât doi feciori şi nu vreau să-i mai bag în 
bucluc. Rămâi sănătos, domnule baron! 

— Uşurel, porumbelule, uşurel, că nu scapi tu 
chiar aşa, făcu Czobor rânjind. Mai întâi să-mi dai 
inelul şi scrisoarea ce ai scos-o de la turc. 

— N-am luat nimic de la ei şi nici nu ştiu la ce 
gândeşti. Cât despre inel, a rămas în sânul lui, că 
acolo şi l-a băgat de cum l-a văzut şi n-a fost treaba 
mea să-l scotocesc! Iar la Borlova, să afli luminăţia-ta 
că nu mă duc, de mi-i da şi averile lui lov. Rămâi cu 
bine! 

Baronul începu să spumege şi chiar îşi trase spada 
pe jumătate din teacă, cu gând să-l pălească pe la 
spate. Se răzgândi însă şi porunci unui hotnog să se ia 


pe urma sârbului, cu vreo câţiva oşteni, şi să-i facă de 
petrecanie. 

Insă Mirko se strecură din han pe nevăzute şi se 
îndreptă spre poarta târgului de către Cladova, unde îl 
aştepta Kocea cu caii. Trase câteva înjurături sârbești 
baronului şi îşi făgădui să nu-i scape prilejul să-l 
scarmene cândva. Furat de gânduri, nu băgă în seamă 
umbrele ce se furişau hoţeşte pe lângă garduri, dar 
când mai avea câţiva paşi până să ajungă la cai, se 
pomeni împresurat de vreo zece cătane. 

— Dă-te prins, Mirko! răcni la el hotnogul, care-i 
purta o veche ură. 

— Ba să prinzi pe mumă-ta, câine! răspunse 
haiducul smulgându-şi spada. 

Cel dintâi oştean ce avu nenorocul să se avânte 
spre el se prăvăli cu un răcnet de moarte şi cu coşul 
pieptului străpuns. Asta îi făcu pe ceilalţi să se 
poticnească, nemaicutezând să-l lovească pieptiş, dar 
hotnogul nu le dădu răgaz. 

— Pe el feciori! Cine-l dovedeşte capătă un galben 
şi o butie de vinars. 

Baronul îi făgăduise o pungă de hani, ştiind el bine 
că nu avea să-i dea nimic, în caz de izbândă, dar 
oşteanul o luă de bună şi socoti că numai un galben 
ajungea pentru o cătană de rând. Îl cunoştea pe sârb, 
că se mai înfruntaseră în alte rânduri, aşa că se ţinea 
mai la o parte, trimiţându-şi oamenii să se bată şi 
pentru el. 

Cu toată fereala hotnogului, o puternică izbitură, 
venită pe neaşteptate, îi crăpă ţeasta, prăvălindu-l în 
colbul uliţei. 

— Aici-s, Mirko! strigă Kocea. 

— Dă-i cu sete! îi răspunse acesta bucuros. 

— L-am mântuit pe ăla de poruncea! 


— Atunci, hai şi cu ceilalţi, că vin şi ai noştri pe 
dată. 

Kocea n-a prea înţeles cine trebuie să le sară în 
ajutor, căci ştia că altul nu mai era în viaţă dintre ai 
lor, în schimb cătanele auzind că rămăseseră fără 
căpetenie, ba mai veneau şi alţii cu care să se bată, 
dădură bir cu fugiţii, lăsând trei morţi, cu hotnog cu 
tot. 

— Faină treabă! îl lăudă Mirko pe ortacul lui, 
ştergându-şi spada de veşmintele unuia dintre cei 
prăvăliţi în ghearele morţii. Acum hai, fuga către 
Cladova, că de nu, „beutorul de sânge” nu se lasă 
până nu dă de gustul nostru. 

— De ce la Cladova?! se miră Kocea. Tocmai în 
gura lupului? Şi nu-i aşteptăm şi pe ceilalţi de care 
spuneai mai adineauri... 

Mirko râse şi-l trase de braţ către cai. 

— Nu aşteptăm pe nimeni, am spus doar aşa, ca să 
se sperie proştii. La cetate însă nu are să ne caute, 
gândind şi baronul asemenea ţie. Apoi, nici Decsy nu 
mă vinde! 

Cu tot întunericul ce se aşternuse, fiind o noapte 
fără lună, cei doi apucară drumeagul ce ducea către 
miazănoapte, tocmai la ceasul potrivit, fiindcă în urma 
lor se auzeau nişte strigăte care nu mai lăsau nicio 
îndoială că fuga le fusese dezvăluită. Mai odihnindu-şi 
caii, mai trăgându-şi sufletul la pas, după miezul nopţii 
zăriră şi umbra întunecoasă a zidurilor cetăţii. Nu 
aveau să pătrundă chiar atunci, aşa că se traseră 
lângă un tufiş, căutând să aprindă un focuşor, pentru 
dezmorţire. Deodată însă, în preajma șanțului cu apă, 
zăriră nişte lighioane ce păreau a sfârteca o pradă. 

— Lupii! şopti Kocea, de parcă i-ar fi fost frică să 
nu-l audă. 


— Ba eu aş zice că-s mai curând nişte javre de 
câini, după cum scheaună şi mârâie. Dar de unde 
atâta belşug de carne în cetate, ori vor fi prins vreun 
ied de căprior? la hai să vedem! Şi Mirko apucă un 
vreasc aprins, îndreptându-se spre locul cu pricina. 
Câinii însă le arătară colții, hotărâți să nu-şi lase 
prada cu uşurinţă, aşa că cei doi fură nevoiţi să-i 
alunge cu lovituri de spadă pentru a vedea despre ce-i 
vorba. Cu ochii după fiare, Kocea se împiedică de ceva 
rotund, care se rostogoli printre picioarele lui. Era o 
căpăţână de om! Mirko, la rândul lui, se prăvăli în 
mijlocul haitei, lunecând pe nişte maţe, care nu 
puteau fi decât ale aceluiaşi nenorocit dat hrană 
câinilor. 

— Ptiu drace! înjură el izbind cu picioarele în 
şarlele ce se aruncau asupra lui. Sări Koceo de mi- 
ajută, că mă sfârtecă joavinile! 

Numai cu ajutorul focului izbutiră în cele din urmă 
să împrăştie câinii înfometați, traşi acum la margine şi 
privind cu jind la cei doi nepoftiţi ce căutau să strângă 
într-o desagă rămăşiţele ospăţului. Apoi, frânţi de 
osteneală şi ca să nu mai rămână în preajma câinilor 
spurcaţi la carne de om, cei doi haiduci se traseră mai 
în desişul pădurii din preajmă şi îndesându-se în 
scorbura unui copac bătrân se cufundară într-un somn 
fără vise. Când îşi dezlipiră pleoapele soarele era de 
două sulițe pe cer, iar caii priponiţi în preajmă 
fornăiau a nerăbdare. 

— Le-o fi sete! zise Kocea, ridicându-se în capul 
oaselor. 

— Hai să-i adăpăm în cetate, răspunse Mirko, mai 
cu seamă că avem să ducem şi desaga asta 
blăstămată. 

În pasul domol al cailor pătrunseră pe poarta 


Cladovei, cerând să fie primiţi de căpitanul Decsy. 

— Fă bine, domnia-ta, zise Mirko cu glas domol, 
trântindu-i desaga la picioare, porunceşte slujbă de 
îngropăciune şi dă pământului oasele ăstui nefericit, 
că mare păcat îţi faci să laşi carnea de om la gura 
câinelui. 

— Sărmanul Hans Oster! oftă Decsy. lată ce-a 
ajuns! 

Uşa se deschise şi un slujitor îşi vâri capul. 

— Luminăţia-sa domnul baron Czobor a poruncit, 
jupân căpitane, să-i înfăţoşezi pe cei doi oameni cu 
oare te afli, în odaia lui loska... 

GAŞPAR DIN GRADAŢ 


— Acum ce-om face? întrebă Marcu pe tovarăşul 
său de fugă. Scăparăm de hăituire, dar nu pentru 
multă vreme. 

— Se pare că ne-au pierdut urma, răspunse 
Gaşpar. 

— Ce-i drept, nu se mai aud. 

— Dar nici nu ne oprim cât mai e lumină, că 
frunzişu-i cam rar şi lesne putem fi zăriţi. 

— Hai la mine, la Borlova, şi ne ascundem vreo 
două zile, după care poţi să-ţi vezi de drum. 

— Tocmai acolo nu! Va fi primul loc pe care-l vor 
cerceta, câtă vreme ai apucat să le spui că eşti 
borlovan. 

— E drept că m-am cam fălit cu satul meu, dar nici 
nu mă aşteptam la asemenea întorsătură. 

— Viaţa oşteanului numai de astea are parte, şi 
după veşminte văd că faci parte din tagma lor. Dar s-o 
lăsăm acuma şi să vedem ce-am putea face. De întors 
la oamenii mei, nu va fi cu putinţă, aşa că vom merge 
la Caransebeş. 


— De ce tocmai acolo?! se miră Marcu. 

— Nu spuneau ei că acolo voiau să mă ducă? 

— Ba da. 

— Ei vezi? Acolo se află tartorul cel mare, care mă 
vânează, şi ard de nerăbdare să-l dibăcesc, fără ca el 
să ştie. Pe de altă parte, cei doi haiduci care au scăpat 
se vor duce tot la el, căci spre Mehadia ar da peste 
oamenii mei şi nu le va fi pe plac întâlnirea. Mai 
curând socot că ne vor aţine calea, pândindu-ne pe 
drumul către Tamasvar, unde însă vom ajunge mai pe 
urmă. 

— Află, prietene, răspunse Marcu înţepat, că noi 
bănăţenii îi zicem Cimişoara şi te poftesc şi pe 
domnia-ta să-i spui la fel, dacă într-adevăr nu eşti turc. 
Al doilea, eu m-oi duce la mine acasă, că acolo mi-i 
drumul! 

— Bine! râse morlacul îngăduitor. Aşa am să-i 
spun în veci, mai cu seamă că sunt şi eu oarecum 
român. Cât despre despărţire, doar n-ai să mă laşi de 
izbelişte la necaz. Nu prea cunosc limba, nu ştiu 
locurile, şi cum sunt îmbrăcat nu apuc să trec de 
prima aşezare şi mă află vrăjmaşii. 

Marcu înţelegea prea bine că „turcitul” avea 
dreptate. Îi şi plăcea tânărul acesta cutezător, căci, 
deşi îşi lăsase barba mare, se vedea cât-colo că era cu 
câţiva ani mai tânăr decât el. L-ar fi însoţit bucuros, 
însă îl trăgea aţa către casă. Şi poate că după aceea n- 
ar fi zis că nu s-ar vântura iară... 

— Hai să facem învoială cinstită. Merg cu domnia- 
ta până la Caransebeş ori până dai de oştenii ce te 
întovărăşeau, după care ne luăm rămas bun şi 
mergem fiecare unde ni-i voia. Mai pe urmă, de-ţi va fi 
trebuinţă de mine ştii unde să mă cauţi, fiindcă una-i 
Borlova în tot Banatul. 


— Fie şi-aşa! Tot e ceva, că până la Cimişoara nu 
văd unde n-ar fi primejdios pentru noi şi uite că se 
înserează, n-am mâncat şi n-am băut nimic toată ziua 
şi nici adăpost peste noapte nu avem. 

— De zorim, cât de cât, trebuie să se arate şi 
Caransebeşul în calea noastră. Şi de intrăm până 
închid porţile, aflăm şi ceva odăi la vreun han. De 
pildă la Tănase... 

— Nici asta nu se poate! Bună ar fi o gazdă 
oarecare, nu unde se vântură multă lume. 

— Păăi, să zic că aş şti eu... ceva neam de-al meu, 
pe uliţa cojocarilor... de va mai fi acolo. 

— Trebuie să încercăm, fiindcă ar fi tocmai ce ne 
lipseşte şi mi s-a făcut şi foame şi sete. 

Într-un târziu, se pomeniră chiar la porţile 
târgului. Aici, altă dandana! Veşmintele lui Gaşpar, 
deşi de stofă scumpă, erau cam zdrenţuite şi murdare, 
iar pe deasupra mai erau şi turceşti, ceea ce dădea de 
bănuit cinstiţilor străjeri ai târgului. A trebuit ca 
Marcu să îndruge verzi şi uscate, că prietenul său, 
sârb fiind, fusese prins de turci, că el l-a scăpat, dar 
cum era cam goluţ, a luat hainele unui paşă ucis chiar 
atunci... şi aşa mai departe. Poate că şi povestea 
bănăţeanului să fi prins, ori numai faptul că Gaşpar 
vorbea sârbeşte ca pe apă, în cele din urmă li s-a 
îngăduit intrarea în oraş. Dar cel mai mult le-a uşurat 
treaba punga cu creiţari dăruită de Gaşpar străjerilor, 
ca să cinstească pentru... izbânda lui asupra turcilor. 
Când ajunseră la meşterul cojocar Ghilezan, neamul 
lui Marcu, se aprinseseră luminile pe la casele 
oamenilor. 

— Uică Lăzărel! Uică Lăzărel! strigă Marcu 
bătând cu un pietroi în poartă. Dulăii lăsaţi slobozi 
peste noapte se repeziră la poartă, stârnind şi pe alţii 


din vecini. 

— Care-i acolo? se auzi o voce groasă din târnaţ. 
Cine mă strigă? 

— Noi ni-s, uică Lăzărel! Io, Marcu, şi un prieten. 

— Ei, că doar nu-i fi tu, Marcule, bată-te nărocu. 
Păi tu mai trăieşti? 

— Vezi-bine! Şi să mai ştii că şi de gârbaci îmi mai 
aduc aminte, râse feciorul. 

— Atunci tu eşti, puiule, râse şi gazda, care 
ajunsese între timp la poartă, dând cu bâtul după 
câini. Intraţi, dragii mei, să vă văd în casă la lămpaş, 
că stele nu-s! 

Îi împinse de la spate îmbietor, apărându-i de 
dulăii care nu voiau să se lase, bagsamă că simţiseră 
miros de turc 

— Bine v-am găsit sănătoşi! zise Marcu şi sărută 
mâna femeii care-i întâmpinase în prag, apoi îl 
îmbrăţişă pe cojocar. 

— lacătă-l muiere, ce voinic s-o făcut! se fuduli 
uica Lăzărel cu nepotu-su... Ha... ha...! râse el cu voie 
bună. Şi lumea spune că s-o prăpădit... 

— Văzut-am şi moartea, nu zic nu, îl întrerupse 
Marcu. Numai că nu i-o plăcut de ochii mei şi m-o 
lăsat în pace! 

Alte râsete şi voia bună-i cuprinse pe toţi, încât 
uica Lăzărel de bucurie îl îmbrăţişă şi pe străin. Se 
mâhni însă când auzi că nu ştie decât sârbeşte, iar 
când îl mai văzu şi la lumina lămpii că era cu şalvari, 
se mânie de-a binelea. 

— Dă ce m-ai lăsat, Marcule, să mă spurc şi să ţuc 
păgânu? 

— Dar nu-i turc, îi creştin! Numai cu slujba-i la 
împăratul păgânilor, îl linişti oarecum nepotul. 

— Dacă-i aşa, hai să fie, însă mie tot păgân îmi 


pare până nu i-oi da nişte nădragi d-ai mei şi-o semăna 
a om. Nu de alta, dar să pot înghiţi bucătura, că 
altcum mi-ar sta în guşă. 

Auzind dorinţa gazdei, Gaşpar se bucură să scape 
de afurisiţii şalvari, care îl dădeau de gol pretutindeni. 

— Hait, gătaţi-vă şi să cinstim câta răchie! îi zori 
uica Lăzărel. Tu, muiere, dă fuga după nişte 
afumături, ca să meargă mai slobod beutura! 

— Omule, tu te-ai bolânzât, că doar azi îi post şi 
nu se cade să te spurci. la, că mai avem fiertură... 

— Las-o ciorilor! o repezi bărbatul. Ţină ele postu, 
că oamenii-s flămânzi şi osteniţi, iar tu îi pofteşti la 
zamă?! Fă bine şi adu ce ţi-am poroncit, că aşa se 
cuvine obrazului... Spune şi tu, Marcule! 

— Mai încape vorbă?... Dar mâncăm şi noi ce s-o 
găsi, că de foame, drept să spun, la amândoi ne 
chiorăie maţele. 

— Las' pă mine! îl bătu gazda pe umăr. Dar turcu 
tău mâncă şuncă şi cârnaţi? Se spune că nu li-i 
îngăduit... 

— Cât îl ştiu de-nfometat, ar mânca un porc 
întreg! Cum el îi creştin, nu văd de ce să nu se 
înfrupte cu dulceaţa cărnii de porc. 

Tuşa Ana întinse ştergar curat pe măsuţa de lemn 
şi, după ce oaspeţii se spălară pe mâini, aduse o pită 
mare cât roata de car, cu coaja rumenă de-ţi lăsa gura 
apă, apoi şi celelalte bucate poruncite de stăpânul 
casei, de ziceai că le aşezase masă pentru o 
săptămână. Uica Lăzărel se ivi cu un ciup, făcând să 
sticlească ochii lui Gaşpar, care părea tare însetat. 

— Hai să cinstim, copii, şi să deie Domnu belşug 
de bucate! închină el. Tu, Marcule, să-mi povesteşti de 
prin ale ţări, pe unde te-ai vânturat, că bagsama că 
numai noi doi om vorbi. 


— Ba i-oi mai spune şi lui câte ceva, dar şi noi am 
pofti să aflăm ce-i mai nou pe la oraş. 

— Păi, ce să-ţi spun?... Numai astăzi s-au arătat 
nişte cătane din Cladova şi s-au şi apucat de 
blăstămâăţii. 

— Din Cladova?! 

— Îhî! Cică să prindă un paşă... Marcule! zise el 
deodată ducând mâna la gură. Nu cumva... 

— Ba da! Socot că de el îi vorba. 

— Păi nu-i creştin?! 

— Numai slujba-i de paşă. 

— Atunci să vă dosesc pe dată! Să bag caii la 
fereală la vreun vecin şi voi să vă îmbrăcaţi ca 
gugulanii. Vă dau eu toale! 

Marcu îl informă şi pe Gaşpar despre ce vorbeau 
şi acesta încuviinţă cu vădită recunoştinţă spusele 
gazdei, dar nu se lăsară până ce nu goliră răchia, 
culcându-se târziu în noapte. 

A doua zi vremea se strică, de gândeai că era 
toamnă, şi o ploaie „mocănească”, cernută prin sită 
măruntă, făgăduia să ţină barem până-n seară. 

— Oricum, tot n-ar fi trebuit să plecăm astăzi, 
spuse Gaşpar. De vreme ce spahii nu m-au ajuns până 
aici, va trebui să mi se şteargă orice urmă. Gazda 
noastră va afla ce se mai aude prin târg, iar noi vom 
sta de poveşti, la o ulcică de vin. Iţi plac poveştile? 

— Cu feţi-frumoşi, ori cu balauri? râse Marcu. 

— Cu de toate! Oricare om poate deveni balaur, 
când nu-i făt-frumos. 

— Dar nu poate fi făt-frumos dacă-i balaur! 

Gaşpar privi la ciupul de pe masă, lăsat de uica 
Lăzărel ca să le ţină de urât, cu vorbă către nevastă să 
aibă grijă să fie mereu umplut-ochi, până o vine el. 
Marcu îi ghici dorinţa şi umplu ulcelele alăturate, 


aşezându-se în dreptul uneia. 

— Dă-i drumul la poveste, domnia-ta, că eu în 
răstimp oi sorbi din cupă. 

— Şi eu la fel voi face, ca să-mi ung gâtlejul şi să-ţi 
pot depăna viaţa mea cu mai multă uşurinţă. Noroc! 

— Noroc! 

— Nu sunt pe lume de prea multă vreme, deşi 
după câte am pătimit s-ar părea o veşnicie. De ţi-o 
place, te vei învoi poate să-mi însoţeşti paşii pe 
drumul biruinţei, ori al pierzaniei... 

— Faci ce faci şi vrei să mă vântur iarăşi prin 
lume! Numai că eu am fost până acum în slujba 
domniei şi m-am săturat să tot pribegesc. Vreau să mă 
întorc acasă. 

— Spui că ai fost în slujba domniei şi te-ai lăsat?! 

— Fost! 

— Te-au alungat? 

— Ba, s-a mazilit voievodul ce l-am slujit şi... 

— N-ai dreptul! făcu dârz Gaşpar. Slujba domniei e 
slujba neamului! Cu toţii suntem într-un fel ostaşi. 
Domnia e trecătoare, poate fi schimbat domnul, dar 
slujba rămâne. Trebuie să te întorci! 

— Şi domnia-ta? Slujba sultanului e tot aceea?! 

— Se-nţelege că nu, dar atunci când fi-voi domn al 
românilor, tot în slujba domniei am să mă ţin că sunt! 

Marcu se uită la el zicându-şi că vinul unchiului 
său îl cam tulburase pe acest străin de care se simţea 
legat, parcă fără să vrea. 

— Ai toată dreptatea să mă consideri cam zăpăcit, 
dacă nu nebun, râse Gaşpar. Va trebui totuşi să ştii 
cine sunt şi ce vreau. 

— Chiar te rog să-mi spui, pentru că... 

— Ei bine! Află, dragul meu, că eu sunt duce de 
Naxos şi domn de Paros... 


— Uite ce e, prietene, îl opri Marcu. Dacă numai 
după două ulcele de vin ai început cu prinții, până în 
seară ce-ai să mai ajungi? la-o mai de jos! 

Gaşpar zâmbi cu înţelegere. 

— S-o iau altcum, ca să te luminezi deplin, fiindcă 
nu vinul vorbeşte! 

— Mai bine! 

— De felul meu sunt din Bosnia, că m-am născut în 
târguşorul Bihac de pe malurile Ulnei, şi asta poţi s-o 
crezi. 

— De bună-seamă. Văd însă că eşti bosniac şi nu 
croat, cum spuneai mai înainte. Care-i adevărul? 

— Ai să te miri, sau poate nici n-ai să crezi, dar 
nu-s nici una, nici alta, ci român, numai că celor de pe 
la noi li se spune morlaci. 

— De ce să nu te cred? Am auzit că şi peste 
Dunăre sunt puzderie de români, ba până prin munţii 
greceşti din preajma Stambulului găseşti de-ai noştri. 
Însă mă mir, fiindcă nu prea vorbeşti româneşte. 

— Limba noastră este ceva mai altcum ca a 
voastră, a celor de la miazănoapte, dar se pot învăţa 
cu uşurinţă una de la alta. Eu însă, trăind mai mult 
printre croaţi, am ajuns să le vorbesc mai bine limba 
lor, uitând oarecum pe cea morlacă. 

— Ce? Iar eşti croat? 

Gaşpar ridică uşor arătătorul, în semn de dojană 
prietenească şi urmă: 

— În Bihac m-am născut, în luna lui Cuptor din 
1591, dar în aprilie, anul celălalt, turcii au pustiit 
oraşul şi părinţii mei au fugit la Gradaţ, ca să scape de 
pârjolul otoman. Cum eram pe atunci un ţânc, pot zice 
că la Gradaţ am deschis ochii pentru prima oară, căci 
pe malul Culpei mi-am petrecut cei dintâi ani de viaţă. 
Şcoala am făcut-o la Karlstadt, care nu era prea 


departe, dar cei de acolo încă de pe atunci îmi ziceau 
gradţanin, adică cel din Gradaţ. Ai priceput acuma? 

Povestitorul sorbi prelung din ulcică, închizându-şi 
ochii, după care îşi şterse buzele şi firele de păr 
dimprejur cu dosul palmei şi continuă molcom: 

— 'Taică-meu n-a putut să ierte turcilor măcelul 
din primăvara lui 1592 şi n-a mai avut stare până ce 
nu s-a înrolat sub flamura lui Mihai-vodă, cel din Țara 
Românească, pe când acesta se pregătea să înfrunte 
silnicia otomană. 

— Bun prilej! 

— Nu zic ba, dar la Călugăreni... un iatagan păgân 
curmă pe vecie dorul de răzbunare al părintelui meu, 
care-şi lăsă oasele prin mlaştinile Neajlovului, fără să 
aibă măcar o cruce la căpătâi. A rămas în grija 
voievodului său să-l răzbune, ca şi pe ceilalţi viteji 
pieriţi atunci. 

— Dar ştiu că i-a răzbunat cu vârf şi îndesat! făcu 
Marcu privind printre gene. Mi-amintesc şi eu de 
răposatul taica, fie-i glia uşoară, care a luptat tot 
atunci, dar la Giurgiu. Viteazul domnitor strânsese sub 
flamurile sale români de pretutindeni, după cum spui 
domnia-ta. 

Ridică ulcica şi lăsă să cadă câţiva stropi pe 
podea, adăugând: 

— Să-i odihnească Dumnezeu pe toţi morţii şi 
vitejii noştri căzuţi atunci şi întotdeauna! 

— Şi pentru toţi aceia care au pierit în slujba 
domniei, fiindcă şi părinţii noştri aşa au luptat! spuse 
şi Gaşpar, repetând gestul. Vezi, chiar şi acest obicei îl 
avem noi, românii din toate ţinuturile, moştenire de la 
străbunii noştri de la Roma... însă neamurile care m- 
au crescut apoi n-au avut acelaşi sânge cu mine. Căci 
după un an s-a stins şi biata maică-mea, ducându-se 


după tata şi lăsându-mă orfan şi fără sprijin printre 
străini. 

— Tristă soartă! suspină Marcu, înrourându-i-se 
ochii. 

— S-a găsit un unchi, frate cu mama, loan de 
Orsic, să mă adune de pe drumuri, luându-mă cu el la 
Orsicagrad, dar nu pentru multă vreme. M-a dat mai 
apoi la o mătuşă de-a mea, tare procopsită, Margareta 
de abis, care avea moşia de la Sused... Dar ce-ţi 
povestesc eu despre locuri de care nici barem n-ai 
auzit?... 

— Nu-i bai! Zi-i înainte, că cel puţin de atunci ai 
scăpat de grija zilei de mâine şi... 

— Da de unde! Cam de vreo 40 de ani, văduvă şi 
fără copii, poate că de aceea se va fi gândit unchiu- 
meu că aveam să-i fiu ca propriul ei fiu, Margareta era 
o hapsână. Zgripţoroaica m-a primit la curtea ei şi m-a 
făcut mai mare peste şoimii şi câinii de vânătoare, 
adică un fel de vătaf peste slugi. Zicea că-mi face o 
mare favoare, fiindcă avea patima vânătorii şi ţinea la 
lighioanele ei mai mult decât la iobagi. 

— Ca peste tot unde-s nobilii stăpâni, interveni 
Marcu umplând ulcelele. 

— Nu, n-am dus o viaţă uşoară, cum s-ar fi căzut 
ca nepot al stăpânei, ba pot spune că tremuram, 
alături de slugi, de frica ei. Din pricina asta, într-una 
din zile, când un şoim nu s-a mai întors din zbor, m-a 
cuprins teama şi mi-am luat lumea-n cap, asemenea 
păsării, care poate că-şi alesese slobozenia. 

— Numai din pricina şoimului?! 

— Fuga lui a fost ca un semn pentru mine să-mi 
iau şi eu zborul, ca să zic aşa. M-am însoţit cu nişte 
neguţători, ca păzitor de marfă, până la Veneţia şi ei 
mi-au schimbat numele pe limba lor zicându-mi 


Grazziani, nume sub care m-am băgat în slujba solilor 
Engliterei. Era sol, pe atunci, sir Henri Wotton, căruia 
plăcându-i de mine m-a dat şi în grija celui care i-a 
urmat, sir Dudley Carleton. Oameni cumsecade, aceşti 
englezi, şi-mi tot cereau să-i întovărăşesc în ţara lor, 
numai că vezi, ca şi tine, nu mă prea dădeam 
îndepărtat de plaiurile mele de obârşie. 

— Aşa sunt toţi românii făcuţi, să-i apuce dorul de 
casă, ori pe unde ar hălădui. 

— Numai că eu nu mai am casă şi socot să mi-o 
fac printre cei din neamul meu, răspunse gânditor 
Gaşpar. 

— Aşa se şi cuvine. 

— Am stat la Veneţia vreo câţiva ani, până când 
Paul Pindar, care a ţinut cel mai mult la mine, n-a vrut 
să mă mai lase acolo nici în ruptul capului şi m-a cărat 
după dânsul la Istanbul. Oricum, pe malurile 
Bosforului eram mai aproape de casă decât în 
îndepărtata Engliteră. Prind cu uşurinţă limbile 
străine şi în doi ani vorbeam turceşte, făcându-mă 
tălmaci al solului englez. Eram fericit, bucurându-mă 
de mare cinste şi la creştini, dar şi la dregători 
otomani, care i-au şoptit sultanului la ureche şi m-a 
cerut în slujba lui, fără să mă lepăd de legea mea. 

— Nu ţi-a cerut să te turceşti? 

— Nici vorbă! Acum vreo 60 de ani, chiar şi fiul 
dogelui Veneţiei, vestitul Aloisio Gritti, era dregător 
otoman, dar creştin până la moarte. 

— Am auzit şi eu câte ceva despre acela, de la 
moşnegi, cum că fusese pedepsit pentru că se 
sumeţise asupra lui Petru vodă Rareş de la Suceava, 
dar nu prea ştiu cum a fost. 

— A vrut şi el să strângă laolaltă cele trei mari 
ţinuturi româneşti, cum a făcut în urma lui răposatul 


Mihai cel Viteaz şi, ca şi el, a plătit cu capul. Vezi 
numai că Gritti ar fi vrut ţara pentru sine şi fiii lui, şi 
de aceea n-a putut făptui Dacia în vechile ei hotare. 

— Eheei! Dacia... De copii visăm, din poveştile 
bătrânilor noştri, la acea ţară de odinioară, dar oare 
se va mai ridica vreodată? j 

— Trebuie! răspunse Gaşpar cu hotărâre. Insă 
Dacia se va face cu sabia în mână, aşa după cum a 
încercat Mihai-vodă, şi nu cum ar pofti craiul Bethlen 
Gabor, prin treburi politiceşti. Eu am să îmbin şi una şi 
cealaltă şi voi da viaţă unei Dacii în fruntariile ei 
fireşti. 

— Cuuum?! se miră Marcu, crezând că nu auzise 
bine. Şi domnia-ta voieşti... 

— Vezi-bine! Şi nu-i basm ce-ţi povestesc. Eu sunt 
solul padişahului ca să fac pace cu austriecii şi, dacă 
izbutesc, împăratul creştin mi-a făgăduit scaunul 
Ardealului, ori al Moldovei, ori al Ţării Româneşti, 
numai că eu le vreau pe toate trei laolaltă! 

Marcu dădu peste cap ulcica plină crezând că 
visează, ori se va fi îmbătat... Tânărul din faţa lui, care 
avea cam acelaşi număr de primăveri ca el, îl vrăjise 
cu vorbe trimise drept la inimă. Se vedea că era un om 
ales!... şi începu a se simţi stânjenit să stea la masă cu 
el, bând împreună ca doi ortaci de aceeaşi tagmă. 

— Atunci cum de-au cutezat tâlharii să se atingă 
de măria-ta? 

— Oamenii aceia erau năimiţi anume să mă 
prindă, căci ştiau lucruri tainice dintre mine şi 
prietenii mei. Ce mă îngrijorează însă este că 
duşmanii au pus mâna pe acest inel, care nu putea fi 
decât la un om de mare credinţă. 

— Vor fi pus mâna şi pe om... 

— Altcum nu se poate! încuviinţă Gaşpar şi se 


scotoci la brâu, de unde trase un pergament. 

Marcu nu ştia citi nemţeşte, abia o rupea cu vorba 
la nevoie, dar cunoştea destul de bine peceţile 
împăratului creştin. 

— Iată, continuă Gaşpar, am aici făgăduiala că mă 
va pune în locul lui Bethlen, dacă izbutesc să închei 
pacea cu turcii. leamă mi-e că asta căutau tâlharii şi 
trebuie s-o spun pe faţă că mare ispravă făcuseră. De 
nu te iveai tu, prietene, cine ştie unde mi-ar fi zăcut 
oasele în ceasul acesta... 

— Să te fi ucis? De ce n-au făcut-o pe dată? 

— M-ar fi dus la stăpânul lor şi acesta, poate chiar 
Bethlen, dacă ar fi trimis sultanului scrisoarea, două 
parale n-ai mai fi dat pe pielea mea umplută cu paie şi 
aruncată în Bosfor. Aleluia vise, şi nici pacea nu s-ar fi 
încheiat, spre marea bucurie a unora. După cum vezi, 
ţie îţi datorez viaţa, şi n-ai să mă laşi de azi înainte să 
rămân din nou singur! 

— Vezi, măria-ta... începu Marcu vădit încurcat. 
Eu am fost în slujba domniei şi măria-sa Tomşa m-a 
slobozit... 

— Şi cu ce te-ai ales? 

— M-a răsplătit cu aur, răspunse Marcu, dând la 
iveală brâul de piele unde-şi ţinea averea dobândită 
până atunci. 

— Nu cu aur, prietene! Nu aurul domnitorului îţi 
poate răsplăti inima vitează, cu aur se plăteşte şi 
nemernicia, dar aurul e înşelător şi se poate pierde, 
numai gloria neamului tău rămâne în veci! 

Gaşpar nimerise din plin mândria lui Marcu. 
Aproape că se şi înduplecase să-i facă pe voie, barem 
un an... şi pe urma o mai vedea! 

— Cum le zici măria-ta, nu poate omul să nu te 
urmeze... Aşa să fie! 


Cuvintele înflăcărate împreună cu ulcelele de vin 
golite încălziseră inimile celor doi şi deodată, ca la un 
semn, se ridicară şi se îmbrăţişară cu căldură. 

— Şi când zici că să se facă pace între turc şi 
neamţ? reluă Marcu, nerăbdător să afle cât mai iute 
ce va urma să fie. 

— De îndată ce mă văd în Praga, am şi căzut la 
învoială. 

— Păi să-i dăm zor, să se întâmple cât mai curând! 

— Tot aşa poftesc şi eu, numai că duşmanii nu mă 
lasă şi se dau de ceasul morţii să mă înlăture. N-ai 
văzut? Cine ştie ce ne mai aşteaptă şi de acum 
încolo... 

— Cred că ar fi fost mai nimerit să fi apucat 
drumul pe la sârbi şi să nu te fi avântat pe la noi, unde 
nu sunt suferiţi păgânii. 

— Ai dreptate, dar atunci cum te-aş mai fi întâlnit? 
râse Gaşpar. 

— Soarta tot m-ar fi scos în calea măriei-tale. 

— Aceeaşi soartă mi-a şoptit şi mie că prin calea 
de la miazăzi se scurg toate chervanele şi solii, iar 
venețienii sunt numai la o palmă de loc. Tot ea mi-a 
spus că se şi pregătise o capcană ca să nu mai ajung 
decât în faţa sfântului Petru, la poarta raiului. 

— Venețienii? Ce treabă au cu înălţimea-ta?! 

— Dogele încă se află în război cu sultanul şi nu-i 
este deloc pe plac dacă împăratul creştin încheie lupta 
cu turcul. Pacea să vie cât mai târziu, ca să fie slăbită 
puterea turcului. 

— Păi, n-ar fi mai bine? 

— Ar fi, dacă austriacul ar mai avea putere să ţină 
piept, dar s-a sleit de tot. Eu pe el îl scap, dacă-i aduc 
pacea din partea turcului. Pe de altă parte şi sultanul 
s-a săturat de hărţuielile dinspre miazănoapte şi 


pofteşte să se împace. Vezi, deci, că greu n-ar fi, de nu 
şi-ar băga coada oamenii dogelui. Pentru asta am 
apucat calea Banatului, şi de s-ar fi ivit altă primejdie 
prietenii mei de la Praga m-ar fi înştiinţat, cum de fapt 
au şi făcut-o, dar în alt fel. 

— Asta n-o mai înţeleg. 

— De tine nu mă feresc, Marcule, şi iacă, ţi-oi 
spune: un căpitan, Hans Oster, avea să-mi iasă în 
întâmpinare pe aste meleaguri şi să-mi fie călăuză. Nu 
putea veni cu oaste, nefiind ţara lor, dar şi numai el 
singur tot ar fi fost de folos. In locul lui au venit însă 
cei pe care-i ştii, cu inelul şi cu vorbele tainice de 
cunoaştere. De asta cred că Oster a încăput pe mâna 
duşmanului care, ardelean ori venețian, va fi aflat 
taina mea. 

— Dar barem să fi luat câţiva spahii în preajmă, 
când te-ai întâmpinat cu tâlharii... 

— De unde să ştiu? Mi-au spus că Oster mă 
aşteaptă în pădurea alăturată. Turcii nu trebuiau să 
afle de umbletele mele în afara poruncii padişahului, 
şi aşa am căzut în capcană. Am avut noroc cu tine! 

Din nou goliră ulcelele, dar începuse a li se face 
foame. 

— Parcă a mai rămas ceva de la cină, zise Gaşpar 
uitându-se prin odaie. Pe lângă plănuiri, mai avem 
trebuinţă şi de câte ceva pentru burtă, o dădu el pe 
glumă. 

Marcu se ridică şi ieşi din odaie, întorcându-se 
curând cu uica Lăzărel, care nu mai era aşa de vesel 
ca în ziua trecută. 

— Mai întâi rogu-mă de iertăciune că muierea mea 
cea proastă nu cutează să vină înlontru cu nescar 
bucate, dar nu întârzie. 

Se aşeză la masă şi, umplându-şi şi el o ulcică, 


închină: 

— Năroc să dea Dumnezeu şi numai bine! De rele, 
aibă parte răii!... Apăi, copii, veşti bune nu am a vă da, 
decât numa că paşa de la Cimişoara a dat socoată 
pentru toate răutăţile ce le-a făcut şi s-a dus dracului! 

— A plecat? întrebă Gaşpar, după ce Marcu îi 
tălmăci vestea. 

— Ba! I-a retezat careva beregata, că s-au ridicat 
toţi oamenii din târg asupra lui, cu furci şi topoare, 
pustiind cetatea. 

— Am spus mereu că Hadâr e un prost, făcu 
Gaşpar cu ciudă. Un desfrânat şi un beţiv, care n-a 
ştiut să se facă iubit nici măcar de oştenii lui. Nu-i 
nicio pagubă, numai că pentru noi nu va fi bine. 

— De ce?! se miră Marcu. Ce-avem noi cu el? 

— Dacă-i răzmeriţă la Cimişoara, are să fie greu să 
trecem printre cei de acolo şi eu am nevoie de oşteni 
de pază pe mai departe. Aşa, vom fi siliţi să ne 
strecurăm într-ascuns, ceea ce nu se prea cuvine 
pentru solul padişahului. Dar de cătanele de aici ce 
mai ştie? 

— Păi asta-i potca! S-a aflat că doi drumeţi, din 
care unul îmbrăcat ca turc, au pătruns aseară şi 
Czobor o poruncit să fie încuiate porţile până or fi 
aflaţi ãi doi, răspunse gazda. 

— Ce-ar trebui făcut? Că n-aş vrea să paţă ceva 
uica Lăzărel... 

— Se-nţelege! zâmbi Gaşpar. Plecăm înainte de a 
ne prinde aici! 


RĂZMERIŢA 


Azapul de strajă la poarta cetăţii, om trecut de 
prima tinereţe avusese şi el un fiu care ar fi putut fi de 


vârsta băiatului ce plângea deznădăjduit că nu-i 
îngăduia să iasă în târg. Fu cuprins de înduioşare şi-i 
zise cu voce părintească: 

— Bre Ali, de ce nu pricepi tu că-i spre binele tău 
să nu te duci printre afurisiţii de ghiauri de-afară? Nu- 
i auzi cum răcnesc pe limba lor spurcată, împotriva 
noastră? Mai pe urmă, om mai vedea! 

Tânărul chiar să fi vrut n-ar fi putut scoate o 
vorbă, plângându-şi soarta blestemată. 

— Ce ţi-e şi cu copiii ăştia mofturoşi! Cum nu le 
faci pe voie, cum bocesc. Ruşine! Hai, nu mai plânge! 
Omar al meu n-ar fi făcut ca tine... ori mai ştii?! 

Oşteanul îşi şterse pe furiş o lacrimă, după care se 
întoarse spre Ali: 

— Păi dacă zici că luminăţia-sa însuşi te-a trimis în 
târg, se cheamă că-i mai mare decât Ibrahim-efendi, 
aşa că eu nu m-oi pune cu porunca stăpânului. Te las 
să treci. Hai! 

Il apucă binişor pe după umăr şi-l îndreptă spre 
ieşire. Tânărului prinse a-i zvâcni inima, nevenindu-i 
să creadă că-l lasă cu adevărat. Se opri o clipă 
uitându-se întrebător în ochii azapului, dar văzându-i 
zâmbetul se aplecă pe dată şi-i sărută mâna cea aspră 
şi bătătorită, apoi o zbughi spre lumea celor vii... 

— Copil! Ce să-i faci? murmură în urma lui 
oşteanul, privindu-şi mâna sărutată şi stropită de 
lacrimi. Copil! mai zise el ridicând din umeri. 

Ibrahim Tavâl nu s-a întristat şi nici nu s-a mâniat 
când a dat peste leşul lui Hadâr, încredinţat fiind că 
aşa era firesc sa sfârşească un ticălos ca el. Simţea că 
i se luase o piatră de pe inimă şi dacă s-ar fi aflat de 
faţă cu ucigaşul l-ar fi răsplătit cu două pungi 
burduşite... „Dar cine s-o fi făcut?!” se gândea el, când 
îi veni în minte faţa înspăimântată a lui Ali, pe care-l 


găsise în apropierea porţii. Ce-i drept, atunci nu i s-a 
părut chiar aşa, dar acum... „Să ştii că băiatul l-a 
văzut pe făptaş şi încerca să fugă de frica lui”, îşi zise. 
„De bună seamă că şi ucigaşul l-a văzut pe copil şi 
acum îl caută să-i sucească gâtul. Asta-i! Pentru asta 
se speriase bietul Ali”... 

Porunci să fie ridicat leşul, urmând a fi îngropat 
după datina musulmană, apoi gândul îi fugi iarăşi la 
tânărul martor, care-şi căuta scăparea pe undeva pe la 
poartă, căci de ieşit nu mai apucase, de bună-seamă. 

— Să fie adus la mine Ali! porunci el oştenilor din 
preajmă, fără a numi pe careva anume. Cătaţi bine şi 
pe dată să mi-l înfăţişaţi! 

După vreo două ceasuri de cercetare, se 
întoarseră pe rând, fără ca vreunul să fi dat de urma 
băiatului. 

— Aţi scotocit peste tot? 

— Da! 

— Nimic? 

— Parcă l-ar fi înghiţit pământul, de nu va fi 
apucat să iasă pe poartă nevăzut de nimeni, răspunse 
unul. 

— Mai ştii?!... făcu gânditor Tavâl. Chiar aşa s-o fi 
întâmplat! Poate că se află undeva în pământ, căci pe 
poartă n-avea cum să iasă. Dacă vedeţi urme de 
pământ proaspăt, săpaţi şi poate daţi de leşul 
băiatului. 

În răstimp se ivi şi Kerim-efendi, alaybeyul ce-l 
pierduse pe Gaşpar, uluit de vestea căzută ca un 
trăsnet. 

— Nu cumva şi pe beyul meu l-or fi căsăpit? 
întrebă el în şoaptă. 

— N-are nicio legătură una cu alta, i-o reteză 
dizdarul. Numai în oraş trebuie cercetată pricina şi 


socot că este fapta vreunui ghiaur, strecurat pe furiş, 
ca să nu mai fie traşi copiii în ţeapă, cum poruncise 
răposatul. Dacă s-ar fi îndeplinit nesăbuita poruncă, 
abia atunci... 

Nu-şi putu însă urma firul, căci la picioarele 
alaybeyului se năpusti un spahiu, suflând ca un 
gânsac. 

— Ce veste, Mahmud? Aflat-ai cumva băiatul? 
întrebă Kerim. 

— Înălţimea-ta, eu vin din târg şi abia scăpai cu 
zile. S-a strâns puzderie de lume, cu furci şi topoare, 
izgonindu-ne cu pietre. Acuma vin asupra cetăţii şi nu 
cred să mai fi scăpat vreunul dintre ai noştri, de nu va 
fi avut cal. 

— Asta ne mai trebuia! se încruntă Tavâl. Aşa-i 
când îşi bagă Şeitan coada. Am zis eu să nu-i răscolim 
pe blestemaţii de ghiauri cu porunca... 

Se opri însă, fiind de faţă şi Kerim, despre care nu 
ştia în ce ape se scaldă. 

— A vrut să-l găsim pe Gaşpar-beg, încercă sfios 
alaybeyul să ia apărarea răposatului paşă. 

— Pe dracu! înjură dizdarul. Nici nu ştim măcar 
dacă-i prins ori se va fi aflând undeva la taclale, iar noi 
dăm vina pe ghiauri. Dacă treaba a fost ticluită mai 
dinainte, după cum ai spus, atunci oricum nu i-ar da 
drumul solului, chiar de-am ucide pe toţi locuitorii 
Tamasvarului. Acuma cum să mai ieşim din cetate să-l 
căutăm?! 

— De, ştiu eu? ridică din umeri Kerim. 

Din afara zidurilor se auzea mare larmă şi strigăte 
de furie, ba şi câteva Împuşcături răzlețe. 

— Să potolim mai întâi mulţimea şi să-i trimitem 
pe la casele lor, gândi Tavâl cu voce tare. Pe urmă om 
vedea! 


— Să nu dau o roată cu spahiii mei? se băgă 
alaybeyul. 

— De ei aş avea trebuinţă în alt chip. Cu toţii să fie 
strânşi în preajma porţii şi să aştepte călare până oi 
face eu vreun semn. 

— Bucuros! încuviinţă Kerim, căruia mintea îi 
rămânea în urma braţului. 

Tavâl porunci ca întreaga suflare a cetăţii care 
putea să ţină o armă-n mână să se adune în faţa porţii 
celei mari. Mai porunci să fie aduse încă două 
balimezuri şi să fie îndreptate asupra mulţimii. 

Dar în loc să se înspăimânte, ghiaurii începură a 
arunca cu pietre la vederea celor două guri 
amenințătoare. Ba unii loveau cu toporul în poarta de 
lemn, aşa că nu mai era vreme de pierdut. Dizdarul 
încălecă pe un armăsar arăbesc şi, în fruntea spahiilor, 
porunci să se deschidă poarta. 

Văzându-l, şi cei mai îndrăzneţi se traseră îndărăt, 
lăsând un loc gol între răsculați şi oşteni, care nu se 
clintiseră încă. Atunci se ivi crainicul cetăţii, 
binecunoscut târgoveţilor, şi, îndreptându-se călare 
spre mulţime, începu a striga: 

— Ascultati, oameni buni! Inălţimea-sa Hadâr-paşa 
a fost ucis mişeleşte de... 

Fu însă acoperit de tumultul mulţimii, a cărei 
frenezie nu mai cunoştea margini. Huiduieli şi chiote i 
se adresau fostului paşă plecat pe lumea cealaltă, cu 
urarea de a se opri numai în fundul iadului. 

Tavâl zâmbi mulţumit, văzând întorsătura pe care 
o luau lucrurile, aşa că făcu semn crainicului să 
urmeze porunca dată. 

— Inălţimea-sa  Ibrahim-efendi, dizdarul cetăţii 
noastre, a hotărât să vă trageţi fiecare pe la căşile 
voastre, fără stricăciune, şi nicio sminteală nu vi se va 


face pentru răzmeriţa, asta. 

Bucuria  răzvrătiţilor deveni fără margini şi 
chiotele îl siliră la o destul de lungă aşteptare. Abia 
într-un târziu izbuti să continuie: 

— Porunca straşnică este ca nimeni să nu 
adăpostească ori să ajute pe ucigaşul milostivului 
nostru stăpân... 

— Huooo!... Huooo! 

—.. ci, ca un cinstit supus, să se înfăţişeze la 
dumnealui  Ibrahim-efendi oricine va şti despre 
ucigaş... 

Ultimele cuvinte fură din nou acoperite de larmă, 
dar dizdarul nu se mânie, fiindcă nu-i păsa dacă se va 
afla vreodată cine a scăpat lumea de un asemenea 
ticălos. 

— ... aşijderea, cine are vreo ştire de locul unde se 
află luminăţia-sa Gaşpar-beg, solul măritului nostru 
padişah, Alah să-i hărăzească zile fericite... 

Oamenii păreau a nu mai da ascultare poruncilor, 
ba unii chiar începură a părăsi locul, îndreptându-se 
spre casă. Încetul cu încetul, toată acea mulţime, 
zăgăzuiţi numai prin dibăcia lui Ibrahim Tavâl, pieri ca 
prin farmec şi liniştea se aşternu deasupra oraşului. 

— Aferim, dizdar-efendi, zise încântat alaybeyul. 
Domnia-ta ai fi bun de beylerbey, şi n-am mai avea 
niciun necaz. 

Ibrahim primi măgulit cuvintele stambuliotului, 
gândind că i se va duce vestea la Poartă de isprava lui. 

— Avem să dăm noi şi de urma celui pierit. 
Trimitem olăcari în tot vilaetul Tamasvarului, precum 
şi iscoade şi nu se poate să nu dăm de el, cât de 
curând... 

Reintrând în cetate, Tavâl porunci scotocirea 
tuturor cotloanelor, doar de va da peste Ali, căci era 


de datoria lui să-l afle pe făptaş până a nu veni viitorul 
valiu. Ştia că de la băiat ar fi putut afla ucigaşul, pe 
care l-ar fi pedepsit pe loc cu moarte uşoară, ca 
răsplată pentru fapta lui bună. 

În căutarea lui Ali s-au scos până şi pietrele care 
se mişcau cât de cât, dar zadarnic. Nimeni nu s-a 
gândit la paznicul porţii, iar peste ziduri numai 
păsările cerului ar fi putut trece. Dar vestea ajunse în 
cele din urmă şi la bătrânul azap lusuf, cel care-l 
făcuse scăpat pe copil, şi cum auzi se şi înfăţişă 
dizdarului. 

— Stăpâne, eu sunt vinovatul! 

— Tuuu?! se miră Tavâl, nevenindu-i a crede. Tu 
să-l fi ucis pe Hadâr-paşa?! 

— Nici gând, efendi! Eu însă am dat drumul, pe 
poartă, lui Ali. Abia acum am aflat că-l caută 
pretutindeni, şi iată-mă-s! 

— Cum i-ai îngăduit să plece, câtă vreme 
poruncisem să se încuie porţile? Pentru ce n-ai 
ascultat? 

— Începuse a plânge şi mi se rupea inima, dar mai 
pe urmă, când auzii că-i căutat, nu mi-a mai părut rău 
de ce-am făcut şi am venit eu în locul lui să capăt 
osânda. 

— Tu crezi că Ali?... holbă ochii Tavâl. 

Iusuf încuviinţă în tăcere. 

— Ţi-a mărturisit-o chiar el? 

— Să-mi fie cu iertăciune, nu, dar altul n-avea 
cine, că nimeni nu s-ar fi putut apropia de gâtul 
înălţimii-sale, în afară de el. 

În mintea dizdarului se făcu lumină, dar rămase 
uluit de uşurinţa cu care bătrânul azap se învoia să 
treacă el drept vinovat. 

— Ştii că asta înseamnă să-ţi pui capul, dacă zici 


că tu l-ai omorât pe beylerbey? întrebă el mai mult în 
şoaptă. 

— Eu îs bătrân, dar băiatul are viaţa înainte şi 
poate o mai face şi alte fapte bune! 

Lui Tavâl mai că-i venea să-l îmbrăţişeze pe acest 
oştean cinstit, dar se ţinu, punându-i numai mâinile pe 
umeri. 

— Bre lusuf, tu ai băut cam mult şi drept pedeapsă 
Alah ţi-a luat minţile! Aşa ţi s-a părut că i-ai dat 
drumul lui Ali, dacă ai apucat să spui cuiva. Cum s-ar 
fi putut ca tocmai tu să-mi încalci porunca?... Nu-i 
aşa? 

— Luminate stăpân, în viaţa mea ticăloasă n-am 
pus strop de licoare spurcată în gura mea. M-am ferit 
ca de... 

— Vezi? Tocmai pentru aceea, acuma, când ai 
gustat şi tu puţin, te-ai îmbătat pe dată şi Alah te-a 
pedepsit cu vedenia... Pe poartă n-a ieşit nimeni, nici 
musca! 

— Dacă aşa-i porunca, eu ce să zic? 

— Tu întotdeauna ai fost un oştean supus şi nici 
nu te-ar crede nimeni, dacă i-ai îndruga balivernele cu 
Ali, adăugă dizdarul bătându-l pe umăr. 

Azapul făcu nedumerit cale întoarsă, zicându-şi în 
gând: „Mare eşti tu Alah şi Mehmet îi profetul tău! Voi 
pe toate le ştiţi şi n-aveţi să vă mâniaţi pe robul 
vostru, dacă oi gusta şi eu acum din licoarea cea 
spurcată”... 


RĂSPLATA PRINȚULUI 
Mirko se uită uluit la căpitanul Cladovei, 


nevenindu-i să-şi creadă urechilor. Baronul aici?! Cum 
de izbutise să le-o ia înainte? Se înţelege că în vreme 


ce ei dormeau în pădure. 

— De ce-o mai fi venit după noi, dacă ne-a avut la 
mână în Caransebeş? întrebă Kocea. 

— Uiţi de încăierarea de la plecare? îl repezi 
Mirko. 

— Pentru numai atâta nu se zbuciuma el să vă 
ajungă, alta poate fi pricina, căută să-i liniştească 
Decsy. 

Slujitorul care venise cu vestea rămăsese 
nemişcat,  aşteptând porunca stăpânului său. 
Căpitanul însă îl mai întrebă: 

— Când a sosit luminăţia-sa? 

— Nu cu mult înainte, că nici n-a apucat să se 
dezbrace... 

— Aşa îi e obiceiul! dădu din umeri Decsy. Bine, 
poţi să pleci, iar de te-o întreba spune că ne ducem pe 
dată. 

Mirko săltă capul, fulgerând cu privirea. 

— Doar n-ai în gând a mă vinde, chiar domnia-ta, 
căpitane?! Eu de bunăvoia mea am venit aici şi nu 
poftesc a mă da prins „beutorului de sânge”. 

— Dar cine a zis că te duci la el? zâmbi Decsy. Au 
n-a poruncit el să-i duc pe cei doi oameni care-s la 
mine? De unde să ştie că voi sunteţi aceia? Am să mă 
înfăţişez cum a vrut, dar cu alţii în locul vostru. 

— Şi noi?! se miră Kocea. 

— Vă strecuraţi binişor în vreme ce eu m-oi duce 
la baron şi după ce-ţi ieşi din Cladova nu eu vă voi 
povăţui ce aveţi de făcut. 

— Ştiam eu că dumnealui căpitanul n-are să ne 
dea vânzării, zise iarăşi Kocea cu faţa numai zâmbet. 

Decsy îi lăsă să se descurce, contând pe şiretenia 
lor, iar el, chemându-şi două slugi credincioase, porni 
spre hidoasa încăpere, stropită nu de mult cu sângele 


lui Oster. 

— Nu te aşteptai să mă vezi aşa curând, nu-i aşa? 
rânji Czobor. 

— Drept să spun, nu, luminăţia-ta! 

— Unde-s cei doi? 

— Aicea-s! arătă el spre însoțitori, dar, nu vă fie cu 
supărare, sunt cinstiţi şi oamenii mei de credinţă. 

— N-am eu treabă cu ei, se răsti baronul. Te întreb 
de străinii ce ţi-au venit acuma. 

— Ei sunt! 

— Cum ei?! se înfurie Czobor. Străjerii mi-au spus 
c-au intrat doi călăreţi ce păreau osteniţi de drum. 
Unde-s? 

— Despre alţii eu nu mai am ştire, dar, ce-i drept, 
şi ei vin de la Caransebeş, unde-i trimisesem 
săptămâna trecută. Azi în zori au pornit spre casă şi 
iată-i ajunşi acum. Aşa-i mă? întrebă el slujitorii. 

— Intocmai,  măria-ta!  răspunseră amândoi 
deodată. 

— Hm! pufni înciudat baronul. Nădăjduiam să fi 
fost turcul şi tovarăşul lui, după cum îmi spuseseră 
nişte neguţători. Cică goneau caii nebuneşte către 
cetate şi mi-am zis că n-ar putea fi decât cei ce se 
fereau de mine. Cine să fi fost atunci? 

— Care turc, înălţime? făcu pe prostul Decsy. 
Neguţătorii, da! Au plecat însă, încă de ieri de la 
amiază, iar altcum, picior de păgân n-a călcat între 
aste ziduri. 

— Lasă că ştii tu despre cine-i vorba, i-o reteză 
baronul. Doar ai fost de faţă când a mărturisit neamţul 
acela şi tu mi-ai dat pe nemernicul de sârb. 

— Şi nu l-a prins? 

— Prins pe dracu! Ticălosul nu era decât un fricos 
şi pe deasupra mi-a mai ucis şi câteva cătane, ieri- 


seară. Cred că era înţeles cu turcul. Ah, dacă pun 
mâna în ceafa lui... 

Decsy nu apucase să afle de moartea hotnogului, 
care era dintre oamenii baronului, nu ai cetăţii, îl ştia 
însă de om al dracului. Baronul îi povesti ceea ce îşi 
închipuia el că s-a petrecut cu prinderea lui Grazziani, 
dar fără să arate şi vina lui. Ar fi plecat să-i aţină calea 
spre Timişoara, dacă nu erau afurisiţii de neguţători 
să-i spună de cei doi călăreţi fugari. 

— Vezi că am trebuinţă de un olăcar vrednic, urmă 
el, pe care să-l trimit la alteţa-sa la Deva. 

— Găsesc eu! răspunse Decsy străfulgerat de un 
gând. 

— Atunci să-i pregătesc o scrisoare, să-i spun ce- 
am făcut până acum şi să trimită pe careva să-i aţină 
calea şi înspre Arad. Ai grijă că am poruncit să nu mai 
iasă nimeni din cetate fără voia mea, că eu încă mai 
gândesc la cei doi fugari... de n-or fi fost sârbul cu 
tovarăşul lui, care au scăpat aseară de cătanele mele, 
ca prin minune. 

— Nu prea cred... 

— Ba să crezi! îl opri baronul. Nici nu-ţi dai seama 
ce ai dracului sunt haiducii ăştia, care nu-s nici ţărani, 
nici ostaşi. Oricum eu am pus oameni de nădejde la 
poartă, să nu cerce careva! 

— Dar olăcarul? 

— Acela da! De altfel va avea şi scrisoarea cu 
pecetea mea şi slujitorii ştiu că nu trebuie să-i facă 
greutăţi. 

Czobor intră în cancelaria cetăţii în vreme ce 
Decsy se zori să dea peste Mirko şi Kocea, mai înainte 
de-a ajunge la poartă. Din păcate erau chiar acolo, 
certându-se cu străjerii ce nu voiau să-i lase să plece. 

— Dar scrisoarea pentru alteţa-sa, v-a dat-o 


domnul baron? întrebă Decsy, apropiindu-se liniştit de 
ei. 

Kocea rămase cu gura căscată, dar Mirko pricepu 
că era vorba de un vicleşug care urma să-i scape şi 
vru să răspundă, însă căpitanul urmă fără să-i ia în 
seamă: 

— Mai aşteptaţi aici, că mă duc eu însumi s-o 
aduc! 

După scurtă vreme se înapoie cu o taşcă, pe care 
le-o întinse în grabă. 

— lacă, aici aveţi hârtia, cu pecetea luminăţiei- 
sale! Nu care cumva să vă abateţi din cale, că-i zor 
nevoie mare să trimită oşteni pe urmele unor ticăloşi. 

Strângerea de mână a lui Decsy îi spuse lui Mirko 
mai mult decât vorbele, aşa că nu mai întrebă nimic, ci 
îşi văzu de drum, împreună cu Kocea. Oamenii lui 
Czobor se uitară uimiţi, dar, fiind şi căpitanul cetăţii 
de faţă şi scrisoarea stăpânului lor, nu mai ziseră 
nimic. Haiducii însă dădură pinteni luând-o în galop 
spre Deva, aşa cum fusese vorba. 

— Doar n-o să mergem la prinţ? se îngrijoră Kocea 
oprind fugarul. 

— De ce nu? zâmbi Mirko. Să vezi ce renghi avem 
să-i jucăm domnului baron! Nu ştiu ce naiba o fi 
scriind aici, dar n-am de gând să i-o dau alteţei-sale. 

— Şi ce-ai să faci? 

— O să vezi!... 

În odaia de sfat a cetăţii din Deva, alteţa-sa 
ilustrissimă Bethlen Gabor punea ţara la cale 
împreună cu sfetnicul său de taină, Ugrai Jeno. 

— Alteţa-voastră nu are de ce să fie îngrijorată, 
spunea Ugrai, după câte îmi aduc aminte Czobor 
dintotdeauna a dus la bun sfârşit slujbele poruncite. 
Dreptu-i că lasă mult sânge şi blestem pe unde trece, 


dar altcum nu se poate în vremurile de astăzi. 

— Jeno dragă, nu de sânge mă tem eu, ci ca nu 
cumva să fim înşelaţi cum că Gaşpar ar avea asupra 
lui făgăduiala împăratului. Atunci nu ştiu cum aş mai 
scoate cămaşa la Poartă, oprind solul sultanului, fără 
pricină. 

— Asta cam aşa-i, încuviinţă sfetnicul. Dar de s-o 
găsi? 

— Ei bine, atunci s-a zis cu Grazziani! Şi nu numai 
atât! Dacă Ahmed ar vedea amestecurile nemților în 
ţara noastră se va înfuria şi-l va pali pe habsburg. 

— Dar nici sub turci nu-i bine, cuteză Jeno. 

— Ai dreptate, dar între două rele o alegi pe cea 
mai mică, sună o veche zicală. Până acuma s-a văzut 
că tot cu păgânii eşti mai slobod decât cu creştinii. 
Pentru asta poftesc să-l dau în vileag pe Grazziani - 
omul cu două feţe. 

— Nu-i scapă lui Czobor, ilustrissime, de-ar fi să-l 
taie bucățele pe acest italian. Numai să aibă 
scrisoarea cu pricina asupra lui, că altcum baronul e 
în stare să-l facă să mărturisească prin cazne că a 
uneltit contra sultanului şi asta nu-i de ajuns. Am mai 
putea spune la nevoie că a încălcat ţara noastră fără 
ca noi să ştim cine este. 

N-apucă să-şi termine bine vorba, că uşa se 
deschise şi un copil de casă intră plecându-se 
ceremonios. 

— Ce s-a întâmplat?! se miră prinţul. 

— A sosit un olăcar de la Cladova spunând că are 
să vă spună ceva numai alteţei-voastre, de la 
baronul... 

— Adă-l aici! se repezi Bethlen. 

— E cam murdar... 

—Aşa cum arată! 


Pajul ieşi cu aceeaşi plecăciune şi introduse 
olăcarul, care cum intră pe uşă puse un genunchi la 
pământ. 

— Ai scrisoare, ori spui prin viu grai? întrebă 
prinţul. 

— Măria-ta, am învăţat pe de rost, dar nu mi-i 
îngăduit să spun decât numai alteţei-voastre, răspunse 
Mirko, uitându-se la Ugrai. 

— Poţi vorbi liniştit, dacă-ţi poruncesc. 

Haiducul trase aer în piept şi săltând fruntea 
închise ochii, apoi începu cu vocea ridicată: 

— Înălţimea-sa domnul baron Czobor Istvan, prea 
bunul meu stăpân, a spus că omul prins a scăpat şi 
alteţa voastră să grijiţi de pază la Inău şi Chioar, căci 
luminăţia-sa va merge pe urmele lui. Atât! 

— Inău?!... Chioar?!... îngăimă Bethlen uitându-se 
la Ugrai. Baronul tău s-a ţicnit, Jeno! Auzi neobrăzare? 
Să-mi poruncească mie?! 

— Aşa te-a învăţat stăpânul tău să vorbeşti? îl 
întrebă Ugrai pe Mirko. 

— Înălţimea-sa domnul baron Czobor Istvan, prea 
bunul meu stăpân, a spus că omul prins... 

— Hoo! Ce, iar o iei de la început? se răsti prinţul. 
Ceva scris nu ţi-a dat? 

— Nu, măria-ta! A spus... 

— Destul! se băgă Jeno. 

— E tâmpit de tot, ca şi stăpânul, făcu batjocoritor 
Bethlen. Jeno, oferă-i tu ceva bani şi dă-l afară. Cu 
baronul ne vom socoti cum se cuvine pentru astă 
neruşinare. 

Lui Mirko îi venea să sară în sus de bucurie, căci 
tocmai asta voia, ca prinţul să-l pedepsească pe 
„beutorul de sânge”. Se tinu însă, făcând mai departe 
pe prostul până ce părăsi încăperea, după ce Ugrai îi 


aruncase o pungă cu bani. 

— Place-ţi? întrebă Bethlen rămas din nou cu 
sfetnicul. Parcă am simţit că aşa are să se întâmple cu 
dobitocul de Czobor! Barem să nu fi făcut vreo 
boacănă, întrucât am înţeles de la omul lui că nu l-a 
prins pe Grazziani. 

— Zicea că i-a scăpat, dar asta poate să însemneze 
că i-o fi luat scrisoarea, însă ce să caute la Inău, ori 
Chioar?!... 

— Nişte vite încălţate, şi el şi solul lui! 

Cu mâinile la spate, Bethlen se plimba furios prin 
dreptul ferestrei. In vale, la poalele muntelui, se 
întindea târgul Devei, casele înstăriţilor acoperite cu 
olane roşii, dar şi mahalalele calicimii, pline de câini şi 
de copii ce se zbenguiau toată ziulica, până când erau 
mai răsăriţi şi buni de muncă. Tot pe acolo se 
aciuiseră şi olahii, care de mult fuseseră izgoniți din 
preajma dealului cetăţii, spre a face loc saşilor şi 
ungurilor. Cerul făgăduia mai zilele trecute să se arate 
senin şi însorit, însă acum îşi trăsese o perdea de nori 
plumburii, cernând o burniţă vineţie asupra caselor şi 
copacilor abia înmuguriţi. 

— Ce-ar fi dacă ne-am bizui şi pe vicleşug în 
treaba asta? curmă liniştea Ugrai. 

— Ce vrei să spui?! întoarse capul principele. 

— Unde n-a izbutit Marte, poate să câştige 
Afrodita! zâmbi cu înţeles isteţul sfetnic. 

— Vrei să amestecăm şi femei? 

— În niciun caz! Numai pe Agnes! 

— Păi, ea ce-i?! 

— Sluga supusă a alteţei-voastre, dar mai presus 
de toate cea mai ascuţită minte ce a putut clădi 
vreodată Satana. 

— Jeno dragă, zâmbi prinţul. De te-ar auzi ce 


părere bună ai despre ea, Agnes te-ar îmbrăţişa cu 
toată căldura... 

— Departe de mine gândul de-a o bârfi, ci mai 
degrabă mă închin în faţa iscusinţei minţii şi a 
frumuseţii desăvârşite a contesei. 

— Ştii bine însă că ea fără lulia Mikes nu se 
încumetă niciodată la drum. Amândouă parcă ar fi 
una! 

— Nu şi în pat, alteţă, făcu Ugrai, aruncându-i o 
privire plină de înţelesuri. Altcum, se împlinesc una pe 
cealaltă. 

— Vrei să fii răutăcios, prietene, răspunse Bethlen 
fără supărare, ba chiar cu oarecare fudulie, căci el o 
cunoştea şi mai bine pe Rozsnyai Agnes, stăpâna de la 
Galda. Drept să-ţi spun, nu m-am gândit la ea şi poate 
că ar fi fost mai bine s-o fi trimis de la bun început, 
fără să-l mai fi băgat pe măgarul de Czobor. Auzi la el, 
să-i aţin eu calea la Inău... Cine ştie cum se va fi 
năpustit fiara de baron, înspăimântând tot ţinutul, iar 
Grazziani nu putea să nu afle de sosirea lui. 

— Nicicând fiicele Evei n-au dat greş... 

— Cu atât mai mult Agnes, fiica lui Belzebuth, 
după cum spui tu, i-o reteză Bethlen luminându-se iar 
la chip. Prea-bine, cheam-o! 

— Pe amândouă! 

— Nu-i nevoie, ştii bine că nu vine una fără 
cealaltă, fiind şi vecine de moşie, că doar Mikloslaka îi 
la doi paşi de Galda. 

Ugrai încuviinţă din cap. 

— Va trebui să le trimitem la Temesvar, chiar în 
cetatea valiului, spuse el. Dacă Czobor l-a băgat în 
sperieţi pe Grazziani, acesta va căuta sprijinul paşei 
de acolo şi va trece în pustă pe la Gyula. 

— Vorbeşti de parcă ţi-ar fi destăinuit însuşi 


veneţianul gândurile lui, dar tot aşa socot şi eu şi nici 
nu poate fi vorba de Inău. Fetele noastre vor trebui să 
se descurce mai înainte de a pătrunde pe pământurile 
paşalâcului de Buda, căci pe acolo se vântură mai cu 
uşurinţă iscoadele habsburgilor. 

— Asta ar însemna ca Agnes să se afle în braţele 
lui Grazziani în mai puţin de două zile. 

— Chiar în braţe, Jeno... am auzit că italianul e 
tânăr, nu-i de lepădat şi doar ştii cum e neamul lor! 

— Sunteţi cumva gelos, alteţă? Agnes e în stare să 
facă orice pentru principele Transilvaniei... 

Bethlen roşi până în vârful urechilor, dar sub 
făloasa lui barbă nu i se putea ghici roşeaţa. 

— Aş pofti să-l ştiu pe Grazziani la picioarele 
contesei, dar... mă rog! Binele ţării e mai presus de 
orice! Oricum, n-ar strica să fie mai zgârcită cu 
farmecele ei pentru străin. 

— Cum văd eu, alteţa-voastră încă n-a uitat-o pe 
contesă? 

— Vezi tu, Jeno, eu nu am voie să dau uitării pe 
niciun supus al domniei mele! se înveseli principele 
Transilvaniei. 

În răstimp, Kocea aştepta cu inima cât un purice 
să vadă ce se va alege din cutezanţa tovarăşului său. 
Acuma chiar că şi-ar fi lăsat pielea pe băț de punea 
gabja pe ei „beutorul de sânge”. N-avea de unde să 
ştie el că acesta se şi grăbise să apuce calea spre 
Timişoara, trecând din nou prin Caransebeş şi luându- 
i urmele lui Gaşpar Grazziani. 

Mirko se ivi ţanţoş, săltând în podul palmei punga 
dobândită. 

— Aşa se răsplăteşte slujba făcută cu credinţă! 
pufni el arătându-i lui Kocea banii. Hai să mergem la 
„Lâna de aur” să numărăm câţi galbeni or fi în ea! 


Abia atunci îi veni şi lui Kocea inima la loc, iar 
după ce se ghiftuiră bine din bucatele vestitului han 
din Deva, vinul de Ighiu îi făcu să uite cu totul de 
baronul Czobor. Din păcate n-au apucat să-şi numere 
mai întâi averea, ci l-au chemat pe hangiu, chipurile să 
se grozăvească şi faţă de el cu răsplata prinţului. 

Stăpânul se apropie cu ploconeli şi-i sticliră ochii 
văzând că sărăntocii aveau cu ce să plătească, fiindcă 
dintru început se cam codise să le dea de mâncat şi de 
băut. Numai privirea lui Mirko l-a făcut să se 
înduplece. Acum se liniştise, dar şi el şi muşterii 
holbară ochii cât cepele văzând că din pungă nu se 
răsturnau decât aspri turceşti, care, deşi mulţi, nu 
păreau a fi destui pentru plată. 

— Ce înseamnă asta? îngăimă hangiul. 

— Bani! nu vezi? Bani cu care ne-a răsplătit alteţa- 
sa, aşa că nu cârti, pentru cele două hartane de 
berbec... 

— Vă bateţi joc de mine, golanilor? se înroşi 
jupânul... Ei bine, vedeţi voi pe dracu! Aţine-te, Pişta! 

O namilă de ţigan buzat se ridică proptindu-se 
într-o măciucă. Apoi, cumpănindu-şi cumplita armă, se 
apropie de ei. 

— M-ai strigat, stăpâne? mormăi acesta cu voce 
groasă. 

— la vezi, mă! Scutură-i pe sărântocii ăştia că 
poate mai găseşti ceva creiţari dosiţi, iar de nu, trage- 
le o mardeală bună, să nu uite c-au mâncat de pomană 
la mine! 

— Apăi, dacă aşa ţi-i vorba, sări Mirko, atunci se 
schimbă socoteala... 

Cât ai clipi, scoase un hanger şi se repezi la 
hapsân, apucându-l cu o mână de grumaz, iar cu 
cealaltă proptindu-i tăişul în beregată. 


— Adă banii înapoi nemernicule, dacă nu ţi-s pe 
plac! şi făcu semn lui Kocea să înşface punga. Iar tu, 
tigane, de nu arunci bâta şi nu şezi blând, rămâi slugă 
fără stăpân, că ţi-l belesc ca pe porc! 

Toţi cei câţiva muşterii rămaseră înmărmuriţi de 
cutezanţa haiducului, iar Pişta, rânjind, făcu un pas 
mai aproape. 

— Stai în loc, Pişta, că ăsta-i Mirko, haiducul! se 
auzi o voce. 

— Întocmai! se fuduli Kocea. Nădăjduiesc că auzit- 
aţi de noi? 

— Nu mă ucide! horcăi hangiul. la-ţi banii... 

— Aşa am să şi fac! răspunse Mirko, neslăbindu-i 
strânsoarea. Dar mai întâi poruncește ţiganului tău să 
se domolească, altfel eu nu ştiu multe! şi-l îmboldi cu 
hangerul. 

— Pişta, ţâpă bâta şi şezi în loc! gâfâi el, cu toate 
că Mirko îi slăbise anume strânsoarea ca să poată 
vorbi. 

Ţiganul dădu nepăsător din umeri şi se trase 
înapoi, aşezând măciuca pe o masă şi aşteptând parcă 
să vadă ce se va mai întâmpla. 

— No, aşa-i bine, drăguţule! rânji Mirko, fără să-i 
lase grumazul. Şi zici că nu-ţi plac banii mei?... iacă, 
mie îmi plac ai tăi şi fă bine porunceşte să-mi aducă 
aici o sută de ducați! 

— Vaaai de mine, păcatele mele! se tângui 
hangiul. De unde să scot atâta bănet? De mi-i tăia 
bucățele şi tot nu scoţi pe mine atâta! 

— Pe tine nu, că eşti numai osânză, dar nu mai 
zăbovi, că n-am vreme! 

— Cincizeci! icni jupânul, îmboldit din nou. 

— Nu mă târguiesc! Numai atâta să preţuiască 
scârbavnica ta viaţă? Vrei să-mi cat eu singur? Ia vezi 


Koceo! 

Acesta se îndreptă mai întâi spre ţigan şi-i luă 
măciuca din faţă, după care se duse şi trase uriaşul 
zăvor de la uşă. 

— Ia trageţi-vă şi voi mai laolaltă! porunci Kocea 
spre cei câţiva muşterii, ameninţându-i cu bâta. Puneţi 
pe masă cuțite, săbii şi pistoale, că de nu, vă cer şi 
pungile! 

Cu toţii se grăbiră să îndeplinească voia temuţilor 
haiduci, dar în afară de două bricege şi un hanger 
nimeni nu mai avu arme. 

— Faină treabă, Koceo! încuviinţă Mirko, ţinându-l 
bine pe hangiu. Acuma ia spune cu binişorul unde să 
caute, că... na, mă jur să nu-ţi iau mai mult! 

— Barem şaptezeci... încercă să se târguiască 
acesta. 

— Nu ne-nţelegem, şi-i bai! Koceo, ia aprinde o 
feştilă să-l vedem mai bine pe jupân! Ard de nerăbdare 
să-i rad barba, dar cum n-avem vreme, i-o pârlesc ca 
la porc... 

— Îţi dau, tâlharule! izbucni hangiul înfricoşat. 
Vedea-te-aş în ştreang, nemernicule, îţi dau!... Mă 
sărăceşti... 

— Las” că scoţi tu alţii, rânji Mirko. Şi bagă de 
seamă să vorbeşti mai frumos că mă mânii şi nu-ţi mai 
cer nimic! Ce dracu te tot văicăreşti? Doar ţi-am 
arătat şi ţie cum m-a răsplătit pe mine prinţul, şi nu m- 
am văitat. Eu îţi cer nişte bani, doar cu împrumut... 

Deodată se auziră nişte bătăi în uşa de la intrare. 

— Deschide, jupâne! Ce, ai închis ziua-n amiază 
mare?... Hei, n-auzi? Deschide! 

— Cătanele! spuse unul din încăpere. Caraula! 

In ochii hangiului licări nădejdea, dar iute se 
stinse, căci tăişul din beregată îi aminti în ce stare se 


afla. 

— Heei, jupâne, se auzi de afară. Păţit-ai ceva? 

Mirko îşi reveni pe dată şi porunci lui Kocea să 
tragă brăcinarul cârciumarului, cu care să-l lege, iar 
celorlalţi le şopti că de scot vreo vorbă dă foc la 
cârciumă să ardă peste ei. 

Dar a fost îndeajuns o clipită de nebăgare de 
seamă a lui Kocea, ca să-i strice plănuirea lui Mirko. 
Trecând prin dreptul lui Pişta, acesta îl pocni zdravăn 
în moalele capului cu pumnul lui de matahală şi Kocea 
se prăbuşi ca o cârpă. Apoi, cu o iuţeală greu de 
crezut pentru asemenea namilă, se repezi asupra 
hangiului, răsturnându-l peste Mirko şi prăvălindu-se 
toţi trei la podea. Cârciumarul începu să strige după 
ajutor, iar Pişta se aşeză cu toată greutatea peste 
Mirko, înăbuşindu-l. Un muşteriu trase zăvorul şi 
caraula pătrunse în odaie. 


ÎN CODRII TIGHECIULUI 


Cu toate că primăvara venise şi pe meleagurile de 
la marginea vestitului codru ce se întindea de o parte 
şi de alta a Prutului până hăt departe către vărsare, 
satul Pojorâta era pustiu. Ai fi putut gândi că va fi fost 
călcat de vreo trâmbă tătărească, numai că nu era 
clintită nicio casă şi nici urmele pojarului nu se 
vedeau. Alta trebuia să fi fost pricina băjenirii 
sătenilor, şi aşa şi era. Slugile vel-armaşului Nicoriţă 
hărţuiseră necontenit ţăranii să iasă la muncă pe 
moşia devenită acum boierească, până ce într-o 
singură noapte întreg satul s-a băjenit, cu căţel, cu 
purcel. 

Marele boier bănuia însă că numai blestemata de 
răscoală ţărănească ce mocnise peste iarnă ca să-şi 


arate colții odată cu firul ierbii era adevărata pricină. 
Şi mai ştia domnia-lui că nu puteau fi duşi prea 
departe, dar păs de te avântă în codru, când erau aşa 
de porniţi împotriva lui... Spumega, neavând cu cine 
munci ogoarele, dar n-avea ce face. 

Prea şi-o luase în cap sărăcimea de când cu 
domnia Tomşei, dar după mazilirea acestuia, către 
sfârşitul lui brumar 1615, le băgase el minţile în cap 
mocofanilor. Acum însă se sumeţiseră din pricina 
zvonului că şi alte sate apucaseră pe calea dihoniei şi 
se împotriveau să iasă la muncă pentru boieri. După 
înfrângerea lui Tomşa la Tătărani şi înscăunarea 
măriei-sale Alexandru vodă Movilă, acesta nu-i mai 
avea la suflet pe răzăşi şi dăduse mână liberă boierimii 
să-i vecinească. 

Pojorâtenii erau de când lumea pe aceleaşi 
meleaguri şi nici cei mai gârboviţi de ani nu-şi 
aminteau să le fi spus moşii lor că ar fi venit de aiurea. 
E drept că se mai băjeneau, dar numai la doi paşi, în 
codru, iar după ce trecea urgia se înturnau în sat, 
dregeau şi zideau din nou, iar viaţa se relua ca şi cum 
nu s-ar fi întâmplat nimic. Cum era să plece omul de 
pe pământul care-l hrănea? Adesea, cu plugul ori 
hârleţul, răscoleau osemintele străbunilor, îngălbenite 
şi uscate de vreme, pe care cu grijă le strângeau şi le 
aduceau la taica-popa să le sfinţească şi cu mare 
cinste le îngropau în cimitir printre morţii mai tineri. 
Oale de lut sparte ori întregi semănau într-atâta cu 
cele din casele lor, încât nu o dată le foloseau de parcă 
le-ar fi cumpărat de curând. 

Dumnealui vel-armaşul Nicoriţă căpătase de la 
răposatul leremia vodă Movilă zapise cum că ar avea 
dreptul asupra Pojorâtei, a iazului şi a mii de stânjeni 
de pădure. Dar mocofanii, în cerbicia lor, nici nu voiau 


să audă de aşa-ceva şi scoteau la iveală tot felul de 
urice îngălbenite, unele chiar de pe vremea lui 
Alexandru cel Bun. După ani de confruntări prin 
divane, găsiseră dreptate la scaunul lui Tomşa. A dat 
Dumnezeu şi la Tătărani s-a mântuit cu domnia 
voievodului  calicilor, iar dumnealui  vel-armaşul 
căpătase iarăşi dregătoria în divanul domnesc. Cine să 
se mai încumete a înfrunta pe un boier divănit? 

Cu toate acestea, nu numai ţăranii din Pojorâta 
dar şi cei din întreg ţinutul Fălciului şi al Orheiului se 
răsculaseră, dând crezare unor scorneli cum că un 
nepot de-al răposatului Ion Vodă strângea oaste 
făgăduind slobozenie şi dreptate tuturor obidiţilor. 
Flăcăii satelor îşi ascuţeau topoarele şi îşi prefăceau 
în arme necruțătoare paşnicele coase, de care pentru 
o vreme nu părea să mai fie nevoie. 

Grigore Baltag din Pojorâta, un zdrahon de vreo 
25 de primăveri, era capul tuturor nemulţumiţilor, dar 
mai cu seamă purta o ură neîmpăcată boierului 
Nicoriţă. Râca lui era mai veche, încă de pe vremea 
când stăpânul poruncise să-l ţină pe flăcău vreo două 
săptămâni în butuc din pricina rocoşelii de care 
dăduse dovadă. Ca tuturor celor de seama lui, îi sosise 
şi lui Grigore ceasul însurătorii şi tare o mai îndrăgise 
pe llenuţa lui moş Precup, care fiind cam sărăcuţă se 
băgase slujnică pe lângă jupâneasă, pentru a strânge 
o brumă de zestre, măcar că băiatul ar fi luat-o numai 
cu ce avea pe ea. 

Dumneaei  boieroaica  llisafta  făgăduise s-o 
răsplătească de s-ar dovedi vrednică, dar nici prin cap 
nu-i trecuse că boierul cel bătrân s-ar mai fi putut uita 
la o fetişcană altcum decât la icoana Precestei. S-a 
întâmplat însă ca într-o noapte, pe când jupâneasa era 
plecată pe la nişte boieri megieşi pentru mai lungă 


vreme, stăpânul să facă un mare bairam. După ce s-au 
veselit cu nişte cotnărel, l-a cuprins deodată poftă de 
femeie. Pe loc a poruncit să-i fie înfăţişată Ilenuţa şi, 
fără să mai aibă vreo ruşine de părul său cărunt, a 
batjocorit-o de faţă cu toţi oaspeţii, poftindu-i şi pe ei 
să facă aşijderea. Biata copilă, când s-a văzut scăpată 
din ghiarele beţivanilor, a fugit aşa cum se afla şi nu s- 
a mai oprit decât cu capul într-o fântână. Au găsit-o 
mai pe urmă după duhoarea ce venea din puț şi cu 
mare greutate s-a mai putut cunoaşte ceva din fata lui 
moş Precup. Când taica-popa i-a citit rugăciunea de 
iertare, socotind-o tot pe ea vinovată, fiindcă-şi 
ridicase singură zilele, lui Grigore i-a venit să turbeze 
de furie şi abia a fost potolit de prieteni să nu se 
repeadă la preot să-i astupe gura cu ţărână. S-a jurat 
însă cu glas tare, la mormântul ei, că avea să dea el 
judeţul cel drept ucigaşului. 

După câteva zile, flăcăul s-a strecurat la curte cu 
un baltag pe umăr şi cât pe ce să-l pălească pe 
ticălosul boier dacă o slugă nemernică nu-i băga 
codiriştea unei furci taman între glezne. Prăvălindu-se 
cât era de lung, vel-armaşul s-a năpustit asupra lui 
pălindu-l cu ciubota peste fălci şi în coaste până ce l-a 
lăsat în nesimţire, năclăit de sânge. S-ar fi ridicat el, 
că doar era mai voinic decât ghiujul, dar acelaşi slugoi 
îi prinsese grumazul între cele două coarne ale furcii 
şi se rânjea mulţumit la el, pe când era zdrobit. 

A zăcut aşa, lingându-i câinii sângele de pe faţă 
până pe-nserat, când au prins de veste ceilalţi flăcăi, 
care au dat fuga şi l-au luat acasă. Multă vreme s-a 
zbătut între viaţă şi moarte, dar în cele din urmă 
tinereţea lui a biruit. Nu s-a astâmpărat însă, că-l 
ţinea legat jurământul făcut Ilenuţei, aşa că abia 
înzdrăvenit s-a năpustit călare până în uşa conacului, 


unde a fost răzbit de lefegiii secui ai boierului. 

De astă-dată, vel-armaşul Nicoriţă a poruncit ca 
bezmeticul să fie pus în butuci şi să rămână acolo 
până avea să crape de foame şi sete, fiind oprit cu 
străşnicie să se apropie careva de osândit vreo două 
săptămâni. Porunca boierească n-a ţinut însa multă 
vreme, fiindcă tovarăşii lui Grigore au năvălit ziua în 
amiaza-mare într-o căruţă trasă de doi armăsari 
focoşi, aruncând torţe aprinse în clăile de fân şi paie, 
sub ochii uluiţi ai argaţilor. Vâlvătăile şi larma au 
ademenit pe lefegii într-acolo şi pe dată flăcăii au 
întors căruţa şi cât ai bate din palme au ajuns lângă 
chinuit, ridicându-l pe sus cu butuc cu tot. 

Se înţelege că nu mai încăpea împăcare între 
Grigore Baltag şi vel-armaş, dar nici între săteni şi 
curte. Povestea asta se petrecea pe când la Iaşi era în 
scaun Vodă Tomşa, care-i tăia pe boieri „ca pe 
berbeci” şi din astă pricină nu se încumetase să-i vină 
de hac neobrăzatului mocofan. Sătenii îl povăţuiau să 
se înfăţişeze domniei cu pâră împotriva boierului, dar 
Grigore nu se încredea în asemenea judecăţi. „Corb la 
corb nu-şi scoate ochii!” obişnuia el să le răspundă. 

— Vedeţi voi toporişca aiasta? întreba el. Apăi, mai 
domn ca ea nu se află şi numai cu direptate giudecă! 

lată însă că pe la sfârşitul iernii un alt lon-vodă a 
chemat sărăcimea să înlăture pe hulpavii boieri şi să-şi 
facă singură dreptate. Era tocmai ceea ce poftea şi 
Grigore, aşa că nu-i de mirare că a fost printre cei 
dintâi care i-a îndemnat pe ai lui să dea foc curţii 
boiereşti. Dar n-a mai apucat să-şi ducă la îndeplinire 
gândurile, fiindcă lefegiii s-au năpustit asupra satului 
silindu-i pe oameni să iasă la muncă, mânându-i ca pe 
vite. Grigore, prinzând de veste, a izbutit să se 
strecoare în pădure împreună cu alţi flăcăi şi în două 


zile întregul sat s-a adunat la locurile ştiute, din 
adâncul codrului. Acolo s-au sfătuit ca cei vrednici să 
ducă o armă în mână să se înfăţişeze la oastea măriei- 
sale lon-vodă. 

Noaptea se lăsase mai răcoroasă, fiindcă 
primăvara se făcea simțită doar la lumina sfântului 
soare, iar sub cerul spuzit de stele trebuia să ai 
cojocul în spinare, oricât de tare ai fi fost. 

— Am ştiri, spunea Grigore către ceilalţi, că cele 
două giupânese, mama şi fata, au fost chemate de 
boier la leşi. Altă cale n-au decât prin pădurea noastră 
şi s-ar putea să le întâlnim. 

— Să le facem şi noi ce i-o făcut boierul... se auzi o 
voce. 

— De cânele cel bătrân avem trebuinţă, femeile să 
fie numai nadă, i-o tăie Grigore. 

— De ce nu? sări Pandele, un flăcău tomnatec. 

— Apăi duduca Profiriţa îi tocmai bună să te 
răcorească oleacă şi pe tine, măi Grigoriţă, se băgă în 
vorbă Vasile al lui moş Codoi. 

— Parcă giupâneasa Ilisafta are vreun cusur? rânji 
Pandele. 

— Bine, bre! îngădui în şagă Culai. Ţine-o pentru 
tine, că de giupâniţă ne îngrijim noi, după ce s-o 
îndulci Grigoriţă. 

Grigoriţă înţelese că n-o va scoate la capăt cu 
tovarăşii lui, aşa că încercă a-i aduce la gânduri mai 
bune. 

— Ce credeţi voi, bezmeticilor, că giupânesele au 
să treacă taman prin poieniţa aiasta şi or să ne 
poftească la giugiulit? Şi ce gândiţi voi, că noi suntem 
boieri să facem dragoste cu anasâna? 

— Nu te teme măi, Grigoriţă, spuse Pandele, 
singurul care se mai lua de căpetenia lor în şagă. Nu 


s-o azvârli ea giupâniţă în nicio fântână după... 

— Cap ai, minte ce-ţi mai trebuie! i-o reteză acesta 
nemulţumit. De dragoste cu femeile ne arde nouă 
amu? Noi trebuie să-l silim pe nemernicul de armaş să 
ne lase drepturile străbunilor noştri. Dacă avem să-i 
batjocorim femeile, nu ne mai sloboade nicicând, iar 
de le prindem zălog, nu le înapoiem decât după ce ne 
dă zapis la mână că nu se mai bagă în moşia noastră. 

— Ce baţi câmpii, bre Grigoriţă? sări Vasile. Până 
mai ieri ne îndemnai ca praful şi pulberea să se aleagă 
de casa şi acareturile lui Nicoriţă, şi amu vrei să te pui 
la taclale cu el? 

— Aşa-i! Aşa-i! încuviinţară ceilalţi. 

— Cu furca şi toporul se smulge direptatea, nu cu 
vorbe de clacă! adăugă ţâfnos Pandele. Iar dacă ne-om 
giugiuli şi noi cu muiere boierească, n-a hi nicio 
pagubă! 

— Apăi, că voi nu m-aţi înţăles pe mine, răspunse 
Grigore săltând amândouă mâinile. Eu gândeam că 
tartorul de boier are să vie să-şi ieie femeia şi odrasla 
de la noi, iar atunci puteam pune gabja pe el şi să-l 
giudecăm ca pe hoţii de cai! 

— Aşa parcă-i mai cu ohibzuinţă, încuviinţă Culai 
în numele tuturor. 

Dar în vreme ce flăcăii sporovăiau în inima 
codrului, jupâneasa llisafta îşi făcea mare grijă cu 
călătoria la laşi. Nu că n-ar fi poftit să mai schimbe 
tihna de la moşie pe larma curţii domneşti, căci avea 
să se fudulească faţă de celelalte jupânese cu rangul şi 
averea domniei-sale. Şi nu era de lepădat nici 
dregătoria dumnealui vel-armaşului, ce se divânise 
iarăşi, dovedindu-se boier de viţă veche şi nu din 
ciocoime. Apoi mai era de trebuinţă să fie scoasă şi 
copila în lume, căci trecuse de optsprezece ani şi 


teamă-i era să nu rămâie fată bătrână, ori s-o dea 
după vreun boier de la ţară. Nu se cădea o asemenea 
înjosire pentru o frumuseţe de fată şi de neam mare şi 
bogată. La zestrea ei avea să primească peţitori numai 
de la boierii-veliţi şi poate chiar de la şlehtici, cu care 
de bună-seamă că avea să deie ochii pe la curtea din 
Iaşi... Dar cum să se încumete la drum lung, numai 
ele, două femei, chit că aveau împrejur roată de lefegii 
secui? Dumnealui, vel-armaşul, plecase îndată după 
sfântul Ion şi trimisese poruncă să-i vină şi familia la 
curte, dar nu spusese pentru ce anume. Nu putea fi 
vorba decât de măritişul Profiriţei! 

Pentru întovărăşire la drum ar fi fost bun şi Toma 
Melinte, prostălăul megieş de moşie, care tot da 
târcoale fetei. Numai că nu avea să se înfăţoşeze cu el 
dimpreună la curtea lui Vodă... dar găsi-va ea cum să 
scape de urât. Treaba lui ar fi fost doar să le apere pe 
drum, poate chiar şi de propriii lor lefegii... Şi cum nu 
era zi lăsată de la Dumnezeu ca Melinte să nu-şi facă 
niscai treburi pe la curtea boierului Nicoriţă, n-a fost 
prea greu să dea de el. 

— N-ai vrea matale, bre 'Tomiţă, să te preumbli cu 
noi până în târgu leşului? Ai mai vedea lumea care se 
vântură pe la curte şi numa bine ţi-a pica, îi zise 
jupâneasa de cum dădu cu ochii de el. 

Tânărul Melinte rămase cu gura căscată la spusele 
boieroaicei. 

— Dar a veni şi duduca? izbuti el să îngăime, 
roşindu-se până-n vârful urechilor. 

— Vezi-bine, c-apăi de ce te poftesc? îl aţâţă 
Ilisafta. 

— Atunci mai încape vorbă? se bucură Toma. lacă, 
mă răped să-i spun babachii şi până-n sară m-am 
întors! 


— Dar oare te-a lăsa? 

— Pe mine?! Doar sunt bărbat în toată legea! N- 
am a da socoteală nimănui, numai ceva bani de pungă 
să-mi deie. 

După plecarea tânărului, llisafta nu-şi putu ţine 
râsul gândindu-se la păcăleala ce i-o va trage 
nătângului, că doar nu era de nasul Profiriţei. Avea ea 
să-l căptuşească cu vreuna pe la laşi, că moşie avea 
îndeajuns, slavă Domnului! 

Aşa se hotărâse plecarea, iar Tomiţă îşi adusese şi 
slujitori înarmaţi, daţi de tătâne-său. Acesta grozav se 
mai bucurase când auzise poftirea ce i-o făcuse lui fiu- 
său înfumurata de Nicoriţoaie, şi nu se mai îndoia că 
avea să urmeze încuscrirea. S-au pornit încă de la cel 
de-al doilea cântat al cocoşului ca să-i prindă zorile 
trecuţi de afurisitul acela de codru, unde mişunau tot 
felul de jivine, dar mai cu seamă tâlhari şi ţărani 
băjeniţi. Prin altă parte nu se putea, căci pădurea se 
întindea până în părţile Orheiului şi Lăpuşnei, iar 
către soare-apune şi miazăzi, atingea lunca Siretului şi 
mai încolo până la Dunăre, aproape de Galaţi. Numai 
Prutul îşi ducea leneş apele pe la mijloc de codru, dar 
lăsa din loc în loc vaduri de trecere pentru oamenii ce 
locuiau de o parte şi de cealaltă. Un astfel de vad era 
pe la Todireşti, căci să se meargă drept spre 
miazănoapte era mai cu primejdie, din pricina 
răzmeriţei ţărăneşti. 

Flăcăii din Pojorâta aflaseră prin iscoadele de la 
conac de pregătirile boieroaicei, dar încă nu se ştia 
anume ziua, aşa că de vreo câtva timp zi şi noapte 
stăteau la pândă. Drumul mare era străjuit de stejari 
bătrâni, uitaţi de vreme, dar înalţi şi falnici de făceau 
umbră groasă in plină amiază, măcar că abia 
înfrunziseră. Din astă pricină, şleaul era cam jilav şi 


chiar gloduros pe alocuri, încât anevoie era străbătut. 
Uneori se mai lăţea, dar câteodată era atât de îngust 
încât abia se putea strecura carâta, trasă de cel puţin 
şase cai, fiindcă îndeobşte în asemenea locuri se 
făceau rovine. 

Tocmai la o asemenea strâmtoare pregătise 
Grigore Baltag cu ai lui capcana, după cum făceau 
când veneau tătarii şi aşa după cum o învăţaseră din 
moşi-strămoşi, din cele mai îndepărtate vremuri. 
Tăiaseră copacii din preajmă în aşa fel încât să se mai 
ţină drept, dar împingându-i s-ar fi prăvălit cu uşurinţă 
în calea trecătorilor nepoftiţi. Din loc în loc adunaseră 
vreascuri ce trebuiau aprinse ca prin fumul lor să-i 
acopere de privirile vrăjmaşului pe oamenii pădurii, 
dar asta numai dacă acesta s-ar împotrivi. 

Începuse a miji de ziuă şi păsărelele cele mai 
harnice ciripeau încă somnoroase, vestind o nouă zi. 
Înveliţi în sumanele lor călduroase, flăcăii petreceau 
cea de-a treia noapte de pândă, dar se bănuia că avea 
să fie şi cea de pe urmă, aşa că mai mult au stat cu 
urechile ciulite decât să se dea somnului. 

— Ian auziţi, fraţilor! sări deodată Culai. Scârţâit 
de osii... Ei sunt! 

— Taci, bre, c-ai visat! îl repezi unul. 

— Ba, chiar aşa-i! Sculaţi-vă! porunci Grigore. 

Cât ai clipi săriră cu toţii în capul oaselor, punând 
mâna pe topoare şi strecurându-se fiecare pe la 
locurile dinainte ştiute. 

Nimeni nu se mai îndoia că se aude scârţâitul 
roţilor de carâtă, silită să meargă în pasul cailor din 
pricina şleaurilor prea adânci. După câtăva vreme se 
arătă la vedere cel dintâi călăreț, în spatele căruia 
venea boierul Melinte cel tânăr de la Foleşti şi mai în 
urmă şi carâta vel-armaşului cu lefegiii şi slujitorii 


boiereşti. Flăcăii aşteptară cu inima cât un purice să 
le vină la îndemână şi când Grigore socoti că era 
numai bine, scoase un răcnet: 

— Pe ei, fraaaţilor! şi împinse cu putere stejarul 
de care se proptise, prăvălindu-l în drum. 

— Pe ei, măăăi! răspunseră ceilalţi din toate 
părţile, făcând la fel, de s-au speriat drumeţii că 
întreaga pădure se prăbuşeşte peste ei. 

Îndată porniră a se ridica şi nori groşi de fum, 
stârnind şi mai mare spaimă între oameni şi 
dobitoace. Văzându-se împresuraţi, lefegiii descărcară 
la întâmplare sâneţele, după care dădură bir cu fugiţii, 
de teamă de a nu fi prinşi. Nici vorbă să mai sară în 
sprijinul stăpânei lor, după cum slugile lui Melinte s-au 
făcut nevăzute încă de la primul strigăt. Cu toţii au 
părăsit-o în graba mare pe Ilisafta, care-şi îmbrăţişase 
fiica înghemuită lângă ea şi tremurând din toate 
mădularele. N-aveau jupânesele cum să vadă că 
„tontul” de 'Tomiţă, singurul care cătase să se 
împotrivească, fusese doborât la pământ. 

Vreascurile fiind prea uscate se topiseră curând 
sub flăcările ce se înălţau făcând şi mai multă lumină 
şi astfel se vedeau bine cele două femei, mama şi fata, 
strânse una lângă alta. Bătrâna însă nu se pierduse cu 
firea, ci mai curând era înfuriată de atâta neobrăzare. 

— Mişăilor! Nemernicilor! spumega ea. Unde vi-i 
bărbăţia, ticăloşilor! Nu fugiţi, că pentru asta vă dau 
plată, lifte spurcate! 

Zadarnice erau chemările, fiindcă cei câţiva 
însoțitori care nu apucaseră la picior mai din vreme 
zăceau acuma în glod, păliţi şi  despicaţi de 
muşcăturile topoarelor. Numai doi dintre ei, rămaşi 
ceva mai în urmă, se aşezaseră spate-n spate şi căutau 
a se apăra, apropiindu-se de un cal rămas fără stăpân, 


în şaua căruia au sărit amândoi, luând-o la sănătoasa 
şi izbutind astfel să scape. 

— Nu-i lăsaţi, fraţilor! răcni Grigore. După mine! 
porunci el şi fără să se mai uite în spate sări pe un cal, 
luând urma fugarilor. 

Se pare însă că nu fusese auzit şi nici văzut de ai 
săi, care erau cu ochii pe cele două jupânese. 

— Agiutoor! Hoţiii! nu mai contenea să strige 
boieroaica, doar de va fi auzită de careva. Veniţi la 
mine! 

— lacă am sosit, cinstită giupâneasă! rânji 
Pandele. 

— Lipseşti, mişălule, din faţa mea! 

— lan nu te mai zborşi cucoană şi săi hopa colea 
în braţele mele! De duduca s-a găsi cine să-i poarte 
grija. 

— Mocofane, să nu cutezi să te apropii că-ţi sparg 
capul! Auzi tu? Să pleci pe dată! 

— Ce-i drept, îs ţăran, dar nu mă ruşinez dintr- 
atâta. In pielea goală tot una suntem, aşa că nu-ţi mai 
da ifose şi hai cum am zis, că n-avem vreme! 

In lipsa lui Grigore, fiecare făcea cam ce-i dădea 
prin cap, dar auzindu-l pe Pandele se strânseră ciotcă 
în jurul lui, făcând haz de hâtrul lor tovarăş. 

— Apăi, dacă nu vrei matale, giupâneasă, iacă, am 
să mă bag eu în caleaşcă să mă fac boier, făcu mucalit 
flăcăul, încurajat de râsetele celorlalţi. 

Nu avea de gând s-o vatăme şi nici nu se temea de 
ea, aşa că-şi aşeză securea pe laviţa din faţă şi vru să 
se salte lângă jupâneasă, mai mult ca s-o sperie şi să-i 
facă pe ceilalţi să se înveselească. Însă, cu iuţeala 
fulgerului, Ilisafta îşi împinse copila în partea cealaltă 
a carâtei, trântind-o în glod, iar ea, apucând toporişca, 
îl izbi pe Pandele în plină faţă. Se vede că spaima îi va 


fi îndoit puterea, căci un val de sânge acoperi faţa 
voinicului, care se prăbuşi cu ţeasta despicată. Toți 
rămaseră înmărmuriţi şi nici chiar jupâneasa nu-şi 
dădea seama de fapta ei, holbându-se la omul ce se 
zvârcolea în spasmele morţii. 

— Jivină spurcată! şuieră Culai. Las' că-ţi venim 
noi de hac! Ian haideţi, fraţilor! 

La strigătul lui caii înhămaţi la caleaşcă zvâcniră 
dintr-odată şi o luară la goană, iar jupâneasa lIlisafta, 
aflându-se în picioare şi fără a se ţine, fu aruncată cu 
capul în jos. În cădere i se prinseră fustele în ceva şi 
astfel se bălăngănea neputincioasă, izbindu-se într- 
una cu faţa de pământ. In vreme ce unii dintre flăcăi 
se strânseră în jurul lui Pandele, alţii începură să 
alerge după carâtă, dar caii speriaţi goneau bezmetici, 
până când o izbiră pe jupâneasă de un trunchi de 
copac, lăsând-o lată la pământ, despuiată de fustele ce 
i se despicaseră. 

În răstimp,  Profiriţa se ridicase şi, toată 
înnămolită, vrusese să scape în pădure, dar o zărise 
Vasile. 

— Nu se cade, giupâniţă să umbli matale pe gios, 
că te-i murdări. Mai bine să te duc la un loc uscat şi 
să-ţi dezbrac ţoalele, să te usuci. 

— Lasă-mă! Dă-mi pace! răcni ea. Mămucăăă! 

— De ce să te las, hulughiţo, că doar nă-i fi ca 
giupâneasa, să nu suferi mirosul de ţărani? Ne tragem 
mai la dos şi îi vedea că nici ţăranii nu-s de lepădat! 

Simţise trupul tânăr al fetei zbătându-i-se în braţe, 
iar ţâţişoarele îl îmboldeau aprinzându-i jar în vine. 
Uitase cu totul de Grigoriţă şi de învoiala făcută. Dar 
n-apucă să mai scoată o vorbă că Profiriţa îi înfipse 
unghiile în plină faţă, şiroindu-l de sânge. Durerea îl 
potoli îndată pe flăcău, care îmbrâncind-o pe fată cât- 


colo se prinse cu mâinile de obraji şi începu a se 
văicări ca din gură de şarpe. 

— Văleuuu! Cum m-o zgârâiet, căţaua dracului! 

Nimeni însă nu le luă seama, fiind cu toţii uluiţi de 
cele petrecute. Toader se apropie sfios de jupâneasa 
Ilisafta şi tocmai la vreme îi acoperi goliciunea, pe 
când fiică-sa venea alergând ca o nălucă printre 
copaci. 

— Nu muri, mămucăăă! strigă deznădăjduită şi 
aruncându-se din fugă peste ea îi sărută faţa întinată. 
lacă, oamenii ăştia de treabă au să te oblojască şi 
matale ai să-i ierţi! Nu-i aşa? se întoarse ea spre 
flăcăi. 

Aceştia rămaseră muţi, iar Profiriţa izbucni într-un 
hohot de plâns cu sughiţuri, cu greu putând fi 
desprinsă de pe leşul mamei sale. Jupâneasa Ilisafta fu 
aşezată cuviincios cu mâinile pe piept şi-i traseră 
pleoapele peste ochii rămaşi aţintiţi undeva în înaltul 
cerului. În faţa morţii, flăcăii îşi scoaseră cuşmele şi se 
închinară cu evlavie, aşa cum învăţaseră din străbuni. 
Se aşternu apoi o tăcere adâncă, Profiriţa contenindu- 
şi bocetul, doar păsărelele pădurii ciripeau vesele, 
nesimţitoare la durerea oamenilor. Jupâniţa se aşeză 
blând lângă maică-sa şi începu s-o mângâie ca pe un 
copil, părând a-şi fi pierdut minţile. 

— Hai, că nu mai avem ce-i face, zise cu voce 
domoală Toader, apucându-i mâna. Aşa a fost voia 
celui de sus. Dumnezeu s-o ierte! 

— Nu vă iartă pe voi, ucigaşilor! se întoarse ea cu 
ură spre flăcău. Să n-aveţi parte de ce vi-i mai drag pe 
lume! 

— Taci giupâniţă şi nu mai blăstăma, că doar 
dumneaei l-o ucis pe Pandele, iar noi nici măcar cu o 
floare n-am atins-o! se auzi o voce dintre flăcăi. 


Ceilalţi dădură din cap a încuviinţare, dar nu 
scoaseră o vorbă. Văzând-o cum tremura, poate de 
frig, poate de spaimă dar mai cu seamă că se domolise 
ca prin farmec, Toader cuteză a o înveli cu sumanul lui 
căutând s-o îndepărteze de vedeniile ce-i dădeau 
târcoale. Fata nu se împotrivi, avea o privire blândă, 
dar pierdută undeva în depărtare, de parcă blestemul 
îi mântuise şi ultima vlagă. 

— Hai să mergem la noi, giupâniţă, să-ţi descânte 
baba lrina, ca să-ţi treacă de spaimă şi să uiţi cele 
văzute. Hai binişor! 

Spre mirarea tuturor, Profiriţa se lipi de pieptul 
flăcăului, căutând parcă apărare şi căldură, iar acesta 
o cuprinse grijuliu pe după umeri. 

— Sărăcuţa! o mângâie el pe creştet, ca pe un 
copil al lui, şi un oftat de uşurare străbătu piepturile 
tuturor. 

— Da' Grigoriţă, pe unde-o fi?! întrebă deodată 
careva. 

— Aşa-i! Unde-i?! făcu şi Vasile, ştergându-şi 
sângele năclăit de pe obraz. 

— Bre, să nu-l fi pălit vreunul şi... 

— Să-l cătăm! strigară mai mulţi. 

— Aveţi grijă să nu fie şi vreun vrăjmaş rămas 
ascuns pe undeva şi să ne ia urma! îi povăţui Culai. 
Dacă daţi peste careva strigaţi, de nu-l puteţi dovedi. 

— Grigoriţăă! Grigoriţăă! începură a striga care 
mai de care nădăjduind că flăcăul se va fi aflând pe 
undeva prin apropiere. 

— Te pomeneşti că l-or fi prins lefegiii?! şopti un 
tinerel. 

— Vai de mine, să nu-l lăsăm că-l jupoaie de viu 
boieru! zise Culai. Să-l căutăm, fraţilor! 

Cu toţii se năpustiră, mai cu seamă înspre conac, 


nădăjduind că aveau să-i mai ajungă din urmă pe 
slugoii armaşului. Până şi Toader, care stătuse o 
vreme în cumpănă dacă să lase fata singură ori ba, în 
cele din urmă se hotărî. 

— Să nu te mişti din loc, că eu mă întorc pe dată şi 
te iau! Nu-ţi fie teamă! îi zise luându-o de mână şi 
aşezând-o pe un trunchi de copac. 

Jupâniţa nu-i răspunse, dar se  ghemui 
ascultătoare în sumanul flăcăului, părând a nu-i trece 
prin cap să-i iasă din vorbă. Toader o mai mângâie pe 
cosiţe şi se luă şi el după ceilalţi, în căutarea lui 
Grigoriţă. 

Un bouraş se urcă pe mâna copilei, dar aceasta se 
uita la el fără să-l vadă, atât era de pierdută în visare. 

— Giupâniţă Profiriţă, auzi deodată o voce şoptită, 
venită parcă de sub trunchi. Dă-mi o mână de ajutor, 
că mi-i rupt un picior şi nu pot merge. Sunt eu, 
Tomiţă! Hai să mă ţin de matale ş-om fugi amândoi, ca 
să te scap de mocofani!... 


PAŞA DE LA SILISTRA 


Când Dunărea ajunge în dreptul Silistrei se face 
mai leneşă, părând chiar a se opri în loc, încântată de 
minunata privelişte a minaretelor şi a caselor pierdute 
în verdeaţa grădinilor ce se oglindeau în apele ei de 
către miazăzi. Caice cu pânze, risipite până hăt- 
departe, către Borcea ori pe lângă dealurile ce se 
pierdeau în zare, păreau nişte păsări de apă uriaşe, 
plutind printre gălăgioşii pescăruşi. Mai la vale, 
Dunărea îşi desfăcea braţele domoale spre a cuprinde 
o întinsă bucată de pământ, după care se împreunau 
în dreptul cetăţii Hârşova şi iar se despărţeau până 


după Brăila. 

Malul de către miazănoapte era împânzit de 
verdeata luncilor, cu acea nuanţă crudă de primăvară, 
iar apele se revărsau în fiecare anotimp al dezgheţului 
şi se trăgeau în matcă pe la începutul verii, lăsând în 
loc roditorul mâl, ca răsplată pentru găzduire. 
Străduinţa Dunării era zadarnică, fiindcă oamenii de 
prin partea locului nu se încumetau să-şi agonisească 
hrana la numai doi paşi de împărăţia turcului. Nu de 
rare ori se avântau aici şi tot felul de tâlhari, care 
pustiiau până şi răzleţele bordeie pescăreşti ivite când 
şi când în preajmă. Atunci cum să se mai închege şi 
sate înfloritoare?! 

Pe partea dinspre miazăzi, bătrâna Dunăre era 
zăgăzuită de coline înverzite, parcă ridicate anume în 
calea ei, spre a o face să se îndrepte spre Moldova, ca 
să-i strângă acesteia apele Prutului şi Siretului, mai 
înainte de a se avânta în mare. Pe acele dealuri se află 
vechea cetate a Dârstorului, care cunoscuse ultimele 
zile de glorie tocmai în vremea bătrânului Mircea. 
Acuma se numea Silistre şi se vestea până departe 
prin sclipirea minaretelor în lumina soarelui, de 
primăvara până toamna târziu. 

Căsuţele localnicilor, mai mari sau mai mici, după 
putinţa şi punga stăpânului, erau răsfirate pe coasta 
dealului, de la malul apei până către vârf, toate fiind 
înecate în verdeaţa livezilor şi în curcubeiele florilor, 
dintre cele mai diferite. Dar cea mai arătoasă rămânea 
tot casa sangeak-beyului Iskender-paşa, seraskerul 
oştilor din Karamania, aşa cum îi plăcea lui însuşi săi 
se zică. Se poate spune fără greş că era mai curând un 
loc vremelnic, de popas între două bătălii, căci 
neostoitul paşă se afla într-o veşnică încleştare, când 
cu lehii, când cu cazacii, care se amestecau prin 


părţile de miazănoapte. 

Abia sosise de câteva zile şi era gata din nou de 
ducă, fiindcă veştile de la Bogdan-ili nu-i dădeau 
răgaz. Afurisitul de neam al Movileştilor, încuscrit prin 
multe iţe cu şleahticii lehi, voia să smulgă ţara de sub 
ascultarea Bâb-i Ali, aţâţând la nesupunere. Nu 
trebuiau lăsaţi în pace, fiindcă gândurile lehilor 
țţinteau şi mai departe, către Iflak-ili, ca şi spre Erdel- 
ili. 

Iskender-paşa avea ştire de toate umbletele şi 
uneltirile lor, dar mai ştia că împărăţia luminăției-sale 
Ahmet-Khan, stăpânul lumii, nu mai era în stare să se 
încumete a-i pedepsi, cum făceau oştile răposaţilor 
sultani de odinioară. Cu mintea lui ascuţită, paşa de la 
Silistra socotea că numai învrăjbindu-i pe ghiauri unii 
împotriva altora ar mai fi putut înlătura primejdia ce 
se apropia de împărăţia semilunii. 

Mai ştia  înălţimea-sa  Iskender-beg că şi 
Avusturya, ca şi lehii, tare mai râvnea la cele trei 
ţinuturi valahe şi se temea ca nu cumva să se mai 
încerce închegarea lor într-o singură ţară, aşa cum 
făcuse nu de mult „afurisitul de Mihaly, blestemat fie-i 
numele în veci”... Dar şi atunci, norocul 
dreptcredincioşilor închinători ai Coranului a fost că 
înşişi ghiaurii nu s-au înţeles, ei între ei, ucigându-l cu 
mâna lor pe ticălosul voievod. 

Povestea însă s-ar mai fi putut lua de la capăt şi 
înțeleptul paşă uneori cugeta că poate nici n-ar fi fost 
un lucru prost să se închege o singură ţară valahă în 
loc de trei, dar... el să-i fie sultan! Ar face-o neatârnată 
de neputincioasa Poartă şi poate că i-ar fi adus pe toţi 
locuitorii la dreapta credinţă a Profetului. 

Toate acestea le gândea Iskender-paşa numai când 
se afla pe malurile Dunării în scurtele răgazuri de 


odihnă, căci altminteri era un om cu picioarele pe 
pământ. Căpătase veşti tainice cum că leşii se 
îndemnau să înscăuneze la Yaş un domn supus lor, dar 
totodată Starzer, solul habsburgilor la Istanbul, îl 
îndemna cu aur greu să sprijine pe Gaşpar Grazziani, 
ghiaurul ce se afla în slujba saltanului. Ca prin vis îşi 
mai aducea aminte că văzuse la seraiul împărătesc un 
tânăr chipeş care se purtase frumos cu el, de parcă ar 
fi vrut anume să-i fie pe plac. Pe atunci îşi spusese că 
trebuia să fi fost vorba de vreun grec, dintre aceia 
care forfoteau în jurul padişahului după slujbe, 
vânzându-şi şi mama şi tata pentru încrederea unui 
dregător musulman. Acum, că omul împăratului 
creştin punea o vorbă bună pentru Grazziani, se 
schimba socoteala şi se vede treaba că acesta le era la 
mare cinste curtenilor de la Praga. Dacă era aşa, 
atunci, făcându-l bey la Yaş pe Grazziani, sprijinit de 
nemți, ar fi încurcat iţele şi umbletele lehilor, 
aţâţându-i pe unii împotriva celorlalţi. Dacă însă 
treburile ar fi mers mai departe, lesne i-ar fi venit să 
dea în vileag hainia lui Grazziani şi să-şi supună lui 
Bogdania... 

Uneori gândea cu voce tare faţă de robul său 
Kuciuk, aceste având răbdarea să asculte tot ce 
spunea stăpânul său, încuviinţând numai cu capul, că 
sărmanul avea limba retezată. Iskender-paşa simţea 
nevoia să se spovedească şi el cuiva, dar spunea că 
nici prietenul cel mai bun nu putea păstra o taină, 
decât dacă nu avea darul vorbirii. Nefericitul mut 
ajunsese astfel prietenul de  nedespărţit ai 
seraskerului, căci nu s-ar fi putut haini luându-l gura 
pe dinainte. 

Cumplita  schilăvire săvârşită la porunca 
stăpânului nu-l făcea să sufere prea mult pe sărmanul 


rob, credeau cei din preajmă, fiindcă stăpânul îl 
copleşea cu tot felul de bunătăţi şi daruri, iar când 
rămânea singur, în lipsa stăpânului, nu avea a da 
seamă nimănui. Toţi slujitorii îi ştiau de frică micuţului 
rob şi erau încredinţaţi că se prefăcea a fi mut, dar de 
fapt îi pâra stăpânului tot ce vedea şi nu-i era pe plac. 
Era o minciună, dar din astă pricină Kuciuk nu-şi 
găsise niciun prieten. Nu-i vorbă că în ultima vreme 
Iskender-paşa îl cam târa după el pretutindeni, anume 
ca să aibă cui îşi împărtăşi gândurile. 

Acum, plimbându-se pe aleea de lângă mal, mutul 
îl urma asemenea unui căţel, iar din când în când 
stăpânul se oprea în loc şi-i vorbea. 

— Ce-ai zice, bre Kuciuk, dacă l-aş face bey la Yaş 
pe Grazziani? întrebă el de parcă robul ar fi fost în 
stare să-i răspundă. Tu ştii bine, prietene, că Bethlen 
se teme de mânia mea şi că begul de la Bukreş nu 
mişcă un deget fără a-mi da de ştire, numai afurisiţii 
de Movileşti mi se împotrivesc într-una. Dacă în locul 
lor aş avea eu sluga mea credincioasă? 

Kuciuk îl privi cu băgare de seamă, dar nu făcu 
nici măcar vreun semn din cap, ori cu mâna. Ştia doar 
că paşa vorbea şi singur îşi răspundea, căci lui nu-i 
era îngăduit să se amestece în gândurile stăpânului. 
El era ca şi cum n-ar fi fost. 

— Dacă izbuti-voi să-i îndepărtez pe lehi punând 
omul pe care îl vrea Roma casari, toate cele trei 
eyâlete ar ajunge sub ascultarea mea. Abia atunci 
dobori-voi mai întâi pe lehi, pe nemți şi la urmă şi pe 
trântorii din Instanbul şi... ai să vezi! termină el cu 
faţa luminată. 

Paşii lor străbăteau agale potecile cu prundiş, 
strecurându-se printre tot felul de flori de primăvară, 
fără a le băga în seamă. Era în aşteptarea veştii că 


fusta ce se legăna lângă mal isprăvise de încărcat cele 
de trebuinţă şi ar fi putut pleca în larg. Pe altă parte, 
făgăduise lui Gulcicek, o haseki, că va să treacă pe la 
ea mai înainte şi mai avea şi de întocmit o scrisoare. 
Totuşi nu se grăbea, căci razele călduţe de soare îl 
mângăiau ca niciodată, făcându-l pentru întâia oară 
să-i pară rău să se despartă de frumoasele locuri. 

— Eu am să trec pe la Gulcicek, prietene, iar tu 
vei merge în căutarea lui Dadâr-karamalacul, să fie 
pregătit cu cele de trebuinţă! 

Kuciuk încuviinţă plecând capul şi rămase pe loc, 
privind după stăpânul care se îndepărta spre 
încăperile haremului. Nimeni însă nu a văzut flăcările 
de ură din privirea lui. 

Iskender-paşa a întârziat mai mult decât îşi 
închipuise la frumoasa lui soţie favorită, dar nimeni n- 
ar fi cutezat să-i zică ceva. Dadâr-karamalacul aştepta 
răbdător, cu toate sculele la îndemână, şi seraskerul 
începu: 

— "Pildă printre emirii neamului Mesiei şi cel 
dintâi dintre închinătorii lui Issî ben Miriam, tu cel 
vestit prin vitejie şi înţelepciune, bey al Memleket-i 
Erdel, Bethlen Gabor, sfârşitul să-ţi fie cu noroc! lacă, 
eu Iskender-paşa, serasker de Karamania şi bejderbey 
de Silistră, îţi dau de ştire că am pornit împotriva 
leahului şi am trebuinţă de oştenii tăi să mă sprijine 
pe de lături, dar mai cu seamă tu să te grijeşti de 
zahire şi altcum să nu faci! Pentru buna ta credinţă 
faţă de măritul nostru sultan Ahmet-Khan, nu ai a te 
teme de afurisitul şi hainul de Homonay, care s-a dat 
în vileag drept iscoadă a ghiaurilor vrăjmaşi. Mai apoi 
să ştii că încă n-am căpătat peşcheşul de trebuinţă şi 
să te fereşti de drumurile Bogdaniei, ca fiind bântuite 
de tâlhari, de nu vei găsi o altă cale mai lesnicioasă. Şi 


aşa să ştii că îmi este voia şi rugă şi pace prin 
supunere faţă de Alah. Eu sărmanul Iskender am 
poruncit această scrisoare în evasitul celui dintâi 
Djumadi, în anul sfânt al Hegirei 1026, la Silistre”. 

Paşa ascultă răbdător ca Dadâr să-i mai citească 
odată ce scrisese, după care porunci un alt hrisov, dar 
în cuviinţe mai blânde, către Hans Mollart, sfetnicul 
împăratului de la Praga. I se plângea că i-ar fi trebuit 
o groază de bani ca să poate umple gurile celor ce nu 
pofteau pacea între turci şi creştini. De asemenea îi 
pomenea şi de înscăunarea lui Grazziani, despre care 
îi dăduse de ştire Starzer, fără să spună nimic de aurul 
trebuincios unei astfel de trebi. 

Kuciuk asculta nepăsător, chinuindu-se să-şi ţină 
pleoapele deschise, căci somnul se arăta biruitor, dar 
când stăpânul său isprăvi ce avea de spus, sări pe 
dată, de parcă nici nu s-ar fi gândit la odihnă. 
Iskender-paşa pecetlui cu inelul său ceara celor două 
scrisori şi întorcându-se mulţumit spre rob îi zâmbi 
prieteneşte. 

— Hai să mergem, dragul meu, că ne aşteaptă 
Elisabeta Movilă şi după câte ştiu eu la ghiauri nu se 
cade să laşi femeia să te aştepte, fiindcă altcum fuge 
cu altul. 

Râse de unul singur, fiindcă nici Kuciuk şi nici 
Dadâr nu cutezară. 

Străbătură faimoasele trepte ce coborau până la 
malul apei, acoperite cu un frumos covor de Ispahan 
însă lăsând să se vadă marmura de Garara. Fusta era 
pregătită şi nu mai aştepta decât porunca paşei ca să 
se desprindă de țărm. Un alemdar purta cele trei 
tuiuri, deşi s-ar fi cuvenit câte unul de fiecare, dar pe 
strâmta corabie nu prea era îndeajuns loc. De fapt 
acesta era şi olăcarul ce avea să ducă scrisorile paşei 


către părţile soarelui-apune, dar nimeni nu ştia. 

Odată ce seraskerul şi oamenii lui se urcară, 
barcazul se dezlipi cu uşurinţă de mal şi curând se 
lăsă în voia apei. 

— Băgaţi şi vâslele! porunci paşa. Am zor, nevoie 
mare! 

Pe dată se lăsară lopeţile şi fusta îşi luă zborul, 
întrecând orice alt caic sau luntre întâlnite în cale. 

Fiind vreme însorită, fuseseră aşezate pe punte 
nişte perne pline de puf, ca să poată sta stăpânul şi să 
contemple priveliştile. Totodată era şi un prilej pentru 
vătafi ca să şfichiuiască mai sârguincios spinările 
nenorociţilor lopătari. Erau la întrecere cu Dunărea! 

Ştiindu-l pe serasker întins pe punte, Kuciuk se 
mai uită o dată de jur împrejur şi pe furiş se strecură 
într-un ungher unde nu putea fi băgat în seamă. Trase 
o pană de gâscă de la brâu, dar şi un frumos hanger 
cu lamă de Damasc şi cu o mişcare fulgerătoare o 
reteză, făcând-o numai bună de scris. Apoi se crestă 
uşurel la braţul stâng şi, înmuind pana în şuviţa 
purpurie, scrise: „Prinde olăcarul, că are scrisori de 
hainie. Este omul ce va cobori de la noi!”. Hârtia, care 
fusese din vreme pregătită, odată scrisă o răsuci sul şi 
legând-o cu aţă şi-o vâri în sân, după care se îndreptă 
liniştit spre punte, lângă stăpânul său. 

Trecură în grabă pe lângă zidurile cetăţii Hârșava 
şi către seară se şi aflau în preajma Ibrailei, unde 
aveau să tragă la mal, chipurile, să încarce niscai 
pastramă de oaie şi vreo câţiva ghivirdici proaspăt 
tăiaţi, spre desfătarea luminăţiei-sale. Nu că nu ar fi 
putut dobândi aşa-ceva şi în alte părţi, dar mai mult 
era de trebuinţă să fie lăsat solul tainic, cât mai la 
îndemână, spre a apuca drumul Ardealului. 

Forfota hamalilor ocupați cu cele târguite de 


căpitan îngădui ca olăcarul să se poată strecura de pe 
vas, însă fără a scăpa de ochii unui lucrător ce căra un 
butoiaş în spate. Ca un făcut, acesta se răsturnă 
tocmai asupra lui Kuciuk aflat întâmplător în cale şi, 
vrând să-l oprească, se împiedicară căzând amândoi la 
pămânit. Mâna vânjoasă a hamalului apucă pe cea 
slăbănoagă a robului şi sulul de hârtie trecu pe 
nebăgate de seamă de la unul la altul. Apoi, 
sprijinindu-l pe mut să se ridice, o zbughi la fugă pe 
urmele celor ce coborau. Era şi vremea, căci 
încărcatul isprăvindu-se fusta şi-a văzut de drum mai 
departe, măcar că începuse înserarea. Târziu în 
noapte aveau să ajungă la sakci, de unde se vor duce 
cu toţii pe malul celălalt, la Obluciţa. Acolo era 
aşteptat paşa de oastea lui şi avea să încalece un cal şi 
să calce pe pământ vârtos. 

Taburul turcesc era adormit la acea vreme, dar 
străzile dădură semn şi mai toată lumea se deşteptă 
din somn. Bali-beg, om de credinţă şi mutesellim al 
seraskarului, îl întâmpină chiar la mal, cu adâncă 
plecăciune, şi toată suita făcu la fel. 

— Hoş geldin beg! îi ură el bun-venit. 

— Ghiaurii au aflat ceva? întreabă Iskender-paşa 
de cum puse piciorul pe pământ. 

— Nici vorbă, luminăţia-ta. Am pus strajă 
pretutindeni să nu cumva să plece vreo iscoadă. 

— Aferim! rosti seraskerul. Poftesc să prind 
muierea în aşternutul ei de la Yaş. 

— Dacă punem ghiara pe ea bătălia-i câştigată, 
căci ea este tartorul cel mare. E dracul gol! 

— Ar fi bine s-o am la picioarele mele, chiar goală 
ca un drac! râse Iskender. Să dai ştire că am să 
răsplătesc în aur pe cel ce mi-o va prinde vie şi 
nevătămată pe şerpoaica asta trufaşă. Am auzit că la 


cei patruzeci de ani ai ei se ţine grozav de frumoasă. 
Ar fi o socoteală... adăugă el gânditor. 

— Cam greu să-i ajungi în preajmă, că tare mai e 
păzită şi de moldoveni, dar şi de oştenii ginerilor ei 
Koreţki şi Potoţki. 

— Banul face minuni, mai cu seamă când e galben 
strălucitor. Mulţi se încumetă pentru aşa-ceva, numai 
să se afle. 

— Prea-bine, înălţimea-ta! se temeni Bali-beg, 
oprindu-se dinaintea cortului întins pentru Iskender. 

— Mai apucăm să dormim vreo câteva ceasuri, dar 
la rugăciunea de dimineaţă toate căpeteniile să vină la 
mine ca să vedem ce facem! porunci Iskender, căscând 
zdravăn. 

Oboseala drumului abia acum se făcea simțită şi 
fără alte pregătiri se tolăni îmbrăcat cum era şi 
curând începu să sforăie. 

Cum se întâmplă adeseori primăvara, când 
vremea e schimbătoare, ziua următoare se burzului şi 
nori mari şi negri începură a goni dinspre 
miazănoapte către Marea Neagră. Păreau nişte uriaşi 
încleştaţi pe viaţă şi pe moarte, stârnind spaima 
pescăruşilor, care ţipau căutând să se ferească din 
calea lor. Incă nu ploua şi se părea că ploaia nici n- 
avea să se aştearnă curând, dar oştenii se 
zgribuliseră, pe când în ziua cealaltă stăteau întinşi la 
soare ca în miez de vară. 

Toate căpeteniile oştirii veniră la ayak divani, iar 
robii nu mai pridideau să aducă ceştile aburind cu 
cafea. 

— Vitejii mei! începu Iskender. Aflu cu mâhnire că 
zahareaua de la Iliaş-beg încă nu a sosit şi nici Bethlen 
nu s-a zorit. Din astă pricină va trebui să mai aşteptăm 
preţ de o zi-două, după care ne vom repezi până la 


Yaş. 

— Ne-am putea scurta din cale, făcu un agă de 
beşlii. 

— Nu ştii năravul lor de a pustii totul, ca să nu 
găsim nimic? îl contrazise Bali-beg. 

— Ba, are dreptate! se băgă Iskender. Câtă vreme 
nu află despre noi ce gânduri avem, n-au curaj să 
pârjolească. De aceea vom porni pe dată, chit că mai 
înainte vă ceream să mai aşteptăm câtva timp. M-am 
răzgândit, aşa că dați porunca de plecare! 

Se ridicară cu toții şi pe rând ieşiră din cort, iar în 
urma lor se strecură o iscoadă, dintr-acei pe care paşa 
le îngăduia de îndată ce se iveau. 

— Stăpâne!  îngenunche străinul, făcând o 
temenea până la pământ. 

— Vorbeşte! 

— Elisabeta-doamna cu întreaga curte s-a tras mai 
către Suceava, aflând câte ceva de pornirea tătarilor. 

— Păi unde-i Galga-soltan? 

— Deocamdată nu poate trece Turla, că l-au pălit 
nohaii la el acasă, dar Arslan-aga din Bugeac viene cu 
trâmba lui în valea Jijiei. 

— Bine. Poţi pleca! făcu Iskender, aruncându-i o 
pungă bine burduşită. Ia-te pe urma curţii domneşti şi 
de mai afli ceva întoarce-te pe drumul Purlatului. 

Se vede însă că era o zi a veştilor proaste, căci nu 
plecă bine iscoada şi câţiva azapi îi înfăţişară doi 
prinşi ce fuseseră aduşi de seimenii valahi. Cum dădu 
cu ochii de ei, paşa se făcu roşu de mânie. 

— Cine a cutezat să-i lege? 

— Valahii i-au adus aşa, răspunse oşteanul 
înfricoşat. 

— Să fie înfăţoşaţi! 

Văzuse că unul dintre cei doi nu era altul decât 


olăcarul lui, pe oare-l trimisese la Bethlen şi Mollart. 
Până să-i fie aduşi oştenii români, porunci unui rob 
negru să le taie legăturile. 

— Cum de te-ai lăsat prins? izbucni înciudat 
Iskender. Şi tu cine eşti? întrebă pe celălalt. 

— El îi pricina, luminăţia-ta, răspunse olăcarul. 
Zoream în calea mea, când mă pomenesc cu ăst 
blestemat că mă ajunge din urmă zicându-mi că ai 
poruncit măria-ta să-i dau tot ce am, că avea să se 
ducă el mai departe. L-am întrebat dacă are vreun 
semn anume şi mi-a arătat hangerul cu care s-a şi 
repezit să mă spintece. 

— Tuuu? se miră paşa către celălalt. Cine eşti? 

Străinul nu scoase o vorbă, de parcă n-ar fi înţeles 
ce se spune. Tocmai atunci pătrunse în cort Kuciuk şi 
la vederea celor din genunchi vru să se dea îndărăt, 
albindu-se la faţă. 

— Rămâi, Kuciuk! porunci Iskender şi acesta se 
socoti pierdut, căci unul dintre cei doi nu era altul 
decât hamalul de la Brăila. 

— Măria-ta! Ştie turceşte, că aşa mi-a vorbit, se 
băgă olăcarul. Face pe neştiutorul. 

— Dar cine v-a legat pe amândoi?! se miră paşa. 

— Slugile unui boier, care se aflau la povarnă. 

— Ce căutai tu acolo? 

— Scurtam calea. Şi văzând că ne încăierăm, au 
sărit să ne despartă, dar nemernicul a spus că duceam 
scrisori de hainie şi atunci ne-au dus pe amândoi la 
stăpânul moşiei. Acela n-a vrut să mă creadă, dar nici 
pe el, şi aşa ne-a trimis fedeleş la picioarele 
luminăţiei-tale. 

Iskender nu era prea mulţumit de întorsătura 
lucrurilor, iar muţenia celuilalt nu-i mirosea a bine. 
Veniră în răstimp şi seimenii, care-i întinseră o taşcă 


ce cuprindea chiar propriile scrisori, dar şi sulul acela 
mai mic, scris de Kuciuk. La vederea acestuia, mutul 
duse mână la inimă. Primul lui gând a fost să se 
repeadă asupra hamalului şi cu o lovitură bine ţintită 
să-i închidă gura pe vecie, însă nu prea avea cum să se 
apropie. 

— Pe voi, vitejilor, am să vă răsplătesc cu argint, 
iar pe stăpânul vostru... cum aţi zis că-l cheamă? 

— Vlad Strătescu ot Străteşti, răspunse un oştean, 
care o rupea binişor turceşte. 

— Să-i spuneţi că-s mulţumit că nu şi-a băgat 
nasul să umble la peceţi, şi să mi se înfăţoşeze când 
m-oi întoarce! Am să-l fac mare dregător. Bine a făcut 
cum a făcut. Acum plecaţi! 

Oştenii se traseră pe dată, iar seraskerul se uită 
din nou la necunoscut. 

— Vrei să vorbeşti de bunăvoie, că-ţi făgăduiesc 
viaţa? De nu, am eu ac de cojocul tău. Să vie Selim, 
gealatul! bătu el din palme. 

Atunci prinsul dădu capul pe spate şi-l scuipă pe 
paşă drept în obraz. Atâta aşteptase Kuciuk! In 
aceeaşi clipă se năpusti asupra lui, străpungându-l cu 
hangerul. 

— Câine! făcu prinsul spre mut. Voiam să te scap, 
năpârcă... Un val de sânge înspumat i se ivi între buze 
şi simţi cum îşi pierde vlaga, prăbuşindu-se la pământ. 
El mi-a dat scrisoarea! mai apucă să zică, arătându-l 
pe rob. 


FUGA-I RUŞINOASĂ CÎND NU IZBUTEŞTE 
Deşi puteai jura cu mâna pe inimă că ploaia ce se 


aşternuse pe meleagurile bănăţene avea să ţină barem 
o săptămână, către seară cerul s-a înseninat, 


spuzindu-se mai apoi de stele, ba mai era de aşteptat 
şi luna. 

Când se iviră cătanele şi pe uliţa cojocarilor, uica 
Lăzărel îi băgase pe cei doi oaspeţi în fânul din şopru, 
iar când un oştean mai cocoş se căţără pe scară să 
scormonească, dădu cu ochii de opincile şi şuba lui 
Grazziani şi îi fu deajuns, coborându-se pe dată. 

— Sunt oieri! spuse el. 

— Doar v-am spus că-s doi păcurari, făcu moş 
Ghilezan. Văzurăţi? 

Oştenii plecară mai mult întrebând pe la porţi, 
fără să mai scotocească prin curţile oamenilor. 

Intr-un târziu s-a potolit larma căutatului şi lumea 
s-a tras la odihnă, doar câte un câine singuratic mai 
urla spre luna ce se ivise de după munte. In liniştea 
nopţii se strecurau patru umbre: doi oameni şi caii lor, 
duşi de căpăstru după obiceiul muntenilor. Se furişau 
să nu fie băgaţi în seamă de careva, căci cei doi nu 
erau alţii decât Marcu şi Gaşpar, care povăţuiţi de 
uica Lăzărel apucaseră pe uliţi întunecate să poată 
ieşi la o margine a târgului, unde socotea el că n-o să 
fie strajă. Nădăjduiau astfel ca până în revărsat de 
zori să calce o bună bucată de drum spre cetatea 
Timişoarei, unde aveau să-şi afle scăpare. Era cam 
ruşinos pentru solul luminăţiei-sale padişahul, dar 
dacă ar fi izbândit nimeni nu l-ar fi întrebat cum 
ajunsese să scape din capcanele întinse în cale. 

— Stăăi, că te-am văz't! se auzi o voce tăioasă. 

Grazziani duse mâna la brâu, dar îşi dădu seama 
că n-are armă. Marcu însă se opri, de parcă ar fi fost 
firesc să întâlnească vreo caraulă. Pe lângă ei se 
traseră cătanele, împresurându-i. 

— Unde-aţi plecat cu noaptea-n cap, măi ficiori? 
întrebă hotnogul. De unde veniţi? 


— De la munte! răspunse Marcu, făcând pe 
prostul. 

— Muntele-i mare, măi omule! De unde anume? 

— Apăăi, de la stână! 

— Care stână, mă tontule? Asta întreb? 

— A lui taica Pavăl. 

— Măă, că prost mai eşti! se înciudă hotnogul. 
Lasă pe celălalt să vorbească! Poate are mai multe 
grăunţe în căpăţână... 

— Nu! N-avem grăunţe! După ele plecăm, să le 
cumpărăm de la Lugoj, ori chiar de la Cimişoara. 

— Mai tacă-ţi gura proastă şi lasă-ţi ortacul să 
spună! Ce, el n-are limbă?! 

— N-are, că-i sârb! răspunse Marcu, stârnind râsul 
tuturor. 

— Lua-v-ar dracu pe-amândoi! se oţări hotnogul. 
Haideţi după mine! 

— Da' pentru ce? se miră Marcu. 

— C-aşa-i porunca şi nu mă mai întreba, 
nătângule! Cine v-a pus să vă furişaţi pe uliţe 
lăturalnice şi să nu ieşiţi ca tăt omul pe poartă? 

— Apăi alt drum noi nu ştim, dar bucuroşi mergem 
de ni-l vei arăta. 

— Hai numa, că vi-l arăt eu! şi hotnogul porunci să 
li se ia caii, apoi se porniră în hazul cătanelor, care 
grijeau să nu se împiedice tontălăii în pietrele de pe 
uliţă, că umblă ca pe străchini. 

Râseră cu hohote, chiar şi cei doi păcurari, care se 
văzură aduşi tocmai acolo unde ar fi vrut cel mai puţin 
să ajungă, adică la hanul lui Tănase, unde se întorsese 
baronul şi acum sforăia, visând că i-ar fi prins. De-ar fi 
ştiut, Czobor, ce pradă nepreţuită avea sub ferestre, ar 
fi sărit pe dată din aşternut, dar aşa, cătanele îl lăsară 
să doarmă, că doar nu era să-l trezească pentru nişte 


pârliţi de oieri. 

Când se opriră în curtea carelor, un oştean zise 
într-o doară: 

— Prăpădiţii ăştia nu cred să aibă bani asupra 
lor... 

Marcu trase cu urechea şi pe loc îi trăsni prin cap 
ceva năstruşnic. 

— Ba avem! se răţoi el. Că nu ni-s săraci! 

— Nu zău?! rânji înveselit hotnogul. No, atunci 
adă-i aici la păstrare, întinse el palma. 

Bănăţeanul îşi desfăcu traista şi o aruncă peste 
cal, apoi se scotoci în chimir şi scoase doi bănuţi de 
aramă, pe care-i întinse hotnogului. Se mai scormoni, 
dând la iveală încă vreo doi, după care se uită grijuliu 
în jur, chipurile, să nu-l vadă vreun străin, şi din sân, 
după multă osteneală, izbuti să-i mai dea încă patru 
drahme de argint. 

— Na! făcu el mulţumit, ca după cine ştie ce mare 
ispravă. Văzând însă dezamăgirea oşteanului, adăugă 
râzând: 

— Dar stăi că mai am! 

Cum se iviră în palma lui cei doi florini de aur, nici 
morlacul nu şi-a dat sama, destul numai că ochii 
hotnogului sclipiră de lăcomie. 

— Mai ai pe undeva? iscodi el. 

— Ba! Asta-i tot! Banii noştri pentru grăunţe. 

— Poate mai are sârbul? nu se lăsă hotnogul. 

— Nicicum, că el îi cam slab de minte şi-i pierde! 

— Norocul vostru că ai tu mai multă în căpăţână! 

— Nici c-ar trebui să-i mai vadă luminăţia-sa, zise 
o cătană. Cine ştie ce prostie îi îndrugă ăştia şi tăt pe 
noi are să ne înjure. 

— Şi eu zic la fel, răspunse hotnogul, dar nu-i 
putem slobozi, că or da alţii peste ei. Minteni ce se 


deschide poarta, îi ţâpăm afară. Margă unde le-a fi 
voia! 

Din păcate îi băgară şi pe ei laolaltă cu toţi ceilalţi 
prinşi de peste noapte, şi nădejdea lui Marcu se 
spulberă. li povesti şi lui Grazziani, pe sârbeşte, mai 
mult în şoaptă. 

— Bine ai făcut! zise acesta pricepând strădania 
tovarăşului său. Să n-ai nicio grijă că-ţi întorc eu banii, 
dar poate că aşa are să ne facă scăpaţi. 

— Vedem noi, zâmbi Marcu, fiindcă n-or să aibă 
poftă să afle şi stăpânul lor că ne-au luat banii. Cu 
asta am să-i ameninţ. 

— Numai de s-ar arăta hotnogul mai înainte. 

Ceilalţi, din jur, începură a se răsti la ei, căci mulţi 
mai voiau să doarmă, fără să le pese că erau prinşi de 
cătane. 

— Mai tacă-vă gura! se răsti careva, şi Marcu nu 
răspunse, ca să nu fie băgaţi în seamă. 

Dăduseră de căldură, din pricina mulţimii 
înghesuite în încăperea de lângă grajd, şi până la 
urmă îi fură şi pe ei somnul, aşa că se treziră buimaci, 
auzind strigăte în ungureşte: 

— Sunteţi nişte vite încălţate! Măgari cu coarne... 
ori cum să vă mai zic?! 

Inălţimea-sa baronul se trezise mai curând decât 
se aşteptau cătanele şi nerăbdător dăduse fuga să 
vadă prinşii de peste noapte. Cum dădu însă cu ochii 
de pleava aceea pestriță, se făcu negru de mânie. 

— Nu zic de ţoale, că ele mai pot fi schimbate, dar 
voi nu v-aţi uitat la feţele lor să vedeţi ce tontălăi aţi 
adunat? V-am poruncit să scotociţi din casă-n casă şi 
nu să-i strângeţi de pe uliţe, dobitocilor! Că au intrat 
în târg nu mai încape nicio îndoială, urmă el, dar tot 
aşa de bine s-ar fi putut să vă scape şi de sub nas, 


proştilor! 

Cum să nu fie furios baronul, câtă vreme toate îi 
mergeau anapoda? Fugise după ei înapoi la Cladova, 
ba în trecere dăduse şi pârjol prin Borlova, de ciudă că 
nu le găsise urma. Nu avusese o clipită de răgaz şi tot 
degeaba. Parcă ar fi intrat în pământ afurisiţii, iar 
după toate astea şi cătanele luate de la Decsy ca 
sprijin se dovediră nătânge. „Păsărelele şi-au luat de 
mult zborul!” gândi el. „In locul lor eu aş fi apucat-o 
înspre Lipova şi se înţelege că acolo trebuie să le dau 
de urmă, de-ar fi să ajung chiar şi în Temesvar”... 

Se aşternuse tăcerea, nimeni nemaicutezând să 
scoată o vorbă, când iată că o voce smerită se auzi din 
odaie: 

— Domnule, fă bine şi dă-mi banii! 

— Gura! se răsti hotnogul. 

— Păi cum? Noi trebuie să plecăm, şi banii ni-s de 
trebuinţă. 

Ostaşul se uită îngrijorat spre baron, care părea a 
nu fi auzit, întrucât ciobanul nu voia nici el să se dea 
prea mult în vileag, aşa că vorbea mai pe şoptite. Cum 
să-i dea prostănacului galbenii?! Norocul lui că Czobor 
îi întorsese spatele şi se îndrepta gânditor către han şi 
atunci hotnogul şuşoti ceva unei cătane, apoi spuse 
către Marcu: 

— Mergeţi cu el, că are să vă dea banii! 

— No, multam! Mergem după cum îi porunca, 
numai să ne putem cumpăra grăunţe. 

Se furişară şi Marcu şi Gaşpar împreună cu 
oşteanul, în vreme ce tovarăşii lor rămaşi în odaie 
începură a striga să li se deie şi lor drumul. 

— N-aveţi grijă, că nu scapă ei! căută să-i 
domolească hotnogul. O să le pară rău că n-au rămas 
cu voi! rânji el, lăsându-i să-nţeleagă cum că aceia 


aveau să capete o grea pedeapsă. Staţi blânzi, că vă 
slobod pe tăţi, numai să poruncească luminăţia-sa. 

Cei doi şi cu oşteanul se dădură pe după nişte 
căpiţe de fin, şi când socoti că s-au îndepărtat 
îndeajuns cătana le spuse: 

— Fugiţi şi să nu vă mai prind, că nu mai scăpaţi! 

— D-apăi caii! se împotrivi Marcu, zărind la 
conoveţele din apropiere o întreagă herghelie. 

— Luaţi-vă câte unul de colo, că-s mai buni decât 
mârţoagele voastre. Şi daţi-i zor, că minteni nu vă mai 
las! îi ameninţă el. 

Fără să mai stea pe gânduri, cei doi se aruncară în 
şea şi dădură pinteni. 

— Făcurăm treabă bună, frate Marcule, zise 
Grazziani când se mai potoliră din galop. 

Lăsaseră cu mult în urmă porţile târgului, pe unde 
trecură fără să-i mai oprească cineva, căci se vede că 
hotnogul se îngrijise ca nu cumva sloboziţii să deie 
ochii cu baronul. 

— Lăcomia cătanelor ne-a scăpat! râse Marcu. 

— Dar şi iscusinţa ta... 

— Ba ne-am ales şi cu câte un cal bun, care face 
cât cheltuiala noastră. 

— Toate bune, numai că nu ştim unde ne aflăm şi 
încotro mergem. 

— Trebuie să fie calea Cladovei, şi nu-i râu. Mai 
încolo ne vom abate în stânga, către soare-apune, 
adică spre Cimişoara. 

— Cunoşti locurile? 

— Aşa am umblat întotdeauna, călăuzindu-mă 
după soare ori stele, şi nicicând n-am dat greş. Acum 
îi negura dimineţii, dar în cel mult un ceas de vreme 
are să se ivească şi drăguţul de soare. 

Tot cam atâta i-a trebuit şi baronului ca să-i treacă 


furia şi să se mai întoarcă o dată pe la grajd, spre a 
vedea ostatecii mai pe lumină. Cercetă cu privirea şi 
parcă nu-i venea la socoteală, întrucât multora li se 
dăduse drumul pe furiş, între timp. 

— Parcă văzusem şi nişte mocani? întrebă el pe 
hotnog, căci îi rămăsese în minte faţa nerasă a 
valahului. 

— Au plecat, luminăţia-ta. l-au cunoscut nişte 
oameni de-ai mei şi le-am dat drumul, că se zoreau. 

— Dar de unde atâta grabă? Unde i-aţi prins? 

— Pe uliţă. 

— Asta ştiu, dar când? 

— După cel de-al doilea cântat al cocoşului! 

— Unde se duceau cu noaptea-n cap? 

— La târg, la Lugoj ca să... 

Baronul însă îşi pierdu răbdarea şi-i croi două 
palme zdravene, înroşindu-i obrajii. 

— Ei erau, nefericitule! Pe acolo-i drumul spre 
Temesvar, vită încălţată! Să-ţi iei trântorii şi să pleci 
pe dată la Cladova, să nu vă mai văd înaintea ochilor! 

Se răzgândi mai apoi şi opri lângă sine vreo 
douăzeci de cătane, mai pe alese, dar de hotnog nici 
nu vru să mai audă. 

— Pe unde au apucat-o? întrebă baronul 
aruncându-se în şa. 

— Pe poarta Cladovei! răspunse hotnogul, arătând 
într-acolo. 

— Pe dracu! Spre Lipova! porunci el. N-au putut 
ajunge prea departe. E vreo potecă, ceva, care să lege 
cele două drumuri? 

— Pe la Şanoviţa, luminăţia-ta. 

— Cunoşti drumul? 

— Da. 

— Atunci te fac hotnog! Ila-o-nainte! Dacă fugarii 


sunt cei pe care-i căutăm, numai într-acolo se vor fi 
îndreptat. Haideţi! 

Cu toţii se avântară după baron cu noua lor 
căpetenie călărind ceva mai în urmă şi curând li se 
arătară în zare doi oameni ce păreau că-şi trag caii 
după ei. 

— Ei sunt! răcni baronul pornind în galop. 


MARE SPAIMĂ DIN NIMIC 


Când îşi deschise ochii Mirko dădu de privirea 
încrâncenată a hangiului, care cu greu era ţinut de 
cătane să nu se repeadă asupra lui, acum era legat 
fedeleş. 

— Aaa! Va să zică mai trăieşti, câine? spumega el 
neputincios în braţele oştenilor. Ai vrut să mă jefuieşti, 
tâlharule?! Îi fi tu faimosul Mirko, dar s-a isprăvit cu 
tine! Nici mucii nu i-aş da... 

— Ia mai taci din gură jupâne! i-o reteză căpetenia 
caraulei. Mai lasă-mă să vorbesc şi eu, să ştiu ce am 
de făcut. 

— Ce să faci?! Să-i spânzuri, şi pe el şi pe ortacul 
lui de colo! arătă el spre Kocea, care îşi venise în fire, 
dar tot legat era. 

— Aşa, fără judecată, nu se poate. 

— L-ai prins chiar domnia-ta pe când mă jefuia, se 
răţoi jupânul. De nu era omul meu să-l pălească, pe 
toţi ne omora ticălosul şi iată că... 

— Da' mai isprăveşte odată, am spus! se răsti 
oşteanul. 

Se uită apoi lung la Mirko, de parcă l-ar fi 
cunoscut. 

— Auzit-ai ce ţi se pune în seamă? Drept îi? Tu eşti 
Mirko? 


— Mă cheamă Iancu, iar de acela de care vorbeşte 
n-am auzit în viaţa mea. Cât despre jaf... am vrut 
numai să-l sperii pe jupân şi el şi-a făcut spaimă mare 
din nimic. lacă, mă jur pe Dumnezeul meu că sunt un 
om cinstit şi n-aveam trebuinţă de paralele lui! 

— Atunci de ce-ai sărit la mine? se băgă iar 
cârciumarul. 

— Ba să-mi fie cu iertare, domnia-ta ai căutat 
gâlceava. 

— N-ai vrut să plăteşti... 

— Ba cum de nu, dar n-am avut mai mult decât îmi 
dăduse alteţa-sa pentru slujba îndeplinită, răspunse 
Mirko domol. 

Oşteanul era nedumerit şi nu ştia ce să creadă, 
vrând să întrebe martorii ce fuseseră faţă, dar tocmai 
atunci Kocea făcu marea prostie. Socotind că le va 
veni în ajutor răvaşul baronului, de care Mirko se vede 
că uitase, se băgă şi el: 

— Ca să vă lămuriţi, n-aveţi decât să cercetaţi la 
brâul tovarăşului meu, unde veţi da peste scrisoarea 
luminăţiei-sale baronul Czobor, către alteţa-sa. Nu 
suntem oameni de rând, ci în slujba prinţului! 

— Ce scrisoare? întrebă căpetenia caraulei. 

— N-am nimic! se răsti Mirko, fulgerându-l din 
privire pe Kocea. Vorbeşte în dodii, crezând că vă 
poate amăgi. 

Oşteanul nu-i dădu crezare şi-l scotoci, până află 
scrisoarea. 

— Se vede că tu minţi şi nu văd de ce, câtă vreme 
eşti în slujba domniei. Ia să mergem noi să duci asta 
unde trebuie, că parcă spuneai şi de ceva răsplată de 
la alteţa-sa. 

Mirko îşi dădu seama că erau pierduţi, dacă 
Bethlen avea să citească adevărata veste de la baron. 


„Dobitocul de Kocea!” îşi spuse el înciudat. „Acum să 
vedem cum scoatem cămaşa...” 

— Văd că ai amuţit. Te pomeneşti că eşti în slujbă 
de taină, dar nu-i bai, că avem să te ducem la domnul 
conte Ugrai. El va şti ce să facă. 

— Dar cu mine cum rămâne? sări cârciumarul. 

— N-ai auzit că a vrut numai să te sperie? Ce mai 
vrei? 

— Aşa sperietură... n-am ce zice! Dar mâncarea şi 
beutura? 

— Să fie pomana morţilor, că nu rămâi în pagubă 
domnia-ta. 

Se întoarse apoi către cătanele caraulei şi porunci 
să fie legaţi numai de mâini, pentru a putea umbla. 
Atunci a fost ultima încercare a lui Mirko de a scăpa, 
dar se zvârcoli degeaba întrucât fu legat pe dată, apoi 
sub ghionturile oştenilor fură târâţi la cetate şi 
azvârliţi în temniţă. 

Citind răvaşul baronului, contele Ugrai se repezi 
la principe, căci pentru el era, dar întotdeauna îi 
desfăcea scrisorile. 

— lată dovada, alteţă, că nu m-am înşelat în 
privinţa lui Czobor! A fost de bună-credinţă şi nici 
vorbă de Inău ori Chioar! 

— Aici trebuie să fie altceva la mijloc. Unde-i omul 
care m-a minţit? 

— Aici, dar sunt doi. Au fost nemulţumiţi, se pare, 
de banii ce le-am dat, s-au îmbătat şi aşa s-au dat în 
vileag. 

— Vezi de poţi scoate ceva de la ei cu ajutorul 
călăului şi pe urmă spânzură-i, fiindcă asta-i răsplata 
ce li se cuvine, nu bani. Eu mă duc s-o văd pe Agnes, 
care mă aşteaptă, şi tu, după ce isprăveşti cu ei, vino 
iarăşi la mine. 


Contesa Rozsnyai era într-adevăr în cetate. Nu 
aşteptase chemarea prinţului, ci parcă un simţământ 
necunoscut o îndemnase să vină la Deva, împreună cu 
prietena ei, Iulia, chipurile, să-i ajute într-o 
încurcătură cu nişte iobagi de pe moşia ei de la 
Mikoslaka. Aşa se face că „numai ce s-au gândit la ea 
şi a şi venit”, după cum zise Ugrai în şagă. 

Cele două prietene erau nedespărţite şi mulţi 
dintre curteni le porecliseră „ziua şi noaptea”. Asta 
pentru că Agnes era albă la faţă, cu ochii albaştri, dar 
cu părul negru ca pana corbului, în vreme ce Iulia, cu 
pletele de culoarea grâului copt, avea ochii ca 
noaptea. Altminteri erau deopotrivă ca statură şi cu 
forme, rotunjite, dar numai atâta cât să poată suci 
minţile oricărui bărbat. Şi nu puţini erau aceia care 
suspinau în urma lor, dar ele încă nu voiau să se 
supună unui bărbat, măritându-se. 

La intrarea prinţului, amândouă fetele făcură o 
plecăciune adâncă, după obiceiul din ţările Apusului. 
La rândul său, Bethlen le răspunse fluturând mâna şi 
zâmbind. 

— Acum, că am în faţa ochilor şi „ziua“ şi 
„noaptea”, greu îmi vine să hotărăsc şi nu ştiu cu ce 
să încep. 

— Cu începutul, alteţă, zâmbi şăgalnic Agnes. 

— Ba din contră, cu sfârşitul, căci tocmai acuma 
am căpătat dovada că se cam încurcă lucrurile... 

Le povesti apoi în amănunţime tot ce avea de gând 
şi ce ar fi trebuit să facă ele ca să-l ajute. Nu uită să le 
amintească şi de viclenia „veneţianului”, care cutezase 
să-şi trimită iscoadele chiar în Deva. Le ceru să plece 
însă cât mai degrabă, fiindcă pentru nimic în lume 
Grazziani nu trebuia să scape, dacă avea asupra lui 
vreo scrisoare de la habsburgi. 


După o vreme se ivi şi Ugrai, care le spuse şi mai 
multe, cerându-şi iertare că aproape le alunga, dar o 
caleaşcă trasă de şase armăsari nu le mai aştepta 
decât pe ele ca să pornească la drum. Şi totuşi 
plecarea avu loc abia a doua zi în zori, căci prinţul 
ţinuse să afle mai întâi ce putea scoate Ugrai de la 
iscoade. Pe de altă parte, se pare că cele două fete 
veniseră cu treabă la Deva, aşa că trebuiră să umble 
măcar vreo câteva ceasuri. 

La ieşirea din Deva, pe malul Mureşului, două 
leşuri se legănau în adierea vântului de primăvară. 
Dar fetele nu se uitară şi nici n-ar fi avut de unde-i şti 
pe Mirko şi Kocea. Se lăsaseră în voia vizitiului, care 
ocolea cu dibăcie toate gropile, în vreme ce ele 
sporovăiau vrute şi nevrute, ca femeile, fără să ia 
seama la frumuseţile ce le treceau pe sub ochi. Nimic 
deosebit nu se mai petrecuse şi dacă mergeau tot aşa 
până în seară aveau să fie între zidurile Caldovei. Dar 
pe când n-ar mai fi avut mult până la destinaţie 
drumul deveni din ce în ce mai stricat şi, deşi vizitiul 
mai încetinise goana, fetele începură a fi hurducate 
într-o parte şi alta a caleştii. 

— Ugrai zicea că turcul e o frumuseţe de bărbat, 
chicoti Iulia între două salturi. Ai grijă... 

— N-am eu teamă, se împăună Agnes. Bărbaţii cu 
cât sunt mai arătoşi cu atât îs mai proşti. 

— Numai că dacă avem să mergem tot aşa până la 
Temesvar nu vei mai arăta tu nicicum, trebuind să-ţi 
tocmeşti mai întâi oscioarele. 

— S-ar putea să ai dreptate! spuse printre icneli 
Agnes. Ia strigă tu la trăsniţii aceia de pe capră s-o 
lase mai domol, că nu mai avem mult. 

Iulia se aplecă pe fereastră şi strigă: 

— Hooo!  Hooo!... mai uşurel, că ne faceţi 


bucățele! 

Cocişul nu pricepu şi opri caleaşca dintr-odată, 
încât fetele căzură la podea, încurcându-se în fuste. 

— Nu s-a înţeles porunca, luminată stăpână, făcu 
acesta ivindu-se la fereastră cu căciula în mână. 

— Acum îi prea târziu! răspunse Agnes înciudată. 
Ce mergi aşa, ca bezmeticul? Ne-ai zobit mădularele. 

— Să am iertare, luminăţia-ta, dar îi musai să 
ajungem la Cladova, că prin pădure mai mişună tot 
felul de jivine, cu patru şi cu două picioare. 

— Bine, îngădui Agnes, dar cată să mai fereşti 
gropile, cât de cât. 

— Ce să facem, că aşa-i tot drumul?! dădu din 
umeri cocişul. 

Tocmai se închina şi îşi punea căciula ca să plece 
din nou, când se auziră în depărtare pocnete de 
sâneaţă şi strigăte. 

— Stai! porunci Agnes. Trageţi caleaşca din cale 
în vreun tufiş, apoi deshămaţi caii şi duceţi-i cât mai 
departe, până trece iureşul. Altfel caii o să ne dea de 
gol! 

Cu mare grabă, cei doi vizitii îndepliniră dorinţa 
contesei. În vreme ce fetele se traseră cât mai adânc 
în pădure, ei încălecară armăsarii şi o luară la fugă. 

— Ne-au părăsit! şopti Iulia înfiorată. Oare bine ai 
făcut? 

— Altcum caii ar fi nechezat şi străinii ar fi dat 
peste noi, dar aşa, chiar dacă dau peste caleaşcă, n-au 
ce face cu ea. Iar slugile au să se întoarcă, n-avea tu 
grijă, că tremură toţi de frica lui Jeno. 

Tăcură amândouă, ciulind urechea la fiecare 
foşnet. 

— Se apropie călăreţii! zise Iulia, strângându-se 
lângă prietena ei, de parcă i-ar fi căutat ocrotire. 


— Ba-i numai unul! răspunse aceasta. Se vede însă 
că după el vor fi puşcat, aşa că musai să se audă şi 
ceilalţi curând. 

Într-adevăr, un călăreț se ivi în goană dinspre 
Cladova, dar fără să se uite în dreapta ori stânga trecu 
mai departe. 

— Dacă vor face şi ceilalţi la fel suntem scăpate, 
şopti Agnes, strângând mâna Iuliei. 

Aşa cum gândise contesa, curând apăru şi un pâlc 
de călăreţi, însă aceştia veneau la pas scrutând fiecare 
tufiş, de parcă ar fi căutat pe cineva. Când şi când, 
slobozeau câte o sâneaţă în aer şi răcneau de parcă ar 
fi fost la vânătoare. 

— Să ştii că după noi au venit, zise Agnes. 

— Dar au veşmintele ca oştenii prinţului... 

— Se vor fi îmbrăcat anume să ne înşele, căci 
altminteri n-ar fi fugărit pe călăreţul de mai înainte. 

De frică se lipiră amândouă de pământ ţinându-şi 
Chiar şi răsuflarea. Auziră chemarea unuia care 
dăduse de urmele caleştii şi nici nu se clintiră, 
socotindu-se pierdute. 

Alte strigăte şi puşcături, iar când îşi auzi şi 
numele, Agnes abia mai izbuti să îngăime: 

— Auzi?... Pe mine mă caută! 

— Ssst! Nu mişca! şopti şi Iulia. 

Intr-un târziu, când forfota se mai domoli, Iulia 
săltă puţin capul. 

— Au înhămat caii lor şi ne-au furat caleaşca. lacă, 
se duc! 

— Ducă-se dracului, cu ea cu tot! făcu uşurată 
contesa. Bine că ne-au lăsat pe noi în pace, adăugă ea 
şi se săltă cu îndrăzneală. 

— Stai, unde te duci! o trase cealaltă. 

— Acum, că au plecat, nu mai avem a ne teme. Ar 


trebui să se arate şi oamenii noştri, ca să putem 
merge călare. 

— Dar dacă şi ei vor fi fost înţeleşi cu următorii? 

— Mai ştii?! Oricum se vor înapoia, măcar să ne 
prindă. 

— De ce nu ne-au luat atunci când eram în 
caleaşcă şi la mâna lor, putându-ne duce oriunde ar fi 
poftit?! 

— Ei, şi tu! De unde vrei să ştiu? Cel mai sigur ar 
fi să ajungem pe picioarele noastre la Cladova, care nu 
poate fi prea departe şi de mai stăm ne prinde 
noaptea. 

Îşi sumeseră fustele şi o porniră voiniceşte la 
drum, dar gata oricând s-o zbughească în pădure în 
caz de primejdie. 

— Cu condurii noştri nu ajungem prea departe, se 
văicări Iulia. 

— N-ai decât să te descalţi. 

— Aş face-o de n-ar fi frig. Bune ar fi acuma 
opincile olahilor, mai scânci fata. 

— Ştii că ai dreptate? se opri Agnes. la uite ce 
facem! 

Îşi săltă poalele şi cu dinţii sfâşie o bucată bună de 
piază, apoi se aşeză şi scoţându-şi botinele începu să 
le înfăşoare, de parcă ar fi fost rănite. 

— Gata! făcu ea săltându-se sprinten şi ţopăind. 

— Şi cum avem să ne arătăm în lume cu rochia 
ruptă? 

— Tu n-ai decât să faci cum vrei, dar eu îţi spun că 
aşa pot merge şi până la Temesvar. Nu-mi pasă! 

De voie, de nevoie, Iulia făcu şi ea la fel şi râzând 
cu hohote începură a fugi una după cealaltă de parcă 
s-ar fi jucat. Dar după o bună bucată de drum 
osteniră, de abia îşi mai târau picioarele. 


— Să ne hodinim oleacă, se rugă Iulia. 

— Nici vorbă, că uite, se înserează. Hai! Deodată 
se opriră însă, uitându-se una la alta. Din depărtare, 
dinspre Cladova, se auziră strigate pe nume de nişte 
bărbaţi. 

— Sunt oamenii noştri! răsuflă uşurată lulia. Hai 
înaintea lor! 

— Stai pe loc! o apucă Agnes. Tu n-auzi de unde 
vin? Cum de-au trecut pe lângă noi, că doar i-am lăsat 
in urmă?! Dacă au fost înţeleşi cu duşmanii? 

— Ai dreptate. Venirăm atâta cale pe jos şi să ne 
dăm prinse chiar la capăt? Asta nu! Hai să ne pitim! 

Spaima de oameni fu mai mare decât cea de 
întuneric şi astfel pe la vremea cinei, istovite de tot, 
bătură la poarta cetăţii, mai-mai să se prăvălească la 
picioarele străjerilor. 

— Sunt contesa Rozsnyai... mai apucă să îngăime 
Agnes şi se trânti, frântă de oboseală, pe o laviţă de 
lângă poartă. 

Străjerii nu mai întrebară nimic ci pe dată dădură 
de ştire căpitanului Decsy, necutezând să le ducă pe 
braţe până la el. Acesta veni în grabă, bucurându-se 
nevoie mare. 

— Ce spaimă am tras, luminăţiile-voastre, mă 
temeam să nu vă fi rătăcit ori să vă fi prins vreun lup, 
că bântuie multe jivine pe la noi. 

Auzind spusele căpitanului, Iulia leşină de frică. 

— Vai de mine! se tângui Decsy. Cine m-o fi pus? 

Cu toată oboseala, Agnes se ridică şi stropind-o cu 
puţină apă pe obraz izbuti să-şi trezească prietena. 

— Prin ce-am trecut! oftă fata. 

— Şi câte mai avem, se strădui să zâmbească 
Agnes. Lupii sunt nişte vietăţi cumsecade, faţă de om! 
mai găsi ea putere să glumească. Dă-ne un pat şi un 


aşternut, că de mâncare nu mai vreau, zise apoi spre 
Decsy. 

Totuşi după ce se întremară cu nişte lapte cald de 
capră şi îşi încălziră picioarele în apă călduţă, le veni 
iarăşi chef de vorbă, începând să-şi povestească 
păţania. 

Auzindu-le, Decsy nu se putu stăpâni să nu râdă. 

— D-apăi să vedeţi, înălţimile-voastre, cum am 
primit ştire că sosiți, am mânat în întâmpinare câţiva 
călăreţi, ca să vă arate drumul. Tot eu le-am poruncit 
să tragă din sâneţe şi să strige, ca să-i auziţi la vreme. 

— Bine, dar călăreţul acela singuratic, care fugea 
din calea lor, nu-ţi dă de bănuit? întrebă contesa. 

— Gândesc că va fi fost olăcarul nostru ce se 
ducea la Deva, şi cum îi tânăr şi zburdalnic va fi lăsat 
slobod frâul calului. Are s-o sfârşească prost într-o zi, 
cu năravul ăsta al lui. 

— Şi cocişii noştri? nu se lăsă Agnes. Cum de au 
trecut fără a-i vedea şi acum unde sunt? 

— Auzind puşcăturile s-au speriat şi ei, şi în grabă 
mare au fugit până aici pe o scurtătură ca să ceară 
ajutor. Aflând despre ce e vorba, s-au întors pe dată în 
calea înălţimilor-voastre, dar nu v-au mai găsit. Atunci 
ne-am speriat cu toţii şi am poruncit să fie cercetată 
întreaga pădure. Oamenii mei încă nu s-au înapoiat. 
Caleaşca ştiţi bine că au adus-o oştenii, găsind-o 
părăsită. Maaare spaimă am tras! răsuflă uşurat 
căpitanul. 

— D-apăi noi! oftară şi fetele deodată. Mare 
spaimă din nimic! zâmbi Agnes. Barem de-ar fi mereu 
numai aşa! 


URMĂRIREA 


Doda Măria bătea de zor albiturile pe malul 
Begheiului zorindu-se să n-o apuce amiaza, când 
trebuia să sosească omul ei de la muncă. Soarele se 
ridicase de-o suliță în înaltul cerului, iar aerul era 
limpede ca după ploaie. 

Cald nu era încă şi apa cea rece a râului dăduse 
mâinilor femeii culoarea racului fiert. N-aveau decât 
să-şi răcească unii gura, ea ieşea cu rufele la râu, ca 
să le albească, chiar şi-n miezul iernii. Învăţase încă 
de pe când era copiliţă că numai apa Begheiului dădea 
albeaţă aşa cum trebuie, şi nu se uita ea în gura 
satului. Dar cum se mai fudulea când omul ei ieşea pe 
uliţă numai cu cămaşă curată ca lacrima şi albă ca 
varul! 

Cam la astea se gândea doda, storcând şi bătând 
cu maiul de o trecuseră năduşelile, când i se păru că 
zăreşte ceva mişcându-se în tufişul de mai la vale. E 
drept că nu dăduse frunza, dar lăstărişul era îndeajuns 
de des, ca să poată ascunde vreun om ori vreo jivină. 
Zburătăci un bulgăre într-acolo, însă nicio mişcare. 
„Mi s-o fi părut” îşi zise, apucându-se iar de rufe. Dar 
după o vreme auzi desluşit cum trosniră nişte 
vreascuri, de parcă ar fi călcat careva pe ele. 

— Cine-i? strigă doda Măria, apucând bătătorul de 
rufe şi ducându-se spre lăstăriş. Cui îţi arde de 
zburdat cu mine? 

Din câţiva paşi se apropie şi atunci văzu ieşind un 
fecioraş bălai şi cu ochii ca seninul cerului de vară. 

— Ptiu! Calce-te, că m-ai spăriat! făcu femeia 
scuipându-şi în sân. Ficior în toată firea! Al cui eşti? 

Tânărul o privi rugător şi îi răspunse ceva, dar 
doda nu-i pricepu vorba, necunoscând decât limba 
neamului ei. 

— Nu eşti de pe la noi, după cum văd? 


Tânărul îşi duse mâna la gură, semn prin care 
orice om din lume vrea să arate că-i flămând. 

— 'Ţi-o fi foame? 

După ce tocmi rufele ude în coşarcă, femeia dădu 
să apuce, dar fecioraşul se repezi şi, cu o putere pe 
care n-ai fi bănuit-o la înfăţişarea lui, le săltă pe 
umeri. 

— Că bine faci, dragu dodii! zise ea mulţumită. M- 
am rupt de şale cu spălatul, d-apăi să le mai şi car? Se 
vede că ai suflet milostiv. 

Merseră aşa, tot vorbind de una singură, până 
acasă, unde îi întâmpină bărbatu-său, care apucase să 
se întoarcă mai curând. 

— Că doar nu ţ-ai tocmit slugă, tu Mărie? făcu el 
râzând. 

— De ce nu? Iar de vrei să ştii, îi chiar ficioru-miu! 
răspunse ea mucalit. 

Le era în obicei să glumească, măcar că acum nu 
mai erau oameni tineri. Se vede însă că se purtau aşa 
de unde nu aveau copii şi se alintau între ei, că de 
certat nimeni n-a apucat să-i audă. 

— Dar când boală l-ai plămădit? Nu cumva tu erai 
fătuţa aia din căpiţa de fân, d-acu vreo şaisprece ani? 
i-o întoarse ceacea Pătru răsucindu-şi mustaţa surie. 

— 'Ţ-oi da io ţie fătuţă, hodorogule! îl ameninţă ea 
cu degetul. 

Străinul nu înţelegea nimic, dar văzu că cei doi 
bătrâni erau binevoitori. Se opri în capătul tărnaţului, 
aşezând cu grijă coşarca, apoi vru să se îndepărteze. 

— Stai copile, nu pleca, să îmbuci ceva cu noi, zise 
femeia. 

— De bună-samă! încuviinţă şi bărbatul. Ia spune, 
cum te cheamă? 

— Nu ştie limba noastră! răspunse doda Măria în 


locul băiatului. 

— Ei pă dracu, că doar n-o fi turc! 

Cuvântul „turc” păru a-l înţelege şi copilul, că pe 
dată se împotrivi: 

— Ne! Ia... Pera! Ne „turc”! şi îşi făcu cruce. 

— Uite că-i creştin, papistaş după cum s-o 
închinat, şi dacă-l cheamă Pera, poate c-o fi sârb? zise 
bărbatul. 

— Da, da! zâmbi Pera încuviinţând şi din cap. 

Intrară cu toţii în cuină şi băiatul se aşeză pe o 
laviţă, uitând parcă de foame, căci dăduse de căldură 
omenească, iar el de câteva zile fusese lipsit de aşa 
ceva. 

— Ia şi mănâncă, Petre! 

— Pera! se împotrivi feciorul. 

— Bine, fie cum vrei, îl bătu pe umăr gazda. Dar noi 
ti-om zice Petre! Pricepi? Ca pe mine! 

A fost mai greu să se lămurească, dar până la 
urmă se înţeleseră totuşi cumva. Chiar de a doua zi, 
„Petre” se simţi ca acasă şi era tare săritor la treburi, 
spre bucuria gazdelor sale. Ba începuse a pricepe şi 
câteva cuvinte. Aşa că ceacea Pătru începu a-l lua cu 
sine şi la muncile câmpului. 

Într-o zi porniră cu carul după ceva uscături de pe 
malul Begheiului. Încărcaseră cu vârf şi Pera se 
cocoţase în vârful vreascurilor, dovedindu-se meşter la 
strunitul cailor. Îi opri în mijlocul vadului ca să se 
adape, în vreme ce binefăcătorul său urma să treacă 
podeţul. 

— Măi fecior, auzi el o voce. Ia spune cum îi zice 
satului vostru? 

Întoarse capul şi zări doi ciobani călare. 
Nepricepând ce voiau, strigă: 

— Ceace Petre! Ceace Petre! 


Iu) 

— Aici mi-s! răspunse gazda, care trecuse pe 
malul celălalt. Ce vreţi? mai întrebă el către cei doi, 
spre a nu da de gol băiatul. 

— Întrebam şi noi, ficiorul de colo, că ce sat îi! 
răspunse Marcu. 

— Şanoviţa! 

— Şi-i departe Cimişoara? 

Țăranul se uită bănuitor la ei, fiindcă măcar că 
erau îmbrăcaţi păcurari, după cai păreau a fi mai 
curând oşteni, şi apoi nu pe acolo era drumul către 
Timişoara... 

— Tăt într-o goană, până-n sară sunteţi acolo. 

Marcu se întoarse să-i tălmăcească şi lui Gaşpar, 
pe sârbeşte, cele aflate, când, spre mirarea tuturor, se 
băgă în vorbă Pera: 

— Eu sunt croat... Ştiu sârbeşte! 

Gaşpar fu cel care se bucură mai mult şi începu a 
vorbi cu băiatul, uitând de toate celelalte. 

— Sunt mulţi croaţi în satul vostru? 

— Gândesc că numai eu, fiindcă n-am dat încă 
peste nimeni. 

— Nu eşti de aici? 

— Sunt din... 

Se opri însă, neştind dacă face bine să se 
mărturisească primului venit. Interveni atunci ceacea 
Pătru care, lămurit acum că băiatul e sârb, spuse 
către Marcu: 

— Cum văd şi el îi sârb, ca şi ficioraşu meu. L-am 
găzduit de pripas, dar l-aş ţine pe lângă mine, că-s 
bătrân şi copii n-am. Acu, poate că-ţi pofti un pic şi pe 
la noi, că vrem să aflăm câte ceva de băiat. 

— Bucuros! răspunse Marcu. Să nu mint, ni-e cam 
foame şi mai suntem şi osteniţi de cale, aşa că ţi-om 
mulţămi frumos. 


Între timp Grazziani rostise ceva turceşte şi astfel 
putu afla că şi astă limbă îi era cunoscută băiatului. 
Atunci, ca să înlăture bănuielile nedorite, Pera le 
spuse: 

— Sunt croat, dar m-au luat de mic de la părinţii 
mei, pe care nici nu mi-i mai aduc aminte. Pe urmă am 
ajuns paj la paşa de Belgrad şi o vreme mai apoi la cel 
de la Timişoara. 

— Erai acolo când a fost ucis? 

Pera se înroşi tot, fiindcă de felul lui nu era învăţat 
să mintă, iar pe de altă parte începuse a prinde drag 
de străinul îmbrăcat ţărăneşte şi care se vedea cât de 
colo că nu era cine voia să se dea. 

— Lasă că ai să ne povesteşti acasă! făcu 
Grazziani cu blândeţe, simţindu-l că avea ceva de 
ascuns şi-l luase prea repede. 

Oricum, nu-l bănuia de uciderea paşei. 

Tare se mai mâhni doda Măria când îi văzu pe cei 
doi străini, vorbind cu „Petrică” al ei. Nu cumva să 
poftească să i-l ia, căci îşi pusese mare nădejde în el. 

— Noi nu prea avem cum să-l luăm, zise Marcu 
vrând s-o liniştească, mai cu seamă că nici nu fusese 
vorba de aşa ceva. 

—Dacă mergeţi la Cimişoara, interveni şi ceacea 
Pătru, apăi şi io zic să lăsaţi copilul aici, că de pun 
mâna pe el, îl spânzură! 

— Cum aşa?! se miră Marcu. 

— Aşa, fiindcă mişălu de la Cimişoara o fost ucis 
de un fecioraş, pe care îl caută azapii şi trebuie să-l 
găsească orişicum... 

— Chiar! sări şi femeia, chipurile, ca să-i facă să 
nu se încurce la drum cu cineva primejdios. 

Marcu stătu puţin pe gânduri apoi îl chemă pe 
Gaşpar deoparte şi îl informă în şoaptă, încât Pera 


putu înţelege că s-ar şti totul despre el. Îi pierise 
sângele din obraji. 

— Ei, ce-i cu tine? îl întrebă Gaşpar. 

Pera rămase descumpănit, apoi ridică deodată 
capul şi scrâşni: A 

— Da! Şi de-ar trebui aş mai face-o! li urăsc pe 
osmanlâi! 

Dârzenia cu care se mărturisise tânărul îi plăcu lui 
Grazziani, care se desprinse cel dintâi din liniştea de 
gheaţă pe care o aşternuse neaşteptata dezvăluire. 

— Ai vrea să intri în slujba mea? îl întrebă el ca şi 
cum ar fi vorbit cu un bărbat în toată firea. 

— Nu mă pricep la oi! făcu Pera stânjenit. 

— Cu atât mai bine, că eu te poftesc la „berbeci”, 
dar din aceia cu şalvari şi turbane, cărora trebuie să le 
mai scurtăm din coarne. Ce zici, te-nvoieşti? 

— Da! răspunse scurt Pera. 

Cu mare greutate putură cei doi bătrâni să se 
despartă de flăcăiaş, care, cu toate rugăminţile dodei 
Măria, se hotărâse să se lege de cel dintâi om pe care 
l-a auzit vorbindu-i limba părinţilor lui. 

— Câtă vreme se află pe pământul bănăţean 
stăpânit de turc, nu are să se teamă de se va afla în 
preajma mea, dar de rămâne aici vor da peste el şi 
vrând-nevrând trebuie spânzurat, căci aşa-i legea, 
spuse Gaşpar, auzind tânguirile gazdelor. 

Astfel gazdele se lăsară înduplecate şi până la 
urmă încuviinţară plecarea lui Pera, de parcă ar fi fost 
feciorul lor. Şi după ce isprăviră de povestit şi mai 
gustară câte un vinişor de casă, în amurg pe cei doi 
păcurari îi cuprinse osteneala drumului, încât se 
rugară de un aşternut unde să-şi pună capul. 
Înţelegând că nu era vorba de oameni de rând, doda 
Măria le aşternu în odaia din faţă, deşi cam răcoroasă, 


că de-abia aprinsese focul în ea. La scurtă vreme 
amândoi pluteau în lumea viselor, în timp ce gazdele 
nu mai pridideau cu pregătirea merindelor şi a 
veşmintelor de drum pentru „Petrică”. Bătrânul 
dăduse fuga la un neam de-al lui, care avea un cal bun 
de călărie şi l-ar fi vândut bucuros. Nu s-a gândit deloc 
să-i ceară băiatului vreun ban. După nici două ceasuri 
de când se pornise în sat, se întoarse val-vârtej, călare 
pe calul cumpărat. Intră drept în odaia oaspeţilor şi-i 
zgâlţâi pe Marcu. 

— Scoală! Mă auzi? făcu el, când Marcu deschise 
ochii. 

— Or venit cătane în sat! Bagsamă că după 
„Petrică”. Fugiţi! 

Se trezi şi Gaşpar, dar când auzi că era vorba de 
oşteni veniţi din Timişoara, se potoli pe dată. 

— Lasă-i, că de-or veni aici, bine n-are să le fie, 
după muştruluiala ce le-oi trage. Trebuie să fie spahiii 
mei! Acum mi-e prea somn şi nu mă ridic, de-ar fi şi 
sultanul! mormăi el pe jumătate adormit şi se aşternu 
din nou la somn. 

In capul satului, din partea cealaltă, tocmai atunci 
îşi căutau culcuş pe la şoproane cătanele din Cladova, 
în vreme ce luminăţia-sa domnul baron Czobor se 
aşezase la cină, într-o gospodărie mai înstărită. 


JUDECATA ŢARANILOR 


Flăcăii porniţi în căutarea lui Grigore Baltag au 
avut mult de mers, până aproape de marginea pădurii, 
unde, atârnat de creanga unui stejar bătrân, se legăna 
leşul tânărului. Se vede treaba că, pripindu-se să se 
ducă în urmărirea lefegiilor de unul singur, aceştia îl 
vor fi doborât şi mai apoi l-au spânzurat, ca să se 


fălească şi ei cu o biruinţă. 

Se opriră cu toţii, descoperindu-se, apoi Toader se 
căţără în copac spre a tăia funia. Prinseră nişte crengi 
unele de altele încropind o năsălie şi în tăcere îşi 
cărară tovarăşul mort unde erau şi ceilalţi. Cu toţii se 
simțeau vinovaţi de a-l fi lăsat singur, dar niciunul nu-i 
auzise chemarea. Abia acum îşi dădură seama că 
lefegiii scăpaţi aveau să dea de ştire pretutindeni şi se 
vor întoarce cu întăriri asupra lor. 

Aşezară mortul cu mare grijă la pământ, de parcă 
s-ar fi temut să nu-i pricinuiască vreo suferinţă, apoi o 
vreme rămaseră muţi, uitându-se unii după alţii. 

— Hai să-i strângem pe toţi, unu lângă altu, că de 
amu nu s-or mai încăiera, zise cu smerenie Toader. 

— Nici că s-ar putea, că giupâneasa nu are să 
ajungă în rai, cu Grigoriţă ori Pandele şi ceilalţi, 
îngăimă Gheorghe, târând trupul jupânesei Ilisafta 
lângă morţi. 

— Bre Ionică! strigă Toader. lan vezi tu unde-i 
giupâniţa, că departe n-a fi. Dar ai grijă să n-o sperii, 
ci strigă încetişor. Ia-o de mâni şi ad-o aici! 

S-ar fi dus el însuşi, dar îşi dăduse seama că 
nemaifiind Grigore lui i se cuvenea ascultarea 
celorlalţi şi trebuiau strânşi morţii spre a fi îngropaţi 
cât de cât creştineşte. Pe urmă aveau să meargă în 
aşezările lor din pădure ca s-o ducă pe Profiriţa, care 
părea că se cam zdruncinase la minte. Pentru aceea îl 
şi trimisese pe Ionică, cel mal tânăr dintre ei. 

Acesta merse liniştit, dar văzând că nu dă de fată 
începu a striga: „Giupâniţă, unde eşti?... Giupâniţăă! 
Duducă Profiriţă, răspunde!” Era cât pe ce să se 
întoarne, când o zări într-o rarişte de pădure. 

— Aracan de mine, duducă! oftă uşurat băiatul, 
urmând cu voce blândă: ar fi putut să te mânânce 


lupii! De ce ai plecat de unde te-am lăsat? 

Tot vorbindu-i, s-a apropiat de ea fără a se mai 
uita şi pe de lături. Din asta i s-a tras pieirea, căci 
Toma Melinte, auzindu-l, o aşezase pe fată anume spre 
a-i veni lui la îndemână să se ascundă în dosul unui 
copac. Pe când Ionică se aplecase asupra fetei, 
Melinte s-a aruncat cu toată puterea în spinarea lui, 
străpungându-l cu hangerul. 

Răcniră şi unul şi celălalt, căci flăcăul s-a sucit pe 
dată rostogolindu-se asupra boierului, dând să-l 
strângă de gât. Nu mai avu însă vlagă şi rămase lipsit 
de suflare peste el, împroşcându-l de sânge. 

— Săi, Profiriţă, şi trage-l de pe mine! icni Toma, 
dându-i lacrimile din pricina piciorului rupt. 

Ea însă nici nu-i băgă în seamă, ci privea undeva 
către desişul pădurii, de parcă ar fi zărit ceva anume. 

— Hai fă, că singur nu poci! 

Se înfuriase şi-i vorbise urât, ca unei slujnice, dar 
nici aşa nu izbutise s-o urnească pe fată. Văzând că nu 
se poate bizui pe ea, se chinui de unul singur şi, cu 
chiu cu vai, se trase de sub leşul băiatului, care se 
făcuse dintr-odată nespus de greu. Apoi se târî până la 
picioarele fetei, îi apucă genunchii şi sprijinindu-se 
astfel se ridică pe piciorul zdravăn. 

— Hai să fugim! 

Ea îl ascultă săltându-se de pe trunchi şi 
şonticăind amândoi se pierdură pe potecile codrilor. 
„Amu să fi fost teafăr!” îşi zise Tomiţă cu părere de 
rău. De mult îi purta el sâmbetele fetei vel-armaşului, 
dar era ţinut la depărtare, ca nefiind de neam mare ca 
ei. Acuma nu era vreme, din pricina neobrăzaţilor de 
ţărani, dar după ce se va fi depărtat îndeajuns nimeni 
nu l-ar fi împiedicat s-o batjocorească niţel pe fiica 
Nicoriţeştilor, şi atunci să mai vadă el nasul pe sus al 


vel-armaşului. „A vedea el, ghiuju! Că doară şi eu îs 
tot atât de bun ginere ca şi leşii, dacă nu chiar mai 
bun. Dar am să mă las rugat multă vreme”, gândea el 
şi bucuria izbânzii îi mai ogoia durerea din picior. 

Flăcăii isprăviseră de adunat morţii într-un loc, 
când Toader se uită împrejur mirat. 

— Dar pe boierul cel tânăr de ce nu l-aţi adus? Ia 
târâţi-l şi pe el, ca să mântuim cu toţi! 

— Păi unde-i?! se mirară câţiva. 

— O fi căzut în faţa cailor de la caleaşcă. N-o 
pătruns mai încolo, zise Gheorghe. 

— L-am văzut prăvălindu-se, adăugă altul. 

— Căutaţi, că eu mă duc după Ionică. Nu pricep 
de ce întârzie. 

— Bre, strigă unul. Era un hoit sub calul cela 
mort. 

— L-am tras eu, răspunse Gheorghe, dar era o 
slugă a lui Melinte. Zi mai bine că o făcut pe mortu' şi 
ne-a tras pe sfoară. 

— Te pomeneşti c-o fi luat şi fata cu el?! se 
îngrijoră Toader. Ia să văd! 

Porni însoţit de încă vreo doi şi nu după multă cale 
dădură peste leşul lui Ionică. 

— Oare să fim blestemaţi să crăpăm, unu câte 
unu?! şopti înfricoşat un flăcău. 

— Ca puii de găină, când dă molima-n ei! mormăi 
altul. 

— la mai tăceţi din gură! îi repezi Toader, după 
care îi strigă şi pe ceilalţi. Pe pământ se văd urmele de 
la ciuboţelele giupâniţei, le zise. 

— Ba uite şi una de bărbat, dar pare să aibă doar 
un picior, arătă unul. 

— Întocmai! încuviinţă Toader. Boierul nu poate 
umbla ca lumea, şi de ne luăm după ei îi găsim pe 


dată. Fiţi însă cu băgare de samă că poate să aibă 
asupra lui şi spada. 

— Oare cum de s-a lăsat răpus sărmanul lonică, 
doar era în toată puterea? se miră Culai, care nu mai 
scosese o vorbă până atunci. 

— Lo pălit pe la spate! fu de părere Gheorghe. 

— Aşa se pare, încuviinţă Toader. Apăi hai să dăm 
de tartor şi să-l giudecăm noi, până n-a apuca să mai 
facă şi alte rele. 

Tiptil, flăcăii se avântară prin hăţişuri pe urmele 
fugarilor. Prea mult n-au avut de căutat, căci într-o 
poieniţă dădură peste ei. Fata strângea de pe jos nişte 
fire de iarbă, de parcă ar fi cules flori, îngânând un 
cântecel înţeles numai de ea. Melinte cioplea cu spada 
o creangă de copac, de care ar fi vrut să-şi lege 
piciorul beteag, şi nu era cu privirea decât asupra 
lucrului său. 

— Nu te mai chinui, boierule, că te-om obloji noi! 
îi strigă Toader batjocoritor. 

— Să nu te apropii că fac moarte de om! răcni 
speriat Melinte şi aruncând băţul începu să rotească 
spada în jurul capului. 

— Ai mai făcut matale, dar ţ-o fost cea din urmă! 
sări Gheorghe, ridicând securea. 

— Stăi, bre! îl opri Toader. Ce, noi suntem casapi, 
ori boieri, să ucidem fără giudecată? 

— Lasă-mă, Toderiţă, că-l giudec eu! se oţări 
flăcăul. 

Toader însă se împotrivi, lăsându-l pe Toma să-şi 
agite spada-n vânt. 

— Că l-a omorât pe Ionică, şi încă pe la spate ca 
un mişăl, să-l giudece oamenii din sat şi s-ar cuveni 
pentru el ştreang nu săcure. A ucis ca tâlharii, ca ei să 
moară! 


— Tâlhari sunteţi voi, nemernicilor! spumegă 
Melinte. Am să vă pui pe voi în juvăţ! şi uitând de 
picior dădu să se repeadă asupra celor din apropiere, 
dar se prăvăli la pământ urlând de durere. 

— Şăzi ghinişor, boierule! scrâşni Toader. Şi nu te 
mai zborşi la noi că vezi ce păţeşti. lar eu nu-s dus de 
multe ori la biserică, găsesc un capăt de funie mai 
curând decât gândeşti, şi gata giudecata! 

Toader îl trase deoparte şi pe Gheorghe, care ar fi 
avut poftă să curme pe dată eu ticălosul ce l-a ucis pe 
Ionică. Apoi cu toţii îl lăsară în plata domnului pe 
rănit, înconjurând-o pe Profiriţa, aşezată pe pământul 
rece de parcă ar fi fost în luna lui cuptor. 

— Scoală-te, giupâniţă! îi zise Toader cu blândeţe, 
apucând-o de mână. Apăi minte ai matale, urmă el cu 
dojană, să te iei prin codri după un bezmetic şchiop? 
Vrei să te mănânce lupii? 

— A fi mai bine! şopti fata într-un târziu, izbucnind 
în plâns. 

Flăcăul se bucură, întrucât lacrimile arătau că-i 
mai rămăsese o brumă de judecată şi dacă grăise pe 
înţeles nu mai încăpea vorbă că avea să se vindece. 
Supărarea i-a fost prea mare, dar tinereţea ei va birui. 

— Aracan de mine! zise Toader, mângâindu-i 
creştetul ca unui copil. Matale eşti tinerică ş-ai să 
trăieşti o sută de ani. Noi nu ne batem cu femeile, aşa 
că te-ai spăriet degeaba, dar ţ-a trece! 

— Să-l ducem şi pe nenorocitul ista, le zise Culai 
celorlalţi. Nu se cade să-l lăsăm pradă haitelor, că-i şi 
el făptura lui Dumnezeu! 

Flăcăii ridicară din umeri şi nu se împotriviră, 
ştiind ce înseamnă vitregia codrului când eşti 
neputincios. Câţiva se apropiară de Melinte, dar 
acesta ridică spada asupra lor. Unul dintre băieţi roti o 


măciucă şi-i zbură arma cât colo, după care-l scuipă în 
obraz. 

— Apăi, dacă aşa ţi-e vorba, boierule, se răsti 
chiar Culai, n-ai decât să rămâi şi... cum ţ-a fi soarta, 
că altă moarte de om noi n-om mai face! Rămâi în 
sama pădurii şi la vrerea celui de sus, dar să nu ajungi 
a te ruga să te spânzure careva şi să n-aibă cine, ori să 
te agăţi singurel de vreo cracă, de-i putea! 

— Dar fata? întrebă Gheorghe, uitându-se la 
Toader. 

— Să nu puneţi mâna pe ea, sări Melinte, că nu-i 
de nasul vostru, ţopârlanilor! 

— Nu-ţi fie teamă, boierule, o veni de bunăvoie, 
zise liniştit Toader. Pe noi, ţăranii, nu ne duce mintea 
ca pe taică-său ori pe alţii. 

— De n-o vrea, se băgă Gheorghe, să rămâie să te 
oblojască! 

— Taci, bre, că sperii fata, îl opri Toader. Hai 
giupâniţă să mergem la casă de om cumsecade şi nu 
te înfricoşa, că n-ai de ce. 

Profiriţia se ridică ascultătoare, lăsându-se dusă 
de flăcăul acela, care se purta atât de frumos cu ea. 
Dacă ar fi ucis-o pe loc ori dacă ar fi dus-o la curtea de 
la leşi, la tătâne-său, tot una i-ar fi fost. Cât despre 
tânărul Melinte, nu l-a luat în seamă, căci pentru ea 
nici nu era pe lume. 


ÎNFRUNTAREA 


Cu lungi îmbrăţişări şi lacrimi amare s-a despărţit 
doda Măria de „Petrică” al ei, că nimeni n-ar fi gândit 
că era vorba de un străin aciuit numai de câteva zile 
pe la ei. Isprava lui bărbătească, de a scăpa lumea de 
un ticălos, ori poate înfăţişarea lui plăcută, supuşenia 


şi hărnicia îl făcuseră îndrăgit de toţi. Nici gând să 
primească vreo plată de la Gaşpar pentru găzduire şi 
nici măcar preţul calului lui Pera, căci ziceau bătrânii 
că-i darul lor pentru băiat. L-au pus să jure că de i-o fi 
cândva mai greu în viaţă se va întoarce la ei, la 
Şanoviţa. Ba i-ar mai fi făcut şi adiată pe numele lui, 
într-atât îl îndrăgiseră. 

Işi luară bun-rămas şi cu toate că soarele încă nu 
se arătase, cerul fiind iarăşi plumburiu, cei trei se 
îndreptară spre marginea satului, unde bănuia 
Grazziani să fie oamenii lui. Noroc a fost că dădură 
peste un oştean ce ieşise la fântâna din uliţă şi cu 
mirare văzură că era vorba de oamenii prinţului şi 
nicidecum de spahiii sultanului. 

— Pe noi ne caută! şopti Marcu oprindu-şi calul. 

— Cam prea mare cutezanţa să pătrundă în ţinut 
stăpânit de turci, chiar în preajma Cimişoarei! Galop! 
porunci morlacul şi toţi trei se avântară pe ulițele 
satului stârnind câinii şi găinile, trezindu-i şi pe cei 
mai leneşi din dulcele somn al dimineţii. 

La rândul lui, baronul Czobor ieşi pe dată în 
târnaţul casei unde dormise. 

— Ce s-a întâmplat? întrebă el frecându-şi ochii, 
încă buimăcit. 

— Inălţimea-ta, spuse proaspătul hotnog Biro 
Ferenţ, Imre a văzut ciobanii pe care-i căutăm, chiar 
aici în sat. 

— Veneau spre noi! preciză cătana care-i văzuse. 
Erau tustrei călări şi... 

— Cum trei? se nedumeri baronul. Doi erau! 

— Ba trei! 

— Socot că s-o fi alipit vreunul pe drum, cuteză 
hotnogul. De n-ar fi fost ei, atunci nu ar fi dat dosul cu 
atâta grabă, dar de cum au luat seama au şi fugit. 


— Cred că ai dreptate. Prea departe însă nu pot fi 
şi de acum nu mai au unde se ascunde, fiindcă am 
intrat în câmpie. 

— Doar de nu s-or întoarce de unde au venit... dar 
pot apuca şi mai către dealurile de la Ghioroc. 

— Vom vedea. Pe cai! porunci Czobor. 

Se vedea până hăt-departe în larga câmpie 
bănăţeană şi numai ici-colo câte un copac stingher 
făgăduia umbră binefăcătoare pentru arşiţa zilelor de 
vară. Acuma însă nu de umbră duceau lipsă fugarii. 

— Poate că ar fi fost mai bine să fi apucat altă 
cale, zise Marcu din goana calului. 

— Nu! răspunse Gaşpar. Caii noştri sunt odihniţi, 
iar ai lor au stat peste noapte ca vai de lume. Apoi nu 
uita că Cimişoara trebuie să se afle colo, la capătul 
zării, şi nu mai apucă să ne ajungă din urmă. Te ţii, 
Pera? se întoarse el spre tânăr, care se bucura nespus 
de asemenea goană. 

—  Iuhuuhuu! chiui flăcăiandrul spre uimirea 
celorlalţi. 

— Ar trebui să mai lăsăm caii să sufle, zise Marcu. 

— Nici vorbă! Chiar de-ar fi să şi crape sub noi, că 
ia te uită înapoia noastră, vin ca lupii! 

— Sunt mulţi! strigă Pera, de parcă i-ar fi părut 
bine. 

— l-om rări! făcu Gaşpar, molipsit de vioiciunea 
tânărului. 

— De ne-or ajunge! adăugă şi Marcu. 

Deodată însă Marcu încetini. 

— Staaaţi! Haideţi spre stejarul cel gros din 
apropiere, că uitaţi-vă ce se arată în zare! 

Fără să mai întrebe de ce, toţi trei se îndreptară 
spre uriaşul copac din preajmă, căci văzuseră şi ei 
acele puncte îndepărtate, care puteau fi alte cătane ce 


le-ar aţine calea. Prieteni ori duşmani, în astfel de 
cazuri trebuia să fii prevăzător. 

— De ne-am repezi asupra celor din urmă i-am 
pune pe fugă, spuse Pera. Par a fi mai puţini. 

— Şi până i-am dovedi, s-ar apropia şi ceilalţi, care 
sunt de vreo cinci ori mai mulţi, îl contrazise Marcu. 

— Se vede treaba că ştiau ce gânduri avem, dacă 
au trimis aşa de mulţi ca să ne împiedice să 
pătrundem spre Cimişoara, zise Gaşpar, care şi ajunse 
lângă stejar. 

Descălecară şi la povaţa lui Marcu legară caii cu 
capetele către trunchiul copacului, de jur-âmprejur, 
căci astfel, printre ei, s-ar fi putut apăra mai bine. 
Îndată îi şi împresurară cătanele lui Czobor, căci 
ceilalţi nu păreau a se grăbi, fie că nu-i văzuseră încă 
pe fugari, fie că aveau poruncă numai să le aţină calea 
în preajma cetăţii. 

— Dar ce-aveţi cu noi, domniile-voastre? făcu 
Marcu pe prostul. Ne-aţi umplut de spaimă şi pe noi şi 
pe copil, ca să nu mai spun de dobitoace... 

— Daţi-vă prinşi! porunci baronul, care se 
descurca binişor pe limba iobagilor lui olahi. De 
sunteţi oieri, n-aveţi a vă teme! 

— Dar noi mergem la Cimişoara... _ 

— Mereţi la dracu! tună baronul. Indărăt la 
Caransebeş, unde vedem noi! 

— Nici gând! se împotrivi Marcu, uitând să-şi 
prefacă vorbirea. Din locul ăsta nu ne dezlipim! 
Domnia-ta mergi unde t-o fi voia, nu ai treaba noastră! 

Văzându-l pe Marcu oţărându-se astfel, Czobor nu 
se mai îndoia că el trebuie să fie turcul acela viclean, 
care vorbea zeci de limbi, după cum se zvonea. 

— Puneţi mâna pe ei, feciori! porunci el ungureşte 
către cătane. Legaţi-i fedeleş şi pe urmă om sta de 


vorbă. 

Oştenii rămaseră pe loc cam fâstâciţi, necutezând 
a se apropia de cei trei, care îşi arătau ciomegele 
dintre cai ca de după nişte întărituri de cetate. 

— Ce vă holbaţi la mine? răcni Czobor. Descălecaţi 
şi de nu vor să stea în loc păliţi-i! 

El însuşi se avântă către Marcu, pe care-l socotea 
căpetenia, adică trimisul sultanului. Dar armăsarul 
său căpătă o lovitură zdravănă de la unul dintre caii 
legaţi de copac şi de durere se ridică pe picioarele din 
spate, trântindu-l pe baron la pământ. 

Un hohot străbătu piepturile împresuraţilor, iar 
Marcu strigă în bătaie de joc: 

— Descălecaţi, măi ficiori! Voi n-aţi văzut cum o 
făcut luminăţia-sa? No, hai! 

Czobor simţi cum i se urcă sângele în cap, 
nemaiândoindu-se acum că acesta trebuie să fie 
Grazziani. Se ridică trăgându-se înapoi şi rânjii pe 
ungureşte: 

— Năpârcă turcească, am să-ţi retez eu limba ta 
spurcată şi n-ai să mai ciufuleşti în veci! 

Rămase însă uluit când Marcu îi răspunse în 
aceeaşi limbă: 

— Mare păcat ar fi, înălţimea-ta, că atunci n-aş 
mai putea spune că eşti un prost şi un măgar! 

— Ahaa! Ticăloşilor! V-aţi dat în vileag că nu 
sunteţi mocani! Vă belesc, de nu vă daţi prinşi! 

Rotindu-şi spada, reteză fulgerător vâna de la 
piciorul calului de lângă Marcu şi bietul dobitoc 
nechezând de durere se prăvăli înghesuindu-l pe 
stăpânu-său în trunchiul copacului. Pe dată săriră 
cătanele să facă şi celorlalţi doi cai la fel, în vreme ce 
baronul călcă peste cel prăbuşit, gata să-şi proptească 
spada în gâtlejul lui Marcu. 


— Eşti mort, câine spurcat! rânji el. Până aici ti-a 
fost! 

Marcu văzu că Gaşpar înfrunta doi oşteni de 
partea cealaltă a copacului şi doar Pera l-ar fi putut 
ajuta, numai că şi acesta se împotrivea unei cătane. 
Totuşi Pera observă primejdia în care se afla tovarăşul 
său şi dădu o lovitură puternică în boaşele unui 
armăsar aflat în preajma baronului, încât animalul icni 
înfiorător şi se roti scurt pe două picioare, 
răsturnându-l pe Czobor tocmai peste oşteanul ce 
venea să-l sprijine. Insă baronul izbuti să se ridice pe 
dată şi la timp, astfel că securea lui Pera despică 
umărul oşteanului, făcându-l să urle de durere. 
Răcnetul acestuia îi băgă în spaimă pe ceilalţi, care şi 
aşa nu se prea îndemnau la bătaie, în vreme ce 
tânărul se aşeză în faţa lui Marcu, îngăduindu-i să se 
tragă din strânsoare. 

Fapta băiatului îl încredinţă încă o dată pe baron 
că nu greşise luându-l pe Marcu drept Grazziani, aşa 
că porunci: 

— Veniţi încoace să-l prindem pe ăsta de-aici! El îi 
capul! 

Un oştean, vrând să facă şi el o ispravă, băgă 
spada în burta armăsarului rănit şi-l despică, mărindu- 
i şi mai mult chinurile, dar şi zvârcolirile. Maţele 
revărsate împrejur făceau ca apropierea de cei doi să 
fie şi mai grea, prăvălindu-se alunecând. 

— la securea mea! îl îmbie Pera pe Marcu, fiindcă 
acesta o scăpase sub cal şi rămăsese cu mâna goală. 

— Dar tu ce-ai să faci? 

— Mă descurc eu! Nu te teme! 

Se avântă în spinarea calului teafăr de alături şi 
prinzând o cracă se săltă în copac. 

— Faceţi ca mine! strigă băiatul. 


— Nu! porunci Gaşpar. Pe urmă trag în noi precum 
în ciori. Stai pe loc, că vin şi eu în ajutorul vostru! Şi 
se şi repezi asupra lui Czobor, călcând peste grumazul 
unui cal spintecat ce se zvârcolea târindu-şi maţele. 
Hai, câine bătrân, să-ţi văd puterile! 

Baronul nu înţelese, căci morlacul strigase în 
sârbeşte, astfel că fu oarecum surprins de iuţeala 
securii acestuia, care printr-o izbitură scurtă îi zbură 
spada din mână. Se aplecă s-o ridice, dar alunecă pe 
maţele răvăşite şi căzu în genunchi. Într-o clipită, Pera 
se aruncă din copac drept asupra lui. 

— L-am prins! L-am prins! 

Gaşpar fu pe dată în ajutorul băiatului, în vreme 
ce Marcu apucă spada baronului şi i-o propti în gâtlej, 
strigând către cătane: 

— Staţi pe loc, de nu vreţi să rămâneţi fără 
stăpânul vostru. Un pas mai mult şi-l înţep! 

Oştenii se opriră fâstâciţi. 

— Aşa să facem, luminăţia-ta? întrebă hotnogul. 

— Vezi-bine!  horcăi baronul, căci Marcu îl 
înşfăcase de chică, săltându-i capul pe spate. 

— Auzit-aţi? se răsti bănăţeanul. Eu poruncesc, 
aşa că lăsaţi armele la pământ, scoateţi pistoalele şi 
hangerele, apoi strângeţi-vă cu toţii laolaltă. 

In vârtejul încăierării uitaseră de călăreţii ce se 
desluşeau acum, destul de bine, când un oştean strigă 
înspăimântat: „Vin turcii!”. Fără a mai asculta de 
Marcu se azvârliră pe dată în şa şi o luară în galop 
înapoi spre Şanoviţa, uitând cu totul de baron. 

— Iată că şi turcii sunt bineveniţi câteodată! râse 
Marcu. 

— O, nu! exclamă Grazziani. Sunt chiar spabhiii 
mei! 

În vreme ce oştenii lui Czobor se pierdeau în zare, 


spahiii se opriră în jurul copacului, neştiind ce se 
petrecuse. După cum se părea, cei trei ţărani 
prinseseră un grof ungur şi voiau să-i facă de 
petrecanie, drept care Kerim-efendi strigă: 

— Daţi drumul prinsului, nemernicilor! Cum de 
cutezaţi să ridicaţi mâna asupra unui nobil? 

Se bizuise doar pe tonul său poruncitor, fiindcă nu 
se aştepta ca ţăranii să-l înţeleagă pe turceşte. 

— Aferim, Kerim-efendi! Numai că acest ticălos 
este pricina tuturor necazurilor mele. 

— Nu cumva... luminăţia-sa Gaşpar-beg îmi 
vorbeşte? 

— Chiar eu! râse Grazziani de mirarea turcului. 
Veşmintele, ce-i drept, nu prea sunt arătoase, dar m- 
au ferit de primejdie prin aste locuri. 

Alaybeyul făcu o plecăciune, dar şi o rugă pentru 
Alah că se isprăvise totul cu bine. Nu se ştie dacă ar 
mai fi scăpat cu viaţă, de nu dădea peste trimisul 
padişahului. 

— Ne ducem după fugari? se arătă el plin de 
avânt. 

— Dă-le pace! Ei n-au nicio vină, altul e cel ce 
porunceşte şi gândesc că nici măcar ăsta! arătându-l 
cu piciorul pe baron, care încă era la pământ. 

După ce îl făcură pe Czobor un sac bine legat şi-l 
cocoţară de-a curmezişul unui cal, Grazziani porunci 
plecarea, el şi cu prietenii săi călărind în frunte. 

Lesne de înţeles uluirea celor care-i vedeau pe 
oştenii împăratului turcesc ascultând de poruncile a 
trei ciobani români. „le pomeneşti c-am scăpat de 
turc!” îşi ziceau câte unii bucurându-se pe faţă. 

Azapul Mahmud, care întâmplător era chiar de 
strajă la poarta cetăţii, holbă nişte ochi cât cepele şi 
nu cuteză să scoată o vorbă. Printre ţăranii din fruntea 


alaiului era şi Ali, ucigaşul paşei... „Şi doar astăzi n- 
am băut niciun strop, nici apă măcar!” 


VENEȚIENII 


Cam pe furiş s-a strecurat în Şeitin chervanul lui 
Marino Marini, neguţător de pe meleagurile Raguzei. 
Dar ciudăţenia cea mare era că, deşi cu numai un car 
de marfă, avea tare mulţi însoțitori înarmaţi. E drept 
că-n acele vremuri nu s-ar fi încumetat la drum lung 
niciun neguţător cât de cât mai răsărit de n-ar fi avut 
pază bună, însă raguzanul trebuia că duce marfă de 
prea mare preţ, cu atâţia slujitori. 

Ceruseră găzduire pe la vreo două-trei case, dar 
cu toţii îl îndrumaseră la badea Vasile Vădăsan, cel 
mai înstărit gospodar şi care nu o dată adăpostise 
călători străini sub acoperişul său. De mirare era însă 
că de obicei trecătorii petreceau o noapte ori două şi 
îşi vedeau de drum, numai aceşti raguzani nu se mai 
îndemnau să plece din satul de pe malul Mureşului, de 
parcă ar fi fost în aşteptarea cuiva. 

Zvonuri multe începuseră a se auzi prin case, care 
mai de care mai înfricoşătoare. O muiere zicea că ar fi 
văzut „cu ochii ei” pe vătaful paznicilor zăcând de 
ciumă neagră, ferecat în pivniţa lui Vădăsan. „Taci, tu 
muiere, zicea alta. De-ar fi aflat Floarea, nu s-ar fi 
răbdat să nu ne sufle şi nouă barem o vorbuliţă, că 
altcum îi şi pleznea inima” spunea alta. Şi tot aşa 
sporovăiau ele în graiul locului, unde se îmbinau 
cuvintele bănăţene cu cele ardeleneşti. Altele se jurau 
pe sfânta cruce că ar fi fost vorba de vărsat de vânt, 
dar cea mai înfricoşătoare veste a fost aceea că 
veneticii ar fi plecat mai departe dar nu erau îngăduiţi 
de stăpânire, fiindcă toţi erau mâncaţi pe dinăuntru de 


„boala lui Irod”. De atunci, de teama leprei nimeni nu 
se mai apropia de casa Vădăsanilor şi numai lăcomia 
după banii lui Vasile îi mai făcea pe unii să-i deschidă 
uşa, când venea pe la ei. „Prostii muiereşti! le 
răspundea badea Vădăsan. Ce, eu n-aş fi aflat?” „Mai 
bine s-ar duce în treaba lor!”, era părerea întregului 
sat, dar nimeni nu cuteza a le-o spune înarmaţilor 
neguţători. 

Pe de altă parte, nici Vădăsan nu s-ar fi îndurat să- 
i vadă plecaţi, căci nu-i părea rău de asemenea oaspeţi 
care numai că nu-i goliseră pivniţa, în schimb îi 
isprăviseră şopronul cu nutreţ. Incepuse a cumpăra de 
prin sat, pentru străini, dar numai Dumnezeu ştia cu 
cât li-l vindea, în vreme ce el lua numai prisosul şi 
destul de lesne. Veneticii plăteau cu galbeni de-ai lor 
şi nu păreau a duce lipsă de ei, aşa că gazdele erau 
tare mulţumite şi nu plecau urechea la gura lumii. Că 
tăceau şi bărbatul şi mai cu seamă muierea era fiindcă 
nu aveau ce spune, întrucât oaspeţii se pare că nu 
prea vorbeau despre trebuinţele lor, ori Vădăsanii nu 
înțelegeau, deşi spuneau că graiul tare se mai 
asemăna cu al lor, încât l-ar fi putut învăţa cu uşurinţă. 

Messer Marini era în aşteptarea unui om de-al său 
şi, nimerind la Şeitin o gazdă avută şi dornică de bani, 
a hotărât să adaste acolo câtă vreme ar fi fost nevoie. 
Că localnicii se ţineau cam departe nu era rău, câtă 
vreme aceştia nu puteau afla de rosturile lui. Fiindcă 
de fapt oamenii săi erau oşteni, în slujba republicii 
venețiene, stăpâna mărilor şi duşmana de moarte a 
turcilor. Se dădeau drept raguzani, având aceeaşi 
limbă, când treceau prin locurile stăpânite de turci şi 
aceştia îi îngăduiau, căci Raguza ţinea cu padişahul. 

Avea sarcină de la însuşi dogele Veneţiei să-l 
înlăture pe Gaşpar Grazziani, acel „italian turcit” 


intrat în slujba lui Ahmet, ca să nu mai ajungă la 
întâlnirea de la Praga. Trebuia ucis într-ascuns şi 
pentru asta i-l dăduse în sprijin pe căpitanul Carlo 
Fiducci cu oamenii lui, vestiți prin măiestria cu care 
înjunghiau pe orice  nepoftit ori duşman al 
serenissimei republici. Căpitanul făcea pe vătaful de 
slujitori,  năimit anume de  „neguţător”, dar 
întotdeauna se sfătuiau împreună ca doi buni prieteni. 
Al lui fusese gândul că ar fi mai bine să se scape de 
Grazziani la Orşova, întrucât aflase de capcana ce i-o 
pregătiseră la Belgrad. Trimiseseră acolo pe Pasquale 
şi Raynaldo, buni cuţitaşi, dar afurisitul de Grazziani îi 
scurtă zilele celui din urmă, care se cam pripise şi-i 
dăduse putinţa să se apere cu spada. Pasquale a fugit 
ascunzându-se în urma alaiului de spahii care-l însoțea 
pe acesta prin Banat. Trimisese vorbă despre moartea 
lui Raynaldo, spunând totodată că el va aştepta 
prilejul să-l înjunghie pe la spate pe trimisul 
padişahului. Trebuia să le mai dea un semn de viaţă, 
dar amuţise, aşa că au trimis un altul, pe Ruggiero, să- 
i dea de urmă. 

— Facem bine că zăbovim vreme aşa îndelungată 
în casa asta? îl întrebă într-o zi căpitanul Fiducci. 

— N-avem încotro, răspunse Marini. 

— Numai să nu batem la ochi. 

— Fii fără grijă! Oamenii de prin partea locului nu- 
i suferă pe turci şi oricum nu ne-ar vinde, chiar dacă 
ar şti ce urmărim. De altfel trebuie să-i aţinem calea 
lui Grazziani, că de scapă în pusta ungurească mai 
greu îl dovedim. Nu uita că are câteva sute de oameni 
în suita lui. 

— Dar era vorba să-l întâmpinăm pe ulițele din 
Gyula!? nu se lăsă Fiducci. 

— Ascultă căpitane, zâmbi şăgalnic messer Marini. 


Să ştii că fetişcanele din satul acesta sunt cu mult mai 
frumoase decât negustoresele de la Gyula. Şi după 
câte ştiu eu nu urmăreşti să te căpătuieşti, aşa că 
iubirile trecătoare de pe aici sunt mai folositoare. Dar 
să ştii că vicleanul Grazziani ar fi putut afla şi despre 
capcana de la Gyula ca şi despre cea din Serbia, şi l- 
am fi putut aştepta noi mult şi bine acolo, iar el 
ocolindu-ne să fi ajuns la Praga. Cu cât mai aproape 
de el, cu atât mai bine! 

— Dacă ar fi să-i dăm de urmă, nu zic ba, însă de 
la o vreme, parcă l-ar fi înghiţit pământul. 

— Cum îi dăm de urmă, îi ieşim în întâmpinare. 

— Poate că Pasquale i-o fi venit de hac între timp 
şi noi n-am aflat. 

— S-ar fi întors Ruggiero! Să-l aşteptăm şi pe 
urmă om vedea. 

— Iartă-mă messer Marini, făcu Fiducci pe 
gânduri. Dacă le ucidem solul, turcii nu vor trimite 
altul în loc? 

— Nu-i tot una, caro mio! 

— Cum aşa?! 

— Grazziani este înţeles în taină cu cei de la Praga 
şi va încheia pace oricum ar pofti ei, chiar de-ar fi să 
păgubească turcul. 

— Pentru ce nu-l dăm în vileag? 

— N-avem dovezi! lar de apucă să semneze în 
numele sultanului, noi rămânem singurii lui duşmani. 
Inlăturându-l, până va trimite Poarta un altul, până îl 
vor lămuri şi pe acela să primească banii austriecilor, 
timpul va trece, poate chiar şi ani de zile. 

— Atunci, trebuie ucis în orice chip. 

— Se-nţelege! Să nu uităm însă că turcitul a 
învăţat să mânuiască spada, chiar la noi acasă, cu 
maestrul Tardini. 


— Zăăău?! se miră Fiducci. 

— Acuma înţelegi pentru ce a murit Raynaldo. 
Orice greşeală se plăteşte cu viaţa în întâlnirea cu 
acest om. A fost unul dintre cei mai buni învăţăcei ai 
maestrului. 

— Am auzit că Tardini n-ar fi murit de moarte 
bună... 

— Era şi firesc s-o sfârşească astfel. A fost ciuruit 
în aşa hal că n-a mai putut pluti şi l-au găsi în Canal 
Grande. 

Tăcură din nou, uitându-se pe fereastră. 

— Ar trebui să deschidem puţin să mai intre aerul 
de primăvară, zise Marini. 

— N-ar strica nicio plimbare pe malul râului. Ne- 
ar mai aduce aminte de casă, că mi s-a urât de atâta 
câmpie. 

— Haidem! 

Apucară drumul către Mureş, fiind totodată în 
calea oricărui străin ce ar fi venit dinspre Timişoara. 
Începuse a înmuguri frunzişul din luncă, dar ei n- 
aveau ochi pentru asemenea frumuseţe. Şi când auziră 
din depărtare un tropot de cal, tresăriră amândoi 
presimţind că trebuie să afle o veste însemnată. 

Într-adevăr, călăreţul ce se apropia era chiar 
Ruggiero. 

— L-am văzut! spuse acesta de cum descălecă. 

— Cu ochii tăi? întrebă Fiducci. 

— Mă jur! 

— Unde? întrebară cei doi deodată. 

— La Timişoara! Ieri încă mai era acolo. 

— Şi Pasquale? întrebă Marini. 

— De cum i-a pierdut urma a dat fuga la 
Timişoara, crezând că tot avea să se arate cândva. Şi 
aşa a fost. Acum este iar pe urmele lui. 


În vreme ce Marini şi Fiducci îl iscodeau pe 
Ruggiero şi se sfătuiau cum să mai facă, nana Floarea 
pătrunse în camera lor, cu mătura în mână. Se 
întoarse însă pe dată, chemându-şi bărbatul: 

— Vaaai de mine, bărbate dragă, dar aici îi cocină 
de porci! Uite ce-or făcut din casa noastră! 

— Tacă-ţi gura, nu te băga! răspunse Vădăsan 
uitându-se ca nu cumva să apară oaspeţii. 

Încă de la început îl făcuseră să priceapă că nu le- 
ar fi pe plac să li se scotocească prin odaie şi până 
acum se ţinuseră de făgăduială amândoi. Nevastă-sa 
însă avea dreptate şi el îngădui: 

— Dă o ţârucă, de ochii lumii, şi ieşi pe dată, că-i 
face curăţenie după ce-or pleca! 

Nana Floarea se apucă a trebălui de zor prin 
încăpere, căci pretutindeni erau aruncate lucruri de-a 
valma. Aşa dădu peste o sticlă frumos îmbrăcată, cum 
nu mai văzuse până atunci şi, curioasă din fire, vru să 
ştie ce se află în ea. Cu greutate îi trase dopul şi 
mirosind-o îşi dădu seama că era vin, dar nici nu-i 
trecu prin minte să-l guste, să se facă de minune, că 
doar aveau ei în pivniţă destul, cu toate că străinii îl 
cam împuţinaseră. Se grăbi deci să pună dopul aşa 
cum a fost, dar zărindu-l prin fereastră pe neguţător 
venind către casă se zăpăci şi răsturnă sticla cu 
pricina, care se rostogoli până sub patul masiv de 
stejar, unde continua să gâlgâie fără ca femeia să 
poată interveni. „Ce-am făcut?” se căina ea, luându-se 
cu mâinile de cap. Descumpănită, îşi aruncă din nou 
privirea pe fereastra şi răsuflă uşurată văzând că 
Marini îşi adunase oamenii la grajd şi le povestea 
ceva, arătând a nu fi zorit să intre în odaie. Se 
întoarse sprintenă şi cât ai bate din palme umplu 
sticla cu vin de-al lor, apoi încurajată de izbândă îi 


puse dopul de plută, o aşeză la loc, apucă din fugă 
mătura şi părăsi încăperea ca după o faptă de toată 
isprava. 

Ar mai fi putut zăbovi multă vreme în odaia 
venețienilor, până să intre în casă Marini, însoţit ca de 
obicei de Fiducci. Cum văzu rânduiala îşi dădu seama 
că umblase cineva şi se repezi la sticlă, zgâlţâind-o să 
vadă dacă mai era plină. 

— Chiar voiam să te întreb, messer Marini, când 
ne vom îndulci şi noi cu vinul acela de Chianti, pe 
care-l păzeşti atâta? 

— De ăsta nu ne atingem! Este darul dogelui 
pentru messer Gaşpar Grazziani, fost odinioară supus 
al republicii. 

— Asta n-aş fi crezut-o! spuse uluit căpitanul. Noi 
ne omorâm să-l scurtăm de zile şi dogele îi trimite 
Chianti. Dar cum o să i-l dai? 

— Dacă scapă de Pasquale, mă duc la el şi i-l pun 
în braţe! 

Fiducci socoti că nu auzise bine, dar văzând 
răspunsurile în doi peri ale tovarăşului său se lăsă 
păgubaş. 

— Hai mai bine să gustăm din vinul casei, căci de 
mâine încolo avem să-i ducem dorul. 

— Mergem, deci, dimineaţă? întrebă bucuros 
căpitanul. 

— Negreşit! Aşa după cum le-am spus adineauri 
tuturor. 

Până în seară, toate pregătirile de drum erau 
isprăvite şi cu toţii răsuflau uşuraţi că aveau să se mai 
mişte din loc, nefiind obişnuiţi cu şederea îndelungată 
şi mai ales cu aşteptarea. 

A doua zi, chiar de cu noapte, veneticii părăsiră 
gazda lor primitoare, nu fără a-i lăsa ultimii galbeni 


datoraţi. Lui badea Vădăsan îi părea rău, dar nana 
Floarea se şi apucă să deretice ca lumea. Când a 
vărsat sticla cu vinul venețienilor aruncase pe jos o 
piele de vițel, ca să nu se vadă pata şi s-o dea de gol. 
Acum ridică pielea, dar rămase cu o bucată în mână, 
de se cruci. 

— Vasileee! Uite aici, omule! făcu femeia, albă ca 
varul. 

În tocul unde se scursese vinul italienesc, 
pământul parcă se prefăcuse în cenuşă, iar pielea ce-l 
acoperise era arsă, ca şi cum ar fi fost ferfeniţată de 
vreun duh necunoscut. 

— Vinu' lor! îngăimă femeia. Ce oameni au fost, de 
vreme ce erau în stare să beie aşa ceva? 

— Doamne apără! făcu bărbatul. Mă duc s-aduc 


popa! 
NADA 


Feri-baci, gazda unde poposiseră Agnes şi Iulia, 
era un soi de iscoadă a prinţului Bethlen la Timişoara. 
Într-un fel, s-ar fi putut spune despre el că se afla în 
slujba domniei Ardealului, dar în mare taină, aflându- 
se în ţinuturile stăpânite de turci. Fetele au trebuit să- 
i arate un inel anume, iar Agnes i-a mai şoptit la 
ureche: „Vărul domniei-tale este sănătos?”. Feri-baci i- 
a răspuns: „Multam de întrebare”, după care le-a 
deschis larg poarta casei sale. 

— Bine că ne-am văzut şi noi într-un pat omenesc! 
zise Iulia aruncându-se peste macatul alb, cusut cu 
flori. 

— Doar nu-ţi închipui că avem vreme de odihnă, 
când fără zăbavă trebuie să dăm ochii cu turcul, 
răspunse contesa. 


— Aşa, ostenite de la drum?! 

— Nu suntem mai puţin frumoase! Ba pot spune 
că e mai bine să se bage de seamă că venim de 
departe şi că pe aici suntem doar în treacăt. Hai, 
saltă-te şi potriveşte-ţi veşmintele. 

— Barem o oră-două de somn... 

— Nici nu încape vorbă! Vrei ca în timp ce noi 
visăm frumos el să-şi ia zborul? Ştim bine că a zăbovit 
cam mult în calea sa şi nu se gândeşte să ne aştepte 
pe noi. 

— Ce-ar fi rău? se alintă lulia. Mi-ar place... 

O bătaie în uşă îi opri vorba, Agnes trase zăvorul 
şi în prag se ivi gazda, cu pălăria în mână, ca semn de 
mare cinste. 

— Fie-mi iertat, înălţimile-voastre, dar acuma vin 
de la porţile cetăţii, unde am văzut sosind alaiul 
turcilor ce trebuie să meargă la Praga. 

— Era şi... ştii dumneata cine? întrebă Agnes. 

— Doamnă contesă, de felul meu nu mă prea dau 
în vorbă şi nici nu mi-i îngăduit. Stăpânii mei gândesc 
şi eu le îndeplinesc porunca, numai că de data aceasta 
musai să spun şi eu ceva. 

— Dă-i drumul! 

— Turcii aveau în fruntea lor trei mocani olahi, de 
păreau că ei ar fi căpeteniile, şi mai în urmă venea 
călare şeful spahiilor. _ 

— Şi ce-i cu asta? sări lulia. li vor fi adus ca 
ostateci. 

— Ba nu-i aşa, măria-ta, că era şi un ostatec, legat 
ca un sac de-a curmezişul calului, numai că acela era 
luminăţia-sa domnul baron Czobor Istvan! 

— Ceee? se miră Agnes. Auzit-am bine? Czobor?! 

— Întocmai! 

— Ţi s-o fi părut, spuse Iulia. 


— Nu-l puteam asemui pe domnul baron cu 
nimeni, fiindcă adeseori a dormit în patul acesta al 
domniilor-voastre. El era. 

— Bine, Feri-baci, zise Agnes, după o clipă de 
tăcere. Nu-i o veste bună, dar a fost binevenită. [ţi 
mulţumim! 

Gazda făcu o plecăciune şi ieşi pe dată, lăsându-le 
singure pe cele două prietene. 

— A fost trimis să-l prindă pe Gaşpar şi iată că 
acela l-a legat fedeleş, rupse tăcerea Iulia. Păţi-vom şi 
noi la fel? 

— la nu mai cobi! Tu n-ai auzit că nu era turcul 
nostru în alaiul cu care a fost adus baronul? Şi mai 
apoi... noi n-am venit să-l prindem, ci să ne lăsăm 
prinse de el! zâmbi cu tâlc Agnes. 

— Hm! mormăi Iulia. Dar dacă Czobor va fi de faţă 
chiar când ne ducem noi acolo, crezi că nu ne va da de 
gol? 

— Pe cât îl ştiu de ticălos, ar fi în stare, numai că 
eu nădăjduiesc să fie băgat undeva în adâncul 
temniţei şi nu să stea la taclale cu trimisul 
padişahului. Poate că acuma, când vorbim, el nici nu 
mai este în viaţă. 

— Atunci cine să fi fost ciobanii aceia din fruntea 
turcilor şi unde să fie omul nostru? 

— Ei vezi, aici e norocul tău, căci până nu ştim 
sigur că e în cetate nu trebuie să pătrundem acolo, 
aşa că vei putea dormi, iar Feri-baci va trebui să afle 
tot ce vrem. Pe urmă n-avem decât să purcedem la 
cucerirea 'Temesvarului! 

Iulia chicoti cu ochii în tavan şi pe dată îşi azvârli 
botinele şi începu să-şi tragă fustele peste cap. Era 
frântă de oboseală, după cum de altfel şi Agnes, măcar 
că nu voia să se arate. Contesa plecă mai întâi după 


gazdă şi îi ceru să iscodească dacă turcul era în 
cetate. Iar de poate afla şi ceva despre baron, cu atât 
mai bine. Oricum, era hotărâtă ca măcar în dimineaţa 
următoare să dea ochii cu Grazziani, de s-o fi găsind 
pe undeva. 

Către seară, pe la vremea cinei, Feri-baci se 
înapoie şi le dădu de ştire că omul sultanului era unul 
dintre cei trei ţărani, ba se spunea că printre ei se afla 
şi cel care l-a ucis pe Hadâr-paşa... 

— Păi, spui că era slobod?! întrebă Agnes. 

— Aşa vorbeşte lumea, înălţimea-ta. 

— Dar al treilea? 

— Tot oştean, însă necunoscut. Toți trei se bucură 
de mare cinste în cetate şi dizdarul nu le iese din 
poruncă, acum că şi-au schimbat straiele. 

— Dar baronul? 

— De el nu se aude nimic! Va fi fiind cetluit în vreo 
temniţă. 

— Ai adus şi veşti bune, Feri-baci, şi vezi să nu se 
afle că înnoptăm aici, iar mâine de cum s-o lumina să 
fie caleaşca pregătită să intrăm în cetate. 

— Nu-i nevoie, doamnă contesă, că doar poarta e 
la doi paşi de casa mea. 

— Tocmai de aceea! Vom pleca pe furiş, când 
doarme toată lumea, şi intrăm drept pe poarta mare a 
cetăţii. 

Aşa s-a şi întâmplat, după cum a vrut contesa, 
numai că azapul de la poartă i-a oprit caleaşca 
răstindu-se la ei: 

— Nu slobod! Geri! 

Contesa se ivi la fereastră şi ciripi cu un glas de 
înger, pe limba lui Dante: 

— Vreau să vorbesc cu maimarele cetăţii! 

Străjerul îşi mai însenină căutătura în faţa acestei 


frumuseți cum nu mai văzuse, dar o ţinea una şi bună 
că nu poate lăsa caleaşca între zidurile cetăţii. Nimeni 
însă nu le tălmăcea spusele şi începu să se fâstâcească 
sub privirile fetei. Strigă pe căpetenia ortalei, căci el 
nu se mai putea descurca, dar nici acesta nu fu mai 
breaz, de credeai că ochii contesei aveau să vrăjească 
toată partea bărbătească a cetăţii. S-a ajuns până la 
dizdar, care tocmai dădea de mâncare şoimului său 
îndrăgit. 

— Înălţimea-ta, se temeni căpetenia ortalei. Eu nu 
ştiu ce să mai fac! 

— Ce-ai păţit? 

— O caleaşcă trasă de şase cai aşteaptă să intre în 
cetate, după câte mi-am dat seama. 

— Biciuieşte-le caii, dacă nu te-nţelegi cu oamenii, 
răspunse foarte liniştit Ibrahim-efendi. 

— Numai că, milostive, sunt două cadâne, de 
parcă ar fi huriile slăvitului profet. 

— Văd bine că te-ai scrântit! Ce dacă-s femei? Nu 
le-ai întrebat ce caută la noi? 

— Vorbesc numai veneţiana şi nu le pricepe 
nimeni. 

Auzind una ca asta, Ibrahim săltă capul. Nu cumva 
să fie vorba de ceva treburi de-ale lui Gaşpar-beg, 
fiindcă el se tot vântură cu ghiaurii de pretutindeni. 
Poate că de el va fi întrebând cineva şi oricum ar fi 
trebuit să i se aducă la cunoştinţă. Se hotări să 
meargă el însuşi să vadă ce voiau cele două „hurii”. 

Se topi însă şi dizdarul la vederea lor, căci, 
nerăbdătoare, se dăduseră jos din  caleaşcă 
plimbându-se pe sub nasul azapilor. Ibrahim le făcu 
temeneli de parcă ar fi fost mari demnitari, mai-mai să 
creadă şi el ca nu erau fiinţe omeneşti obişnuite. 
Fâstâcit, le făcu semn să-l urmeze pe jos, după ce 


porunci unui azap: 

— Dă fuga la înălţimea-sa Gaşpar-beg şi spune-i că 
are oaspeţi de la curtea împăratului ghiaur! 

— Facem bine că intrăm între lupii ăştia? mormăi 
temătoare Iulia. 

— Cum ne-o fi norocul! zâmbi Agnes, deşi în glas i 
se simţea oarecare teamă. Bărbaţii sunt la fel în toată 
lumea, adăugă ea. 

Şi nu se înşelase, căci Ibrahim-efendi le mânca din 
ochi pe amândouă, fiind pus în încurcătură pe care s-o 
placă mai mult. „De-aş găsi două roabe ca ele, nu m-aş 
tocmi deloc!” îşi zise şi parcă simţea oarecare părere 
de rău că-l înştiinţase pe ghiaurul Gaşpar, care avea să 
se înţeleagă cu ele. Dar, prevăzător cum era, se gândi 
că aşa era mai bine, întrucât s-ar putea să fie două 
iscoade şi nimic altceva. 

Intrând într-o odaie unde ardeau mirodenii aduse 
de prin ţările Răsăritului, fetele simţiră un fior prin 
şira spinării şi se luară de mână. Pereţii acoperiţi cu 
mătăsuri grele şi cu arme agăţate peste tot nu prea te 
îmbiau la cutezanţă. Apoi pernele cele mari trântite pe 
frumosul covor de Persia le duceau cu gândul la 
poveştile arăbeşti care le încântaseră copilăria. Acum 
însă erau femei în toată firea! 

Simţind că pe Iulia o cuprinse un tremur, Agnes 
căută s-o liniştească: 

— Nu-ţi fie frică! Oameni sunt şi ei şi or avea 
femeile lor, cu care se poartă altcum decât la bătaie. 
Noi am venit aici de bunăvoia noastră şi n-au să ne 
facă nimic. 

Se opri însă, când se dădu deoparte o perdea grea 
de catifea şi se iviră mai mulţi bărbaţi, printre care îl 
recunoscură pe dizdar şi-i zâmbiră. Inveşmântat 
turceşte, nimeni n-ar mai fi putut spune că tânărul 


acela cu barbă aşa de frumoasă era oierul ce se 
vânturase pe drumurile Banatului. ÎInsoţitorii lui, 
Marcu şi Pera, nu se dezlipeau de el. Văzându-l pe 
băiat în preajma lui Grazziani dizdarul i-a mărturisit 
bănuiala cea cumplită, dar solul împărătesc i-o 
retezase spunând: „E cu mine! Nu el e făptaşul!” şi i-a 
fost îndeajuns ca să nu mai cerceteze nimic. Pera 
simţise la rându-i un fior, întrucât odaia rămăsese 
neschimbată din vremea lui Hadâr şi numai amintiri 
plăcute nu avea. Marcu, în schimb, pe cât era de 
arătos pe atâta se pleoştise, cu ochii pironiţi pe Iulia, 
căci încă din copilărie tare-i mai plăceau bălanele. 
Numai Grazziani nu se pierdu cu firea şi salutându-le 
pe fete după obiceiul venețian le vorbi în „limba lor”: 

— Doamnele mele, fiţi binevenite sub 
acoperământul unor bărbaţi  înmărmuriţi de 
frumuseţea voastră. Se-nţelege că printre ei mă socot 
şi eu. Încă o dată, sluga domniilor-voastre! 

— Excelenţă! răspunse Agnes, şi amândouă făcură 
o plecăciune întocmai ca la Veneţia. Nevoia ne face să 
cerem ajutorul vostru, căci altcum n-am fi cutezat să 
ne avântăm într-un cuib de vulturi. 

Grazziani zâmbi, simțind sub vorbe dibăcia femeii 
care urmărea ceva, dar ce anume? 

— Nu vreau să aflaţi din altă parte că suntem două 
unguroaice, urmă Agnes cu glasul ei fermecător. Eu, 
contesa Agnes Rozsnyai, şi prietena mea cea mai 
bună, baroana Iulia Mikeş. 

— lar eu mă numesc Gaşpar Grazziani, dânşii fiind 
Ibrahim-efendi, căpitanul cetăţii, prietenii mei Marcu 
lancovici şi Pera Stambolici. 

Fetele făcură câte o plecăciune de fiecare dată 
când auzeau numele şi toţi dădură din cap, doar 
Marcu parcă uitase şi cum îl cheamă. Ce-i drept, 


Gaşpar le scornise numele pe loc, dar la el se potrivea, 
fiind feciorul cnezului Iancu şi pe sârbeşte aşa i s-ar fi 
spus. Nu-şi putea desprinde privirea de pe Tulia, 
făcând-o să roşească şi să-şi plece ochii în jos. Albeaţa 
obrajilor, care acum nu mai aveau trebuinţă de 
chinoroz, părea a scoate la iveală întunecimea ochilor. 
Iar nasul ei cârn şi buzele cărnoase şi roşii o făceau să 
semene mai curând cu o copiliţă pusă pe şagă în orice 
clipită. Numai că de astă-dată privirile bănăţeanului o 
cam fâstâciseră. Agnes îşi dădea seama că ochii ei ca 
albastrul cerului de primăvară, precum şi gropiţele 
din obraji i-ar fi dat gata şi pe cei mai înrăiţi duşmani 
ai fiicelor Evei. 

— Cu ce vă putem fi de folos? urmă Grazziani, 
uitându-se la amândouă, neştiind că Iulia nu înţelegea 
limba şi că de fapt numai ei doi erau cei care vorbeau. 

— Vă spuneam, răspunse Agnes, că venim din 
Transilvania, de la curtea prinţului Bethlen, asta ca să 
nu bănuiţi vreo înşelăciune din partea noastră. Până la 
Cladova am avut pază ostăşească din poruncă 
princiară, dar de acolo încoace am tremurat de frica 
lotrilor, căci mai avem drum până la Gyula, de nu ne 
vom opri la Arad. 

— Scumpă doamnă, cerul mi-a hărăzit fericirea de- 
a avea acelaşi drum, şi pentru mine nu poate fi dorinţă 
mai arzătoare decât să vă însoțesc în călătoria 
voastră. Aşa că spahiii mei vă vor protegui de orice 
tâlhar! 

— Ştiţi cum e, când pleci pentru vreme 
îndelungată, mai iei cu tine un inel, un cercel şi... 

— Vai de mine! Dar cele mai de preţ bijuterii 
sunteţi chiar voi, frumoasă contesă! 

— Ne copleşiţi, excelenţă! roşi în cele din urmă şi 
Agnes, fiindcă aşa se cuvenea. Atâta bunăvoință şi 


vorbe frumoase din partea unui turc nu le-aş fi 
aşteptat, dar de vreme ce sunteţi prietenul 
creştinilor... 

— Ba sunt un adevărat ghiaur! zâmbi Grazziani. 
Cu toate că mă aflu în slujba sultanului şi îi port 
veşmintele, nu mi-am lăsat credinţa. 

— Mă bucură din suflet să aud asta... Acum însă 
cred că am stat îndeajuns şi cu îngăduinţa excelenţei- 
voastre noi am vrea să plecăm. 

— După cum vi-i voia, măcar că tuturor ne va 
părea rău la despărţire... Oricum, prietenul meu 
Marcu vă va însoţi până la hanul la care aţi tras, 
începând chiar de astăzi paza asupra voastră, după 
cum vedeţi. 

Aflând despre ce era vorba, Ibrahim-efendi se 
grăbi să spună că le-ar întovărăşi chiar el, dar trimisul 
padişahului se împotrivi, căci nu se făcea ca însuşi 
dizdarul să fie văzut prin târg alături de ghiaure. 
Pentru aceea l-a făcut pe Marcu să se ducă şi i-ar mai 
fi spus şi ce gânduri avea, dar i-a fost teamă ca nu 
cumva vreuna dintre fete să priceapă. „Afurisit de 
frumoase mai sunt! îşi spuse. Oricum, vin de la 
Bethlen şi au vrut să mă îmbrobodească spunând 
adevărul, în vreme ce s-ar putea să fie două 
primejdioase iscoade... Ori, de ce nu, chiar două fete 
minunate! Timpul va arăta!” şi se uită după ele cum 
urcară în caleaşcă şi se îndepărtară însoţite de Marcu, 
dar nu spre casa lui Feri-baci. 

Pe drum, Agnes începu a-i povesti Iuliei despre ce 
vorbise cu Grazziani. 

— Se pare că am nimerit-o bine! Cred că acest 
Gaşpar mă place şi nu-mi va ieşi din voie. Cât despre 
prietenul lui, care călăreşte pe lângă noi, nu te mai 
slăbea din ochi. Pe „turc” îl iau eu, iar pe Marcu... 


— De unde ştii că aşa-l chemă? 

— Aşa-i, că tu n-ai de unde şti. Gaşpar mi-a spus 
de toţi şi eu i-am ţinut minte. 

— Frumos nume! făcu Iulia închizând ochii 
visătoare. 

— Dar şi el, zâmbi Agnes cu înţeles. Te pomeneşti 
că ţi-o fi căzut cu tronc? 

— Şi dacă ar fi aşa? 

— Mă înspăimânţi! Nouă nu ne este îngăduit să ne 
îndrăgostim, ci numai să fim iubite. 

— Oricum, nu cred şă mă pot înţelege cu el, că n-a 
scos o vorbă, iar după nume nu pare a fi ungur. 

— Cheamă.-l şi vezi! 

Iulia nu mai aşteptă să fie îmbiată a doua oară, ci 
îşi scoase capul, strigându-l: 

— Nobile domn! N-ai vrea să te apropii mai mult 
de caleaşcă? Noi n-am vorbit deloc, ci numai prietenii 
noştri... 

— Fă cumva să-l îndepărtezi, că nu ne putem duce 
cu el plocon la Feri-baci, îi şopti Agnes. 

Era tocmai ceea ce lulia n-ar fi vrut, dar n-avea 
încotro. Marcu însă nu se dădea dus, cu toate 
rugăminţile fetei de a se întoarce în cetate. Le însoțea 
de aproape, că aşa fusese porunca lui Gaşpar (dar şi a 
inimii lui!). 

Până la urmă, vizitii nemaiştiind încotro să meargă 
apucară pe strada lui Feri-baci. 

— Dar ce s-o fi întâmplat? întrebă deodată Marcu, 
săltându-se în scări. 

— Unde? se forţă Iulia să scoată capul, însă Agnes 
se băgă peste ea. 

— Uitat-am, nobile domn, să întrebăm când va 
avea loc plecarea noastră, aşa că v-aş ruga să daţi o 
fugă la excelenţa-sa... 


Nu apucă să isprăvească întrucât caleaşca se opri, 
iar unul dintre vizitii sări de partea cealaltă şi o chemă 
într-acolo. 

— Slăvită stăpână, priviţi la casa aceea! 

Agnes văzu mai mulţi oameni care se căzneau să 
stingă ceea ce mai rămăsese după pojarul care încă nu 
se isprăvise. 

— Bietul om! îl căină contesa, dar cam 
nepăsătoare. I-a ars nenorocitului toată casa. Poate că 
el va fi scăpat... 

— Dar... doamnă contesă, este casa unde aţi 
dormit astă-noapte, îngăimă vizitiul. 


OT MENEDEC 


Oricât ar părea de ciudat, acesta era vechiul nume 
al sfintei ctitorii zidite din porunca răposatului Vlad 
Ventilă vodă, „de la Slatina” cum i-au mai spus 
urmaşii. Spre a fi la adăpost de iureşul vrăjmaşilor, 
alesese măria-sa anume un loc pe malul Slănicului, pe 
dealul Reghinarilor şi poruncise zidire măreaţă şi 
trainică, înzestrând-o cu moşii şi îndestulind-o cu de 
toate. Numai că de la văleatul 7040, când avusese loc 
sfinţirea lăcaşului, mari necazuri au căzut pe capul 
Brăgheştilor, neam aprig de moşneni, care nu s-au 
împăcat nicicum cu gândul ca pământul rupt moşiei 
lor să fie al cuvioşilor monahi. Umblat-au ei cu 
plângeri şi jalbe, până la divanul domnesc, dar 
zadarnic, fiindcă voinţa unui voievod răposat, legată 
prin straşnice blesteme, nu putea fi încălcată. Când au 
văzut că n-o mai scot la capăt cu binele, mai cu seamă 
în vremea stăreţiei preacuviosului Paramon, zis 
Răzbici, vestit prin câinoşenia lui faţă de ţărani, au dat 
cu toţii năvală asupra sfintei monastiri. Nu gândise 


răposatul voievod că oamenii locului se vor răzvrăti 
împotriva ctitoriei, dar a trebuit să cadă capul lui 
Răzbici, despicat de o secure, pentru ca să se aştearnă 
pace. Brăgheştii au luat toate terfeloagele călugărilor 
şi au aprins un foc mare cu ele, chiar în faţa 
mănăstirii. Apoi au scos de prin sipete vechi hrisoave, 
unele de la bătrânul Mircea Vodă, şi cu ele s-au 
înfăţoşat la mila măriei-sale Radu vodă Mihnea, care 
n-a pregetat să le facă dreptatea ce li se cuvenea. În 
locul boaitei de Răzbici a venit cuvioşia sa Pamfilie, 
om bun, „pâinea lui Dumnezeu”, şi s-a isprăvit cu 
asuprirea. Abia acum, de câţiva ani, pacea şi 
înţelegerea începuse a domni. Ba, Ot Menedec 
devenise adăpost de vremuri grele, cum era şi firesc 
pentru asemenea zidire domnească. Toţi moşnenii 
dimprejur cătau acuma cu altă inimă spre mănăstire. 

Aşa se face că în primăvara văleatului 7124 la 
poarta cea grea de stejar se abătură bătăi, măcar că 
trecuse demult şi cel de-al doilea cântat al cocoşilor. 

— Care eşti acolo? se auzi vocea somnoroasă a 
fratelui portar Nataniel. 

— Om bun, taică-părinte! Deschide că-i zarvă 
mare! 

Ploaia ce căzuse peste seară înmuiase potecile, 
încât cal şi călăreț erau mânjiţi de tină până în albul 
ochilor. 

— Mai ai răbdare, se oţări călugărul, că doar nu 
dau turcii. 

— Ba-i mai rău, cuvioase, că vin tătarii! 

— Ceee?! Doamne apără! îşi făcu el o mulţime de 
cruci la repezeală, după care începu a bate toaca, fără 
să-i mai pese de străin. 

In scurtă vreme s-au ivit câţiva călugări îmbrăcaţi 
care cu ce apucase, dar cu toţii strângând în mâini 


câte o sâneaţă. 

— Răbdare, că vin acuşica! răcni Nataniel către 
cel de afară, care nu mai contenea bătăile în poartă. 

işi săltă sutana până în brâu şi cu paşi mari sări 
peste scări de parcă ar fi zburat, apoi cu băgare de 
seamă se mai uită o dată prin ferestruica de la portiţă 
şi trase zăvorul. 

— Hai, repejor! 

Uitase, se vede, că din pricina lui nu intrase 
drumeţul. 

—  Sărut-mâna,  taică-părinte! zise acesta, 
ştergându-se de sudoare. 

— Domnul cu tine, fiule! îl blagoslovi portarul. 
Vino, în foişor, dar lasă-ţi calul colo, la conovăţul cela 
acoperit, îi arătă el cu mâna. 

În răstimp, în odaia foişorului s-a arătat şi 
preacuviosul Pamfilie, cu potcapul pus anapoda şi cu 
coada despletită. 

— Ce-i, fraţilor, ce s-a întâmplat de faceţi atâta 
tărăboi? întrebă el, cu ochii pe jumătate închişi. 

Avea în mână un toiag care ar fi putut sluji tot aşa 
de bine ca măciucă înfricoşătoare în mâna unei 
matahale de om, după cum era preacuvioşia-sa. Gurile 
rele chiar spuneau că mulţi monahi au simţit pe 
spinarea lor mângâierea cârjei duhovniceşti atunci 
când ispitiţi de Satana se mai spurcau la cele lumeşti. 
Alte pedepse ori canoane nu le prea dădea egumenul, 
zicând că nu avea de ce să-şi piardă vremea bunul din 
ceruri cu rugăciunile bolborosite de păcătoşii săi 
monahi, care nici nu ştiau măcar slavoneşte. De altfel 
nu era nici el împăcat cu gândul că Dumnezeu nu le 
cunoaşte şi limba lor, de vreme ce-i silea să i se roage 
pe bulgăreşte, ori slavonă, ori sârbeşte. 
„Preacuvioase, îl întrebase cu ani în urmă un frate mai 


tânăr, abia intrat în cânul călugăresc. Pentru ce i-o fi 
aşa greu lui Dumnezeu să înveţe şi limba noastră, ca 
să ne înţelegem de-a dreptul? Aşa, că nu pricepe, nici 
nu ne ajută, cu toate rugăciunile noastre!” Se-nţelege 
că a fost silit să probeze cârja pe spinarea 
clevetitorului, dar nu l-a „mângâiat” prea rău, căci în 
sinea lui îi dădea dreptate călugărului. Nici la canon 
de rugăciuni nu l-a supus, zicându-i zâmbind: „Oricum 
nu ne înţelege limba, iar tu pă limbile sfinte nu prea 
ştii ce să ceri”... Tânărul frate a dat a râde, dar s-a 
tinut, şi după o vreme a părăsit Ot Menedec-ul, măcar 
că stareţul nu i-a mai zis nimic. După ce ajunse pe la 
Braşov şi tipărise acolo cărţi de rugăciune româneşti, 
preacuviosul Pamfilie a zâmbit în barbă: „Afurisitul, 
tot nu s-a lăsat... şi bine a făcut!” 

Acuma, cu pletele în vânt şi cu toiagul în mină, în 
cămeşoiul său de tort, părea mai curând un haiduc, 
necum faţă bisericească şi egumen pe deasupra. 

— Vin tătarii, taică! răspunseră câţiva călugări 
care se aflau în încăpere. 

— N-au decât! Nădăjduim c-au să plece cum au 
venit, că doar n-o să-i lăsăm să se roage în sfânta 
biserică. Doar dacă se leapădă de credinţa lor 
spurcată, iar de n-or vrea, atunci cu ajutorul cerului i- 
om îngropa ca pe câini, la margine de codru. Dar cine 
v-a dat vestea? 

— Ia, un drumeţ pribeag care s-a abătut pe la noi 
şi care s-a întâlnit cu ei în cale. 

— Nu fi prost, Mitrofane taică! îl repezi stareţul. 
De-i întâlnea, nu mai ajungea el aici. Unde-i? 

Călugărul plecă smerit capul, în vreme ce unii 
pufniră în râs, fără a se jena de egumen. Tocmai 
atunci se apropie şi străinul, scoţându-şi cuşma. 

— Blagosloveşte taică-părinte, făcu el plecăciunea 


cuvenită. 

— Domnul, taică! răspunse stareţul. Să ne spui 
mai întâi ce vânt te-a abătut pe la poarta noastră şi ce- 
i cu tătarii? 

— Dacă sfinţia-ta ai fost cândva Radu Corbea, află 
atunci că eu sunt băiatul lui Zamfira, care ţi-a fost 
soră. 

Egumenul se uită cu băgare de seamă la străin, 
apoi îl îmbrăţişă, mai să-l sufoce. 

— Bată-te norocul, fiule! Că doar nu eşti tu 
Mihăiţă cel mic? 

— Mihai sunt, dar mic nu mai pot fi... 

— Băăă! Tu ai numele măriei-sale Mihai, că taică- 
tău te-a botezat primăvara şi apoi vara s-a dus să-şi 
dea sângele la Călugăreni... Dar ce-i cu Zamfira, că 
vorbeşti de ea de parcă n-ar mai fi? 

— Nici că mai este, încă de astă-vară! S-o fi dus şi 
ea lângă bietu taică-meu, că destul a aşteptat-o. 

— Dumnezeu s-o ierte! suspină egumenul. Da' 
bine-i mai semeni, de parcă te-ar fi făcut numai ea 
singură, căută el să-şi înfrângă durerea, aflând de 
moartea soră-si. 

— Unchiule... 

— Uite ce e, nepoate, mie să-mi spui taică, fiindcă 
nu se cade să-mi amintesc de viaţa mireană. 

— Prea-bine, sfinţia-ta! încuviinţă el. 

— Dar să ştii că eu tot Mihăiţă am să-ţi zic, zâmbi 
stareţul apucându-l de umeri. 

Din depărtare răzhiră până la ei strigăte 
înfricoşătoare şi lătrături de câine. Departe, geana 
cerului începu a se roşi, măcar că până în zori ar mai 
fi fost vreo câteva ceasuri. 

— Mda, tătarii! se dumeri Pamfilie. Ei sunt! 

— Au aprins satele! zise un călugăr arătând pe 


fereastră. 

— După cum se vede, nu se prea descurcă pe- 
ntuneric, răspunse batjocoritor stareţul. Până aici mai 
au cale lungă, dar voi rânduiţi paza, încărcaţi sâneţele 
şi pregătiţi-vă de bătaie. 

Toţi călugării ieşiră din odaie, care acuma i se 
păru şi lui Mihai o încăpere obişnuită, putând răsufla 
în voie. Egumenul se trânti într-un jilt de lemn, care 
pârâi din încheieturi sub greutatea lui. 

— Eheei, bătrâneţe neputincioasă! oftă el. Acum 
taică Parfenie te du şi adă ceva d-ale gurii, că 
băiatului ăstuia i-o fi foame. Insă vezi să nu fie de post, 
c-am trecut de miezul nopţii... Nu uita nici udătura 
aceea de Străoane, dar să te întorci mai înainte de-a 
veni tătarii, ca să apucăm! strigă după el. Apoi îl îmbie 
pe Mihai să se apropie pe laviţa alăturată şi trase 
torţa spre a-l vedea mai bine. 

— Dacă ai a-mi spune ceva de taină, dă-i dumu! 
Încotro te pornişi, că doar nu vei fi vrând să te 
călugăreşti aici? 

— Ţi-oi spune drept, sfinţia-ta... 

— Zi-mi numai taică! Îmi vine mai bine la 
socoteală. Şi de-o fi vreun păcat, trece nebăgat în 
seamă la catastiful sfântului Petru, că am o mulţime. 

Râseră amândoi, de parcă nu i-ar fi aşteptat 
primejdie de moarte nu mult mai la vale. 

— Vreau să mă duc în Ardeal, unde am auzit că 
măria-sa Radu vodă Şerban cheamă la oaste şi gândâi 
că n-ar fi rău, că şi acolo tot ţară românească se 
cheamă că este. 

— Ai dreptate, fiule! Să te duci în slujba domniei, 
că asta-i menirea flăcăilor noştri, din orice colţ de ţară 
ar fi. Dar să te întorci negreşit, să-mi povesteşti şi mie 
isprăvile tale. 


Doi călugări se iviră cerând îngăduinţa să dea foc 
la cazanul de smoală, „de-ar fi trebuinţă”. 

— lacă, vezi, mie mi-e silā să opăresc făpturile 
omeneşti, dar cei ce va să vină acum numai de catran 
şi pucioasă avea-vor parte pe ceea lume şi nu strică 
să-i obişnuim din vreme. Faceţi focul! Poarta aţi 
ferecat-o? 

— Am şi tras grătarul în sus! răspunse unul. 

— Asta-i şi mai bine. 

Vacarmul se apropia şi cerul se luminase a pârjol 
în toată legea, în vreme ce păsări de noapte goneau 
spăimântate către liniştea munţilor. 

Ca şi cum nimic nu s-ar petrece prin preajmă, 
chelarul monastirii, cuviosul Parfenie, se ivi cu braţele 
încărcate. Aducea hălci mari de pastramă de porc şi 
vreo două burduşele de brânză, iar doi fraţi vânjoşi se 
luptau cu un poloboc de vin, nu chiar mititel. 

— Mai adă, taică, zise stareţul. Să ajungă la toată 
suflarea, ba chiar să prisosească. Să fie de pomană de 
sufletul morţilor noştri, pe care îi avem şi vom mai 
avea! Nădăjduiesc însă ca acum să fie numai din 
rândul păgânilor. 

Mihai rămase mirat de cugetările prea puţin 
evlavioase ale unchiului său. Mai auzise el clerici, ba 
chiar şi arhierei care nu se înspăimântau de Cel de 
sus, dar Pamfilie spunea şi povestea de parcă ar fi 
avut o înţelegere cu stăpânul cerului, iar acesta îi 
îngăduia orice. Poate chiar zâmbindu-i cu îngăduinţă 
mucalitului egumen! Călugării se obişnuiseră însă cu 
felul lui de a fi şi nici mai-marii lui nu-l socoteau 
eretic, ci mai curând „trăsnit”. 

Abia apucară vreo doi dumicaţi şi alte bătăi în 
poartă le auziră urechile: „Deschideţi, taică-părinte! 
Deschide!” Cu toţii se uitară către stareţ, aşteptându-i 


porunca. Acesta, morfolind o bucată de pastramă, 
înghiţi şi îşi şterse gura cu podul palmei, după care 
spuse: 

— Ce vă holbaţi aşa la mine? Voi n-aţi auzit 
rugămintea drumeţului de la poarta noastră? Ingăduit 
ne este oare să nu primim pe fugar ori pribeag şi să 
nu-l ajutorăm? Mergeţi şi deschideţi-i să pătrundă în 
casa Domnului! 

— Nu cumva să fie vreo capcană, sfinţia-ta! Se mai 
întâmplă ca tătarul să-i ţină suliţa-n coaste şi să se 
roage de adăpost, dar nu pentru bietul creştin, 
răspunse chelarul. 

— Şi tu poţi avea dreptate, Parfenie, dădu din cap 
egumenul. Tu, Miroane, ca fiind cel mai sprinten 
dintre noi, ai să te duci şi, după ce ai să cercetezi cu 
băgare de seamă să nu fie vreo primejdie pentru 
sfântul lăcaş, pofteşte-l la masă şi odihnă. 

Preacuviosul vorbea când domol, când răstit. 
Oricum, îi socotea pe călugării de sub ascultarea sa ca 
pe nişte copii mari, dar neajutoraţi. Din pricina acestei 
purtări şi a vârstei lui, toată suflarea monahicească îl 
îndrăgea ca pe un părinte, şi nu numai sufletesc. Până 
şi cei din neamul Brăgheştilor, care altădată nu călcau 
pragul bisericii, de când venise Pamfilie se îndulciseră 
şi erau nelipsiţi de la slujbele de duminică. Toți 
oamenii de prin satele apropiate îl cinsteau spunându- 
i „taica-popa al nostru” şi ar fi sărit şi în foc pentru el. 
Nu-i mai puţin adevărat că şi egumenul găsea o vorbă 
de mângâiere pentru oricare dintre ei, dar şi bani, 
mâncare şi adăpost, iar la necaz îi sprijinea până şi la 
picioarele lui Vodă. Mihai nu mai simţea niciun fel de 
teamă lângă bătrân şi nici nu-i mai păsa de urgia ce 
avea să vină. Se uita cu drag la el cum cinstea 
bucatele, cum sorbea vinul din ulcică şi cum din când 


în când îşi ducea mâna la crucea din lemn de abanos 
pe care o atârnase pe după grumaz cu un lanţ greu de 
argint, parcă temându-se să n-o fi pierdut. 

Nepotul duse la gură cana şi o dădu pe gât dintr- 
odată, simțind cum vinul acela negru şi vârtos îl 
pătrundea până în mădulare, apoi dădu glas gândului: 

— După cum văd eu, taică, ştii bine seama 
tătarilor. 

— A lor, a turcilor, după cum vin! Că aşa-i ţara 
asta a Buzaelor, numai de călcări străine avu parte. Se 
învaţă bietul om cu sărăcia şi urgia, ca măgaru cu 
samaru... Vine el valul acesta, dar are să treacă şi noi 
pe loc rămânem, după cum ne ştim din veac, măcar că 
zidirea asta n-a împlinit încă suta de ani. Vorbesc de 
întreaga ţară. Nimic şi nimeni nu ne clinteşte, chiar şi 
atunci când răzbiţi de duşman ne tragem vremelnic la 
adăpostul muntelui ori al codrului. Aşa-i rostul nostru 
de când lumea! 

l-ar mai fi spus poate şi altele, dar se întoarse 
fratele Miron, cu străinul de la poartă. 

— Sărut-dreapta, taică-părinte, îngenunche acesta 
pupând mâna întinsă spre el. Blagosloveşte! 

— Domnul, taică, Domnul! şi-i făcu semnul crucii 
pe deasupra creştetului. 

Era un moşnean de prin partea locului şi de n-ar fi 
fost aşa mânjit de glod şi sânge ai fi zis că venise 
numai ca să se roage şi să capete binecuvântare. 
Ridicându-se, rămase cam  descumpănit văzând 
bucatele pe masă. „Spaima le-o fi luat minţile 
călugărilor, de chefuiesc cu tătarii în coastă!” gândi 
îngrijorat, dar nu zise nimic. 

— Taică-părinte, cuteză moşneanul. Ne-au năpădit 
păgânii şi ne-au pârjolit totul, luându-ne şi cenuşa de 
la vatră. Câţi scăparăm, am alergat într-un suflet la 


mila sfinţiei-tale. 

— Sunteţi mai mulţi? 

— Să tot fim ca la vreo zece oameni şi copiliţa 
mea, Ilinca. 

— Finuţa? se bucură stareţul, abia acum 
recunoscându-l pe Lixandru. Măcar că inima-mi 
plânge pentru ceilalţi, mângâierea îmi vine de la viaţa 
Ilincuţei. 

— Da-i pe jumătate moartă, taică, se tângui omul. 
Tătarii au prins roabe toate femeile noastre, doar vreo 
câteva au izbutit să scape. De ciudă, tâlharii au tras cu 
săgețile după ele şi o nimeriră şi pe biata fată. Noroc 
că dădurăm peste ea, mai mult moartă decât vie, şi am 
adus-o să-i ceteşti vreo rugăciune, poate scapă. 

— Ce nu spui aşa, omule, de la început? se răsti 
preacuviosul. Unde-i Ilinca? 

— În biserică. 

— Isaiiie! Dă fuga Miroane şi să vii cu doftorul 
nostru drept în biserică. Nu întârzia! porunci stareţul, 
după care se întoarse spre sătean: Hai! 

Fata moşneanului era botezată de Pamfilie şi ca 
preot, dar şi ca naş, fiindcă venise pe lume tot în 
vremuri urgisite ca acum, iar pe mamă o robiseră 
tătarii şi nu s-a mai auzit nici de ea. Ce să facă? Doar 
nu era să lase copilul nebotezat, când s-ar fi putut 
prăpădi de la o zi la alta. Noroc că era la vreme 
călduroasă de vară şi a băgat-o în apa Slănicului, dar 
mai către munte, binecuvântând-o apoi cu crucea lui 
de abanos şi înălţând o rugăciune prin care-l 
încredința pe Dumnezeu că fata va fi o bună 
credincioasă. 

Lixandru s-a năpustit ca o vijelie în biserică, unde 
copila era aşezată pe nişte velinţe aduse în grabă, apoi 
ajunse şi  Pamfilie care îngenunche lângă ea, 


mângâind-o cu duioşie. 

— Ilincuţa tatii, te doare? 

Fata zăcea fără simţire cu gura întredeschisă, abia 
răsuflând. 

— Să-i ceteşti... încercă iar îndureratul părinte, 
dar stareţul îl repezi: 

— Hooo, că este vreme! Să vină lIsaiia să-i scoată 
vârful săgeţii şi pe urmă i-oi tot ceti, ori chiar atunci, 
dar de ce nu soseşte?! 

Abia după ce-l văzu pe „doftor” făcându-şi meseria 
la căpătâiul fetei, îşi aminti şi de rugămintea 
ţăranului. Aduse o vechitură de ceaslov din altar, îşi 
puse patrafirul şi începu a bolborosi rugăciunea 
rânduită anume pentru salvarea vieţii, la vreme de 
primejdie. Cuviosului lIsaiia i se umpluse faţa de 
sudoare, nu atât de greutatea muncii cât mai cu 
seamă de grija să nu scobească prea tare după 
săgeată, căci putea pătrunde în coşul pieptului, aşa 
era de adânc înfiptă. Suflecat şi cu şorţ pe dinainte, ca 
la cuhnie, apăsa grijuliu şi apoi tăia cu o custură bine 
ascuţită. Sângele ce se scurgea din rană înroşise iia 
sfârtecată a fetei, înfricoşând pe cei din jur. 

Pamfilie lăsă deodată ceaslovul pe strana de 
alături, îşi împreună mâinile spre rugăciune şi înălţă 
privirea către ochiul dumnezeiesc din vârful 
catapetesmei: 

— Nu-ţi pune mintea, Doamne, cu copila asta 
nevinovată, care n-a apucat să guste dulceaţa vieţii, şi 
scap-o, bunule! In marea ta milostivire, ajut-o! 

Lui Lixandru îi dădură lacrimile la auzul glasului 
plin de căldură al egumenului. Era o rugăciune pe 
limba lui şi îi mersese drept la inimă. Tot atunci şi 
cuviosul Isaiia scoase vârful săgeţii aruncându-l pe 
treptele altarului. 


— Nu acolo, taică! îl mustră stareţul. Dă-i-o lui 
Lixandru, să nu uite în veci şi s-o lase moştenire 
nepoților nepoților lui spre aducere aminte! 

Moşneagul apucă vârful încă umezit de sângele 
fie-si şi-l vâri în sân. 

— Aşa voi face! scrişni el. Numai s-o scape 
Dumnezeu! 

— Fii pe pace, că mare-i bunătatea lui! 

Işi mai aruncă o dată privirea către cer şi ieşi din 
biserică, lăsându-l pe Isaiia la căpătâiul rănitei. Era şi 
vremea, căci tătarii nu mai aveau mult ca să ajungă 
până la ei. 

— Curând au să ne împresoare, îi zise Mihai, care 
îl aşteptase în ograda bisericii alături de călugării 
adunaţi acolo şi de ţăranii ce izbutiseră să se 
adăpostească de urgie. 

— Să poftească! 

li venise iar voia bună, fiind încredinţat că dacă 
vârful cei spurcat pe care-l scosese Isaiia nu fusese 
veninos era un semn de izbăvire pentru toţi cei din 
monastire. 

Asupra nopţii se lăsase tăcere şi pojarul se mai 
domolise, încât unii erau gata să creadă că furii se vor 
fi dus prin altă zare. A fost numai o părere, fiindcă mai 
curând decât s-ar fi aşteptat izbucniră acele răcnete 
de care numai tătarii erau în stare, spre a băga groaza 
în toată suflarea. 

— He, heeei! Bine aţi venit cumetrilor! strigă 
stareţul. M-aş fi mirat să nu fi dat o roată şi pe la noi, 
ticăloşilor, dar las' că vedeţi voi pe dra... Se opri dintr- 
odată bătându-se cu palma peste gură: Doamne iartă- 
mă că nu ştiu ce vorbesc, dar îmi cunoşti tu mai bine 
cugetul... 

O ploaie de săgeți se abătu pe deasupra zidurilor 


de apărare, însă şi puzderie de bolovani şi pietre 
căzură peste călăreţii stepelor. Urletele de furie şi 
durere dovediră că nu puţini simţiseră primirea făcută 
de călugări. 

— Nu vă lăsaţi, copii! îi îmbărbăta preacuviosul. 
Au să mai dea un iureş ori două şi se lasă păgubaşi, 
după cum li-e năravul! 

— Dar noi ce facem? întrebă Mihai, dornic să ia 
parte la bătaie şi să nu se pitească îndărătul zidurilor. 

— Răbdare, că-ţi vine şi ţie rândul! zâmbi Pamfilie. 
Când va sosi ceasul te vei bate. Până una-alta, dă fuga 
sus pe scări, în foişor, dar fii cu băgare de seamă să nu 
te zărească. D-acolo se vede bine câţi vor fi muşcat 
ţărâna şi câţi ne aşteaptă pe noi. 

— Pare-se că au fugit! strigă Mihai după ce ajunse 
sus. 

— Se-ntorc ei, n-avea grijă! răspunse ca pentru 
sine preacuviosul. Aşa li-i obiceiul, crezând că ne vor 
păcăli. Hai, dă-te jos şi vino să-mbucăm mai departe şi 
să ne împărtăşim din sângele Domnului, că până să ne 
răzbească liftele mai va! 

Se strânseră iarăşi în chilia foişorului, unde-i 
aştepta chelarul cu masa întinsă. 

— Ia luaţi, feţii mei, şi îndestulaţi-vă pântecul, că 
de-o fi să mergem pe lumea cealaltă e cale lungă şi ni 
se va face foame. De la bătrâni se ştie că înainte de 
harţag e bine să înfuleci, că dacă-ţi chiorăie maţele te 
aude duşmanul şi se întărâtă. 

Râseră cu toţii, în vreme ce cănile cu vin şi 
bucatele începură a trece din mână în mână, până 
când stareţul socoti potrivit să intervină. 

— Destul! Acum plecaţi, să mai vie şi alţii la rând, 
că aşa-i viaţa noastră rânduită, să n-aibă unul mai 
mult ca celălalt. De-o fi vreme, veţi mai veni pe urmă. 


Chemaţi-i pe cei din spatele bisericii şi rămâneţi voi în 
locul lor. Tu, Mihăiţă, rămâi, că am alte gânduri cu 
tine. 

Pe dată se goli chilia, iar cuviosul Parfenie începu 
a da în brânci cărând alte burdufuri de brânză şi hălci 
de pastramă. Nepotul îşi privi cu încântare unchiul, 
care se dovedea o adevărată căpetenie de oaste, după 
cum fusese odinioară, din câte ştia el. 

— Trebuie să treacă toţi pe aici, că dacă le-aş 
trimite vinul n-aş mai şti cât se bea, şi nu-i las decât 
atâta cât îi trebuinţa să capete mai multă virtute şi să 
nu se teamă de duşman. 

— Văd eu că n-ai uitat cum se duce o bătălie, 
taică, zâmbi cu înţeles tânărul. 

— Cum Doamne-iartă-mă să uiţi, când n-ai doi ani 
în şir pace şi dacă nu-s ăştia vin alţii! Nădăjduiesc însă 
că şi de astă-dată vom scăpa şi vom rămâne neclintiţi. 

Rând pe rând se iviră în chilie cete de călugări 
zburliţi şi încruntaţi, strângând sâneaţa într-o mână şi 
spada ori toporul în alta. Goleau smeriţi ulcelele cu vin 
şi înfulecau în grabă, spre a lăsa rând şi altora. 

— la apucă şi tu nepoate, cât poţi duce, ca să 
mergem şi la poartă, că cei de acolo nu pot fi clintiţi 
din loc. 

La lumina torţelor chipurile apărătorilor sfintei 
mănăstiri păreau aidoma celor din icoanele de pe 
pereţii bisericii, de n-ar fi fost cu armele în mâini, care 
acum le dădeau o cu totul altă înfăţişare. Cei de la 
poartă nici nu apucaseră să se împărtăşească din 
bucate căci, aşa cum prevăzuse egumenul, tătarii se 
înapoiară izbind cu şi mai multă furie. Şi în vreme ce 
năvălitorii răcneau şi băteau în poartă cu topoare, 
Pamfilie apucă o cană cu vin şi o ridică deasupra 
capului cu amândouă mâinile, blagoslovind: 


— Prea-bunule părinte, aşa precum ţi-ai vărsat 
sângele spre izbăvirea noastră, tot aşa răstorn şi eu 
din astă cupă, spre pomenirea morţilor ce va să vină şi 
care pentru tine îşi dau sufletul. Primeşte-i, Doamne, 
cu cinste şi aşează-i la dreapta ta! 

Toată suflarea murmură o rugăciune, în vreme ce 
stareţul vărsă cu încetineală vinul cel rubiniu ca 
sângele. Semăna mai curând cu o adunare păgânească 
din alte vremi, pe când străbunii lor cereau bătrânului 
Zamolxis să-i ajute în bătălie, de parcă ar fi vorbit de 
la om la om. 

— Ajută-ne Doamne! spuseră cu toţii într-un glas. 

— Amin, fraţilor! Şi acum să ne gătim să-i primim 
pe două rânduri, după cum ştim noi. 

Fără să le mai spună ceva, cu toţii se înşiruiră de-o 
parte şi de alta a porţii, cu armele în mâini. 

— Ce mai aşteptaţi fraţilor? Voi n-auziţi cum bat 
străinii la poarta monastirii? Lăsaţi-i să intre în casa 
Domnului! Deschideţi! 

Toate făcliile fură stinse, iar Mihai auzi scârţâitul 
porţii celei mari şi mai apoi urletele de bucurie ale 
năvălitorilor, care se năpustiră călare printre cele 
două rânduri de călugări. 


VICLENIE ŞI ÎNȚELEPCIUNE 


— Bine că te-ai întors, prietene, zâmbi Grazziani, 
când Marcu i se înfăţişă. i se cam scurgeau ochii 
după frumoasa unguroaică şi mă temeam să nu mă fi 
părăsit. Acum, că te văd lângă mine, mi-a venit inima 
la loc. 

— Înălţimea-ta, ne-am tot dus pe ulițele târgului, 
ba mai văzui şi o casă arzând, dar au sărit vecinii şi au 
stins-o. 


— Cine ştie?... Să aibă vreo legătură cu noi? O să-l 
întreb pe Ibrahim-efendi. Oricum, mi-ai luat o piatră 
de pe inimă, că mă temeam să nu fi căzut în capcana 
celor două zâne, care ar putea fi iscoade-sadea. 

— Nu-i cu putinţă! 

— Ba bine că nu! De fapt avem să aflăm mai multe 
întrebându-l pe baron ce părere are. 

— Czobor?! 

— Intocmai! Te-am aşteptat să-mi fii tălmaci. 

Sărmanul „beutor de sânge”, legat-burduf, nu mai 
avea nimic din înfăţişarea lui trufaşă, dar ochii nu 
încetau să arunce săgeți înveninate asupra celor doi, 
care pătrunseseră la el. Se afla țintuit de un butuc 
într-o încăpere a temniţei unde cu greu intra lumina 
zilei, căci era locul unde se închideau osândiţii la 
moarte. Temnicerul nu avea multă vreme grija lor, 
întrucât stăpânii cetăţii nu se prea gândeau la viaţa 
celor ce se aflau acolo. 

Din pricina strânsorii şi a căluşului rămas în gură, 
baronul abia de mai răsufla, dar la sosirea lui 
Grazziani paznicul îi scoase ghemotocul, putând 
măcar să vorbească. 

Potrivindu-şi vocea, Czobor ridică obrazul şi îşi 
înfruntă prigonitorii: 

— Porunceşte să mi se taie capul, ca unui nobil ce 
sunt, ori dă-mi o spadă să ne înfruntăm cinstit! 

— Nu ştiu dacă eşti îndreptăţit să vorbeşti aşa, 
câtă vreme ai dovedit altceva, răspunse Grazziani 
când auzi de la Marcu dorinţa prinsului. 

Porunci temnicerului să-l dezlege şi să-i aducă 
mâncare şi băutură, dar până să îndeplinească acesta 
porunca trase hangerul şi se apropie de baron. 

— Loveşte! făcu acesta întinzându-i pieptul. Un 
tâlhar nici n-ar putea ucide altfel. 


Înainte să afle spusele lui Czobor, îi tăie legăturile, 
spre marea uimire a prinsului, mai cu seamă când fu 
poftit să şadă pe butucul de care fusese legat. Curând 
se ivi şi temnicerul cu o bucată de pâine şi un hârb cu 
apă murdară pentru băut. 

— Cară-te cu porcăriile astea de aici! Oaspetele 
meu este un om de seamă! Adă o bucată de carne, 
pâine bună şi vin! 

Paznicul se răsuci pe călcâie şi plecă grăbit, 
fiindu-i teamă de un asemenea stăpân sucit, care-şi 
primea oaspeţii în temniţă, legaţi-fedeleş. 

— Să ne cunoaştem, domnule baron! Am poruncit 
hrană şi beutură, ca să putem vorbi omeneşte. 

— Mai bine ucide-mă, turcitule! rânji Czobor, 
neştiind cum să-l mai umilească. 

— Poţi să-mi spui cum vrei, dar ascultă-mă şi 
răspunde! 

— N-am să spun nimic, chiar dacă m-aţi tăia 
bucată cu bucată! răspunse dârz Czobor, care îşi mai 
venise în fire după ce fu dezlegat. 

Îl bătea gândul să se repeadă la Grazziani şi să-i 
apuce hangerul, după care, luându-l ca ostatec, ar fi 
putut fugi. Pentru aceea se căznea să-l aţâţe, doar va 
scoate iarăşi arma, dar zadarnic, fiindcă nimic nu 
părea să-l înfurie pe tânărul din faţa sa. 

— Ziceam că poate ne vei spune ceva despre cele 
două frumoase care au venit să te caute. 

Czobor îl privi uluit. Nu ştia nimic despre fete. 
Tocmai atunci veni şi temnicerul cu mâncarea, dar 
baronul nici nu vru să se atingă de ea. 

— Doresc să mi se taie capul, nu să fiu otrăvit ca o 
slugă de rând. 

— Spune-i, Marcule, că atunci când o să ajungă 
acasă n-are decât să-şi poruncească cel mai iscusit 


gealat şi să fie descăpăţânat după pofta inimii. Acum 
să mă slăbească cu astfel de prostii. Eu sunt creştin şi 
nu am de gând să clintesc niciun fir de păr din capul 
unui supus al prinţului, care este sluga padişahului 
meu. 

Baronul nu mai înţelegea nimic din cuvintele 
meşteşugite ale omului pe care voise să-l ucidă şi 
care-l lăsa să creadă că ar fi putut fi slobozit. 

— După mine, bei? făcu Grazziani apucându-i cana 
de vin din faţă şi bând din ea. Cutează, înălţimea-ta, şi 
în vreme ce te vei ospăta îţi voi povesti eu ce nu vrei 
să spui cu gura domniei-tale! 

Îi întinse băutura, îmbiindu-l zâmbind, iar Czobor 
o apucă cu îndoială, măcar că era ars de sete. Nu se 
mai putu ţine şi bău cu înghiţituri mari, golind oala. 

— Aşa, domnule baron! O să ne aducă alta. Acum, 
ia de mănâncă! 

Fără să mai aştepte alt îndemn, Czobor începu a 
mânca pe rupte. 

— Vezi că ne înţelegem? Nu ştiu cum l-ai prins pe 
Oster, dar bănuiesc cum l-ai silit să-ţi dezvăluie taina 
mea. [i-a spus, şi de bună seamă că nu la o cană cu 
vin, că aş avea asupra mea ceva scrisori, râvnite de 
stăpânul domniei-tale. Aşa-i? 

Baronul încuviinţă, fără a se opri din mestecat. 

— Ardea de dorinţa să mă vadă agăţat în cuiele de 
pe zidul saraiului, ca pe un răzvrătit. Ba mai mult: 
pacea nu s-ar fi încheiat şi mici mie nu mi s-ar mai fi 
dat scaunul Transilvaniei. 

La auzul acestor vorbe, Czobor ciuli urechile şi se 
opri. 

— Da, ai auzit bine! Să-i spui însă că s-a înşelat, că 
eu am să-i iau locul şi că am să fac din nou ţara 
olahului Mihai. Atunci voi şti să-mi aleg sfetnicii, chiar 


dacă unii nobili cutezători m-au duşmănit cândva. Voi 
răsplăti împărăteşte pe prieten, dar îl voi spulbera pe 
cel ce mi se va împotrivi, de-ar fi acesta însuşi 
Bethlen. Aşa să ştii... lar eu n-am să mă prăbuşesc 
asemenea mucenicului de la Câmpia Turzii, oricâte 
urzeli s-ar ţese în jurul meu. Am prieteni de nădejde. 
Aşa să-i spui! 

Nada fusese aruncată şi baronul rămase cu 
dumicatul în gură, uitându-se cu alţi ochi la solul 
padlşahului. 

— Cele două frumoase au făcut drumul de 
pomană, întrucât eu nu ţin că eşti duşmanul meu, ci ai 
îndeplinit slujba domniei. Dacă ai fi făcut altcum, nici 
n-aş mai fi stat de vorbă cu domnia-ta! Acuma poţi să- 
ţi iei contesele şi să plecaţi când vă va fi voia. De ne 
vom mai înfrunta şi altă dată, n-am să te mai cruţ! 

— Nu cunosc nicio contesă, răspunse Czobor. N- 
am amestecat nicicând femeile... 

— Agnes, parcă zicea c-o cheamă. 

— Şi pe cealaltă Iulia! adăugă Marcu. 

— Văd că ai ţinut minte, dar ce folos, că are să 
plece cu domnul baron. 

Czobor, pe gânduri, zise aproape fără să vrea: 

— Nu cumva să fi fost contesa Rozsnyai?! 

— Ba chiar ea, răspunse Marcu. 

— Am auzit de numele ei, făcu baronul cam 
nedumerit el însuşi de sosirea faimoasei Agnes. „Asta 
va să însemneze că prinţul nu mai are încredere în 
mine, dacă a trimis şerpoaica pe urmele mele, gândi 
el. Ea a fost întotdeauna o piază-rea şi mi-a adus 
numai bucluc.” 

— De ce mi-a fost frică n-am scăpat, Marcule, 
şopti Grazziani. Câtă vrerne a auzit de ele, înseamnă 
că Bethlen îi stăpânul lor. 


— Dar n-a zis şi de Iulia! se împotrivi Marcu. 

— Tot una-i. Nu s-ar fi însoţit ele de nu aveau 
poruncă. Vor fi aflat cei de la curtea prinţului că noi 
suntem doi şi le-au trimis pe amândouă ca să ne 
îmbrodească. Ai să te lămureşti curând, când se vor 
întâlni cu baronul. Acuma spune-i că-i slobod să plece 
unde-i va fi voia, iar eu am să pun pe cineva pe urmele 
lui, şi ai să vezi! 

Auzind că i se dă drumul, aşa pe negândite, lui 
Czobor îi fugi gândul la o capcană, urmând să fie ucis 
pe la spate, temere ce o mărturisi lui Marcu, iar 
acesta o tălmăci pe dată. 

— Eu mă încred în mintea domniei-tale, Czobor. Te 
las să alegi de te întorci acasă ca slugă credincioasă 
lui Bethlen, ori ca viitor sfetnic al meu. Nu ai decât să 
te hotărăşti. O slugă merge fără spadă, spre deosebire 
de prietenii mei, care trebuie să fie înarmaţi. Cum 
pofteşti! 

Baronul rămase năucit. Nu era în stare să 
priceapă de unde atâta mărinimie. Aşa-ceva nu i se 
mai întâmplase, şi nici nu mai auzise. „Dar dacă 
ajunge cu adevărat prinţ?... Parcă zicea că vrea să 
strângă iar într-o ţară toate pământurile locuite de 
olahi... Aş putea să ajung la mare cinste la curtea lui. 
Cât despre Bethlen...” 

— Aş pofti să capăt iar spada mea, zise cu glas 
scăzut, văzând că cei doi dădeau să plece. 

Grazziani se opri şi era cât pe ce să-i întindă 
mâna, dar se răzgândi, socotind mai nimerit să-l lase 
pradă îndoielilor. 

— Spune-i Marcule, că am să poruncesc după cum 
i-i voia! 

După plecarea lui Grazziani baronul vru să iasă, 
dar temnicerul îi puse mâna în piept, oprindu-l. 


— Geri! 

— Câine, scrâşni Czobor. Va să zică asta ţi-a fost 
vorba? urlă el în vreme ce temnicerul zăvorise uşa şi 
plecase. 

Se opri însă, din nou surprins, căci temnicerul se 
întoarse curând înmânându-i spada şi făcându-i semn 
să-l însoţească. Când se văzu în faţa zidurilor cetăţii şi 
slobod să meargă unde ar fi vrut, încă nu-i venea să 
creadă că-i adevărat. Apucă, la nimereală, pe uliţa din 
stângă porţii, însă nu merse mult şi se pomeni faţă-n 
faţă cu Feri-baci. 

— Vai de mine, luminăţia-voastră, cum de 
îndrăzniţi să vă arătaţi în preajma turcilor şi încă 
înarmat? Eu auzit-am c-aţi fi fost prins de ei... 

— Întocmai, dragul meu, se fuduli baronul. Am 
fost, dar m-am răfuit cu ei şi după cum vezi sunt 
slobod. Din cetate vin! 

Bătrâna iscoadă se cruci. „De bună seamă că-i 
vânzare la mijloc, doar cu ochii mei l-am văzut legat 
cobză.” 

— Mi-a rămas spada şi punga cam vămuită de 
nemernici şi chiar te căutam spre a-ţi cere să-mi faci 
rost de un cal, să mă pot înfăţişa cât mai curând 
alteţei-sale. Am a-i da seamă de slujba ce-am 
îndeplinit-o şi nu suferă întârziere. 

Feri-baci nu era omul pe care să-l îmbeţi cu apă 
rece, aşa că nu se grăbi să-i facă pe voie. El ştia prea 
bine că din cetate nu putea ieşi chiar aşa de lesne, 
câtă vreme intrase cetluit. „Dar mai ştii? Ucigaşul lui 
Hadâr-paşa nu ieşise nestingherit? Hotărât, s-a întors 
lumea pe dos!” 

— Am aflat de contesa Rozsnyai că ar fi venit pe la 
tine, zise baronul, după o clipă de tăcere. 

— Nu-i cu putinţă, înălţime, că mie mi-a ars casa 


până-n temelie. 

— Cum aşa? l-a pus careva foc? 

— Se pare că da, întrucât chiar mai înainte a venit 
la soru-mea, unde stau vremelnic, un călugăr 
franciscan şi i-a spus că de nu mă lepăd de alteţa-sa 
casă în târgul Temesvarului n-am să-mi mai zidesc 
vreodată, decât numai în cimitir. 

— Ce să aibă călugării cu tine?! se miră Czobor. 

— Numai de va fi fost aşa-ceva, dar eu socot că 
sub veşmintele smerite se ascundea vreo iscoadă 
nemţească. 

— Tot ce se poate... Şi chiar de aceea trebuie s-o 
întâlnesc pe contesă. 

Feri-baci stătu o vreme pe gânduri, de fapt se 
socotea dacă ar fi bine ca baronul s-o întâlnească pe 
Agnes, fiindcă el cu inima era tot alături de prinţul 
Bethlen. În cele din urmă îi spuse: 

— În altă parte decât la hanul „Armura verde” nu 
văd să fi putut poposi contesa, dacă-i pe aici, dar eu n- 
am ştire, înălţimea-voastră. De altfel cer îngăduinţa să 
mă duc în treaba mea, că nu mai pot fi folositor cu 
ceva. 

„le pomeneşti că şi ăsta se leapădă de Bethlen? 
îşi zise baronul, lăsându-l pe bătrân să plece, după ce 
îi ceru să-l îndrume spre han. 

Acolo a fost lesne să dea peste fete şi de cum o 
văzu pe Agnes îi rânji linguşitor: 

— Hotărât lucru că am murit şi că mă aflu în rai, 
frumosule înger! 

— Te înşeli, înălţimea-ta! Eşti viu şi mă îndoiesc că 
vei vedea vreodată paradisul pe lumea cealaltă, 
răspunse răutăcios fata. 

— Întotdeauna ai avut un răspuns muşcător, 
scumpă contesă. 


n 
! 


— Să lăsăm vorbele mari, domnule baron, şi mai 
bine spune-mi cinstit cum de-ai scăpat, câtă vreme 
ştiu bine că erai legat-fedeleş când ai pătruns în 
cetate. Nu cumva însuşi Grazziani ţi-a deschis poarta? 

— Oricât de necrezut ţi s-ar părea, aşa a fost! 

— Să înţeleg, oare, că ai intrat în slujba lui? 

— Doamne fereşte! Mă zoresc chiar să mă întorc 
la picioarele prinţului nostru. 

— Dar fără omul sultanului, după câte bag de 
seamă. 

— Am alta a-i spune stăpânului, căci ticălosul de 
căpitan austriac m-a minţit. 

— Pe domnia-ta?! Cum de s-a putut? 

— Degeaba vrei să fii rea, dragă contesă, dar aşa a 
fost. Grazziani n-are niciun fel de scrisoare asupra lui 
şi nu face decât să ducă voinţa sultanului la masa păcii 
de la Praga. Ştie de încercările noastre de a-l 
împiedica şi l-a şi vestit pe padişah. Pentru aceasta mă 
întorc cu grabă... 

— Asta ţi-a spus-o chiar el, nu-i aşa? îl opri 
contesa. 

— Vezi-bine! se cam fâstâci Czobor. Dar mi-am 
dat, şi eu seama. 

— Nu te întreb cum, că nu mi-ai spune. Te 
sfătuiesc însă ca în faţa alteţei-sale să găseşti altă 
poveste. Nu de alta, dar ca să te poată crede, râse 
batjocoritor Agnes. Totuşi am o rugăminte la domnia- 
ta, dacă mai ai un simţământ pentru ţara unde te-ai 
născut: Vorbit-ai ceva despre mine lui Grazziani? 
Spune drept! 

— Jur că nu! 

— Atunci încă-i bine şi-ţi mulţumesc! Cred că n-ai 
avut când. Drum bun, domnule baron! 

Baronul ar fi vrut să-i spună că nu are bani 


îndeajuns ca să poată cumpăra un cal şi s-ar fi 
împrumutat cu ceva, dar contesa îi şi întoarse spatele. 
De altfel nici nu se ştie dacă i-ar fi dat. „Sunt bănuit că 
am trecut de partea lui? Ei bine, aşa are să fie!” îl 
bătea gândul să se ducă la Grazziani spre a-i cere de 
drum şi chiar era să plece, dar se pomeni cu un rob 
care-i aducea de căpăstru armăsarul pe care-l socotea 
pierdut. Cum slujitorul îi vorbea limba, spuse că 
înălţimea-sa Gaşpar-beg ar fi aflat că în timpul cât i-a 
fost oaspete şi-ar fi pierdut nişte bani, pe care 
găsindu-i îi trimite înapoi. Cu plecăciune îi întinse o 
tăşcuţă, însă Czobor ştiu foarte bine că nu fusese 
nicicând a lui. Felul în care îi plătise i-a făcut plăcere 
şi nu mai avea îndoială că-l va sluji pe un astfel de 
prinţ darnic. 

Se aşeză la masă, fiindcă nu se săturase în 
temniţă, şi porunci friptură şi vin scump, ştiindu-şi 
punga plină. Rămase uluit însă văzând un străin că se 
aşază lângă el, fără să-i ceară îngăduinţă. 

— Ce vrei? se răsti Czobor. De unde neruşinarea 
asta? şi puse mâna pe mânerul spadei. 

— Uşurel, excelenţă, rosti prietenos străinul. Nu-i 
nevoie de sabie faţă de prieteni, ci mai curând de un 
pocal cu vin. 

— N-am ştire să te fi cunoscut, necum să fim şi 
prieteni. Cine eşti şi ce ai cu mine? 

— Sunt duşmanul duşmanului excelenţei voastre! 
Cu alte cuvinte, suntem în aceeaşi tabără. Să zicem că 
mă numesc... Giani. 

— Tot nu te înţeleg! 

— Mai limpede: Grazziani este vrăjmaşul nostru. 
Punând umărul în doi, îl doborâm mai uşor. 

„Aşa de curând mă şi pune la încercare?... De 
vreme ce se dă drept de partea lui Bethlen, nu poate fi 


decât iscoada lui Grazziani”, îşi zise baronul hotărât să 
fie prevăzător. 

— Deocamdată am de gând să mănânc şi te 
poftesc să mă laşi în pace, fiindcă vreau să fiu singur. 
Pe urmă vom mai vedea. Oricum te povăţuiesc să nu te 
mai ţii pe urmele mele, căci s-ar putea să uit că-mi eşti 
„prieten” şi-s cam iute de mână. Mergi cu bine! 

Străinul se ridică nedumerit, fiindcă nu se 
aşteptase la un astfel de răspuns, şi dezamăgit îşi văzu 
de drum. 

Czobor mâncă pe îndelete, după care se hotărî să i 
se înfăţişeze lui Grazziani şi să-i spună că nu se va mai 
întoarce la Bethlen, rămânând în slujba lui dacă vrea. 
Se răzgândi însă de cum se văzu în afară, amintindu-şi 
că mai de folos i-ar fi ca om de taină la Deva, dându-i 
veşti despre uneltirile de la curtea prinţului. Până una- 
alta, avea să-i scrie un răvaş ca să ştie în ce ape se 
scălda contesa Agnes. 

Intră într-o biserică şi-l rugă pe preot să-i dea 
unelte pentru scris, după care aşternu pe hârtie: 
„Contesa e o viperă! răsuci hârtia sul şi după ce 
aruncă nişte bănuţi în cutia milelor se îndreptă către 
poarta cetăţii. N-ar fi vrut să iese în vileag dând el 
însuşi scrisoarea, dar altcum nu era cu putinţă. 
Străjerul se uită lung la ea şi o răsuci în fel şi chip, 
până pricepu că era pentru solul padişahului, dar 
făcuse atâta tărăboi încât auziră şi trecătorii din 
preajmă despre ce era vorba. 

Dacă era mai grijuliu, baronul ar fi băgat de 
seamă că printre ei se afla şi acel Giani, cu pălăria 
trasă pe ochi, care se apropie de azap şi îi şopti ceva 
la ureche, îi strecură un galben în schimbul sulului de 
hârtie şi strecurându-se pe după străjer pătrunse în 
cetate. Cu paşi grăbiţi se îndreptă spre clădirea unde 


se afla trimisul padişahului, căci făgăduise să ducă el 
răvaşul. Necunoscutul învăluit în mantie neagră, care 
încercase, sub alt nume, să intre sub pielea baronului, 
nu era decât Pasquale, trimisul lui messer Marini spre 
a curma firul vieţii lui Grazziani. Nicicând nu se ivise 
un prilej mai bun decât acuma şi, încleştându-şi braţul 
pe pumnal, se îndreptă hotărât asupra duşmanului 
serenissimei republici. Veneţia avea să lovească în 
chiar inima cetăţii Timişoarei! 


IAZUL IELELOR 


— Ilacă, mămucă, ţi-am adus fata asta să ai grijă 
de ea! strigă Toader, împingând-o cu blândeţe pe 
Profiriţa în bordeiul lor. 

— Aracan di mini! se tângui femeia. Dar e 
giupâniţa boierului! Ce-aţi făcut cu biata fată? Cum 
de-i în halul ăsta? N 

— Nimic, mămucă! Giur pe sfânta cruce! li cam 
speriată şi ar trebui să-i descânte oleacă baba Irina, ca 
să-i treacă. 

— Dragul mămuchii, să nu fi făcut vreo prostie... 

— Nu-ţi face griji! îi întreagă cum o făcut-o mă-sa, 
care din păcate nu mai este... 

— Ce vrei să spui? 

— S-o izbit de un copac ş-o rămas lată. 

Toader îi povesti pe scurt cele întâmplate, în 
vreme ce Profiriţa se aşeză pe un scăunel cu mâinile 
în poală, fără să-i pese de cele ce spunea flăcăul. 
Parcă nici n-ar fi povestit despre ea. 

Deodată, ca o vijelie, se năpusti în bordei Măriuca, 
sora cea mică a lui Toader. 

— Vălelei, bădiţă Todiriţă, ce bine că eşti teafăr! 
se bucură ea îmbrăţişându-l. 


O zări pe Profiriţa care nici n-o băga în seamă, dar 
zgâtia de fată nu se lăsă, ci se luă de ea. 

— Matale eşti giupâniţă de la curte, măcar că eu 
nu te ştiu, că încă n-am ajuns să slujesc pe acolo. Dar 
să nu te temi la noi, că am să te apăr eu şi am să te 
îngrijesc! 

Profiriţa începu a plânge, domol la început, iar 
mai apoi cu hohote. O cuprinse pe Măriuca în braţe şi 
amândouă lăcrimau de mai mare jalea. 

— Plângi, draga mămuchii, plângi! o îndemnă 
bătrâna pe fata boierului, mângâindu-i creştetul. 
Descarcă-te ca să nu-ţi crape inima de necaz! Ce să 
facem, dacă Dumnezeu a vrut aşa? 

Cele două fetişcane rămaseră îmbrăţişate şi 
plânseră până la secarea lacrimilor, în vreme ce 
Toader îşi răsucea fâstâcit cuşma în mâini. Intr-un 
târziu se mai potoliră şi bătrâna, ştergându-şi ochii 
umezi, spuse: 

— Toderiţă-mamă, să te apuci să sapi alt bordei, 
că nu se cade să culcăm pe fata boierului laolaltă cu 
noi! 

— Ba are să doarmă cu mine! Nu-i aşa giupâniţă? 
sări Măriuca. 

— Dacă o vrea, n-are decât, răspunse mama, 
numai că un flăcău de însurat nu are ce căuta sub 
acelaşi acoperământ cu o fată-mare, că s-ar scorni 
vorbe! 

— lacă m-apuc de treabă, mămucă, şi de mai chem 
vreo câţiva, până sara, gata-i! răspunse bucuros 
tânărul. 

— Eu vreau acasă, se smiorcăi Profiriţa. 

— Te ducem, giupâniţă, nu te teme, zise Toader. 
Când ai să vrei mergem, numai să se întoarcă giupân 
armaşu, tata matale, că n-a fi bine să stai singurică la 


conac. 

— Atunci să rămâie şi ea cu mine! hotări fata 
apucând-o pe Măriuca pe după gât. 

— Bucuroasă! începu aceasta a râde cu gura până 
la urechi, deşi mai înainte plânsese de-i sărea cămaşa 
de pe ea. 

— Vezi să nu te necăjească, giupâniţă, se îngrijoră 
bătrâna. Fata aiasta-i diavoliţă curată, nu-i ca alte 
fete! 

— Dar eu vreau! porunci Profiriţa, de parcă s-ar fi 
aflat acasă. 

Nu mai avură încotro şi se învoiră ca Toader să 
sape bordeiul pentru cele două fete, dar mai înainte 
de a se apuca flăcăul o chemă pe soră-sa. 

— Dă tu fuguţa, Mariucă, la baba Irina să vină să-i 
descânte ori să-i deie ceva buruieni de leac. 

— Dar de ce s-o mai aducem pe hârcă? Ce, eu nu 
ştiu să-i descânt? 

— Chiar ştii? se lumină Profiriţa. 

— Vezi-bine! lan adă matale mânuţa colea la baba 
şi ascultă ce ţi-oi spune! 

Işi trase broboada pe frunte, legându-se ca 
bătrânele satului, se cocârjă şi se prefăcu a-i căta în 
palmă, spre hazul celor din jur. Tuşi înecăcios, aşa 
cum o văzuse pe baba Irina, socotind că aşa se 
întăreşte  descântecul, prin curățirea bojogilor, şi 
începu: „Trece pi şuşă un câini cu şă, cu patru 
chicioari şi cu coada cinci. Cui i-am discântat, leac o 
capatat, doar la 'mniata să hie vrun pacat! Trebă 
babii slănină, trebă babii făină, trebă babii papuci, di 
n-ai da să ti usuci!” 

Greu de spus dacă descântecul nu va fi fost 
pricina înzdrăvenirii Profiriţei, căci se porni dintr- 
odată pe râs cu hohote. 


— Am zis eu că-i diavoliţă, nu alta, făcu bătrâna. 

— Ma-i spune-l o dată, se rugă jupâniţa râzând cu 
lacrimi. 

— Nu se cade, că-şi pierde puterea de nă-i plăti! 
Dar mai ştiu eu altele! 

Profiriţa avea pe deget un inel, căpătat în dar de 
la tătâne-său şi la care ţinea foarte mult. Cu toate 
acestea îl scoase şi-l întinse Măriucăi. 

— Al tău să fie, babo! Altceva nu am cu ce te 
răsplăti. 

— Nu se poate, giupâniţă! se împotrivi Toader cu 
hotărâre. Măriuca a şuguit cu matale, cum are să 
poarte inel boieresc? Pune-l înapoi! 

— Nu vreau! bătu din picior tânăra boieroaică. 
Poftesc să fie al Măriucăi şi gata! 

— Lasă-mă bădiţă să-l port şi eu oleacă, doar aşa, 
de fudulie, că ştiu eu bine că ţăranii nu-s cu inele, şi 
pe urmă i-l dau îndărăt. 

— Ba, dacă vrei să ştii, ţi l-am dat ţie de tot şi te 
rog să nu-mi mai spui „giupâniţă”, ci Profiriţa, că de 
m-oi întoarce la curte, tu ai să fii sora mea! 

Toader se uită zâmbind la odrasla boierească. Aşa 
cum se înroşise ea la faţă, de ciudă că i se pusese 
careva împotrivă, era tare frumuşică, însă nu putea fi 
de nasul unui răzeş ca el! 

Dar Profiriţa începuse a-i vedea pe ţărani cu alţi 
ochi şi nu ca pe nişte slugi de rând. Ba, cu vremea, s-a 
obişnuit aşa de bine cu cei din jurul ei, de parcă ar fi 
trăit împreună de o viaţă. Flăcăii care fuseseră faţă la 
cele petrecute în pădure nu mai erau în sat, plecaseră 
cu toţi în „oastea măriei-sale Ion vodă”, şi numai 
Todiriţă rămăsese, anume că de s-o întoarce boierul 
Nicoriţă să-i ducă fata înapoi, întrucât nu făptuise 
moarte de om şi se purtase bine cu jupâniţa. Insă 


acum flăcăul ar fi vrut ca ziua aceea să nu mai vină 
niciodată, căci se vedea cât-colo că-i plăcea Profiriţa, 
chiar şi numai după veşmintele lui curate şi dichisite, 
de parcă ar fi mers în fiecare zi la horă. E drept că şi 
ea, îmbrăcată aşa, ca o ţărăncuţă, se mai trăsese la 
faţă şi arăta ca oricare fetişcană de-a lor, cu toate că, 
în afară de Măriuca, toţi o cinsteau ca pe o boieroaică 
şi nu cutezau a-i zice pe nume. Toader îi purta o grijă 
deosebită şi în fiecare zi, sculânduse cu noaptea în 
cap, aducea de prin codru câte un şoldan ori chiar un 
căprior săgetat, îmbelşugându-i mesele. 

Purtarea lui Todiriţă dădu de gândit mamei sale, 
care nu se răbdă să-i spună: 

— Bagă-ţi minţile-n cap, măi băiete, că odrasla 
boierească nu-i de nasul unui răzăş ca tine! 

— Iraaa, mămucă, şi mata... răspundea el ruşinat 
şi fâstâcit de nu mai putea scoate o vorbă. Apoi îşi lua 
baltagul şi se pornea pe cărările codrului, cântând din 
frunză cu mare jale, dar să nu-l audă nimeni. 

Trecu primăvara şi despre cei plecaţi la oaste nu 
se mai află nicio veste, iar bătrânii erau tare necăjiţi 
că nici în vara asta nu vor fi bucate de strâns, câtă 
vreme n-a semănat nimeni. Gropniţele cele vechi erau 
pe isprăvite şi mare foamete se prevestea. 

Intr-una din zile, cele două prietene plecară după 
vreascuri şi, fiindcă îşi puseseră în gând să meargă şi 
mai departe prin pădure, Măriuca o lăsă pe Profiriţa şi 
se repezi cu lemnele acasă. Jupâniţa rămase într-o 
poiană cu romaniţe, pe care începu a le culege şi 
împletindu-şi din ele o cunună şi-o aşeză pe frunte. 
Strângea acuma şi pentru prietena ei, spunându-şi că 
aveau să fie ca două zâne ale florilor. 

— Dar cum se face că eşti singurică? auzi deodată 
vocea binecunoscută a lui Toader. 


— Nu sunt chiar de una singură. lacă, tot ce vezi, 
de jur-âmprejur, sunt supusele mele. 

— Ahaaa! Matale eşti zâna florilor!... Şi prostul de 
mine nici n-am băgat de seamă! lertăciune, frumoasă 
zână! 

Fata chicoti şi începu a împrăştia florile rupte 
pentru cununiţa Măriucăi. 

— Te-am iertat, bădiţă, făcu ea privindu-l pe sub 
gene. Pe matale nu se poate să nu te ierte lumea! 

— De, ştiu eu!... răspunse Toader gândindu-se la 
boierul Nicoriţă, tatăl fetei. 

Uitând de Măriuca, jupâniţa îl apucă pe Toader de 
mână şi o porniră pe o potecă mai puţin bătătorită, 
după ce îl rugase să-i arate iazul ielelor. 

Era o zi caldă de vară şi pădurea fremăta de 
zumzetul gâzelor. Razele soarelui se  strecurau 
îndrăzneţe printre ramurile umbroase, iar locurile 
umede şi reci, care te înfiorau de amintirea iernii, 
erau tot mai puţine, odată cu arşiţa verii. Toader tăie o 
nuieluşă pe care începu s-o încrusteze cu meşteşugite 
înflorituri şi după ce isprăvi i-o întinse fetei. 

— Aiasta-i nuieluşa fermecată! O zână ca matale 
nu are decât să atingă pe muma pădurii şi pe dată 
hârca se face nevăzută! 

Râseră amândoi, iar Profiriţa apucând beţigaşul o 
rupse la fugă, ascunzându-se prin tufişuri. 

— Sâc, bădiţă, că nu mă găseşti! 

Merseră aşa, în joacă, până se îndepărtară destul 
de mult. De la o vreme însă, începu a se simţi un iz de 
hoit şi pe jupâniţă o trecu un fior. 

— Ne apropiem de iazul ielelor, zise ea ridicând 
năsucul în vânt, asemenea unui căprior. 

— Da' de unde! Mai avem o bună bucată de loc. 

— De n-ai avea musteaţă aşa de stufoasă, poate că 


ai simţi şi matale, bădiţă, duhoarea iazmei, dar aşa... 
şi chicoti privindu-l şăgalnic. 

Flăcăul îşi acoperi cu degetul podoaba de 
deasupra gurii şi umflându-şi nările trase cu nesaţ. 
Asta numai spre a-i face pe plac fetei, căci el ştia 
foarte bine că trebuia să fi fost vreo lighioană moartă 
şi putrezită. Ajunseseră în preajma unei băltoace 
destul de mari, cu ape întunecate şi netulburate decât 
de zborul gâzelor, ca toate ochiurile împrejmuite de 
pădure. Ca într-o oglindă se vedeau pe luciul ei cerul 
şi cei câţiva norişori gonind prin faţa copacilor 
înţepeniţi cu capul în jos. Speriată de bâldâbâcul 
broaştelor, fata se opri şi aşteptă s-o ajungă flăcăul din 
urmă. Izul începuse a se simţi şi mai tare, ca şi cum 
broaştele ce tulburaseră apa l-ar fi stârnit mai rău. 
Toader socoti că trebuie să fie pe aproape un stârv 
destul de mare şi vru s-o îndepărteze pe fată. 

— Să mergem în altă parte, că aici pute! 

Profiriţa însă parcă era fermecată de privelişte şi 
nu-i putea scoate din cap că miasma nu venea din 
fundul iazului. li plăcea totul nespus de mult şi vru să 
ocolească balta de jur împrejur, dar din nebăgare de 
seamă îşi prinse piciorul între două crăci. 

— Văleuuu! Sai bădiţă, că m-a prins muma pădurii 
de picior! Scapă-mă! 

— Aracan de mine, ţi-ai scrântit piciorul! Acum 
trebuie să te iau în braţe, că altminteri nu poţi merge. 

— Dacă-i pe-aşa, ia-mă! încuviinţă fata. 

Cât ai clipi se şi cuibărise la pieptul flăcăului, 
cuprinzând-l cu mâna pe după gât, apoi prinzând 
îndrăzneală îl trase de mustață şi îl sărută drept pe 
buze. _ 

— Îmi placi, că miroşi a busuioc! se alintă ea, 
vrând să-l facă să creadă că asta fusese pricina. 


Toader simţi că îl inundă un val de sânge cald şi 
nu mai putu scoate o vorbă. Ar fi vrut să n-o mai lase 
din braţe până la judecata de apoi. Ba cu dragă inimă 
ar fi rămas toată viaţa acolo în pădure, spre a nu se 
mai întoarce printre strâmbătăţile omeneşti. Cu greu 
izbuti să şoptească, de parcă i-ar fi fost frică să nu-l 
audă careva: 

— Giupâniţă... mie... îmi eşti tare dragă! 

— Şi matale mie! o luă gura pe dinainte pe fată. 

Deodată îl apucă cu amândouă mâinile pe după 
gât şi începu a tremura ca bântuită de un vis urât. 

— Bădiţă... colo! şi arătă cu mâna fără a întoarce 
capul. 

Crezând că zărise cine ştie ce dihanie, o puse 
binişor la pământ ca să aibă mâinile slobode şi 
uitându-se unde-i arătase Profiriţa văzu o formă 
omenească întoarsă cu faţa-n jos, iar în juru-i un roi de 
muşte, mai mari şi mai mici. 

— Rămâi matale aici, că nu-i nicio primejdie! 
Morţii nu fac rău celor vii, că ziua nu mai au nicio 
putere. Şi ca să nu te temi, iacă, îţi las cuțitul. 

Văzând că fata s-a liniştit oarecum, se îndreptă 
către locul cu pricina şi apucând un băț îl împinse 
grijuliu sub pieptul mortului, ca să-l dea cu faţa-n sus. 
Nu izbuti decât să stârnească roiuri de muşte, căci 
bucata de lemn pătrunse în carnea putrezită. In 
schimb, tigva necunoscutului se rostogolii cât-colo, 
dând la vedere urma unui obraz mâncat cu totul de 
viermi. Scuipă scârbit şi abia se ţinu să nu verse, în 
vreme ce se întoarse în fugă spre fată. 

— Cine-i? întrebă ea. 

— Un mort! 

— Săracul! 

— Am să mă-ntorc după ce iau câţiva oameni de la 


noi şi pe taica Iacov să-l îngropăm creştineşte, că de 
nu, s-o face strigoi! 

Profiriţa rămase pe gânduri. 

— Eşti un om bun, bădiţă! Eu ştiu că ghiceşti cine- 
i mortul şi totuşi vrei să-i faci un bine. 

— Ba chiar pot să-ţi spun că nu se desluşeşte 
nimic de pe faţa lui. 

— Îs veşmintele lui Toma Melinte! 

— Poate că ai dreptate, răspunse el uitându-se 
lung la hoit. Cine l-a pus să înfrunte pădurea, când nu 
o cunoştea deloc? 

— De nu erai bun cu mine, acuma aş fi zăcut lângă 
el! se înfioră Profiriţa şi se lăsă luată în braţe ca un 
copil. 

— Nu spune asta! Doamne fereşte! Nici că aş 
putea gândi... 


DRUM CU IUBIRE ŞI PRIMEJDIE ASCUNSĂ 


Pasquale se dădu drept trimisul contesei Rozsnyai, 
despre care aflase de la hangiul unde trăseseră cele 
două femei. De fapt nici nu-i trebuia mai mult decât să 
ştie cum o cheamă, întrucât o văzuse ieşind din cetate 
şi bănuise că ar fi prietenă cu omul pe care-l căuta. De 
altfel poseda şi scrisoarea baronului, deşi n-avea 
habar ce se spune în ea. Pentru el era de trebuinţă 
numai să poată pătrunde în preajma lui Grazziani, ca 
să-l poată înjunghia. Aşa că, de îndată ce fu primit de 
către acesta, fără a mai spune ceva se şi năpusti 
asupra lui, cu pumnalul în mână. Cum nu se aştepta, 
acesta ar fi fost străpuns pe dată de nu se băga Pera 
între ei, primind el în plin obraz lovitura, căci spre 
norocul său apucase să prindă mai înainte încheietura 
braţului ucigaş. 


Văzând ce se întâmplă, Ibrahim-efendi, cel ce-l 
adusese pe venețian, trase iataganul şi cu o mişcare 
fulgerătoare îi reteză capul. 

Grazziani se apropie îndată de Pera, a cărui faţă 
nu se mai desluşea din valul de sânge, îl cercetă 
părinteşte şi se încredinţă că se află în afara oricărei 
primejdii, în vreme ce turcul chemă oamenii de 
trebuinţă şi le porunci să se îngrijească de băiat. Pe 
urmă cei doi se traseră deoparte şi înaltul oaspete se 
grăbi să-i mulţumească dizdarului, după care adăugă 
cu oarecare părere de rău: 

— Nu mai avem cum să aflăm cine a fost şi cine-l 
va trimis. Să vedem însă de are ceva asupra lui în 
afara acestui minunat pumnal, pe care-l voi păstra 
drept amintire. 

Spre uimirea amândurora, dădură peste răvaşul 
baronului, dar din păcate nu înțelegeau niciunul 
ungureşte. 

— Lasă că mă descurc eu cu Marcu, fiindcă el mai 
înţelege câte ceva pe limba lui Bethlen, care desigur îl 
va fi trimis... dar atunci contesele?! 

Rana lui Pera s-a dovedit a nu fi primejdioasă, 
măcar că era destul de adâncă şi din pricina asta n-au 
mai putut pleca decât peste vreo săptămână. Şi nu i s- 
a părut deloc ciudat lui Grazziani că şi contesa 
Rozsnyai aştepta o scrisoare de la o rudă, care avea să 
sosească, după socoteala ei, în acelaşi timp, aşa că tot 
împreună aveau să plece mai departe. 

— Uite, bine că mi-am adus aminte de răvaşul 
găsit la ucigaş şi pe care l-am ţinut anume să te întreb 
pe tine, Marcule, zise a doua zi către credinciosul său 
prieten. 

— Ce răvaş? 

— E scris ungureşte şi poate aflăm ceva de soi, 


pentru aceea nu am chemat un tălmaci, dar m-am luat 
cu una cu alta şi am uitat. 

— Sunt numai trei cuvinte, dintre care unul pare 
iscălitură, se fâstâci Marcu. 

— Asta am ghicit şi eu, dar ce înseamnă celelalte? 

— Păi... eu ceva ungureşte am învăţat după 
ureche, însă de scris şi citit nici pomeneală. 

— Hm! Cine ştie? făcu el gânditor. Poate că mi-o 
va citi cineva în drum, dacă nu cumva persoana la 
care mă gândesc va fi ştiind dinainte cine a fost 
atentatorul şi ce era cu răvaşul. Acum, că Pera s-a 
înzdrăvenit, putem pleca neîntârziat, că până în 
toamnă trebuie să ajungem la Praga şi de nu ne zorim 
ne prinde iarna pe aici. Trimite tu, Marcule, vorbă 
prietenelor noastre să se gătească de plecare. 

— Mă duc chiar eu! se repezi acesta. 

Abia după ce au ieşit din târgul Timişoarei se 
întâlniră cu cele două graţii, care aşteptau la câteva 
verste mai departe pe calea Aradului, după cum 
fusese înţelegerea. Nu se făcea să iasă din cetate solul 
padişahului împreună cu nişte femei străine. Altfel, 
ținuta era după toată pohfala cuvenită. Purta un 
turban de mătase verde cu surguci din pene de struţ 
țintuit cu o frumoasă nestemată roşie, care nu putea fi 
decât un rubin, şalvarii verzi vârâţi în cizme scurte din 
cea mai bună piele ungurească, iar cămaşa de mătase 
galbenă, ţesută cu fir verzui, se vedea foarte puţin de 
sub pieptarul de catifea neagră, acoperit şi el de un 
coantăş auriu cu blăniţă de jder. 

Rânduiala hotărâtă pentru alai a ţinut numai câtă 
vreme s-a mers pe ulițele târgului, căci după 
întâlnârea cu fetele, caleaşca lor a fost înconjurată din 
amândouă părţile de spahii. Când şi când, ori 
Grazziani ori Marcu, mai des acesta din urmă, îşi 


cătau drum pe la fereastra carâtei şi atunci Iulia îşi 
scotea pe dată căpşorul ei bălai, ciripind de zor cu 
bănăţeanul. 

— Te pomeneşti că te-i fi îndrăgostit de oştean? 
zâmbi răutăcios Agnes. Te porţi ca o fetişcană care dă 
ochii cu drăguţul ei. 

— Ei şi ce? Nu ştiu, dar simt că mă-nfioară 
privirea lui şi, să nu te mint, mi-i tare drag. 

Ar fi răspuns Agnes ceva batjocoritor, după cum îi 
era obiceiul, dar tocmai atunci se ivi şi „turcul” în 
dreptul ei. 

— Frumoasă doamnă, te-ai hotărât unde s-ar 
cuveni să facem popasul? Noi fiind numai însoțitorii 
domniei-tale ne supunem oricărei dorinţe. 

— Ilustre domn... ori trebuie să-ţi spun efendi, 
luminăţia-voastră, sau... 

— Mai bine Gaşpar! Eu la rându-mi îţi voi spune 
Agnes şi iată o prietenie abia începută definitiv 
pecetluită. 

Femeia se bucură în sine de îndrăzneala lui 
Grazziani, căci îi uşura mult calea spre inima lui. Era 
musai să-l facă să se îndrăgostească de ea şi asta cât 
mai curând. 

— Prietenia unui om atât de însemnat e o mare 
cinste pentru mine. Cât despre popas... când vei 
binevoi, noi avem să ne supunem. 

— Ce te face să crezi că aş fi cineva? [i-a spus 
Czobor, sau vei fi aflat ceva despre un anume om cea 
vrut neapărat să mă lipsească de zile? 

— N-am auzit despre ce-mi vorbeşti! Fiind străină 
de Timişoara, n-aveam cum să ştiu ce se petrece în 
cetate. 

— Poate că ai dreptate. Şi mi-ar părea bine să fie 
aşa, răspunse Gaşpar străpungând-o cu privirea. Hai 


mai bine să ne uităm cât de frumos se sprijină cerul pe 
marginile zării şi să ne închipuim că în curând vom 
ajunge acolo, dar pe urmă ce va fi? 

Agnes nu-i răspunse, fiindcă simţea că ceva nu era 
în bună rânduială şi nu ar fi vrut să se încurce în 
vorbe, aşa că se trase în caleaşcă, lăsându-l să plece 
de lângă ea. Se întoarse apoi către Iulia şi-i zise 
înciudată: 

— Mai lasă-l în plata domnului pe frumosul tău. Ai 
să-ţi suceşti gâtul uitându-te după el. 

— Ce, eu mă bag în vorbele tale cu turcul? 

— Ei, na! Să ştii că te-am pierdut de prietenă 
dacă-mi încurci socotelile ori te ia gura pe dinainte, 
spunându-i ceva odorului tău. 

— Fii pe pace, că doar nu despre tine vorbim. 

— Ce ti-i şi cu dragostea asta oarbă! Poate chiar 
de mâine îi lăsăm, ai să-l uiţi şi când îţi vei aminti de 
zilele acestea vei râde că ai putut fi îndrăgostită ca o 
gâscă. 

Scoase apoi capul pe fereastră şi-l văzu pe 
Grazziani în apropiere, vorbind cu Pera. li făcu semn 
cu mâna. 

— Unde ai plecat, noul meu prieten? zâmbi ea ca 
un înger. 

— Credeam că nu mai vrei să vorbim, de vreme ce 
te-ai îndepărtat de fereastră. 

— Fiindcă ai avut bunăvoința să ne proteguieşti, 
cutez a te ruga să trecem prin Arad. Şi poate că mai 
pe urmă nu-ţi vom mai fi o povară la drum. 

— Cum poţi vorbi aşa, „noua mea prietenă”? Nu 
ne-am înţeles că facem împreună calea? Am să 
poruncesc să ne ducem unde ai spus! 

— Nu ştiu ce mă face să cred că eşti venețian şi 
nicidecum cu sânge croat... 


— De unde ştii?... 

Se gândi că Agnes era totuşi o iscoadă, care ştia 
mai multe decât voia să arate. „Ce-o fi căutând la Arad 
şi de ce vrea să mă tragă într-acolo?” 

— Dacă nu mă-nşel, prietenul tău i-a spus Iuliei. 

— Aaa! Da, se poate... 

Era pe deplin lămurit că îl minţea. Mai schimbă 
câteva vorbe cu ea şi apoi îi făcu semn lui Pera să se 
apropie, pentru a-i porunci calea ce trebuiau s-o 
urmeze, iar acesta să-l vestească pe alaybey... Oricum, 
aşa îi spuse contesei. 

— l-am zis că ne vom opri în marginea târgului şi 
că de va fi nevoie te voi însoţi eu cu prietenii mei, ca 
să nu intrăm cu toţi călăreţii acolo. 

— Foarte bine! Numai că în oraş mă voi duce 
numai eu cu Iulia, ca să nu se afle că suntem 
împreună. Ştii... 

— Se-nţelege! în gând îşi spuse: „De bună seamă 
ca să dea de ştire cuiva de sosirea noastră!” De fapt, 
vorbise cu Pera să meargă pe ascuns şi să iscodească 
tot ce va face contesa în Arad. Apoi rămase în urmă şi 
vorbi îndelung cu Kerim-efendi, de asemenea fără ca 
Agnes să poată afla ce, cu toate că ar fi dat mult să 
ştie. 

Rămasă numai cu lulia, contesa i se mărturisi: 

— Nu ştiu cum am să mă mai descurc acuma. Nu 
cumva să fi făcut vreo prostie... 

— Ce s-a mai întâmplat? 

— l-am spus că trebuie să merg în Arad şi eu nu 
cunosc pe nimeni acolo. Dacă trimite vreo iscoadă să 
vadă unde şi ce treabă avem?! La cine să mergem? 

— La biserică, de pildă. 

Contesa făcu ochii mari, neştiind dacă trebuie să 
râdă sau să se zburlească. 


— Văd că dragostea ţi-a sucit minţile. Ce să 
căutăm acolo? Nu cumva ai pofti să ne rugăm pentru 
iertarea păcatelor, ori.. te pomeneşti că-mi spui să mă 
cunun cu turcul?! 

— Până atunci, mai va! Ai spus însă că n-ai unde te 
duce şi nu trebuie să ne dai de minciună? Foarte bine! 
În Arad se află fără îndoială o biserică şi de bună 
seamă că acolo vei da de un pastor... 

— Şi ce? Vrei să mă spovedesc ce am de gând? 

— Ei, şi tu! Iacă, ai putea să-l întrebi dacă eu, 
catolică fiind, aş putea să mă mărit cu un eretic olah? 

— Iulişka, tu te-ai ţicnit! Dar... ia stai! O întrebare 
oarecare, cum ar fi că vrem să aflăm când cade 
paştele la anul... Oricum, ai avut un gând bun şi eu n- 
am băgat de seamă de la început... Hai să te pup! 
Poate că îţi ies şi gărgăunii de a te mărita cu olahul. 

Se îmbrăţişară amândouă râzând, tocmai când 
Grazziani îşi arătă faţa la fereastra caleştii. 

— Cum vine asta? întrebă el. N-am şi eu un loc la 
mijloc? 

— Ţi-ar veni greu să alegi! îi răspunse foarte 
voioasă contesa. 

— Da de unde, hotărârea mea e şi luată! 

— Cine ştie? făcu Agnes lăsându-l să nădăjduiască. 

Începuse să creadă că avea să se joace cu el ca 
pisica cu şoarecele, şi-i convenea de minune. lar 
asemenea vorbe făcură să treacă vremea pe 
negândite, până ce înserarea îi sili pe călători să se 
pregătească de înnoptat chiar în marginea oraşului. 
Femeile plecaseră mai departe, făgăduind că în cel 
mult două ceasuri aveau să fie înapoi, numai bine ca 
să poată lua cina împreună. I s-a părut destul de 
ciudată această dorinţă, dar Grazziani era hotărât să 
le lase cum or pofti, poate se vor da de gol mai 


curând. 

Trecuse vremea hotărâtă şi trebuiau să se 
întoarcă ciudatele călătoare şi chiar aşa se părea că se 
întâmplă. Din Arad ieşise în goana mare o căruţă 
însoţită de mai mulţi călăreţi. 

— Ele sunt! zise Marcu, nerăbdător să vină Iulia. 

— Nu vezi că-i vorba de un chervan şi goana cailor 
în galop arată mai curând a fugă? Şi de unde să fi avut 
însoțitorii?! 

Vijelioasa goană a chervanului, sărind când pe o 
roată când pe alta, stârni uimirea tuturor. 

— Încălecarea! porunci Kerim-efendi, temându-se 
să nu fie vorba de vreun iureş vrăjmaş care să-i ia pe 
nepregătite. Poate că sunt nişte fugari în primejdie şi 
vin să ne ceară sprijin, dar mai bine să ne găsească pe 
cai, gata la orice. 

— Nu-i rău să fim prevăzători, încuviinţă trimisul 
padişahului. De faci ceva chibzuit nu te vei căi, iar de 
nu, s-ar putea să nu mai ai când să vezi că ai greşit. 
Dacă aceşti călăreţi au gânduri bune faţă de noi, vor 
încetini la vreme, fiindcă în urma lor nu văd pe nimeni 
care să-i fugărească. Dacă nu, avem să-i întâmpinăm 
cum se cuvine! 

Într-adevăr, chervanul se opri chiar la marginea 
taberei turceşti, iar trei dintre străini se apropiară de 
Gaşpar şi ai lui. Îşi scoaseră pălăriile fluturându-le în 
semn de salut. 

— Sluga! făcu cel ce părea a le fi căpetenie. 
Ajutaţi-mă, vitejilor oşteni, să nu fiu prădat pe 
pământurile luminăţiei-sale, padişahul! 

Vorbea turceşte, dar se ghicea că-i străin. Se arăta 
înfricoşat, cu toate că ochii lui mici şi vicleni păreau a 
fi bucuroşi de cele petrecute. 

Lui Grazziani nu-i plăcu deloc privirea străinului şi 


nici cerința lui de ajutor, câtă vreme nu i se zărea 
nimeni pe urme. Se vedea cât-colo că erau nişte 
raguzani, pe care altfel i-ar fi sprijinit cu drag, aşa că 
o luă drept pe limba lor: 

— Cinstite signore, nu văd pricina spaimei... 

— Per Bacco! îl opri acesta. Domnia-ta eşti chiar 
signor Grazziani, dacă nu mă-nşel... Madona, dar eşti 
îmbrăcat turceşte! Totuşi eu nu mă-nşel, că nu pot 
uita... 

— De unde mă cunoşti şi ce nu poţi să uiţi? 

— Mai întrebi, ilustre maestro? Dar cum aş putea 
să uit chipul pe care l-am privit cu încordare preţ de 
un sfert de ceas?... Spre ruşinea mea am închis ochii 
din pricina rănii ce mi-ai făcut-o, dar nu m-am supărat, 
aşa-i în duel... 

— Mă iartă, signore, dar nu-mi aduc aminte să fi 
avut cinstea de a încrucişa sabia cu domnia-ta, 
răspunse rece Gaşpar. 

Hotărât lucru, raguzanul minţea, şi oare de ce? Se 
poate totuşi ca undeva prin Veneţia să se fi bătut cu el, 
dar nu mai ştia când şi unde... 

— Da vero, da vero! se bucură neguţătorul, care 
nu era altul decât messer Marino Marini. Dar de 
maestrul Tardini uitat-ai? 

— Aa, da! Numai că, vezi domnia-ta, eu am 
cunoscut acolo o mulţime de oameni, însă dacă te-ai 
numărat cumva printre învăţăceii lui, atunci fii 
binevenit. Ce necazuri ai păţit? întrebă el cu 
bunăvoință. Parcă am înţeles că te fugărea careva... 

— Cum, nu mai vin?! Madona! Doi dintre oamenii 
mei au rămas pe caldarâmul acestui blestemat oraş, 
se văicări neguţătorul luându-se cu mâinile de cap. 

— Ucişi? 

— Spintecaţi! 


— Şi se cunosc făptaşii? Sunt localnici? 

— Avem şi noi partea noastră de vină, răspunse el 
ocolind întrebarea. Ba, dacă mă gândesc bine, chiar ei 
erau vinovaţi... 

— Stai signor... cum ai zis că te cheamă? 

— Patelli! Francesco Patelli, dar n-am apucat să 
spun, fiindcă m-am luat cu vorba. 

Numele nu-i spunea nimic şi Grazziani se gândi la 
o legătură dintre acest Patelli şi contesă, dar nu izbuti 
să-i dea de cap. Se putea însă la fel de bine ca bietul 
om să fi dat de necaz şi, cum zice că l-ar fi cunoscut 
cândva în trecut, nu se făcea să nu-i dea o mână de 
ajutor. 

— Spune mai departe, signor Patelli, îl îndemnă el, 
ca şi cum nici nu s-ar fi gândit să-l bănuiască de 
înşelăciune. 

— Cei doi s-au dat la joc de zaruri cu nişte 
târgoveţi, încă din noaptea trecută. Asta n-ar fi fost 
nimica, dar au pierdut totul şi poate că nici atunci nu 
s-ar fi întâmplat ce v-am povestit... 

— Dar n-ai spus până acum nimic. Ba chiar văd că 
o cam iei pe ocolite. Fii mai scurt! 

— Ce s-o mai lungesc... slugile ticăloase au jucat şi 
pe marfa mea din chervan, pierzând-o de asemenea. 
N-au pomenit nimic de asta şi când ne-am sculat, în 
zori, au venit câştigătorii de peste noapte, cerând 
marfa. 

— Cam încurcată treabă! 

— Întocmai... şi se înţelege că nici nu m-am gândit 
să le iau în seamă pretenţiile. Atunci au scos cuţitele, 
ucigându-i pe cei doi mincinoşi, dar sărind şi asupra 
noastră. Apărându-ne, i-am doborât. 

— Foarte bine aţi făcut! Deci nu mai aveaţi cine să 
vă împiedice. 


— Da' de unde? Au început să răsară ca din 
pământ alţi ticăloşi, ba unii se dădeau drept 
judecători... şi a trebuit să ne croim drum cu spada. 
Am rupt-o la fugă şi iată-ne veniţi să cerem sprijinul 
acestui paşă! arătă el spre Kerim-efendi. 

Anume făcuse aşa spre a se crede că habar n-avea 
ce rang şi însărcinare avea cel căruia i se adresase. 

— Dar, la urma urmei, cu ce vrei să te sprijine? 
întrebă Grazziani sătul de vorbăria lui Patelli. 

— Să ne fie îngăduit să poposim peste noapte în 
preajma acestor voinici oşteni, ca să nu fim atacați pe 
neaşteptate în timpul somnului. Se înţelege că vom 
plăti pentru aceasta, ca orice neguţători raguzani ce 
se respectă. 

— Nu venețieni?! 

— In tinereţe, signor Grazziani, de mult de tot, am 
fost şi pe la Veneţia, dar numai întâmplător. 

La toate întrebările neguţătorul găsea răspuns şi, 
oricum, Grazziani simţea că nu-i place deloc acest om. 
li tălmăci lui Kerim-efendi dorinţa raguzanului şi, când 
auzi că vor să şi plătească, ochii turcului îndată 
sclipiră. Nu putea să priceapă însă cum ar fi putut 
avea vreo legătură aceşti străini cu oamenii lui 
Bethlen şi de nu cumva chiar cu Agnes. Oricum, va fi 
cu băgare de seamă când se vor întoarce fetele, o să 
observe dacă îşi fac vreun semn tainic. Porunci apoi ca 
neguţătorii să-şi aşeze culcuşul la marginea taberei şi 
cât mai departe de cortul lui. 

La căderea întunericului, se înapoie şi Marcu. Le 
însoţise pe doamne până în Arad, le lăsase la locul lor 
de popas şi se grăbise să dea ochii cu Grazziani, 
neştiind cine erau străinii poposiţi în preajmă. Acesta 
îl lămuri în câteva cuvinte, că mai multe nu ştia nici el, 
dar nu uită să-i strecoare bănuiala că ar putea fi în 


legătură cu femeile. 

— Socot că nu! răspunse Marcu. De altfel nici în 
oraş nu s-au întâlnit cu nimeni, decât cu popa de la 
biserica cea mare. 

— Doar nu pentru a se ruga au bătut atâta cale? 
Ce-au avut de vorbit? 

— Nu ştiu, că eu am rămas în dreptul 
aghiazmatarului, iar ele s-au tot şuşotit cu popa, lângă 
altar. Nu se auzea nimic. 

Un alt tropot de cal îi înştiinţă că a sosit şi Pera, 
care fusese trimis mai din timp să iscodească pe 
ulițele târgului de nu cumva ar fi poftit careva să ştie 
ce făceau contesele în Arad. El fiind pe de lături, lesne 
ar fi putut să-şi dea seama. 

— Nici tu n-ai aflat nimic îngrijorător? întrebă 
Marcu, după ce acesta povestise cum umblase. 

— Linişte şi niciun semn! 

— Dar oamenii s-au mai potolit? Na, c-am uitat să-i 
întreb pe neguţători la care han s-au petrecut 
omorurile, zise Grazziani. 

— Ce omoruri? N-am auzit de nimic! răspunse 


Pera. 
— Nici eu! adăugă Marcu. 
— O bătaie cu nişte neguţători, la un han... 
— Nici vorbă, că doar aş fi aflat! se împotrivi Pera. 
— Hm! Tare ciudat! Câtă vreme niciunul n-aţi 
auzit... 


După rugăciunea de seară, de la asfinţit, oştenii 
începură a aprinde focurile pentru noapte. Işi 
pregăteau cina câte unul sau mai mulţi la un loc, după 
care fiecare se îndrepta spre culcuşul ce şi-l 
înjghebase. 

Grazziani se  aşezase la foc lângă Agnes, 
descusând-o despre ce văzuse în oraş, cum i-a priit 


drumul şi de nu va fi auzit de bătaia de la han, dar nu 
aflase nici ea nimic. Vremea trecu pe nesimţite şi focul 
lăsat să se stingă de la sine mai mocnea din când în 
când de sub cenuşă, abia luminând feţele celor doi, 
când, pe tăcute, îi apucă mâna şi mângâind-o o duse la 
buze. 

— Nici cea mai scumpă catifea nu-i aşa de fină ca 
mânuţa ta. Toată pielea e aşa? 

— Poate că şi mai şi! gânguri Agnes. 

— Nu crezi că am putea să ne plimbăm prin 
câmpia asta nemărginită, sub lumina stelelor, până nu 
iese luna? 

— Nu-i prea devreme? se alintă ea. 

Vru s-o cuprindă în braţe, când tocmai se auzi 
cineva tuşind în preajmă. Sări pe dată, apucând 
mânerul spadei. Cât ai clipi, se ivi şi Pera alături, de 
parcă ar fi stat la pândă în umbră. 

— Cine-i? întrebă el. 

— Eu, signor Grazziani, se auzi vocea mieroasă a 
lui messer Marini. Înainte de a mă culca, am venit să- 
mi plătesc datoria. Am dat şi oştenilor, dar nu se 
cuvine să nu-ţi ofer şi domniei-tale un mic dar. 

li întinse o cutiuţă de abanos ferecată cu argint şi 
desfăcând-o dădu la iveală un frumos diamant. 

— Zice-se că însăşi sultăneasa Roxelana l-ar fi 
purtat cândva, dar cam aşa se spune despre toate 
giuvaericalele, spre a le sălta preţul. Numai că eu nu 
vreau bani, dar te rog să-l păstrezi în amintirea celui 
pe care l-ai întrecut cândva cu spada. 

— Cam prea mult, signor Patelli, numai pentru 
atâta, dar dacă zici că ţi-a rămas adânc în amintire 
vârful spadei mele, n-am să ţi-l înapoiez. 

— Mai de preţ decât podoaba, urmă Marini, este 
însă această butelie cu vin, pe care de asemenea ţi-o 


dăruiesc. Gustând din ea te vei duce cu gândul la 
frumoasele şi însoritele meleaguri, căci unul este vinul 
de Chianti pe lume! 

— Chiar aşa? Cu asta chiar m-ai nimerit, fiindcă de 
mult mi-e gura cam uscată. Am să beau cu prietenii 
mei şi te poftesc să te numeri printre ei şi să ne ajuţi 
s-o golim chiar acuma. 

— Ba, să-mi fie cu iertăciune, dar nu prea am 
îngăduinţă la băutură şi nici nu se cade să vă stric 
petrecerea, încât, cu plecăciune în faţa preafrumoasei 
doamne, eu vă zic adio! 

Bucuros că scapă de el, Grazziani îi făcu semn cu 
mâna şi-i ceru lui Pera să aducă nişte pocale, spre a 
cinsti şi pe contesă cu minunata licoare italienească. 

— N-ar fi pentru întâia oară că beau şi nu pot să 
spun că nu-mi place, dar n-ar fi mai nimerit să lăsăm 
pe mâine? Acuma ne ducem frumuşel la culcare... 

— Lasă, Agnes, că este vreme pentru toate! Pera, 
mai aţâţă focul să ne putem încânta ochii de culoarea 
vinului şi de gingăşia femeilor frumoase! 

Deschise apoi cutiuţa căpătată în dar şi i-o oferi 
contesei. 

— Nici tu nu poţi fi mai prejos de Roxelana. 
Poartă-l! 

Agnes roşi de plăcere, fiindcă nu se aştepta la 
atâta dărnicie. Flăcările sprinţare se jucau pe faţa ei, 
făcând-o şi mai atrăgătoare. 

Curând se iviră şi Iulia cu Marcu, după o 
preumblare pe lângă cortul lor, întrucât străjerii nu le 
îngăduiseră să iasă din tabără. 

— Pe mine nu mă vor opri, îi întâmpină Grazziani, 
dar mai bine că aţi venit şi voi, ca să bem împreună 
acest minunat vin. 

Ciocniră şi închinară „pentru dragoste”. 


— Eu parcă am mai băut din ăsta, zise Marcu 
plescăind din limbă. 

— Se-nţelege că la curtea lui Tomşa nu va fi lipsit 
vinul bun... dar mie mi se pare cam schimbat la gust. 
Altfel ştiam eu vinul de Chianti! 

— Am să te rog să ţii până dimineaţă această 
cutiuţă, îl opri Agnes, dându-i îndărăt giuvaerul. Nu 
cumva să-i treacă prin cap să-l caute şi să-l găsească 
la mine, zâmbi ea. 

Grazziani avu o tresărire. „De unde să-i fi datei 
prin cap aşa ceva? E limpede că sunt înţeleşi!” Apoi, 
nici vinul nu era italienesc. Marcu avea dreptate să 
spună că mai băuse, şi poate că nu la curtea Moldovei. 
Era o înşelătorie la mijloc, dar n-o putea dibăci. 
Punând cutiuţa la brâu, simţi răvaşul găsit la cel ce 
vrusese să-l omoare şi-l scoase la lumina focului, 
întinzându-l contesei. 

— Rând pe rând ies toate la lumină. Rogu-te să-mi 
tălmăceşti două cuvinte scrise aici, ca să ştiu dacă 
merită să-l mai ţin ori ba. 

Agnes apucă scrisoarea şi, aruncându-şi ochii 
asupra ei, un fior o străbătu până în vârful degetelor, 
dar trecu nebăgat în seamă şi numai Iulia ar fi ştiut că 
pe prietena ei ceva o înfuriase din cale afară. Se 
prefăcu a nu vedea prea bine si-l apropie de foc. 

— Ei? 

— Spune că... trebuie să-l ucizi pe Czobor... parcă 
te-am auzit vorbind de el, îngăimă ea. 

— Şi eu care am crezut că Czobor îl iscălise... 

— Nu! sări contesa. Nu este iscălit! 

— Atunci dă-l încoace să... 

Nu apucă să-şi isprăvească vorba că Agnes lăsă 
răvaşul să cadă pe foc, dar Marcu îl prinse pe dată, 
înainte de a-l cuprinde flăcările. 


— Ce neîndemânatică am fost... Dar nu pricep la 
ce ţi-ar mai trebui, câtă vreme ţi-am spus ce scrie? 

— Aşa-i. Marcule, pune-l tu pe foc, dar mai într- 
ascuns, să nu se spună că am primit niscai răvaşe de 
la neguţători, dar... vai ce prost sunt! făcu deodată 
Grazziani bătându-se peste frunte. Am uitat că 
prietenul meu nu ştie limba lor... Ha, ha, ha... 

Apoi îi vorbi sârbeşte, lăsând să se creadă că 
spune acelaşi lucru: 

— Păstrează acest răvaş, fiindcă pe mine m-a 
minţit şi a vrut să-l ardă. Trebuie să fie ceva cu el! Fă- 
te că-l arunci pe foc, dar pune altceva. Trage-o de 
limbă şi pe iubita ta, că acum ne e viaţa-n joc. Nici 
vinul nu era italienesc, dar nu pricep ce înţelegere va 
fi fost între ei. Raguzanul va veni la noapte să-şi ia 
giuvaerul de la mine, aşa că vom veghea pe rând. 

Şi râse mai departe, iar Marcu fu silit să facă la 
fel. 

Bosumflată, poate din pricina neîncrederii arătate, 
Agnes se ridică cea dintâi spunând c-o apucase 
somnul. 

— Ce-ar fi să dormi în cortul meu? întrebă 
Grazziani de-a dreptul. 

Contesa îl privi iscoditoare, neştiind ce să creadă. 
Nu că n-ar fi vrut, că astfel ar fi scurtat cu mult 
călătoria, dar i se părea că „turcul” ştia ceva şi se 
ascundea sub masca unui îndrăgostit. Simţul ei nu 
părea s-o înşele. Nu trebuia să se grăbească! 

— Dacă o laşi şi pe Iulia lângă mine, răspunse ea 
zâmbind. 

— S-ar supăra Marcu, fiindcă şi el ar pofti să 
doarmă în locul tău, lângă prietena ta... 

— Atunci nu se poate! hotări Agnes şi plecă 
urmată de Iulia. 


Rămaşi singuri, Grazziani îi spuse lui Pera să dea 
o raită şi să vadă dacă fetele s-au dus la culcare, apoi 
către Marcu: 

— Pe răvaş scrie cu totul altceva, dar nu înţeleg de 
ce ar vrea să-l ucid pe baron, oare nu sunt împreună? 

— Poate că Czobor îi va fi vândut, răspunse 
Marcu, dar pe dată o-ntoarse: eu nu cred să fie 
amestecate şi fetele. Neguţătorul luat din scurt... 

— Nu-l mai prindem. N-ai auzit un zgomot 
înăbuşit, de căruţă, în timp ce noi ne cinsteam cu 
vinul? 

— 'Trebuiau ţinuţi în loc, dar am putea să le luăm 
urma. 

— Prea târziu. Trebuie să se fi îndepărtat, şi apoi o 
avem pe Agnes, care-i căpetenia. 

— Tot o mai bănuieşti? 

— Vezi tu, prietene, în drumul nostru plin de 
primejdie putem avea câteva răgazuri de dragoste, 
dar şi acestea cu băgare de seamă, că nimic nu-ți 
poate suci mintea mai rău decât o femeie frumoasă... 

— Atunci să nu ne mai jucăm cu ele şi să le facem 
să mărturisească! 

— Să nu ne pripim, Marcule! Eu zic să închinăm şi 
acest ultim strop „pentru iubire”! 

Şi după ce bău aruncă sticla cât-colo, dar Marcu o 
ridică grijuliu. 

— E prea frumoasă şi poate ne prinde bine pe 
undeva. 

— De altfel, bine faci, dar... dacă vinul va fi fost 
otrăvit? Ba, parcă ultima înghiţitură nici nu mi s-a mai 
părut ca celelalte! 


VIPERA 


Cetatea Devei stăpânea din cele mai vechi timpuri 
valea Mureşului, supraveghind-o până hăt-departe. 
Cocoţată pe vârful unui munte ca un cuib de vulturi, 
mai că nu putea fi cuprinsă de către duşmani, dar şi 
pentru prieteni urcuşul acela pieptiş era o caznă. 
Acolo se aciuise de câtăva vreme prinţul Bethlen 
Gabor, ca să poată căpăta cât mai curând ştiri de la 
oamenii trimişi pe urmele lui Grazziani. Planurile lui 
erau deosebite, căutând prin orice mijloace să 
împiedice pe austriaci să-i cotropească principatul, 
mai de dorit fiind jugul turcesc decât o stăpânire a 
habsburgilor. 

Din păcate, nici Sublima Poartă nu mai avea faima 
din trecut, iar dregătorii stambulioţi nu se gândeau 
decât la propria chiverniseală, încât tare ar mai fi 
poftit pacea cu împăratul de la Praga, iar Grazziani 
tocmai asta urma să mijlocească. Pe de altă parte, 
prinţul ştia că austriacii nu-l aveau la inimă şi că-i 
făgăduiseră solului otoman să-l pună în locul lui, dacă 
iscălea pacea fără nicio poticneală. Era deci musai ca 
Grazziani să moară, dar nu oricum, ci trebuia mai întâi 
dat în vileag că era înţeles cu creştinii spre paguba 
împărăției turceşti. Pentru aceasta îl trimisese pe 
Czobor, care a dat greş, ba mai fu şi prins, însă 
norocul a fost că baronul nu ştia prea multe. Ciudat 
era că, pe negândite, Grazziani l-a slobozit pe Czobor 
fără să-i ceară nimic în schimb, sau aşa se lăuda el. 
Bănuiala că fusese vorba de vânzare la mijloc era 
destul de mare şi alteţa-sa se arăta fără îndurare în 
astfel de cazuri. 

Czobor venise la Deva, chipurile, fugind din calea 
lui Grazziani, dar mai cu seamă să-şi povăţuiască 
stăpânul să se lase păgubaş întrucât solul turcesc era 
nevinovat şi ameninţa să se plângă sultanului de toate 


neajunsurile întâmpinate. De cum aflase de sosirea lui, 
Bethlen nu-i dădu răgaz să răsufle. Trimise oşteni care 
să-l însoţească în cetate, dar spunându-i că-i face o 
mare cinste să-l apere de vrăjmaşii pare mişunau până 
şi în Deva. 

Ca de obicei, îl chemase şi pe sfetnicul său Ugrai 
în acea odăiţă cu o singură ferestruică ce dădea 
deasupra unei prăpăstii, încât nimeni n-ar fi putut 
trage cu urechea de afară. 

— Soarta nu ne-a fost prea prielnică, de astă-dată, 
dragă Czobor, fu răspunsul prinţului la salutul 
baronului. 

— Întreaga vină este a mea, că n-am ştiut a-mi 
alege oameni de soi şi mai cu seamă că m-am lăsat 
îmbrobodit ca un începător, când l-am cercetat pe 
austriac. 

— Ce vrei să spui? interveni Ugrai, întorcând 
capul spre Bethlen spre a-i cere iertare că se băgase 
fără îngăduinţă. 

— Vorbeşti de solul trimis în întâmpinarea lui 
Grazziani? întrebă şi prinţul. 

— Întocmai, alteţă! M-am lăsat amăgit că acela ar 
fi avut o scrisoare de-a împăratului, ori a baronului 
von Butting. 

— Şi n-o are? rânji Ugrai. 

— Nici vorbă, excelenţă! 

— Ţi-a  mărturisit-o însuşi  Grazziani?  zâmbi 
batjocoritor şi Bethlen. 

— Nu... se bâlbâi baronul. Am aflat eu. 

— Când aţi stat la un pahar de vin, în temniţa 
cetăţii? se răsti Ugrai. 

Czobor se simţi pierdut, dar nu deznădăjdui, căci 
nu aveau de unde să ştie ce se petrecuse în sufletul 
său, iar cât despre răvaş, acesta ajunsese la cel în 


cauză şi nu puteau să afle de el. 

— Ce i-ai făgăduit lui Grazziani în schimbul 
slobozirii tale? făcu tăios principele. 

— Nimic, măria-ta! Jur... 

— Fără jurăminte, baroane, că te bate Dumnezeu! 
Pe scurt, ce trebuie să faci? 

Din nou Czobor se află în grea cumpănă. Nu ştia 
dacă n-ar fi fost mai bine să-i mărturisească totul 
stăpânului său şi să-i ceară iertare, dar ce anume să-i 
spună, că nu-i făgăduise nimic celuilalt? „Afurisitul de 
răvaş!” blestemă el în gând. „De n-ar fi fost acela, nu 
aveam a mă teme de nimic!” Oricum, nici aşa nu putea 
fi învinovăţit că Grazziani se dovedise mai puternic 
decât el. Şi la urma urmei, nici nu-i spusese nimic! 

— N-am avut ce-i spune, alteţă, fiindcă el ştia mai 
multe decât mine şi nu mi-a cerut nimic. De n-ar fi fost 
blestematul acela de olah care-l însoţeşte 
pretutindeni, oamenii mei l-ar fi adus legat aici. 

— Da, oamenii tăi, baroane, au sosit aici, dar fără 
Grazziani, spuse Ugrai. Ba, se pare că au avut alte 
gânduri. 

Czobor ridică mirat din sprâncene. Nu aflase 
despre spânzurarea lui Mirco şi Kocea, că poate s-ar fi 
bucurat. 

— Dar despre olahul acela ce ştii? întrebă Bethlen. 

— Dacă nu m-o fi minţit, se pare că este supus al 
alteţei-voastre de prin munţii Banatului şi nu s-ar 
cuveni să se amestece cu duşmanii ţării. Nici nu-mi dă 
prin cap cum de s-au putut lega atât, că nici de-un 
neam ori lege nu sunt. 

— Te înşeli, Czobor! răspunse Bethlen. Grazziani 
este şi el olah, din stirpea celor de peste Dunăre, de 
prin Croaţia ori din împrejurimile Raguzei. 

— Afurisit neam! făcu baronul. Unde te-ntorci, dai 


peste ei, ca frunza şi iarba, nu i-ar mai răbda 
Dumnezeu, ba uite că mai sunt şi prin depărtări... 

— Ei se întind pe unde au hălăduit străbunii lor şi 
cu toţii sunt eretici, dar de i-am aduce la legea lui 
Calvin ar fi o oaste de temut, numai că pe Grazziani n- 
ai să-l lămureşti, că-i un papistaş încarnat. 

Czobor holbă ochii la prinţ, auzind ce gânduri îl 
bat, de-ai fi zis că erau ale lui Gaşpar Grazziani. 
„Parcă le-ar fi luat Dumnezeu minţile la toţi. Numai de 
ţara unită a olahilor vorbesc şi unii şi alţii. N-a vrut-o 
oare şi sălbatecul de Mihai, şi până la urmă ce s-a 
ales? N-are să-i lase nici neamţul, nici turcul, dar ei 
visează!” îşi zise baronul, în vreme ce prinţul încă-şi 
mai depăna firul. 

— Aş cuteza să întreb, alteţă, contesa Rozsnyai a 
fost trimisă în locul meu? îngăimă Czobor, când 
Bethlen se opri din vorbă. 

— Nădăjduiesc că nu-mi ceri socoteală! 

— Ferit-a Domnul! Dar nu pricep cum de se află 
tocmai ea la Temesvar, că doar nu va fi fost acolo mai 
înainte de mine? 

— Lasă, nu te mai gândi prea mult, se băgă Ugrai. 

— Când mintea îţi judecă prea bine, se iveşte 
primejdia de-a o pierde, or eu încă mai am trebuinţă 
de tine, spuse prinţul. Ce zici Jeno? Il mai putem 
trimite la Târgovişte? 

— Eu zic că da! Să ne spună însă dacă s-a mai 
întâlnit cu Grazziani, după ce a stat de vorbă cu 
contesa Rozsnyai. 

— Am plecat îndată la Deva, cu toate că iscoada ei 
venise să-mi ceară să-l ucidem pe turcit. Eu nu mai 
aveam cum, şi cu un ucigaş de rând nu mi-a venit să 
mă amestec. 

— Despre cine-i vorba? întrebă Bethlen pe Ugrai. 


— Habar n-am! dădu din umeri acesta. Vorbeşte! 
Ce vrei să spui? 

Czobor le povesti despre întâlnirea lui cu 
Pasquale, pe care-l socotea şi acuma un ucigaş năimit 
de Agnes. 

— Să mai fie şi altcineva pe urmele lui Grazziani? 
se nedumeri Bethlen. 

— Agnes nu ar fi băgat pe nimeni fără să ne dea 
da ştire, răspunse sfetnicul. 

— Nu cumva fetele noastre sunt în primejdie? Fă 
bine Czobor şi aşteaptă afară, că am ceva de vorbit cu 
Jeno! 

Înţelegând că fusese dat afară ca o slugă, baronul 
simţi că se înăbuşă şi jură să nu-şi dea în vileag 
gândul de a-l sluji pe celălalt. 

— S-a mâniat! zâmbi Ugrai privind în urma lui. 

— Ei, asta-i acum, de mânia lui îmi pasă! Nu crezi 
că acel Grazziani l-a slobozit anume pe deşteptul 
nostru de baron spre a-i întinde o capcană lui Agnes? 

— Cam greu de spus, dar socot că prietena 
noastră nu se va da învăluită cu una cu două. 

— Baronul minte cu neruşinare şi a devenit 
primejdios. 

— Atunci va trebui să plece pe poteca... 

— Nu ne pripim? întrebă Bethlen. De-l trimitem la 
Târgovişte, mai scapă. 

— Să nu ne facă vreun pocinog. Ştim oare ce-i 
trece prin cap şi voievodului de acolo? Dacă o vrea şi 
acela să clădească noua Dacie?! 

— Fără îndoială, căci şi mai înainte şi după Mihaly 
olahul, mulţi principi şi voievozi au vrut-o şi o vor mai 
vrea. Numai că nu cu spada, cum a încercat răposatul 
Bathory Gabor, ci cu multă dibăcie. In viitoarea Dacie 
olahii sunt cei mai mulţi, dar ademeniţi la credinţa 


noastră, pot fi supuşi ascultători. Îi vom învăţa carte, 
le vom uşura birurile şi văd eu ce s-ar mai putea face, 
dar nu prea mult, ca să nu uite de stăpân! 

— Sunt căpăţânoşi din fire aceşti olahi şi ţin tare 
mult la credinţa şi popii lor, încât nu se vor lepăda 
prea lesne. 

— Vezi tu, Jeno, tocmai cu aceşti popi trebuie 
început să-i atragem. După ce vom izbândi aici în 
Ardeal, ceilalţi, de peste munţi, se vor îndupleca şi ei 
şi fi-vor una, că şi aşa se tot preumblă de colo până 
colo, de parcă n-ar fi atâta piatră şi pădure între ei. 

— Mi se pare că şi Grazziani vrea să ajungă rege 
al Daciei... 

— Nu, Jeno! Dacă nu voi fi eu, atunci altul mai 
vrednic, dar nu Grazziani! Un vântură-lume vândut 
turcilor, dar mai cu seamă nemților ar aduce numai 
nenorocire. 

— Dar dacă olahii fi-vor mai mulţi, nu se vor 
înstăpâni în toată ţara? se îngrijoră Ugrai. Noi, nobilii, 
ce vom face? 

— Tocmai pentru aceea, regele trebuie să fiu eu şi 
urmaşii mei! 

În camera de alături aştepta nerăbdător baronul, 
care-şi pusese în gând ca, orice sarcină ar fi căpătat, 
să se înfăţişeze la picioarele lui Grazziani. Intr-un 
târziu, Ugrai deschise uşa şi-l pofti în faţa prinţului. 

— Dragă prietene, zise Bethlen punându-i mâna 
pe umăr. Ai să pleci pentru mine la Târgovişte, dar 
nimeni nu trebuie să afle. Totul va fi gata în cel mult 
două zile şi până atunci te rog să te odihneşti, căci fi- 
va un drum greu şi plin de primejdii. Ai să te duci 
acuma pe o potecă mai dosnică, spre a nu fi văzut de 
cineva, iar în zori mi te vei înfăţişa tot într-ascuns! 

— Voi face întocmai, alteţa-voastră, se înclină 


Czobor, dar în gând îşi spuse că nu-i va mai călca 
piciorul în cetate, decât când avea să fie alături de 
principele olah. De altfel, în aceeaşi noapte va fi 
părăsit Deva... 

— Atunci, mergi sănătos! Jeno te va însoţi până la 
portiţa cea tainică. 

Ugrai făcu o scurtă plecăciune şi o luă înainte, iar 
baronul îl urmă după ce-şi salută şi el principele. 

Când se înapoie, Ugrai îşi scutură palmele de 
parcă ar fi făcut o treabă murdară. 

— Peste un ceas vom avea veşti de la oaspetele 
nostru, zâmbi el cu înţeles. 

— Dar dacă are norocul să scape, că doar viperele 
nu mişună la tot pasul? 

— Tocmai de aceea, alteţă, am închinat cu el la 
plecare o cupă cu vin. Acuma, ori vipera, ori băutura... 
Nimeni n-are să ştie ce fel de venin a pus capăt zilelor 
baronului Czobor Istvan. 

— Îmi pare rău de el, făcu Bethlen, deşi uneori se 
purta cam crâncen cu cei ce-i cădeau în mână. 

— E şi asta un fel de ispăşire pentru tot ce-a făcut 
şi apoi țelul pe care îl ai trebuie îndeplinit pe orice 
cale, cum spunea cu ani în urmă florentinul 
Machiavelli, dacă nu mă-nşel. Un prieten devenit 
îndoielnic e mai primejdios decât un duşman. 

— Dar asta cine a mai spus-o? 

— Chiar eu, alteţă! râse Ugrai. Nu ţi-e îngăduit să 
fii milostiv, chiar de greşeşti, când e vorba de binele 
țarii. 

— Jeno, cu adevărat îmi eşti cel mai bun prieten şi 
dacă m-aş îndoi vreodată de credinţa ta să ştii că am 
să-ţi urmez povaţa, îl ameninţă prinţul în glumă. 

— Nu mi-e teamă, fiindcă eu n-am să înşel 
niciodată bunăvoința şi prietenia ce mi-o arată unul 


dintre cei mai mari principi ai Transilvaniei. 

— Ai devenit linguşitor ca un dregător otoman. Fii 
mai cu băgare de seamă în laude! îl dojeni Bethlen. 

Mai vorbiră apoi preţ de un ceas şi mai bine, până 
să ajungă la ei vestea că baronul fusese muşcat de o 
viperă, căci încumetându-se să coboare pe poteca din 
dos s-a împiedicat şi a căzut peste o astfel de 
lighioană, ceea ce se mai întâmpla cu oaspeţii 
necunoscători ai locului. Slujitorul care le-a adus 
vestea adăugă: 

— L-au ieşit pete pe faţă întocmai ca la muşcătura 
de viperă şi a murit foarte repede, rostogolindu-se 
până la poalele cetăţii şi sfâşiindu-şi veşmintele de 
colţurile de stâncă. 

— Sărmanul! Bine că apucase să moară mai 
înainte, îl căină Ugrai după ce servitorul ieşise. 

— Mare noroc avem cu viperele astea! răspunse 
prinţul. Ar trebui să le hrănim zilnic cu lapte fiert, ca 
nu cumva să le dea prin cap să ne părăsească. Dar 
oare sunt cu adevărat aceste târâtoare prin preajmă? 

— Nu le-am văzut niciodată, dar de pieirea unor 
oameni prin muşcătura lor se ştie din bătrâni. 

— Bietul Czobor, s-a cam pripit! 

— Să plece din cetate, ori să treacă de partea lui 
Grazziani? 

— Şi una şi alta. Noroc de viperă! 


DRAGOSTE ŞI URA 


Trecând pe lângă Arad alaiul a ţinut malul 
Mureşului şi, ajungând la Şeitin, se înţelege că 
poposiră la acelaşi Vădăsan. Nici n-ar fi putut merge 
mai departe, caii fiind prea flămânzi şi osteniţi. 

— Era bine să fi dat peste o păşune mai ca lumea, 


spuse Kerim-efendi, nemulţumit de iarba din lunca 
Mureşului. 

— Către pusta ungurească numai de aşa-ceva o să 
avem parte, dar nu uita, efendi, că pe la noi prin Banat 
s-a aşezat vara şi oamenii şi-au cam lucrat ogoarele, 
răspunse Marcu. 

— Nici atunci nu vom paşte caii, interveni 
mubaşirul, fiindcă am cam zăbovit în drum şi ne-a 
prins căldura chiar în pustă, până la Buda. 

— S-ar putea merge pe la poalele munţilor, la 
răcoarea pădurilor din Crişana, tăind-o de-a dreptul 
către Praga, fără a mai străbate nesfârşita câmpie. Eu 
am fost odată la Sătmar... vru Marcu să adauge. 

— Am de întâmpinat soli de taină, cu care sunt 
înţeles. Apoi mai am de trimis pe cineva la Raguza, 
căci omul ce urma să se ducă acolo a fost sfârtecat de 
Czobor şi trebuie găsit altul, îl întrerupse Grazziani şi 
văzându-l pe Kerim-efendi îndepărtându-se putu să-şi 
dea pe faţă gândurile: Mai sunt şi fetele astea care 
merg la Buda şi cărora le-am făgăduit să le însoţim 
şi... multe altele, încât tot calea pustei vom apuca. 

— Spuneai, măria-ta, că vrei să trimiţi la Raguza? 
N-ar fi nimerit chiar Pera? 

— Mă gândeam mai curând la tine, Marcule. 

— Eu nu! Mai întâi că nu cunosc nici locurile, nici 
limba şi apoi ne-am înţeles să te urmez... 

— Se pare că ai dreptate. li bun şi Pera, cu toate 
că dacă una dintre tovarăşele noastre de drum ar fi 
mers într-acolo ai fi însoţit-o şi dincolo de Raguza. 

— Dacă aş însoţi-o?... de bună-seamă! Numai că aş 
duce-o la Borlova, la mine-n sat şi nu la dracu-n 
praznic, oftă Marcu. Zău, măria-ta, mi-a cam căzut cu 
tronc şi-i cam ruşinos pentru un oştean ca mine, dar 
nu ştiu ce m-a apucat de nu-mi găsesc stare. 


— Îţi trece boala asta, de îndată ce te vezi lângă 
ea în pat şi, de ce nu, chiar în noaptea asta?! Aici, la 
gospodarii aceştia, ar fi cu putinţă. Vorbeşte tu cu ei 
să ne fie odăile apropiate, că pe urmă totul vine de la 
sine. 

Kerim-efendi se întoarse spunând că poruncise 
întinderea corturilor la marginea satului, dar că ar fi 
trebuinţă de ceva ovăz şi se gândise să-şi trimită 
oamenii prin sat. 

— Nu, Kerim-efendi, nici să nu te gândeşti! Au să 
meargă doar vreo câţiva împreună cu Marcu, şi vor da 
bani pentru tot ce vor ridica de la săteni. 

— Să plătească?! se nedumeri alaybeyul. 

— Vezi-bine! Suntem în împărăţia luminatului 
nostru padişah şi nu ne este îngăduit să asuprim pe 
supuşii măriei-sale. Eu nu am nevoie de blesteme şi 
nici să mi se ducă vestea ca să-mi fugă toţi din cale. 

— Prea-bine!  încuviinţă Kerim, deşi vădit 
nemulțumit. 

li spuse apoi şi lui Marcu, după plecarea 
alaybeyului: 

— Să plătiţi până-ntr-un ban, ca să nu se ducă 
veste până la Praga cum că eu jefuiesc creştinii. 

— Am înţeles, măria-ta! 

— Şi vezi, nu uita de adăpostul pentru noapte... 
Cel puţin două odăi: una pentru noi şi una pentru fete, 
că pe urmă om mai vedea. Apoi, dacă mai ai sticla 
aceia a raguzanilor, spal-o bine şi umple-o iară, pe 
undeva, dar vezi să fie de soi! 

Intrând în sat însoţit de turci, porţile i se 
închideau în nas şi numai peste gard răspundeau 
sătenii că nu au nimic de dat ori de vândut. „Cu turcii 
după mine n-am să fac nicio ispravă”, gândi Marcu. li 
puse să aştepte lângă o fântână, iar el o apucă pe altă 


uliţă, de unul singur. Nici oştenii nu erau prea 
mulţumiţi să se milogească la uşa ghiaurilor, când mai 
lesne ar fi fost să pătrundă călare peste tot şi să ia pe 
alese. Marcu încercase să-i încredinţeze cum că ar fi 
fost însăşi porunca marelui vizir, ca să nu supere pe 
ghiauri, dar lor puţin le păsa de el, ştiau însă de frica 
lui Kerim-efendi şi acesta le spusese să asculte de 
omul de încredere al lui Gaşpar-beg, ca de el însuşi. 
Dar nici singur nu avu mai multă izbândă, căci 
oamenii deveniseră prevăzători şi nu se arătau din 
dosul porţilor ferecate. Oricum, se bucură în sine 
văzând simţămintele românilor faţă de stăpânirea 
turcească, fiindcă asta va ajuta planurile lui Grazziani. 
Se întoarse deci la Vădăsan, căruia îi spuse necazul. 

— Vezi-bine că voi da câte ceva ovăz şi altele, dar 
pe bani, răspunse badea Vasile. 

— Dar cum altfel? 

— De ce n-ai spus de păgâni de la-nceput? îl iscodi 
Vădăsan. 

— Ei n-or să doarmă în sat! 

Îi povesti apoi că oştenii erau sub porunca unui 
prinţ creştin de mare rang în slujba sultanului, dar de 
nu s-or îndura sătenii să le dea pe bani o să-i ia singuri 
şi n-avea să fie bine. Vădăsan îi dădu dreptate şi-l pofti 
să cinstească aldămaşul. 

— Apăi să ştii domnia-ta că eu găzduit-am tot felul 
de străini. la, numai ce-or plecat ceva neguţători 
raguzani şi câte alte neamuri, dar păgâni nicicând! 
spuse gospodarul. 

— Nici nu poate fi vorbă de găzduire, că-s mulţi şi 
au tabără lângă Murăş, în afara satului, îl linişti 
Marcu. Dar eu te-oi ruga pentru două odăi, la noapte, 
că mai avem cu noi şi două muieri tinere, ce-ar pofti 
hodină într-un pat. 


Țăranul ridică mirat privirea, neştiind ce să 
creadă. Nu mai auzise niciodată ca turcii să însoţească 
femei, dar „vor fi fost de neam mare, poate chiar cu 
împăratul lor, de le făceau atâta cinste”, îşi spuse el şi 
nu mai întrebă nimic. 

— Eu ce să zic? dădu el din umeri. Muierea mea n- 
are să îngăduie picior de turc în casa ei, dar parte 
femeiască.... 

— N-ai teamă bade, că-s şi ele creştine, ca şi noi. 
Aşa că m-oi întoarce, dar, să nu uit, fă bine şi umple- 
mi glaja cu o ţâră de vin din ăsta bun. Socot că avem 
să cumpărăm şi mai mult de ne învoim. 

— Bucuros! răspunse Vădăsan şi îşi strigă nevasta. 
Tu, muiere, adă nişte vin pentru oaspete! 

Marcu dădu fuga până în curte, unde era legat 
calul cu o traistă de ovăz pe după grumaz, şi scoase de 
la oblânc butelca primită de la străin. 

— Tulai Doamne! se înspăimântă femeia, albindu- 
se la faţă când văzu sticla în mâna lui Marcu. Apăi 
asta-i glaja raguzanului! 

— Dar de unde ştii că-i de la el? se nedumeri 
Marcu. 

— Apăi, cum ciorile să n-o cunosc?... Dar stăpânu 
ei mai trăieşte? 

— Doar nu crezi că-l vom fi ucis să-i luăm glaja? 

— Nu ştiu ce să zic, dar asta-i lucru necurat! se 
închină femeia. 

Îi povesti apoi ce i se întâmplase şi cum schimbase 
vinul cu de-al lor în locul celui vărsat. 

— Asta-i bună! Noi tare-l mai lăudam zicând că-i 
străin şi când colo... No, fă bine şi din ăsta să-mi dai! 

Apoi Marcu le mulţumi frumos şi făgădui să vină 
curând cu fetele şi prietenul său, dar Floarea ţinu să 
adauge: 


— Bagă de samă! Când o curs vinul lor de măgan 
s-o făcut sânge... 

— Aşa va fi fost el, roşu! 

— Ba, că am vrut să lipesc cu lut locul ce se arsese 
ca balega vitelor când se uscă! 

— Domnia-ta să nu te pleci la poveştile muiereşti, 
că aşa vor fi fiind vinurile pe la ei. Numai că muierea 
asta a mea o umplut satu că răguzanul o vrut să se 
omoare. 

Marcu nu mai râse, iar când îi dădu lui Grazziani 
sticla cu vin, îi povesti cele aflate. 

— Pot jura că-i „Chianti”! plescăi acesta din limbă. 
Mare noroc avut-am cu femeia asta... mai cu seamă că 
a pus în loc un vin la fel de bun, dacă nu chiar şi mai 
şi! Ticălosul, de unde o fi ştiut de Tardini? Ăsta nu mai 
era omul lui Bethlen! 

— Oare să fi vrut să ne ucidă? întrebă Marcu 
nevenindu-i să creadă asemenea mârşăvie. 

— Negreşit! Mă întreb însă, Patelli... ori cum 
naiba îl va fi chemând, o fi aflat în răstimp de 
schimbarea vinului? El a dat bir cu fugiţii, socotindu- 
ne ca şi morţi, dar nu cred să nu fi lăsat ceva iscoade. 
Şi fiindcă a dat greş, ne vom mai întilni cu oamenii lui 
în cale. Săteanca ne-a scăpat de la moarte! Să bem în 
sănătatea ei! şi duse sticla la gură, gâlgâind cu sete. 

Cam în vreo patru ceasuri toţi drumeţii noştri erau 
gata de hodină, iar Grazziani se cam cherchelise, 
făcându-se mai cutezător cu Agnes şi tare limbut. 
Vădăsan aşijderea, căpătase chef de vorbă şi nu se 
mai dădea dus din poveşti, Marcu slujindu-i de 
tălmaci, până ce nevastă-sa veni şi-l trase la culcare. 
Atunci se gândi şi Gaşpar să se repeadă până în 
tabără, unde rămăsese Pera, şi să-l povăţuiască cele 
de trebuinţă pentru călătoria ce urma s-o facă. 


În aşteptare, Marcu ieşi în târnaţ şi se lăsă furat 
de gânduri. Deodată simţi o uşoară atingere pe umăr 
şi pe dată fu cu mâna pe mânerul spadei, întorcându- 
se. 

— Ei nu, că doar nu vrei să mă tai?! zâmbi Iulia, 
care se apropiase pe furiş ca o pisică. Aşa de tare te- 
am speriat? 

— Fără să-mi dau seama! se ruşină tânărul. De 
fapt aş fi putut să ştiu că numai o zână poate pluti, 
fără să păşească pe pământ. 

— Nu-ţi şade bine când vorbeşti astfel! îl dojeni 
fata. Fă aşa cum ţi-e felul şi nu spune vorbe mari, că 
nu-ţi stă-n fire, doar eşti oştean! Te-am văzut singur şi 
îngândurat şi m-am gândit a-ţi ţine tovărăşie. Poate 
îmi vei povesti din faptele vitejeşti pe care le-ai făcut, 
de bună-seamă. Mult mi-ar fi plăcut să fi fost şi eu 
fecior şi să încrucişez spada cu duşmanii. 

— N-am făcut nimic mai mult decât alţii. Cât 
despre vrăjmaşi, aceştia nu totdeauna scot sabia, ci de 
multe ori folosesc otrava, cum au vrut şi raguzanii 
aceia... 

— Care?! 

Marcu îi poveşti pe-ndelete, mai cu seamă despre 
păcăleala trasă de nana Floarea. 

— Stăpânul meu credea... 

— Eşti plătit de el? 

— Deocamdată nu, dar am încuviinţat să intru în 
slujba domniei. 

— Dar el nu-i domn! 

— Va fi! 

— În Ardeal? 

— Peste tot! Şi în Ardeal şi în Moldova şi în 
Muntenia. 

— Doar n-are de gând să se fâţâie de colo-colo?! 


— Nu văd cum aş putea să-ţi spun, zise el cam 
fâstâcit. Dar de se va împlini visul nostru, putea-voi şi 
eu să mă aşez, ca tot gospodarul la casa lui. 

— Te aşteaptă vreo drăguță? întrebă Iulia cu inima 
la gură. 

— Nu prea a fost vreme să se uite fetele la mine, 
că m-am sumeţit să vântur lumea şi a mă face căpitan 
domnesc. Dar în cele din urmă tot în cimitirul din sat 
or să-mi zacă ciolanele. 

— Mai va până atunci! De moarte nu-i bine nici să 
pomeneşti măcar, fiindcă te poate auzi şi pe dată ţi se 
înfăţişează. Cel puţin aşa se spune pe la noi. 

— Adică pe unde, dacă mi-i slobod a şti? 

— Pe valea Murăşului, la Mikeslaka. Avem şi noi 
un cimitir, năpădit de crucile olahilor, care sunt tare 
vechi, însă cum eu încă nu m-am gândit la hodina cea 
veşnică, aşa va mai rămâne îndelungată vreme. Dar... 
zău că ne-am prostit! Vorbim de cimitire, în loc de 
lună şi de stele, cum s-ar potrivi unor tineri ca noi.. 

— Chiar! făcu Marcu apucând-o de mână. Hai să 
mergem la Murăş, să-i auzim cântarea la culcatul 
păsărelelor şi să ascultăm şoapta pământului. 

Fata se împotrivi dar nu îndeajuns, căci nu ştia de 
face bine ori nu. În urma lor, întorcându-se din tabără, 
Grazziani aruncă o privire plină de-nţeles şi socoti că 
ar fi vreme să se ocupe şi de frumoasa lui tovarăşă de 
drum. Ciocăni la uşă şi, fără să mai aştepte răspunsul, 
pătrunse. 

— Nu intra! ţipă Agnes acoperindu-şi sânii cu o 
cămaşă pe care o găsise alături. Credeam că-i Iulia, 
adăugă ea liniştindu-se. 

— Nu ştiam că prietena ta bate-n uşă când intră la 
tine. Oricum, am avut noroc. 

— Fă bine şi ieşi îndată, dacă nu vrei să strig după 


ajutor. Aşa se poartă gentilomii? Mai spuneai că nu 
eşti păgân... 

— Turcii sunt destul de cinstiţi, când le place o 
femeie i-o spun pe faţă şi dacă-i ţine punga o cumpără. 

— Te pomeneşti că vrei să faci la fel? 

— Dacă trebuie plătesc oricât, fiindcă n-am unde 
dormi. 

Înaintă un pas şi o cuprinse pe contesă de 
încheietură silind-o să lase cămaşa. Ea scoase un 
strigăt scurt şi vru să-şi acopere sânii rotunzi cu 
mâinile, simțind cum o ardeau privirile „turcului”. 

— De nu pleci pe dată, chem ajutor! scânci ea, 
chipurile să-l alunge, dar cam fără vlagă. 

— Numai eu sunt în măsură să te ajut! 

— Eşti un hain! Mă doare... dă-mi drumul la mână! 

Îi slobozi mâna dar îi cuprinse umerii şi o sărută 
pătimaş. Simţea vigoarea sânilor proptindu-i pieptul şi 
inima începu să-i zvâcnească năvalnic. 

— Lasă-mă, gânguri Agnes înlănţuindu-l pe după 
gât, că poate veni Iulia. Altă dată! făgădui ea cu 
blândeţe. 

— La noapte! 

— Dar lulia? 

— O trimitem cu Marcu. 

— Doamne fereşte! Ea n-a cunoscut bărbat! Ce-ţi 
trece prin cap? 

— Dar tu?! 

— Nesuferitule! Am să vin eu la tine, după ce s-o 
culca Iulia, dar să fii singur! Pe ea însă te rog s-o laşi 
în pace! Bine?... Hai, fii cuminte şi te du! 

Nu se răbdă să n-o mai sărute o dată, dar şi cu 
voia ei. Ispitit de freamătul trupului înfierbântat al 
femeii, se plecă şi muşcă setos ca dintr-un măr. Un 
țipăt scurt fu răspunsul contesei, care-l împinse eu 


putere. 

— Eşti nebun... Ţi-am spus doar că mă doare! 
Sălbaticule! Pleacă pe dată, să nu te mai văd! 

— Să ştii că mă-ntorc... 

— Am zis că vin eu la tine! 

— De nu, o să vin eu! Aşa să ştii! 

Rămasă singură, Agnes îşi făcu socotelile în mare 
grabă. Nu putea spune că „turcul” nu i-ar fi fost pe 
plac, dar nici vreo altă cale pentru a dobândi 
scrisoarea dorită nu era cu putinţă. Aveau să rămână 
împreună peste noapte şi după ce el va adormi îi va 
scotoci bine veşmintele până va găsi răvaşul, iar în 
zori îşi va lua tălpăşiţa. 

Caleaşca ei fusese adăpostită la vecinul de peste 
drum, aşa că nu-i fu greu să facă semn unui surugiu, 
care i se înfăţişă pe dată. 

— Grijeşte că mâine în zori, în cea mai mare taină, 
fugim! 

— Prea-bine,  luminăţia-ta! răspunse acesta şi 
plecă numaidecât. 

Agnes începu să se „facă frumoasă”, deşi mai 
trebuia s-o aştepte pe Iulia înainte de a se duce la 
vecinul ei, însă aceasta se cam lăsa aşteptată. Când în 
cele din urmă se ivi, îmbujorată şi fericită, contesa o 
luă de-a dreptul: 

— Să te culci îmbrăcată, întrucât nădăjduiesc să 
putem pleca pe la miezul nopţii. 

— Numai noi?! 

— Doar nă-i fi vrând să-i mai târâm şi pe ei la 
Deva? 

— Dar are să cadă bănuiala pe noi, dacă ne 
furişăm noaptea... 

— Şi ce-ţi pasă? N-o să-ţi mai vezi drăguţul?... Nu-i 
bai! Până să te măriţi, capeţi tu altul! 


— Şi dacă mie-mi place Marcu şi vreau să rămân 
cu el? 

— Aş zice că te-ai trăsnit la cap şi că va trebui să 
te duc cu mine chiar şi legată. Doar nu vei vrea să 
ajungi ţiitoarea unui oştean vântură-lume?! 

— De ce nu soaţă? , 

— Asta-i prea de tot! Tu nu-ți dai seama? Indată ce 
vor afla că am apucat scrisoarea şi că noi am fost 
iscoadele se vor purta cu tine cum or pofti. Nu mă- 
ndoiesc, fiindcă eu n-am să fiu de faţă, că te vor 
batjocori până şi oştenii, căută s-o înspăimânte Agnes. 
Bagă-ţi minţile în cap şi fii gata! Lasă, că dragostea 
trece. 

Iulia se  întristă, fiindcă petrecând seara cu 
oşteanul se îndrăgostise de-a binelea, hotărându-se în 
sine să se mărite cu el, după ce se va fi sfârşit 
călătoria. De-o fi să se aleagă Gaşpar domn, bine, de 
nu, se va duce cu Marcu la Borlova ori îl va lua cu sine 
la Mikeslaka. Abia acum îşi dădea seama cât era de 
legată de Agnes şi că n-ar fi fost în stare să facă nimic 
fără îngăduinţa acesteia. Pentru întâia dată o cuprinse 
ciuda pe prietena ei. O sărută, totuşi, când aceasta 
plecă la Gaşpar, dorindu-i noroc, după care simţi 
nevoia să iasă la aer, căci altfel ar fi izbucnit în plâns. 

Se scursese câtăva vreme de la cel dintâi cântat al 
cocoşilor şi în tot satul nu se zărea ţipenie de om. Se 
gândi la Agnes, şi un fior îi străbătu trupul. Scânci 
nemulțumită şi vru să se ducă la culcare, când auzi 
lângă ea vocea şoptită a lui Marcu: 

— Nu cumva plângi? şi o cuprinse pe după umeri. 
Cine te-a necăjit? 

— Soarta mea cea blestemată! hohoti ea 
rezemându-şi capul de pieptul tânărului. 

— Atunci plângi şi descarcă-ţi obida! o îmbie 


duios, de parcă ar fi alintat o fetiţă. 

Rămaseră aşa o vreme, până când plânsul fetei se 
prefăcu într-un suspin fără lacrimi, dar nici unul, nici 
altul nu se gândeau să se despartă. Ea, simţindu-i 
bătăile inimii, îşi lipi urechea ca să audă mai bine, în 
vreme ce el o mângâia pe creştet, aplecându-şi din 
când în când buzele de părul ei bălai şi mătăsos. 

Luna începuse să se ridice pe după şura cea mare 
a lui badea Vădăsan, privind şăgalnic peste satul 
adormit. Uneori se auzea lătratul unui dine, iar de 
undeva, de peste Mureş, o jigodie urla morţiu. 

— Ce frumoasă-i luna! şopti Iulia întorcându-şi 
capul, dar rămânând la pieptul tânărului. Are să ne 
dea de gol că stăm aici, zise zâmbind la gândul ce-i 
venise. Mai bine să intrăm! 

— Nu se cade să vin şi eu, se împotrivi Marcu. Ce 
are să zică lumea? 

— Zică ce-o vrea! Doar n-o să rămâi pe târnaţ 
toată noaptea? 

Nu voia să se atingă de ea mai înainte de cununie, 
cum îi şedea bine unei fete cuminţi. Deodată însă îi 
veni în minte răvaşul găsit asupra străinului la 
Timişoara. Păşi în odaie şi scoţându-l de la brâu i-l 
întinse. 

— 'Te-oi ruga să-mi spui şi mie ce scrie aici. 

— Acum, pe întuneric?! 

— Aprind opaițul! se repezi el bucuros, scoțând 
amnarul. 

Iulia rămase cam descumpănită văzând că Marcu 
este atât de reţinut, dar când îl văzu cât era de 
fâstâcit şi ruşinat îi veni inima la loc. 

— Bine, hai să vedem! zise ea apucându-l de mână 
şi trăgându-l spre lumina opaiţului. Oare nu-i tot 
aceea scăpată de Agnes în foc? 


— E alta. Şi ştii că eu nu pot citi ungureşte. 

— la să vedem amândoi! Uite, citeşte cu mine: 
Contesa... e o vi... peră... Czo... bor... Vai de mine! Ce- 
am făcut? zise ducându-şi mâna la gură. 

— M-ai învăţat să citesc! 

— Nu, nu se poate! De unde-l ai? E vorba de 
Agnes? 

— Socot că da. 

— Gaşpar ştie? 

— Bănuieşte ceva. 

— Nu care cumva să-i spui, că deşi nu-i decât o 
momeală răuvoitoare ne poţi face un mare rău, până 
să se afle adevărul. 

Marcu o privi neştiind ce să creadă. Nu-i plăcea 
neliniştea fetei, dar era aşa de frumoasă încât uită pe 
dată bănuiala. „Poate ca Iulia să nu fie amestecată, 
fiindcă nu pomenea decât de cealaltă” îşi zise şi 
simţind-o lipită de trupul său îl trecu un fior. 

— Te iubesc! Să n-ai nicio teamă, urmă el, că n-am 
să-i spun lui Gaşpar! Cât despre mine, oricum, eu tot 
te-aş îndrăgi. Vrei să fii soaţa mea? 

Nicio clipă n-ar mai fi stat pe gânduri Iulia, dar îşi 
aminti de spusele lui Agnes şi simţi un nod în gât. 

— De ce atâta zor? Nici nu mă cunoşti îndeajuns! 
Hai să ne mai gândim, chiar pe întuneric, ştii doar că 
noaptea e un sfetnic bun, cum spune zicala, iar mâine 
vom vedea. 

Şi în vreme ce tinerii îşi mărturiseau dragostea, 
fiecare în felul său, dincolo mrejele iubirii s-au împletit 
cu mult mai lesne. Îmbrăţişările au început de cum a 
pătruns contesa în întunecimea odăii, fiindcă morlacul 
era o fire îndrăzneață şi mai puţin încrezător în 
dragostea muierească, aşa că nu vru să-şi mai piardă 
vremea cu dulcegării. La rândul ei, nici contesa nu i se 


împotrivi, căci venise cu un ţel anume şi ar fi vrut să 
isprăvească totul până către miezul nopţii, ca să poată 
fugi în voie. Tineri amândoi, se iubiră cu patimă, 
uitând pentru o clipă că nu se îndrăgeau din suflet. 
Fiecare avea gândurile lui, dar înlănţuirea trupească îi 
înfierbântase în aşa măsură, încât mai-mai să se lase 
furaţi de această joacă de-a dragostea. 

Arătându-se ostenită, Agnes îi înlănţui grumazul 
cu braţele ei albe şi, sărutându-i ochii, şopti: 

— Acum e vremea să ne mai şi odihnim, că până la 
Buda mai e cale lungă şi multă vreme vom fi 
împreună. 

— Cine ştie când te mai prind în braţe? Tare ştii să 
te strecori, diavoliţo, dar ce-i în mână nu-i minciună, 
vorba zicalei, adăugă el şi o acoperi cu un nou val de 
sărutări. 

În cele din urmă, osteneala păru a-i cuprinde pe 
amândoi, lăsându-se legănaţi pe aripile visului. Ori cel 
puţin aşa se părea. De la o vreme, Agnes deschise 
ochii şi cercetă încăperea. Se foi în pat, vrând să 
scape de îmbrăţişarea bărbatului care dormea fără 
grijă. Apoi se ridică şi se îndreptă tiptil spre laviţa 
unde zăceau veşmintele turceşti. Scotoci zorit peste 
tot, dar nu izbuti să găsească ceea ce căuta. 

— Nu acolo, că n-am bani la mine! se auzi vocea 
batjocoritoare a celui ce se prefăcuse că doarme. 
Mâine dimineaţă am să poruncesc lui Kerim să-ţi dea o 
pungă, sau două, după cât ţi-i preţul ori cât pofteşti, 
fiindcă eu am fost mulţumit! 

Agnes simţi că se învârte odaia cu ea, dar mai cu 
seamă din pricina vorbelor nesăbuite ale morlacului. O 
socotea drept una care se vinde pe bani? O târfă?... 
Era prea mult pentru mândria ei! Zări pumnalul 
printre veşmintele răvăşite şi înşfăcându-l se repezi cu 


putere nebănuită asupra lui. 

— Ehe! la te uită! Vrei să mă şi ucizi, iubito? Asta 
va să însemne că nu ţi-am plăcut, nu-i aşa? rânji el ca 
s-o înfurie şi mai tare, în vreme ce îi prinse mâna ca 
într-un cleşte, strângând-o cu putere. 

— Dă-mi drumul! Mă doare! Barbarule, aşa ştii să 
te porţi cu o femeie? 

— Ce-i drept, nu prea am habar! Ca dovadă că nu 
ţi-am dat plata mai înainte, o batjocori el. De altfel nici 
n-am poftă să mă las înţepat de tine, ci mai curând te 
poftesc să te aşezi cuminţică şi să-ţi depeni povestea, 
ca să aflu cine eşti şi ce pofteşti. 

— Câine! Cu mâna mea am să te ucid! şuieră ea 
privindu-l cu văpăi de ură. 

— Prea-bine! Dar din a cui poruncă şi pentru ce? 
Dacă nu eşti o târfă oarecare, atunci stăpânul tău nu 
şi-a găsit sluga cea mai nimerită să facă moarte de 
om. Hai, vorbeşte! 

O strânse şi mai tare de mână până ce scăpă 
pumnalul, scoțând un strigăt scurt de durere. 

— N-auzi că mă doare? Dă-mi drumul! se zbătu ea. 

— Fie! Dar să ştii că n-o să scapi până n-ai să 
mărturiseşti cine te-a trimis: Bethlen, ori dogele? 

— N-am nimic de spus! Căutam rochia mea, dar 
pe întuneric... 

— Ai dat de pumnalul meu! Iar fiindcă tot mi l-ai 
adus, ce-ai zice dacă ţi-aş cresta puţin frumosul tău 
obraz? 

— Ai fi în stare! se înfioră contesa. 

— Dacă mă sileşti! Hai, mai bine, spune drept ce- 
ai căutat şi cine te-a pus s-o faci? Ai cuvântul meu de 
cinste că te las să pleci unde ţi-i voia, de nu... 

— De nu? 

— Te dau pe mâna spabhiilor, până la ziuă. Măcar 


că dorm acuma, nu le-ar părea rău după somn. 

— Ticăloşiile! 

— Ei, ce faci? Nu mărturiseşti? urmă el fără s-o 
bage în seamă. 

— "Ţi-am spus că n-am vrut să fur nimic şi nici să 
te ucid, dar acuma tare aş vrea! Te urăsc, te urăsc din 
tot sufletul! 

— Vai de mine, atâta ură, după prea multă 
dragoste, chiar că nu mai pricep! Să te ajut eu? 

— N-am trebuinţă! 

— Se-nţelege, dar, ca să-ţi vie mai lesne, s-o luăm 
mai de la coadă: Tu ai pus otrava în sticla 
raguzanului? 

— Nu ştiu nimic! 

— Să zicem! Dar pe baronul Czobor, de ce m-ai 
sfătuit să-l omor? Nu sunteţi prieteni? Răvaşul te 
dădea de gol şi pentru aceea ai vrut să-l arzi? 
Descarcă-ţi sufletul, că de nu... spahiii! 

— N-ai s-o faci! se repezi contesa şi cu mâna 
slobodă apucă un ulcior care-i venea la îndemână, 
vrând să-l pocnească în cap. 

— Mai curând bea, să te răcoreşti, că îndărătnicia 
ta mă sileşte să fac ce-am făgăduit. Ori crestătura 
obrazului, ori călăreţii! Şi să mai ştii că aceştia nu 
obişnuiesc să plătească femeile cu care se culcă 
vremelnic. 

Agnes izbucni în plâns. Se ţinuse tare până atunci, 
dar umilirea era prea mare. 

— Mai bine ucide-mă pe dată, fiară ce eşti! Nimeni 
până acum nu m-a batjocorit ca tine şi n-am să te iert 
câte zile voi mai avea! 

— Dacă vei mai avea! Să vorbim ca doi duşmani, 
dar cinstit. Ai pierdut jocul şi trebuie să plăteşti. Altă 
dată roata norocului poate se va întoarce şi la tine, dar 


până atunci n-are rost să te încăpăţânezi să faci pe 
nevinovata cu mine! Nici nu-ţi cer mare lucru: să-mi 
spui care dintre cei doi vrăjmaşi ai mei te-au trimis? 
Vreau un da sau nu! Bethlen? 

— Nu! 

— Atunci dogele! Am înţeles. Ai văzut ce uşor ţi-ai 
scăpat viaţa şi virtutea? Mai mult, chiar am să-ţi fiu de 
folos: fiindcă trimit la Veneţia pe cineva, are să te 
însoţească până la picioarele leului lui San Marco. 

— Dar eu nu vreau să plec într-acolo! se împotrivi 
Agnes, ştergându-şi lacrimile. 

— Pe urmă vei face ce vrei, dar după ce ai să le 
spui senioriilor-lor să nu se mai amestece în viaţa 
mea. Cine ştie, poate că într-o zi ne vom plimba 
amândoi în vreo gondolă, amitindu-ne de frumuseţea 
acestei nopţi. Adio doamnă contesă Agnes, ori cum te 
va fi chemând de fapt! 

Lăsând-o slobodă, Grazziani se îmbrăcă şi ieşi din 
odaie, după care se duse la uşa unde bănuia că se afla 
Marcu şi ciocăni uşor. 

— Cine-i? Ce s-a întâmplat? 

— Îmi pare rău, dar a sosit ceasul plecării! 

— Aşa de curând?! 

— O veche zicală spune că cine se scoală de 
dimineaţă departe ajunge. Aşa vor fi hotărât şi 
prietenele noastre, că din câte am aflat contesa 
poruncise caleaşca pentru miezul nopţii. 

— Nu cumva vor să plece?! 

— Ba da! Până la Veneţia au cale lungă. 

— Ce să caute acolo? Nu spuneau de Buda? 

— Nu mai e nevoie, că Agnes a mea s-a dat de gol. 
A ta nu ţi-a spus nimic, ori n-a avut când? zâmbi cu 
înţeles morlacul. Le trimitem acasă, cu amintiri ce 
cred să le fi fost pe plac, râse el de-a binelea. 


— Şi Iulia?! cuteză să întrebe Marcu. 

— Uite că n-am aflat ce amestec are, dar fiindcă 
au venit împreună aşa vor şi pleca. Hai, că nu ştiu de 
ce zăboveşte contesa. 

Marcu intră din nou în odaie şi când Iulia sări să-l 
îmbrăţişeze, izbucnind în plâns, pricepu că cele două 
erau înţelese şi că nimic n-avea s-o mai ţină lângă el. 

— Eu te iubesc, Marcule! Am să mă mărit cu tine, 
dacă mă mai vrei, ţi-o jur! Ne vom mai întâlni, cât de 
curând, făgăduiesc! 

El o îmbrăţişă oftând, apoi se îmbrăcă în grabă şi 
după încă o sărutare pătimaşă aproape că fugi din 
braţele ei. 

Îl găsi pe Grazziani în uliţă, lângă caleaşca 
contesei, aşteptând să vină fetele, şi aducându-şi 
aminte de răvaşul tălmăcit de Iulia îi spuse: 

— Măria-ta, pe hârtiuţa aceea scrie: „contesa e o 
viperă”, dar nu pomeneşte şi de Iulia. 

— Acuma ştiu, Marcule, că-i o straşnică muiere. 
Vipera e cu venin şi fără niciun simţământ, câtă vreme 
Agnes... mă urăşte din tot sufletul, după cum m-a 
iubit, pentru o clipă, ca nimeni alta. O viperă n-ar fi în 
stare de aşa-ceva! 

— Şi-i musai să plece? 

— Altă cale nu-i. 

Trezindu-se din somn şi gazdele, ba chiar şi vecinii 
mai apropiaţi, uliţa se umplu de larma câinilor. 
Doamnele se iviră şi fără să scoată o vorbă se urcară 
în caleaşcă, iar vizitii dădură bice, apucând calea 
întoarsă către Arad. 

— Tu, muiere, se nedumeri Vădăsan. D-apăi nu 
dintr-acolo or venit?! 

Nana Floarea ridică din umeri a neştiinţă. De 
câtăva vreme numai ciudăţenii se petrecuseră la casa 


ei. N-avea de unde şti că la porunca lui Grazziani 
fetele aveau să fie duse în tabăra turcilor şi mai apoi 
să apuce drumul Serbiei. 

— Marcule, ţine-te după ele să n-apuce cumva în 
altă parte. Şi de-o fi trebuinţă, păleşte surugiii şi ia tu 
hăţurile. Te ajung din urmă. 

Tânărul îndrăgostit dădu pinteni, căci în sufletul 
lui nădăjduia să mai zărească barem o frântură de 
ceas pe aleasa inimii lui. Le ajunse chiar la ieşirea din 
sat, unde ar fi trebuit s-o apuce către dreapta spre a 
trece vadul Mureşului ca să ajungă în tabără. Deodată 
însă pocnetele de bici îndemnară caii la un galop 
nebunesc şi caleaşca săltând de pe o roată pe alta se 
îndepărtă din calea lui. 

Ar fi putut să-i ajungă şi să îndeplinească porunca, 
însă ceva îl ţintui pe loc. Lăsă calul să meargă la pas, 
până când acesta se opri de la sine şi atunci descălecă 
şi apucă dârlogii. Aşa îl ajunse Grazaiani din urmă. 

— I-am scăpat! dădu el neputincios din umeri. 

— Am bănuit că la Deva ori la Bălgrad aveau să 
plece, şi nu către Veneţia. Acolo se află stăpânul lor şi 
pentru aceea te-am lăsat singur cu ele, ca să-ţi dai 
singur seama. 

— Cuuum?! Măria-ta ai ştiut că am să le fac 
scăpate?! 

— Vezi-bine! Aşa s-au dat de gol, că altminteri n-aş 
fi scos de la ea, decât prin cazne şi nu m-ar fi răbdat 
inima să zdrobesc minunatul trup ce m-a desfătat. Aşa 
sunt eu. 

Lui Marcu îi apărură două bobiţe de rouă în colţul 
ochilor, dar Grazziani îl bătu pe umăr. 

— Dacă au apucat calea Ardealului, avem să ne 
mai întâlnim, poate chiar la Bălgrad. Şi le voi lua în 
slujba domniei, când eu voi fi stăpânul. Capul sus, 


frate, că de te iubeşte nu te uită, iar de nu... alta! 

O rază de soare străbătu sufletul îndrăgostitului, 
gândindu-se că de la Arad la Deva nu era decât o 
palmă de loc şi aveau să ajungă nevătămate. Îşi dădu 
seama că şi Gaşpar ar fi poftit acelaşi lucru şi răsuflă 
uşurat. Aveau să se mai întâlnească! 

Rămase o vreme cu ochii pironiţi la drumul pe 
care dispăruse caleaşca în zare, că începuse a se 
lumina de ziuă, iar când se întoarse, i se păru a vedea 
o mogâldeaţă pe malul apei, dosindu-se într-un 
lăstăriş. De partea cealaltă era un crâng şi crezu că 
poate fi vreun iepure ori vulpe. li spuse şi lui 
Grazziani, însă acesta dădu din umeri. 

— Le va fi vremea, că uite, acuşi răsare soarele. 

Privi spre pădurice şi iarăşi i se păru că vede nişte 
umbre, dar cu mult mai mari, ce nu puteau fi decât 
călăreţi. 

— Ţi se năzare, Marcule, din pricina oboselii. Aşa-i 
în zori, după o noapte nedormită, tot felul de năluci te 
împresoară. De vrei, dă o fugă şi vezi, că nu-i departe, 
eu vin în urma ta. 

Oşteanul nu aşteptă să i se spună a doua oară, 
căci se cam înfricoşase să nu fi fost vorba de ceva 
prigonitori pe urmele fetelor. Dădu ocol crângului, dar 
nu găsi pe nimeni, vădindu-se că spaima îi fusese 
degeaba. Se întoarse deci pe acelaşi drum, spre a-l 
întâmpina pe Gaşpar, care venea fără grabă în urma 
lui, la o bună bucată de loc. Deodată însă zări, în 
spatele acestuia, furişându-se patru călăreţi cu săbiile 
în vânt. Acesta mergea nepăsător, părând a nu-şi da 
seama de primejdia ce-l păştea şi Marcu începu a 
răcni: 

— Măria-taaa! Uită-te înapoi! 

Degeaba. Nu-i mai rămânea alta de făcut decât să 


se avânte în galop spre a-i sări în sprijin. Din păcate 
erau prea departe unul de altul şi vrăjmaşii se 
apropiaseră simțitor. Cel din fruntea călăreţilor 
necunoscuţi ajunsese atât de aproape încât se repezi 
să-l pocnească pe Grazziani pe la spate. Marcu închise 
ochii, spre a nu-i vedea capul rostogolindu-se în 
ţărână, în vreme ce morlacul părea a nu şti ce-l 
aşteaptă. 


ÎNCLEŞTARE ŞI RUŞINE 


— Oare să fi fost mânia ce te-a cuprins văzând 
batjocorirea mea, ori ai vrut să-i închizi gura pe vecie? 
întrebă  Iskender-paşa pe rob, care se uita 
înspăimântat la el. Te-a învinovăţit drept răzbunare, 
sau... poate chiar tu să fi scris asta? 

Kuciuk dădu din cap că nu, şi se ghemui de tot la 
pământ. 

— Ar fi bine să fie precum spui. Să vie 
dragomanul! bătu el din palme, în vreme ce 
înjunghiatul se mai zbătea în spasmele morţii. 

La semnul paşei, câţiva slujitori târâră leşul în 
afara cortului şi se grăbiră să şteargă sângele, tocmai 
când se ivi şi Selim-gealatul, însoţit de calfele lui. 
Iskender-paşa începu a se mişca de la un cap la altul 
al cortului, cu mâinile la spate, cum îi era în obicei 
când se înfuria. 

— Eu sunt Yunus, nevrednicul rob al măriei-tale! 
se ploconi tălmaciul. 

— Poţi citi ce scrie aici? îl întrebă Iskender-paşa. 

— E cu sânge, se înfioră Yunus. 

— Asta văd şi eu, dar ce spune? 

— ... prinde olăcaru... că are scrisori de hainie... 
este omul ce coboară de pe o corabie. E în venețiană, 


se fuduli dragomanul. 

— Dar cine o trimite? 

— Iscălitura e mai sucită, îngăimă Yunus, uitându- 
se la ea. Parcă să zic: teo... bal... di, sau do, ori cam 
aşa ceva. 

Paşa nu-l mai băgă în seamă, ci se întoarse către 
Kuciuk: 

— Saltă-ţi mânecile! îl luă el pe neaşteptate. Pe 
vremuri ăsta era numele tău de ghiaur şi mai spui că 
nu tu ai scris?! 

Tremurând din toate mădularele, Kuciuk îi 
îndeplini eu greu porunca. Crestătura se vedea încă 
bine. 

— Am găsit cerneala! rânji paşa înmuindu-şi 
glasul. 

În vocea seraskerului se simţea chiar oarecare 
mâhnire, în vreme ce nefericitul Kuciuk tremura ca 
varga, neştiind ce-l aşteaptă. 

— Să nu te temi, prietene, n-ai să mori! Tu eşti 
dovada vie a nestatorniciei omeneşti şi ai să rămâi în 
preajma mea ca şi până acum, ba chiar şi cu mai 
multe daruri de la mine. Dar, ca să nu mai păcătuieşti 
în viitor, în legea voastră necredincioasă este şi o 
povaţă bună: mădularul putred trebuie înlărturat! Sau 
cam aşa, nu? Selim! Taie-i mâna dreapta! 

De nu l-ar fi cuprins calfele călăului în braţe, 
Kuciuk s-ar fi prăbuşit. Avea s-o facă mai pe urmă, 
căci gealatul, cu o lovitură de secure, îi zbură mâna 
osândită. Sângele începu a-i gâlgâi, primejduindu-i 
viaţa. 

— Daţi mâna la câini şi oblojiţi-i ciotul! porunci 
seraskerul. 

Calfele se repeziră pe dată, legară strâns locul 
sângerării şi-l unseră cu păcură, apoi îl ridicară de la 


pământ şi cu mare greutate schilodul deschise ochii, 
scoțând din gâtlej nişte scâncete de care nu-ţi puteai 
da seama dacă erau de durere ori de obidă. Îl traseră 
să-l scoată din cort, dar Iskender-paşa le făcu semn să 
se oprească şi luându-şi de la gât lanţul greu de aur îl 
puse pe după grumazul lui Kuciuk. 

— De acum încolo n-ai să te mai haineşti, bunul 
meu slujitor, decât numai dacă înveţi a scrie şi cu 
stânga. Nu uita însă că şi aceea poate fi retezată, după 
care vine rândul picioarelor. Capul însă... niciodată! 

O săptămână mai târziu, cu toţii uitaseră 
nefericita întâmplare, în vreme ce oştirea străbătuse 
în pas silit o cale lungă, până să ajungă în Ţara de Sus 
a Moldovei tocmai în valea Sienei, din ţinutul 
Hârlăului. Acolo izbutise oastea lui Iskender-paşa să 
dea de urma voievodului Alexandru Movilă, care se 
afla în tabără împreună cu cumnaţii săi Potoţki şi 
Koreţki şi se înţelege că şi cu Elisabeta-doamna, 
văduva răposatului  leremia-vodă Movilă, mama 
tânărului domn al Moldovei. 

Stăvilindu-se apele Sicnei şi ale pârâului Ursoaia 
ce se varsă în ea, a luat fiinţă un iaz mult alungit care 
trebuia să fi fost tare bogat în peşte. În oglinda iazului 
se răsfrângeau umbrele căsuţelor vechii aşezări 
moldoveneşti Drăcşani, stând parcă de strajă la 
marginea codrilor ce împădureau dealurile de jur 
împrejur, în afară de acela dinspre răsărit. Singurul 
drumeag venea de la Copălău şi ducea la Suliţa, 
ţinând malul apei, dar nefiind cercetat de chervanele 
neguţătorilor de lungă vreme părea lăsat în părăsire. 
Nici urmele de roată ori de copită ale boilor înjugaţi la 
carele de povară nu se desluşeau din colb, măcar că 
trecuseră de vreo două zile o mulţime de oameni şi 
vite. Era o vreme secetoasă în miez de vară, prin cea 


de-a treia zi de gustar, văleat 7124 de la facerea lumii, 
cu arşiţă mare şi fără pic de nor pe cer. Către seară, 
broaştele bălții cereau cu desperare un strop de 
ploaie, dar se pare că tăriile cerului nu ţineau seamă 
de lăcomia lor, socotind că le era îndeajunsă apa 
iazului. 

În partea de miazănoapte a satului poposise, de 
vreo câteva zile, oastea măriei-sale şi a prietenilor 
lehi, fiindcă se zvonise prin iscoade că seraskerul de 
Silistra era prea aproape pe urmele ei, ba încă şi 
nohaii se urniseră către Țara de Sus a Moldovei. 
Măcar că Elisabeta-doamna, căpetenia de drept a 
tuturora, poftise să nu zăbovească până nu s-or vedea 
după zidurile întărite ale Hotinului, pan Koreţki 
poruncise popasul şi întărirea taberei. Vitele şi 
oamenii erau prea osteniţi, flămânzi şi însetaţi şi apoi, 
loc mai bun de apărare ca la Drăcşani cu greu ar mai 
fi putut găsi în cale. 

Carele fuseseră legate unul de altul formând un 
adevărat stăvilar pentru călărimea duşmană, având de 
o margine balta şi de alta poalele dealului. De la 
adăpostul lor, muşchetarii valoni ori grenadirii nemți 
ar fi putut împroşca moartea în rândul celor care ar fi 
cutezat să se apropie. De altfel strâmtimea locului nu 
îngăduia nicio mişcare ca lumea pentru călăreţii turci, 
făcându-i pradă uşoară pentru suliţele husarilor lehi 
care puteau să-i atace pe la spate, pe drumeagul de la 
Copălău. Pe partea dinspre Suliţa fuseseră puşi 
moldovenii sub porunca dumnealui vel-haţmanului 
Bucioc, cam puţintei şi fără chef de luptă, întrucât 
erau strânşi cu arcanul de pe moşiile boierilor ce 
țineau cu Movileştii. Aveau numai furci şi topoare, 
doar pe ici pe colo se mai zărea şi câte o ruginitură de 
sabie, rămasă de la vreun strămoş ce fusese cândva 


răzeş. Călărimea moldoveană, rămasă abia în vreo 
două sute de oameni, era sub ascultarea dumnealui 
vel-armaşului Nicoriţă, care-şi legase soarta de a 
domnitorului şi nu-l părăsise ca mulţi alţii. Dar tăria 
întregii oştiri stătea în virtutea şi bărbăţia celor două 
mii de husari, spaima păgânilor, dosiţi după dealul de 
către Copălău. Nu trebuia să se afle despre ei, căci 
menirea lor era să cadă ca trăsnetul în toiul încăierării 
din faţa taberei. Nimeni nu se îndoia că păgânii aveau 
să fugă îngroziţi din faţa vitejilor şleahtici. 

In spatele taberei creştine se afla un pinten de 
deal taman potrivit pentru adăpostirea unui tun mai 
greu, care fusese urcat acolo cu multă osteneală, 
putând scuipa ghiulele ucigătoare din oricare parte s- 
ar fi ivit vrăjmaşul. La poalele dâmbului se ridicaseră 
corturile căpeteniilor oştirii şi chiar al măriei-sale, iar 
în mijloc era cel al doamnei Elisabeta. Anume se 
făcuse această rânduială ca să fie proteguită, dar şi 
pentru cinstea cea mare la care era îndreptăţită. Un 
pâlc de lefegii lehi se aţinea pentru a o străjui şi ziua 
şi noaptea, nelăsând pe nimeni să se apropie de cortul 
doamnei, dacă nu venea cu o slujbă anume. E drept că 
domnia avea şi oşteni secui, dar măria-sa Doamna 
poftise în jurul ei numai pe cei dragi inimii sale. 

Cât despre polcurile căzăceşti ale căpitanului 
Kozlovski, nici vorbă a fi rânduite înăuntrul întăriturii, 
fiindcă, după datina lor, cazacii trebuiau să zburde în 
câmpie şi mai cu seamă în întâmpinarea tătarilor. Erau 
vecini şi se băteau de când s-au pomenit, ştiindu-şi 
unii altora felul şi obiceiul, aşa că fuseseră trimişi pe 
după dealul cel despădurit, spre a sta la pândă către 
soare-răsare. 

Aflând de rânduiala creştinilor, Iskender-paşa 
porunci să fie folosit singurul deal pe care nu se aflau 


ghiaurii, adică cel fără pădure, dar a săpat două bâşti 
în care băgase vreo mie de ieniceri cu muschete, 
dintre cei mai aleşi, iar pe buza de pământ înfipsese 
alemurile, spre a-şi da seama necredincioşii că luptau 
împotriva profetului însuşi, dacă s-ar fi încumetat 
până în bătaia plumbilor otomani. Pământul scos din 
săpături a fost bun de întăritură pentru cele opt tunuri 
pe care le cărase beylerbeyul încă de la Obluciţa. 

Cu amărăciune gândea paşa la vitejii oşteni de 
odinioară, copii de suflet ai lui Alah, care la poruncă s- 
ar fi aruncat şi în flăcările iadului, înfruntând cu 
dârzenie moartea în cele mai crâncene bătălii. 
lenicerii pe care-i avea acuma erau mai mult cu 
gândul la pradă, nedeosebindu-se în această privinţă 
de akângii, pe care îi rânduise acum în faţa tunurilor, 
cu porunca de a se trage în grabă, lăsându-le să-şi 
arate gurile de foc. Dintotdeauna aceşti călăreţi erau 
cei mai sprinteni şi se luptau în frunte, căci beşliii lui 
Iskender-paşa erau mai greoi şi cam îmbătrâniţi şi 
sătui de bătaie. 

Vreo două mii de ieniceri îşi săpaseră şanţuri în 
coasta dealului, putând izbi la nevoie şi în stânga şi în 
dreapta, iar spabhiii, nădejdea izbânzii, aşteptau pe 
malul bălții de către sat, unde deschiderea văii era 
mai mare. Cealaltă parte a oştirii, care nici n-ar fi 
putut încăpea în valea Sicnei, a rămas pe după deal. 
Grosul îl formau yarmak-ul şi mulţi yaya, zahereaua, 
neguţătorii, bivolii, catârii, cămilele şi tot ce era mai 
greu de urnit într-o luptă, fiind o pacoste în 
înfrângere, dar care se dezlănţuia l-a biruinţă, jefuind 
cumplit. Şi cum Iskender-paşa nu suferise niciodată 
ruşinea pierderii unei bătălii, mulţi îşi legaseră soarta 
de oastea lui. 

În miezul zilei, în tabăra turcească răsunară 


glasurile muezinilor, amintind credincioşilor vremea 
rugăciunii de amiază: Allah Acbar Echhed en la illa 
ella Allah. Ecched en Mahomed Rasu Allah. Hai alla 
Elsalat. Hae alla Elfallah. Allah Acbar. La illa Allah... 
Tânguirile rugăciunii le aduceau în minte plaiurile de 
baştină şi-i întăreau întru virtute şi bărbăţie, în oricare 
colţ al pământului s-ar fi luptat. La chemarea hogelui, 
cu toţii îşi întorceau faţa spre Mecca cea sfânta, fără 
să le fi păsat că duşmanul i-ar fi putut lovi pe la spate. 
La rândul lor, creştinii ştiau că oricât de adânciţi în 
rugăciune ar fi fost turcii, dacă se da năvală asupră-le, 
săreau cu toţii, lăsând ruga pe altă dată, şi Alah îi 
ierta. Poate că de aceea şi pan Koreţki a poruncit ca 
preoţii creştini, aşijderea, să se roage celui preaânalt 
pentru izbândă, având răgaz dinspre turci. În acest 
fel, amândouă părţile ridicau rugi fierbinţi întru 
ajutorul cerului ca să se căsăpească unii pe alţii, în 
vreme ce dobitoacele de povară rumegau în voie, 
neputând pricepe de ce stăpânii lor se încăierau, câtă 
vreme păşune se afla din belşug, mai cu seamă acuma, 
vara. 

Cortul beylerbeyului fusese ridicat pe costişa 
dealului, de unde ar fi putut vedea întregul câmp de 
bătaie, iar ceva mai la vale se aflau căpeteniile, cel 
mai apropiat fiind Bali-beg. Şi totuşi la serasker se 
putea pătrunde mai lesne decât la Elisabeta-doamna, 
iar aceasta o ştia şi iscoada care apăruse la Obluciţa, 
dând vestea fugii curţii moldoveneşti către Hotin. 
Vorbea bine limba profetului, dar se simţea a fi străin. 
Oricum, bostangiul de la intrarea în cort îl îngădui, 
după ce i se arătase un inel anume, şi astfel omul se 
ploconi în genunchi la picioarele marelui serasker. 

— Cortul cneaghinei e chiar la mijloc, înălţimea-ta, 
spuse el mai şoptit. Acolo unde se află tunul cel mare, 


la poalele lui! 

— Ai putea s-o prinzi vie? Cam cât aur, vrei? 
întrebă paşa. 

— Să zic aşa, cât cântăresc eu, atât de trudnică 
treabă îmi porunceşti, luminăţia-ta, mai ales că... 

— Va să zică greutatea trupului tău? i-o reteză 
beyul, fără a-l lăsa să se mai târguiască. Fie! 

Iscoada rămase cu gura căscată, crezând că nu 
auzise bine. El spusese doar o vorbă, ca să arate cât 
de greu de înfăptuit ar fi prinderea Doamnei. 

— Treabă anevoioasă şi cu primejdie, înălţimea-ta, 
se tângui iscoada, linguşindu-se. În jurul ei sunt toţi 
boierii moldoveni... 

— Şacali fricoşi! îi luă vorba din gură beylerbeyul. 
Cândva, strămoşii lor vor fi fost nişte viteji, după cât 
se spune, dar cei de azi s-ar înghesui să-mi pupe 
tălpile şi mi-ar aduce-o pe stăpâna lor legată-fedeleş 
dacă le-aş porunci-o. Is la fel de lacomi ca şi tine! 

— Vezi, slăvite, că mai sunt şi cei doi gineri şi 
lefegiii nemți şi... 

— Cumva, nu te mulţumeşti cu ce ţi-am făgăduit? 

— Biruinţa şi zălogul de nepreţuit pe care-l aduc 
luminăţiei-tale nu se bucură de mai mare preţuire? 

— N-am zis ba, dar am socotit că plata e 
îndestulătoare, ori poate că... 

— De s-ar putea, cuteză iscoada, ziceam că... 
poate o dregătorie la curtea Moldovei... barem un 
postelnic, ori comis, pentru început... 

Seraskerul pricepu îndată şi văzându-l într-atât de 
lacom mai că-i venea să poruncească să fie jupuit de 
viu, dar, cum se dovedise destul de iscusit până atunci, 
hotări să-l mai rabde. 

— Dacă numai atâta-i vorba, fie-ţi după voie! De 
mă înşeli însă, nu scapi de mâna mea nici în gaură de 


şarpe! 

Jurându-se pe tot ce avea mai sfânt, iscoada 
făgădui că avea s-o dea prinsă pe mândra prinţesă 
moldovenească şi, sărutând papucii beyului, ieşi 
tâărându-se cu umilinţă. Beylerbeyul scuipă scârbit în 
locul unde îngenunchease nemernica iscoadă, dar pe 
dată se însenină şi un zâmbet rău îi cutreieră obrazul. 

Dincolo, în tabăra creştină, după isprăvirea slujbei 
dumnezeieşti, un amărât de ţăran moldovean, vorbind 
leşeşte, ceru să fie îngăduit la măria-sa Doamna. Un 
ostaş îl împinse cu halebarda, răstindu-se la el, dar 
omul nu se lăsă cu una cu două, ridicând glasul, 
anume spre a fi auzit din cort. Pe neaşteptate se ivi 
însăşi doamna Elisabeta, lăsând muţi de uimire pe 
oştenii ce se împotriviseră până atunci, căci falnica 
prinţesă îl pofti pe ţăran s-o urmeze. 

— Măria-ta, s-au oprit în colţul dealului, spuse 
ţăranul, care nu era altul decât iscoada din cortul lui 
Iskender-paşa. 

— Asta am aflat şi eu, pan Wakowski, aşa că nu-mi 
vesteşti mare lucru, răspunse Doamna cu destulă 
răceală. 

Era o femeie abia trecută de 40 de ani, dar în 
plinătatea farmecelor, cum nu s-ar fi putut lăuda nici 
altele mai tinere. Aerul trufaş pe care-l avea în orice 
împrejurare şi înfăţişarea ei de împărăteasă bizantină 
nu îngăduiau nimănui s-o înfrunte, nici măcar cu 
privirea. Întotdeauna se îmbrăca asemenea doamnelor 
de la curtea Cracoviei, iar brocartul şi horbota de 
Flandra arătau marea bogăţie şi gustul deosebit al 
frumoasei prințese. Deşi se afla în miez de vară, purta 
o rochie de mătase verde, încheiată până la gât cu 
bumbi de rubin şi cusută cu mărgăritare în meşteşugit 
arabesc în dreptul torsului. Chiar şi tichia de pe 


creştet, tivită cu fir de aur şi garnisită cu nestemate, 
era din aceeaşi mătase, potrivindu-se de minune cu 
ochii ei de smarald şi cu întunecimea părului. 

— Ridică-te şi stai în jilţ, pane! îl îmbie cu ceva 
mai multă blândeţe, văzând că cel îngenuncheat nu 
cuteza să se mai salte. Vorbeşte tot ce ştii! 

— Slăvită stăpână, bănuiam că aţi aflat de oprirea 
păgânului, dar nu ştiu dacă aţi fost vestită că nu-s mai 
mulţi ca la vreo opt mii de oameni, mai mult akângii şi 
pleavă, cu patru guri de foc rămase încă din vremea 
lui Sinan-paşa. 

— Bine, dar ienicerii... spahiii?! se miră doamna. 

— Oaste de adunătură, slăvită stăpână. Ce-i mai 
de soi abia s-a urnit de la Obluciţa. 

— Nu cumva i-o fi luat Dumnezeu minţile lui 
Iskender, de mă înfruntă cu asemenea oşteni? 

— N-avea cum să ştie că va da peste vitejii noştri, 
el socotind că până la Kameniţa nu va întâmpina 
împotrivire. 

— Să nu ne izbească Galga-soltan, pe de lături, se 
îngrijoră principesa. 

— Nici nu s-au mişcat din Perekop, fiindcă au 
năvălit asupra lor nogaii. 

— Bine ar fi să fie precum spui, pan Wakowski, 
răsuflă ea uşurată. Dumnezeu să te răsplătească 
pentru veştile bune ce le aduseşi! Trufaşul turc are să 
fie zdrobit, prin vrerea celui de sus. Nu pricep, totuşi, 
cum de s-a avântat cu atâta uşurinţă în ţară străină, 
lăsând oastea la Dunăre? 

— O fi vrut să-l sperie pe Bethlen, ca să-l facă să 
trimită zahareaua, că de nu, şi-ar fi trimis oamenii lui 
s-o ridice şi nu i-ar fi fost pe plac. 

— Apăi dacă-i aşa, zâmbi Elisabeta-doamna, atunci 
numai cazacii lui pan Kozlowski sunt îndestui spre a-i 


pune pe goană pe nesăbuiţii păgâni. 

— Chiar aşa nu, măria-ta, dar husarii de s-or 
repezi, nu-i mai prindem pe turci decât la vadul 
Dunării. 

Un surâs fericit îi lumină faţa, făcând-o şi mai 
frumoasă. Se ridică, silindu-l şi pe leah să facă la fel, 
după cum era bunacuviinţă, dar îl împinse uşurel să se 
aşeze, căci îi plăcea să stea de vorbă cu supuşii ei 
privindu-i de sus. 

— Pe lângă răsplata ce ţi se cuvine din plin, dragă 
prietene, voi pune vorbă bună şi la vel-armaşul 
Nicoriţă să grăbească nunta cu fie-sa, căci de vrut 
ginere nu mai încape vorbă că te vrea. 

— Dar fata? 

— Are să se supună voinţei părinteşti, după 
datină. De fapt ar fi trebuit să sosească împreună cu 
mama ei la curtea domnească, dar plecarea noastră în 
pripă le va fi întors din cale. Când ne vom înapoia, 
după ce-l batem pe păgân, eu şi cu Vodă am să vă fiu 
naşă, precum i-am şi făgăduit boierului. 

— Măria-ta! îngenunche Wakowski, dând să sărute 
poala prinţesei, dar aceasta se trase înapoi. 

— Scoală-te şi fii pe pace, fiindcă eu ţin la supușii 
mei credincioşi. Ara trebuinţă între tigheceni şi 
orheieni de un bărbat cu virtute, dar şi cu viclenie, 
spre a supune cerbicia lor. An de an se sumeţese 
golanii împotriva stăpânirii iar domnia-ta cum le 
cunoşti graiul lesne vei putea să-i aduci la ascultare, 
fie chiar şi spânzurându-i de fiecare cracă din codrii 
aceia blestemaţi. 

Vorbiseră până atunci în limba leahului, dar 
deodată prinţesa începu a râde, luând-o pe româneşte: 

— Ce-ai zice matale, boierule, să-ţi schimbăm 
numele? Nu pentru fată ori socri, că ei se dau în vânt 


după şleahtici, ci ca să nu zică ţăranii că le vine 
stăpân străin şi să-şi facă de cap. Ţ-ar place să-ţi 
spunem... Văcaru? 

— Am să fac precum îmi porunceşti, prea-slăvita 
mea stăpână, se închină Wakowski, dovedind astfel că 
nu minţise zicând că ştie vorbi româneşte. 

De mirare era faptul că văduva lui leremia-vodă, 
femeie cu mintea coaptă, dădea ascultare acestui 
şleahtic vânturatic, scuturat de sărăcie şi mare 
poftitor de înavuţire pe orice cale. Măria-sa avea 
ştiinţă că mama acestui fluşturatec era din neamul 
Konieţpolski, hatmani ai coroanei şi cu mare vază în 
rândurile şleahtei. Tot ce era leşesc avea mare preţ în 
ochii ei şi de aici sprijinul dat lui Wakowski, care 
ştiuse să i se vâre pe sub piele făcând-o a crede că altă 
slugă mai credincioasă nu ar fi avut. Ceea ce tare-i 
mai plăcea! Departe de ea gândul că acelaşi om fusese 
numai cu câteva ceasuri mai devreme la fel de umil 
îngenuncheat la picioarele duşmanului, vânzând-o pe 
aur. 

Noaptea s-a aşternut peste fire şi oameni şi 
dobitoace se lăsaseră în mrejele dulci ale somnului, 
căci a doua zi nu se ştia cine avea să mai scape din 
încleştare. Vara era încă stăpână pe meleagurile Ţării 
de Sus, iar greierii desfătau urechile oamenilor cu 
ţârâitul lor atât de plăcut pentru unii, chinuitor pentru 
alţii. Câte o pasăre de noapte îşi chema suratele, 
trecând în zbor pe deasupra taberelor adormite, iar 
vreo cămilă, visându-se undeva prin pustiurile Asiei, 
scotea răgetul ei mai puţin cunoscut pe plaiurile 
moldovene. Dinspre Drăcşani se auzea uneori lătrat de 
câine şi urlet de moarte, fiindcă sătenii se băjeniseră 
către alte păduri, mai ferite din calea năvălitorilor, 
lăsându-şi vatra pustie. 


Ziurelul de ziuă încă mai strălucea când geana 
răsăritului prinse a albi calea soarelui, iar akângiii, cu 
toată porunca beylerbeyului de a nu se dezlipi de 
lângă tunuri, se avântară în şa, năpustindu-se asupra 
taberei creştine. Amamică nesupunere, care a fost 
plătită cu viaţa de către cei mai lacomi, căci pentru 
pradă se repeziseră, dar au fost întâmpinați de 
plumbii lefegiilor. Încercând şi un al doilea iureş, n-au 
izbutit decât să mai piardă şi alţi oameni, precum şi să 
pună în picioare amândouă părţile, acum gata de 
încăierare. 

Iskender-paşa, roşu de furie, se aruncă asupra 
unui akângiu şi dintr-o lovitură de iatagan îl 
descăpăţână pe loc. Nenorocitul îi fusese mai la 
îndemână, dar nici căpeteniile nu mai puteau fi 
pedepsite, fiindcă toţi îşi dăduseră tributul de sânge. 
Din astă pricină, porunci lui Bali-beg ca nesupuşii 
călăreţi să fie înlocuiţi cu begşlii, iar cei rămaşi în viaţă 
dintre akângii să fie prinşi şi puşi în lanţuri, până după 
luptă. 

Elisabeta-doamna, încă somnoroasă, ieşi din cort 
şi dădu cu ochii de acelaşi Wakowski. 

— Nu cumva ţi-ai făcut somnul de noapte la pragul 
domniei-mele, pan Wakowski? 

Acesta nu mai apucă să-i răspundă, fiindcă o 
bubuitură grozavă, urmată de răcnete, se auzi în 
vârful pintenului. Tunul cel mare trăsese prima 
ghiulea şi, nefiind bine priponit, se rostogoli la vale 
peste oştenii mai puţin sprinteni. Deşi nu era 
primejdie vădită, Wakowski se repezi şi o trase pe 
Doamnă,  acoperind-o cu trupul său, apoi se 
dezlănţuiră tunurile din amândouă părţile. 

— Îţi mulțumesc, prietene! zise prințesa, 
rânduindu-şi veşmintele. Am să ţin minte şi astă 


dovadă de credinţă. 

Ghiulele cădeau care pe unde, întrucât şi unii şi 
alţii trăgeau la nimereală, fără a pricinui pagube mari. 
Wakowski însă se urcase pe dată în locul tunului 
prăvălit, aruncându-şi privirea asupra câmpului de 
bătaie. Se înţelege că va trece de partea celui mai 
tare, dar până acuma niciunul n-o dovedise. 

Pan Samuel  Koreţki aştepta liniştit să se 
desfăşoare cele dintâi harţuri, pentru ca mai apoi sa 
poruncească cine să intre în foc, după cum se va fi 
desfăşurat vrăjmaşul. Era firesc să aibă în jurul său pe 
toate căpeteniile oastei şi nici n-ar fi lipsit dintre ei. 
Pentru aceea fu destul de stingherit când primi 
porunca să se înfăţişeze mamei-soacre. Injurând în 
sinea lui, porni bombănind în barbă. 

— Ce se întâmplă? întrebă ea de cum îl văzu. 

— Deocamdată nimic, mărită doamnă! fu 
răspunsul cam băţos al ginerelui. S-au repezit la harţă 
akângiii, după cum li-i obiceiul, dar bătaia se va 
încinge abia odată cu intrarea spabhiilor şi ienicerilor. 
Aceştia nu s-au zărit încă. 

— Nici n-ai să-i vezi! răspunse prinţesa. Sunt încă 
pe drum şi abia în trei ori patru zile vor ajunge aici. 

— De unde ştiţi? 

— Am şi eu ochii şi urechile mele! zâmbi încrezută 
mama-soacră  aruncându-şi privirea asupra lui 
Wakowski, care stătea umil într-o parte. 

Pan Koreţki se uită şi el într-acolo şi-l zări pe acel 
nepot scăpătat al Konieţpolskilor, în care nu prea avea 
încredere. Prea îi era vicleană căutătura şi prea cu 
uşurinţă se umilea în faţa celor mai puternici. 

— Până una, alta, vor trage tunurile şi după ce se 
vor mai potoli vom vedea dacă sunt ieniceri au ba, 
răspunse Koreţki neluându-l în seamă pe şleabhtic. 


— Ba ai să bagi pe dată în luptă oştenii lui pan 
Kozlowski şi în urma lor husarii, ca să-i spulbere pe 
păgâni şi să nu ne mai pierdem vremea de pomană. Îl 
poţi lua pe Iskender pe nepregătite având numai 
akângii şi strânsură de-a doua mână, dar mai pe urmă 
îi vin ajutoare şi fi-va mai greu. 

— Socoate, oare, milostiva doamnă că turcul a 
venit în urma noastră numai cu oşteni slabi?! 

— Negreşit!  Bagă  călăreţii în bătaie şi să 
isprăvim! 

Koreţki se înclină în faţa prinţesei, deşi nu-i era 
deloc la socoteală să primească porunci de la o 
muiere, fie ea chiar şi doamna ţării, dar pe de altă 
parte se gândi că prăpăditul de Wakowski va fi ştiind 
el ceva. „Dacă nu sunt ieniceri şi nici spahii, a noastră- 
i biruinţa!” îşi zise el în gând. „Dar de-or fi undeva 
dosiţi?!” Oricum avea să încerce, dar în locul husarilor 
porunci să atace călărimea moldoveană a lui boier 
Nicoriţă şi aduse dinspre spate şi pedestrimea glotaşă 
a lui Bucioc. 

La năvala creştinilor pâlcurile de beşlii se 
prefăcură a fugi către sat, atrăgându-i astfel pe 
călăreţii lui Nicoriţă, iar când ajunseră mai către 
coada iazului se întoarseră vijelios, aruncându-i în 
apă, cu cai cu tot. Cei care au mai scăpat cu greu au 
ajuns înapoi, stârnind mare încurcătură. 

Din locul unde se afla, Koreţki văzu cu uimire că 
glotaşii lui Bucioc pătrunseseră adânc în rândurile 
turcilor, fără ca aceştia să le pricinuiască vreun rău, în 
vreme ce hatmanul lor se zbuciuma călare răcnind la 
ei să se întoarcă în tabără. Cu greu şi-a dat seama că 
acei oameni, strânşi cu sila, treceau de partea turcilor, 
oare le făceau loc să iasă din luptă în spatele dealului 
şi erau daţi în grija yarmak-ului. Bucioc fu singurul 


care izbuti să se înapoieze, croindu-şi drum cu spada. 

Un blestem îngrozitor fu răspunsul lui Koreţki la 
cele văzute şi porunci năvala husarilor. Era tocmai 
greşeala pe care o aştepta şi Iskender-paşa, fiindcă în 
acest fel se dădea putinţă ienicerilor să pătrundă de 
partea cealaltă a apei, pe la coada iazului. Asta, în 
vreme ce floarea oştirii leşeşti îşi pierdea vremea 
fugărindu-i pe beşlii şi gloata pedestraşilor. 

Pan Wakowski văzuse toate aceste mişcări şi 
învăluiri şi a priceput pe dată că izbânda va fi de 
partea turcilor. Dacă ar fi coborăt de pe pintenul 
dealului, cum era cinstit din partea lui, şi ar fi spus că 
ienicerii vor străpunge apărarea taberei, s-ar mai fi 
găsit o portiţă de scăpare pentru Doamnă şi curte. Dar 
cum era să facă aşa-ceva, când el însuşi dăduse 
încredințare că nici spahii nici ieniceri nu erau de 
faţă? Aruncase sorții şi aceştia căzură de partea 
turcului, de la care s-ar fi bucurat de bogăţie şi cinste, 
măcar că pierdea o mireasă tânără, dar pe care nici n- 
o cunoştea. 

Prinţesa încă nu aflase nimic despre desfăşurarea 
bătăliei, aşa că fu lesne pentru Wakowski s-o 
liniştească zicându-i că au intrat în luptă husarii. 

— De m-ar fi ascultat de la-nceput, acuma ne-am fi 
odihnit biruitori, făcu ea ca o adevărată căpetenie. 

— Nici acum nu-i prea târziu, căci păgânii fug 
mâncând pământul. 

— Da' de unde, mărită stăpână, se auzi vocea 
răguşită a lui Bucioc. Numai nişte călăreţi bezmetici 
sunt urmăriţi de husari, că păgânul şi-a bătut joc de 
noi, atrăgând toată călărimea într-o capcană. lenicerii 
însă au străpuns pe la spate. Trebuie să fugi, milostivă 
doamnă, că altă scăpare nu-i! 

— Ce vorbeşti domnia-ta, hatmane? De unde 


ieniceri? Ce, au şi sosit de la Obluciţa? Poate că n-ai 
văzut bine! 

— lacă, poate să dovedească şi Nicoriţă, că mie 
mi-e ruşine să vă spun că am fost părăsit de oaste, 
adăugă el plecându-şi ruşinat pletele. 

Vorbeau leşeşte, fiindcă aşa-i plăcea prinţesei, iar 
boierii ce voiau să fie curteni se străduiau care mai de 
care să stăpânească această limbă. 

În scurtă vreme se ivi şi vel-armaşul însoţindu-l pe 
măria-sa Alexăndrel-vodă, cu caii de dârlogi. 

— Să fugi pe dată, milostivă stăpână, şi ia-l şi pe 
măria-sa, că noi om mai ţine piept, dar nu lungă 
vreme. 

— Hai, mamă! se rugă şi voievodul, măcar că avea 
o spadă lungă ce-i atârna la şold. Iacă, turcii sunt aici! 
arătă el în spatele cortului. 

— Să fugiiim? răcni Doamna ca o leoaică. Cum o 
să fugim?! Wakowski! Unde eşti, mişelule? Ce-mi tot 
îndrugai? 

— Tot ceea ce trebuia, „năşică”, răspunse acesta 
obrăznicindu-se, fiindcă turcii îi şi împresuraseră. Nu 
pleacă nimeni de aici! porunci el. Nici chiar domnia-ta, 
tată-socrule, rânji spre vel-armaş, cu toate că mi-ar fi 
fost pe plac să te scap. 

Toţi cei de faţă rămaseră muţi de uimire, numai 
prinţesa se repezi cu un pumnal pe care-l scosese din 
sân. 

— Mori,  nemernicule! strigă ea vrând să-l 
înjunghie, dar Wakowski o apucă de mână, răsucindu- 
i-o la spate. Cu un țipăt de durere femeia scăpă din 
mână arma ucigaşă şi începu să se zbată spre a scăpa 
din strânsoare. Nimeni însă nu cuteză a-i sări în 
ajutor, căci leahul îi proptise un hanger în beregată. 

— Un pas de faceţi, o străpung! 


Aşa dădură peste ei oştenii turci, cărora nici nu le 
venea a crede că puseseră mâna atât de lesne pe beiul 
Bogdaniei şi pe mama lui, pentru care beylerbeyul 
făgăduise o bună răsplată. Pe dată îi băgară în cortul 
domnesc, iar pe ceilalţi îi legară-burduf, chiar şi pe 
Wakowski, deşi se răţoia le ei zicându-le că avea să-i 
belească de vii pentru neobrăzarea de a-l atinge. 

Când se mai potoli vacarmul bătăliei sosi şi 
Iskender-paşa, spre marea bucurie a iscoadei. 

— Aici îs, luminăţia-ta. Eu i-am prins, după cum 
ne-a fost învoiala! Iată, dumnealor, cei de faţă, pot 
mărturisi. 

Seraskerul se prefăcu a nu auzi. 

— Dezlegaţi-i pe boierii moldoveni şi spuneţi-le că 
poruncesc să se socotească ei înşişi la ce preţ, în aur, 
face viaţa lor. Dar numai aur ori nestemate, şi nimic 
altceva! Unde-i beiul? 

— În cort, cu mama sa! răspunse unul. 

— Scoateţi afară pe toţi, în afara prinţesei. Am eu 
grijă de ea! porunci Iskender-paşa. Vreau a schimba 
vreo două vorbe. 

Pe dată se împlini voinţa beylerbeyului şi acesta 
pătrunse în frumosul cort. Se lăsă o tăcere înfrigurată, 
nimeni necutezând a scoate o vorbă. Deodată un 
strigăt de spaimă, înăbuşit brutal, îi făcu pe toţi să-şi 
aţintească privirile asupra cortului.  Dinăuntru 
răzbăteau gemete surde şi bufnituri, lăsând să se- 
nțeleagă că era vorba de o luptă, ori mai curând de 
împotrivirea femeii, dar nimeni n-ar fi îndrăznit să se 
bage peste ei. 

Intr-un târziu, Elisabeta-doamna se ivi despletită, 
cu capul descoperit şi cu frumoasa ei rochie de mătase 
sfâşiată. Avea paloarea unei moarte, doar frumoşii ei 
ochi de smarald înotau în lacrimi amare. Cu privirea 


rătăcită şi fără nicio urmă din trufia de altădată, 
stârnind mila celor din preajmă, se apropie şovăitoare 
de boierii moldoveni, fără ca turcii să încerce a o- 
mpiedica. Înţelegând cele petrecute, atât ei cât şi 
măria-sa voievodul plecară capetele. 

— M-a ruşinat păgânul, boieri dumneavoastră! 
suspină ea ca o dojană pentru falnicii bărbaţi ce nu 
ridicaseră măcar un deget s-o apere. 

Apoi îşi prinse capul în palme şi izbucnind în 
hohote se prăbuşi la picioarele feciorului ei, pe care i 
le îmbrăţişă, acoperindu-le cu frumosul ei păr negru. 

— Dragul mamii... măria-ta... să mă uiţi şi să nu-l 
ierţi! 

Atât a mai apucat a spune, fiindcă istovită se 
prăvăli fără simţire, tocmai când se ivea şi Iskender- 
paşa. 

— Duceţi-l pe bey şi familia lui în cortul meu, cu 
toată cinstea ce li se cuvine, până am să-i trimit la 
Istanbul. Voi, boierilor, sunteţi slobozi îndată ce plătiţi 
răscumpărarea, iar pe şleahtic să-l aibă în pază 
Kuciuk, cu mâna care i-a mai rămas. Are să priceapă 
el ce vreau a zice! 

— Dar cu mine cum rămâne, luminăţia-ta? sări 
Wakowski, văzând că paşa dădea să plece. 

— Aaa! Da! făcu seraskerul întorcându-se spre el. 
Nici pe tine nu te-am uitat, dar credeam că vei fi dat 
bir cu fugiţii. Dezlegaţi-l! 

— Cum era să fug, prealuminate? Doar eu am fost 
cel care i-am prins pe toţi! Oştenii care m-au legat ştiu 
prea bine acest lucru şi toţi cei de faţă o pot spune. 

— Boierii zic că s-au dat prinşi de bunăvoie, nu-i 
aşa? întrebă el batjocoritor pe vel-armaşul Nicoriţă. 

— Întocmai, milostive stăpân, se tângui boierul, 
iar ceilalţi încuviinţară din cap. 


Wakowski simţi cum i se urcă sângele în păr de 
atâta neruşinare, tocmai din partea celui ce ar fi 
trebuit să-i fie socru şi chiar se gândise să se roage 
pentru iertarea lui. li venea să se repeadă asupra 
mişelului, dar fu oprit de paşă, care-i zise blând: 

— Ai văzut? Să ştii însă că eu tot pe tine te cred şi 
văd că ţi-ai ţinut făgăduiala. După cum ne-am înţeles, 
ai cerut atâta aur cât îi greutatea trupului tău, nu? 

— Da! dădu din cap bucuros leahul. Şi mai era 
vorba şi de o slujbă... 

— Aceea mai pe urmă! începem cu răsplata în aur. 
Selim! 

Gealatul cel negru era totdeauna în preajma 
stăpânului şi de cum se auzi strigat i se înfăţişă 
smerit. 

— Bre, Selim! Am făgăduit ăstui ghiaur atâta aur 
cât îi cântăreşte trupul lui. 

— Aşa-i! încuviinţă repede Wakowski. 

— Auzi? El spune la fel, e pe dreptate, rânji paşa. 
Plata se cuvine a fi cinstită: numai trupul, fără 
căpăţână, aşa că reteaz-o tu ca să nu se poată spune 
că nu mi-am ţinut făgăduiala, apoi vedeţi cât e de greu 
spre a şti cât aur i se cuvine a-i da. 

Lui Wakowski i se păru că n-a priceput prea bine 
porunca cea cruntă, dar când fu înşfăcat de calfele 
călăului, începu a răcni îngrozit: 

— Nu vreaaau! Mă lipsesc de orice plată! 
Îndurare, bunule stăpân! N-am să mai cer nimic, 
numai cruţă-mi viaţa. Nu-i drept să fiu astfel răsplătit, 
pentru tot ce-am făcut... 

— Ba da! se răsti Iskender. Apoi se domoli şi urmă 
zâmbind: Nu spuneai chiar tu că aşa ne înţelesesem? 
Pentru ce n-ai pomenit atunci şi de căpăţână, că doar 
îţi era pe umeri? Cum de ai uitat-o, dacă ţii atâta la 


ea? Ai fi căpătat şi mai mult aur! 
HANUL „LA CLAPONUL CEL PROST” 


Când Marcu deschise ochii, Grazziani tocmai îşi 
trăsese calul într-o parte, făcându-l să se salte în două 
picioare. Mişcarea neaşteptată l-a scăpat de cumplita 
lovitură, şi abia atunci Marcu îşi dădu seama că el 
veghease, prefăcându-se doar a nu şti că-i urmărit. În 
clipa următoare sfâşie cu iataganul burta calului 
celuilalt, doborându-l la pământ. Marcu scoase un 
strigăt şi se avântă spre ceilalţi necunoscuţi, dar 
aceştia se repeziră în galop spre cel căzut şi săltându-l 
din goană se pierdură cu el printre copaci. 

— Ce-a fost asta?! ridică din umeri Marcu 
apropiindu-se. 

— Nălucă, nu! Dar cine or fi, să nu mă-ntrebi! 
zâmbi  Grazziani  ştergându-şi spada de corpul 
animalului care se zbătea la pământ. Oare pe unde i-o 
fi inima? adăugă el proptind ascuţişul între coastele 
bietului dobitoc şi curmându-i suferinţa. 

— N-ai păţit nimic, măria-ta? schimbă Marcu 
vorba. 

— Mi-am mânjit iataganul de sânge, dar nici 
măcar nu l-am zgârâiat pe atacator. 

— Cine să fi fost? 

— De nu m-am înşelat, parcă am mai văzut faţa 
unuia dintre cei trei care l-au târât. 

— Aş zice că şi eu l-am văzut, atunci, cu 
raguzanul. 

— Curând au sărit în ajutorul contesei, ori ca s-o 
răzbune... 

— Să fi fost chiar înţeleşi? 

— Poate să mă înşel, dacă mă gândesc bine, de 


vreme ce-au apucat calea Ardealului... dar mai ştii? 
Raguzanii pot fi în slujba prinţului. 

Întorcându-se în tabără îi găsiră pe toţi pregătiţi 
de plecare, iar Pera căpătă ultimele îndrumări pentru 
drum. După vreo două ceasuri se şi aflau pe calea 
pustei ungureşti, sub razele arzătoare ale soarelui. 

Merseră aşa vreo două zile, fără să vadă ţipenie 
de om ori fiară. Apoi Grazziani porunci popasuri lungi 
peste noapte, ba chiar şi în miezul zilei. De unde până 
atunci grăbise, dintr-odată se schimbă şi cerceta într- 
una zarea, de parcă ar fi aşteptat pe cineva. 
Întinderea nemărginită a pustei nu ascundea pe 
nimeni şi în afara cumpenelor de la fântâni, zile 
întregi nimic nu-ţi atrăgea privirea. Uneori sufla o 
boare care culca la pământ iarba pălită de arşiţa verii. 
Alteori vreo sălbăticiune înspăimântată le fugea de 
sub copitele cailor fără a-i speria, erau hârciogi ori 
popândăi şi numai o singură dată văzură coada 
stufoasă şi roşcată a vulpii, care nu se lăsase alungată 
de călători. Găsiseră o călăuză, om din partea locului, 
care-şi avea semnele lui tainice, altminteri nu se ştie 
dacă solul padişahului ar mai fi putut ajunge să vadă 
zidurile Budei. 

Trecuseră de mult peste apa Tisei şi până la urmă 
dădură peste o aşezare omenească, dar fără picior de 
om, de parcă ar fi fost atinsă de molimă. 

— Mezobereny! spuse călăuza arătându-le satul. 

— Cam pustiu, se nelinişti Grazziani. Dacă aşa va 
fi prin toată pusta, cam greu vom ajunge la Buda. 

— În partea cealaltă a satului este un han, spuse 
omul pustei. Poate că hangiul nu va fi plecat. 

— Până nu văd o masă, o cană de vin şi o bucată 
de carne friptă în faţa ochilor, n-am să mă cred în altă 
parte decât în împărăţia morţii... 


Într-adevăr, la ieşirea din sat se afla un han destul 
de arătos, ba avea şi o tablă pe care era zugrăvită o 
orătanie ce semăna a vultur. 

— Să nădăjduim că vom găsi şi altă carne decât 
cea cu care ne îmbie ciudatul nostru hangiu, zise 
Marcu, bănuind că bondocul ce se apropiase de ei cu 
ploconeli nu putea fi decât stăpânul locului. Curtea 
părea la fel de pustie ca şi celelalte gospodării pe 
lângă care trecuseră, şi nici umbră de argat. 

— Ce-o fi cu pustietatea asta, Marcule? Nu cumva 
să fie vreo molimă. Ia întreabă-l! 

Apropiindu-se de hangiu, acesta îi zise pe 
ungureşte: 

— Jupâne, suntem osteniţi, flămânzi şi însetaţi şi 
iată-ne la acest vestit han, gata să ne ospătăm cum se 
cuvine. 

— Să-mi fie cu iertăciune, luminate stăpân, dar 
nimic n-a mai rămas după molimă, se văicări hangiul. 

— Hm! clipi şăgalnic oşteanul, scoțând o pungă 
plină de la brâu. Gândeam să te plătim cu galbeni 
buni, ungureşti, şi încă pentru toţi, dar dacă n-ai de 
niciunele, vom căuta în altă parte. 

Omul făcu ochii mari şi începu a-şi frământa 
mâinile dar continua să dea din cap a neputinţă, în 
vreme ce Marcu îi tălmăcea lui Grazziani. Deodată 
însă îl cuprinse spaima, auzindu-l pe străin că-i zice: 

— Stăpânul meu, trimis al măritului sultan, va da 
poruncă oştenilor să curețe molima prin puterea 
focului. Vor începe chiar de aici şi pe urmă satul. 

— Joi, Istenem! suspină borţosul prăbuşindu-se la 
picioarele cailor. Sunt amărât şi sărac precum lov, 
nefericitul de mine! Milostive stăpân, dar pe aici încă 
n-a ajuns chiar molima... 

— Deci se mai găseşte câte ceva? 


— Se găseşte!... Se găseşte, nobile domn, cum să 
nu se găsească, pentru asemenea oaspeţi? 

— Atunci e bine! hotărî Marcu tălmăcindu-i şi 
stăpânului său. 

Acesta scoase la rându-i o pungă şi i-o aruncă 
hangiului. 

— Pune-te pe treabă şi vei mai căpăta! 

Grăsanul se ridică bucuros şi începu a striga 
printre acareturi. Pe dată se iviră tot felul de feţe, mai 
curând curioase decât speriate. Stăpânul dădu 
poruncile de trebuinţă, apoi veni să se linguşească pe 
lângă Marcu, pe când oşteanul se dezmorţea după ce 
descălecase laolaltă cu ceilalţi. 

— De când mă ştiu, măria-ta, turcii n-au plătit 
niciodată, pe oriunde au trecut. Au luat tot ce-au poftit 
şi duşi au fost, aşa că de asta ne-am cam temut, dar să 
ştii că nu-i nicio molimă. 

— Am bănuit eu. Dar ce-i cu oamenii din sat? 

— Apăi, s-a aflat din vreme că vin oştenii 
padişahului şi cu toţii s-au dosit prin ascunzişurile 
pustei, dar acuma, de le-oi da de veste că sunteţi soli, 
au să se întoarcă. 

Bătătura prinsese viaţă sub paşii zoriţi ai slugilor, 
iar cârâitul găinilor şi behăitul berbecuţilor înjunghiaţi 
arătau că jupânul semăna mai curând cu lov de pe 
vremea când era bogat. 

— Cum se cheamă apa de colo, că doar n-o fi iar 
Tisa, pe care am trecut-o de vreo câteva ori? întrebă 
solul turcesc. 

— Orişul! răspunse hangiul. Se adună toate trei 
din Ardeal şi se varsă mai la vale în Tisa. Aţi mers într- 
una prin preajma apei, că altfel n-aveaţi cum să vă 
întâlniți de atâtea ori cu Tisa. 

— Asta va să însemneze că şi peşte se află din 


belşug? 

— Mai încape vorbă?! Chiar deunăzi am prins vreo 
câţiva crapi de toată frumuseţea, numai răbdare să 
aveţi domniile-voastre, că nimeni n-a plecat neomenit 
de la mine. 

— Ia spune, hangiule, se înveseli solul, după ce-şi 
spălase gâtlejul cu o cană de vin roşu, ce scrie acolo 
sus, lângă orătania zugrăvită pe tabla din par? 

— Păi... numele hanului: „La claponul cel prost 

Până şi Kerim-efendi, oare zâmbea foarte rar, 
izbucni în râs auzind asemenea caraghioslâc. 

— Dar ce-ţi veni să-l botezi atât de ciudat? 

— Să vezi, înălţimea-ta! Noi avem mulţi claponi, 
dar sunt tare proşti, că pe dată se lasă tăiaţi, de vin 
muşterii de seamă ca domniile-voastre. 

Alte hohote răsplătiră vorbele şugubăţului hangiu. 

— Şi eu care-l credeam zevzec, făcu Marcu. 

Voia bună începu a pune stăpânire pe toată 
suflarea de la han, mai cu seamă când se iviră şi 
câteva slujnicuţe, care făcură să le salte mustaţa 
vajnicilor călăreţi ai padişahului. 

— Cum se face că n-ai niciun muşteriu? vru să ştie 
solul. 

— Să fiu cinstit, înălţimea-ta, au fugit cu toţii încă 
de cu seară, când s-au întors iscoadele mele de la 
Bekescsaba şi ne-au vestit sosirea domniilor-voastre. 

Desluşind că Marcu tălmăcea pe sârbeşte, gazda 
îşi arătă mirarea: 

— Nu cumva îţi fi creştini? Sunteţi sârbi? 

— Oştenii se închină Profetului, dar noi cu 
adevărat creştini suntem, încuviinţă Marcu. 

— Pricep acuma pentru ce se poartă turcii atât de 
blând. Plata domniile-voastre o veţi face? 

— Fii pe pace! Trudeşte-te să ne mulţumeşti şi n-ai 


n 
! 


să rămâi cu pagubă! 

Mai povestiră de una de alta până la ivirea lunii, 
căci Grazziani poruncise masă mare în curte, ca la 
nuntă. Din loc în loc mocnea jarul pe care fuseseră 
fripţi berbecuţi întregi ori faimoşii claponi, iar 
ţepuşele rămase stinghere în preajmă vădeau că şi 
crapii scoşi din Criş îndestulaseră cina călătorilor. 
Dinspre pustă se auzea lătratul vulpii şi venea o boare 
răcoroasă cu aromă de iarbă pârguită şi de fân cosit. 
Abia târziu în noapte se traseră la culcare, însă chiar 
şi după aceea se mai auzeau destule glasuri şi 
chicotele slujnicuţelor înghesuite prin vreun ungher. 

Aşa petrecură câteva zile, timp în care solul 
călărea zilnic prin pustă, de unul singur, cerceta zarea 
cu privirea, nelăsând nicio îndoială că era în 
aşteptare. Il întrebase pe hangiu despre nişte drumuri 
ce păreau a se încrucişa chiar la Mezobereny şi parcă 
se hotărâse să aştepte acolo pe cineva. 

Trecuse mai bine de o săptămână fără să se arate 
picior de călător prin preajmă, fiindcă aflau din vreme 
şi ocoleau hanul unde se aciuiseră turcii. Hangiului 
însă nu-i părea rău, întrucât solul padişahului avea 
grijă să-l răsplătească numai cu bani de aur, cea ce nu 
căpăta el în toate zilele. Către seară, se ivi ca din 
pământ un călugăr cerşetor şi-i ceru adăpost peste 
noapte. Să fi vrut însă nu mai avea nici măcar un 
ungher unde să-l lase să doarmă, aşa că dându-i un 
codru de pâine îl îndrumă la vreun om din sat. Spre 
uimirea crâşmarului, monahul zvârli cât-colo pomana 
şi se răsti: 

— Nu vrei a pricepe că sunt un călător care 
plăteşte asemenea celorlalţi? Poftesc ceva de mâncare 
şi o cană cu vin! trânti el cu pumnul în masa la care se 
aşezase. 


Pe hangiu îl bătea gândul să-şi pună slugile să-l 
alunge pe neobrăzat, dar interveni solul turcesc, după 
ce străinul îşi apucase crucea de la gât şi o întoarse pe 
partea cealaltă. 

— Nu cumva relicva de la gât e de la sfântul 
mormânt? întrebă el, arătând spre pieptul călugărului. 

— Cu lemn din sfânta cruce! răspunse acesta 
sărutând-o cu evlavie. 

— Jupâne, poftesc să fie găzduit acest om sfânt 
într-o odaie cât mai arătoasă, pe care o treci în 
socoteala mea. Este oaspetele meu! 

Hangiul nu ştiu ce să mai creadă, dar n-avu 
încotro şi trebui să se supună. Totul era ciudat la acest 
„turc creştin” şi nu mai înţelegea nimic, de parcă ar fi 
trăit pe o altă lume decât cea cunoscută până atunci. 
Pentru început, acesta îl luă pe monah în odaia lui, iar 
jupânul ar fi fost şi mai uluit dacă ar fi înţeles ce-şi 
spuneau ei, ca doi buni prieteni, dar vorbeau pe limba 
lui Dante şi el n-o cunoştea. 

— Excelenţă, începu călugărul. Alteţa-sa 
arhiducele Ferdinand vă încredinţează că nu are să vă 
pară rău. V-a spus şi în scrisoare că Moldova este mai 
bună, pentru început. 

— Mă rog, nu zic nu! Mi-e ciudă însă dacă în locul 
meu îl pune în Ardeal pe Hommonay. 

— Dar nu-i chiar aşa! se împotrivi călugărul. 
Alteţa-sa doreşte ca mai întâi să-şi dobândească 
scaunul voievodul pribeag Radu Şerban şi îndată după 
aceea excelența voastră să fiţi înscăunat la laşi. Pe 
Bethlen cu greu ar fi putut să-l urnească, dacă cele 
două provincii de peste munte nu vor fi în mâna 
prietenilor, abia după aceea ar putea fi izgonit manu 
militari. Că va veni Hommonay, ori altul, rămâne de 
văzut! Dar de ajutorul lui este trebuinţă, ca să poată fi 


prins Bethlen ca într-un cleşte. 

— Bine! Atunci să-i spui alteţei-sale să treacă pe 
numele meu moşia Altenburg şi să se îngrijească să-mi 
vină la vreme banii, nu mai departe de Buda. 

— Păi, am adus şi eu ceva... 

— Dacă sunt în traistă, socot că nu-s îndeajuns, 
fiindcă am cheltuieli foarte mari şi turcu-i lacom. 
Trebuie să împart în dreapta şi în stânga. 

— Veţi primi, excelenţă, totul, după cum a fost 
înţelegerea. Să nu uitaţi însă că până la căderea 
zăpezii pacea trebuie să fie iscălită. 

— Eu îmi ţin făgăduiala, şi nu cu întârziere. Pentru 
asta însă am nevoie de bani şi sprijin. Alteţa-sa poate 
că nu ştie că ambasadorul vostru de la Poartă, acel 
Czernin, este bun prieten cu Marc Antonio Borisi, cel 
mai mare duşman al păcii dintre voi şi turci, şi asta nu 
poate fi pe placul marelui vizir. Să fie înlocuit! 

— Am să-i spun totul alteţei-sale, făgădui monahul. 
Mâine în zori am să şi plec, nădăjduind că în câteva 
zile voi fi acasă. 

— Pe jos n-ajungi prea curând. 

— Oamenii mei şi calul mă aşteaptă nu prea 
departe de aici, în pustă, fiindcă domnul consilier 
Mollart a socotit că nu trebuie să afle nimeni de 
întâlnirea noastră. Poate şi faptul că am fost poftit în 
odaia asta nu este prea nimerit... 

— Fii liniştit, că nu-i niciun străin pe aici, în afara 
oamenilor mei. Cât despre întâlnirea viitoare, se va 
folosi întrebarea: „Domnia-ta faci neguţătorie?”, iar 
răspunsul va fi: „Nu, sunt în slujba domniei!” Asta 
înseamnă că nu am de gând să aştept prea mult până 
să capăt scaunul moldovean, dar să nu se mai schimbe 
iar învoiala, că mă înfurii şi nu mai stau de vorbă cu 
nimeni! 


— Nu vă mai mâniaţi, excelenţă, fiindcă totul are 
să fie bine şi se va isprăvi odată şi cu domnia asta a 
turcilor în Europa. 

— Să te audă Dumnezeu! Până atunci ne 
despărţim şi, după cum ne-am înţeles, următoarea 
întâlnire la Buda? 

— Prea-bine! 

— Şi... să nu uit! La intrarea mea în Praga poftesc 
să am toate flamurile desfăşurate şi să-mi cânte 
muzica noastră. 

— Peste putinţă, excelenţă! Niciun sol otoman nu 
a pătruns în oraşul împărătesc în acest fel. S-ar putea 
crede că veniţi ca învingător şi s-ar supăra întreaga 
creştinătate dacă am da slavă unor musulmani. 

— Dar eu sunt creştin, domnule! Şi, pentru 
izbânda mea, am trebuinţă de această primire. 
Împăratul nu are nimic a pierde dacă încuviinţează. N- 
are decât să-şi pună câlţi în urechi şi să se lege la ochi 
până ajung eu la gazdă. 

— Greu, excelenţă, greu de tot! oftă călugărul. 

— Dar nu peste putinţă. Aş fi în stare să mă întorc 
iar la Istanbul, chiar de sub zidurile Oraşului de Aur, 
dacă nu mi se face voia. N-aveţi decât să vă găsiţi un 
alt om! 

— Nu vă făgăduiesc, dar am să caut să-l lămuresc 
pe alteţa-sa şi socot că se va împlini voinţa excelenţei- 
voastre. Mâine în zori nu voi mai fi, aşa că în acest sac 
veţi găsi banii ce i-am adus. 

— Şi restul precum am zis! 

Îndată ce misteriosul călugăr s-a făcut nevăzut, 
solul a poruncit plecarea, spre dezamăgirea slujnicelor 
care se uitau cu ochi galeşi la flăcăii Anatoliei, dar tot 
hangiului îi părea cel mai rău. Căpătase bani buni de 
la darnicul muşteriu şi tare ar mai fi poftit să-l revadă, 


aşa că-şi făcu socoteală să se arate cât mai cinstit. 
Jertfi astfel câţiva ducați pe care îi înapoie zicându-i 
că erau prea mulţi şi că la hanul lui nimeni n-a fost 
tras pe sfoară, din care pricină mai veneau şi altă 
dată. 

Pătrunzând în întinderea pustei, alaiul se aşternu 
drumului fără a se mai uita dacă li se aţine careva pe 
urme. Şi totuşi undeva, la marginea zării, un călăreț 
se pierduse într-un galop nebunesc. 


HRUBA 


— Pune mâna pe spadă, nepoate, şi arată ce ştii să 
faci când musafirul nepoftit îţi trece pragul, chir dacă 
noi i-am deschis poarta! strigă stareţul. 

Mihai văzu că după ce pătrunseră vreo douăzeci 
de tătari cele două porţi masive, date de perete, fură 
înlocuite cu un grătar uriaş de fier, oprindu-i pe 
ceilalţi. Apoi se închiseră din nou, parcă anume ca cei 
din afară să nu mai poată vedea ce vor păţi tovarăşii 
lor prea cutezători. Tânărul apucă pe dată spada şi se 
avântă şi el în iureşul încăierării pe întuneric. Îi puteai 
ghici pe tătari numai fiindcă intrau călare, dar odată 
doborâţi era greu să-i mai deosebeşti. 

— Loviţi-i! răcnea egumenul, uitând de toate 
poruncile dumnezeieşti, care cereau să nu faci 
asemenea păcat. Unu să nu scape! 

Se porni pe dată un adevărat măcel, cu strigăte de 
amândouă părţile, iar numărul năvălitorilor începu să 
scadă simţitor. Din umbra zidurilor, niciun călugăr nu 
greşea ţinta, doborând cu dibăcie şi cal şi călăreț. 
Pamfilie răsucea faimosul său toiag devenit acum o 
măciucă  înfiorătoare şi nu puţini au fost cei 
îngenuncheaţi pentru totdeauna în faţa oastei 


Domnului. 

Izbânda era sorocită apărătorilor şi nimeni nu se 
mai îndoia de aceasta, cu toate că tătarii se căzneau 
să arunce peste ziduri săgeți aprinse. 

— Nicanoare, taică, se auzi vocea stareţului pe 
deasupra vacarmului, ai grijă de nutreţul vitelor. Ia 
câţiva oameni şi băgaţi de seamă ce-i p-acolo, că aici 
s-a cam isprăvit. Nu cumva să aprinză fânul, 
nemernicii! 

N-apucă să-şi termine vorba când o pălălaie uriaşă 
izbucni în spatele bisericii, unde se aflau acareturile. 
Lumina de-o clipă a fost îndeajuns ca un tătar încă 
nedoborât să se repeadă în spatele stareţului şi să-i 
străpungă coşul pieptului. Nu mai apucă tătarul a face 
vreo altă mişcare, că Mihai îl şi înjumătăţi, cu o 
lovitură de trăsnet. Ce folos însă? Bătrânul de-abia îşi 
mai găsi glasul spre a-i mulţumi nepotului: 

— Aşa, nepoate! M-ai izbăvit de ticălos, dar m-a 
cam înţepat... 

O tuse înnecăcioasă îi opri vorbele în gâtlej, iar 
puterile îi slăbiră cu totul, încât cu greu prinse a se 
sprijini pe tânăr. 

— Nu trageţi voi blestemata asta de armă, ci 
chemaţi pe Isaiia, că el are meşteşugul lui anume. 

— Taică Isaiiia! răcni Mihai. Taică Isaiiia! Chemaţi- 
l degrabă careva! 

Pe dată începură a striga care mai de care, iar unii 
şi alergară să vadă ce se întâmplase cu tânărul străin 
care cerea ajutor. 

Lupta contenise, că nici cei rămaşi dincolo de 
porţi nu mai dădeau semne de viaţă, părându-se că nu 
mai nădăjduiau să mai răzbească împotriva monahilor 
şi se lăsaseră păgubaşi. Din când în când se auzeau 
gemetele răniților, fie păgâni, fie creştini, căci în faţa 


morţii şi a durerii parcă nu se mai deosebeau. 

Pamfilie răsufla greu şi îşi pierduse de tot 
simţirea, când se ivi cuviosul Parfenie. 

— Apucaţi-l cu băgare de seamă, să-l punem pe o 
cergă şi să-l ducem la adăpost în biserică. Şi mai 
strigaţi-l pe Isaiia, că doar nu şi-o fi dat duhul tocmai 
acum când îi mai multă trebuinţă de el! 

Din pricina vâlvătăii de la şira cu fân se vedea 
acum ca-n miezul zilei, desluşindu-se morţii de răniţi, 
dar nu mai apucară să se îngrijească şi de asta fiindcă 
pe neaşteptate începu să bată, într-o dungă, clopotul 
cel mare al monastirii, vestind primejdia morţii. Nu 
pentru multă vreme, fiindcă o săgeată bine ţintită de 
undeva din afară puse capăt duiosului dangăt. Fratele 
clopotar bătu aerul cu braţele şi se prăvăli din 
clopotniţă. 

— Semn rău! se înfiorară cei mai fricoşi, făcându- 
şi cruce, în vreme ce Pamfilie îşi veni deodată în 
simţire şi cu voce răguşită se răsti la ei: 

— Ia nu vă mai văicăriţi ca babele! Puneţi mâna şi 
strângeţi pe cei care se mai pot mişca şi aduceţi-i aici, 
poate-i mai oblojim! 

— Şi pe păgâni?! cuteză unul. 

— Vezi-bine, că doar tot fiinţele lui Dumnezeu se 
cheamă că sunt, iar mulţi dintre ei s-or fi căind în 
ceasul al doisprezecelea şi va trebui să le dăm taina 
botezului... mai apucă să îngăime egumenul şi iar îşi 
pierdu cunoştinţa. 

Tocmai atunci sosi şi Isaiia, care fără să mai zică 
ceva îşi lepădă rasa şi ca un bun gospodar îşi sumese 
mânecile cămeşii de tort. Cu multă băgare de seamă 
trase afurisitul de iatagan, aruncându-l cât-colo pe 
lespedea bisericii, puse o alifie anume iartă, apoi 
frunze de patlagină pe răni şi în faţă şi la spate, după 


care îl înfăşă ca pe un copil, cu pânză curată de 
cânepă. 

— Asta-i! făcu el suflând uşurat. Cu voia celui de 
sus va să scape, dacă are zile... 

După oarecare timp, care păru celor de faţă o 
veşnicie, bătrânul egumen deschise ochii şi privi în jur, 
ba chiar încercă a zâmbi: 

— Pierdut-am auzul, ori cu adevărat câinii de 
păgâni vor fi plecat? 

— S-au dus pe pustie, taică, îi răspunse blând 
Parfenie, mângâindu-i obrazul cu blândeţe. 

— Nu vă lăsaţi amăgiţi... şopti rănitul. Se prefac 
numai! Stau la pândă. 

Se întoarse apoi spre nepotul său, învăluindu-l cu 
privirea-i caldă. 

— N-avem a ne mai vedea pe lumea asta, fătul 
meu... aşa a fost să fie! 

— Ba ai scăpat, unchiule! se împotrivi tânărul, 
uitând înţelegerea ce o făcuse de a i se adresa ca unui 
om al bisericii. 

— Nu pentru lungă vreme, nepoate. Tu să pleci, 
de-o fi să ne răzbească. la aminte, Parfenie! Şi să nu 
uitaţi de fata lui Lixandru, s-o luaţi cu voi, ştii tu pe 
unde. 

Cuviosul dădu din cap că a priceput şi scrâşni ca 
pentru sine: 

— Nu-i ajută cel de sus să facă astă mârşăvie... 

— Poate că doarme la ceasul acesta de noapte şi 
nu ştie de noi... încercă să şuguiască stareţul. 

— Nu huli, taică! E păcat de moarte! se smeri 
Parfenie. Mai bine nu mai spune nimic, că iacă, Satana 
te aţâţă... 

— Am să tac în curând şi pe vecie, frate Parfenie. 
Tu mă ştii doar că numai la gură sunt spurcat, nu şi la 


suflet. 

— Te iau cu mine, unchiule! sări Mihai. Te duc 
într-un sat ori la vreo curte boierească şi ai să te 
vindeci. 

Starețul dădu să-i răspundă dar o tuse înecăcioasă 
îi topi vorbele, şi deodată se iscă iarăşi vacarmul în 
afara zidurilor, semn că tătarii se întorseseră ori îşi 
pierduseră răbdarea de a mai sta la pândă şi se 
dădeau în vileag cu furie. 

— Spusu-v-am! suspină Pamfilie. Eu n-o mai duc... 
dar barem să apuc să mă aşezaţi unde trebuie... 

Simţind că-i piere glasul făcu un semn nepotului 
să se apropie şi apucându-l de mână îi gâfâi în ureche: 

— Eu rămân... c-aşa-i datina! Tu... vezi hruba din 
altar... îţi arată Par... fenie... fugi! Am rămas... puţini şi 
nu... se mai poate. Să vă întoar... 

Clăbuci albi-roşietici îi acoperiră buzele, apoi pe 
firele bărbii începu a i se prelinge parcă vinul rubiniu 
ce-l băuse mai de cu seară. 

— S-a isprăvit! zise Parfenie închinându-se cu 
evlavie. 

— Doar nu-l putem lăsa aşa! sări Mihai. 

— Se-nţelege! Cât mai ţine uşa bisericii, încă mai 
avem vreme să-l îngropăm, dar fără slujbă, i-om face 
când ne întoarcem! hotări cuviosul Parfenie, care 
rămăsese să ţină locul răposatului egumen. 

Trase pleoapele peste privirea mortului, rămasă 
aţintită asupra icoanei Preacuratei, apoi îl apucară cu 
toţii şi-l duseră lângă peretele din dreapta altarului, 
unde se afla o gropniță anume făcută pentru 
preacuviosul Pamfilie, alături de alţi înaintaşi. 

— N-avem vreme nici de raclă, şopti Isaiia. 

— Când venim acasă! îl linişti Parfenie. Căci venim 
înapoi negreşit! N-auzirăţi ce spuse răposatul? Că 


asta-i porunca noastră din veac! 

Murmurară zoriţi câte o rugăciune, care le veni în 
minte, iar la urmă spuseră cu toţii „Dumnezeu să-l 
ierte” şi Mihai îşi şterse cu pumnii strânşi umezeala 
pleoapelor gândindu-se: ce avea de iertat stăpânul 
cerului la un om bun şi credincios cum a fost unchiu- 
său?! 

Loviturile de berbece din uşa bisericii deveniseră 
tot mai amenințătoare. Duşmanul era pe aproape şi 
cei ce mai rămăseseră pe dinafară nu mai dădeau 
semne de viaţă. Câţiva călugări apucară masa din 
altar trăgând-o într-o parte cu toate câte se aflau pe 
ea, în vreme ce Parfenie se apăsă vârtos asupra unei 
lespezi din zid. Sub ochii uluiţi ai celor care o vedeau 
pentru întâia dată, la picioarele lor să căscă o hrubă, 
nezărindu-se decât capetele unei scări proptite de 
buza deschizăturii. 

— Pe rând şi cu băgare de seamă! porunci 
Parfenie. Aprindeţi câte o torţă şi nu vă înghesuiți. 

— Eu rămân pe urmă, zise Mihai. 

— Nu, că trebuie închisă intrarea şi numai eu o 
ştiu, se împotrivi cuviosul. 

Totuşi Mihai nu se dezlipi de lângă el până ce 
cobori ultimul călugăr. Îl văzu că apucă un vraf de 
chei, sărută chivotul aurit, aşezându-l frumos pe masă, 
după care porni şi el pe treptele scării, după tânăr, nu 
mai înainte de a trage de un drug de fier ce se afla sub 
podeaua altarului, în hrubă. Cu un zornăit surd, 
greaua lespede ce fusese deasupra se răsuci ca de la 
sine şi astupă răsuflătoarea. Nu mai vedeau decât 
torţa lui Isaiia, care îi aştepta jos. 

Abia atunci Mihai cuteză să-l întrebe pentru ce 
căraseră cu ei atâtea chei. 

— Sunt de la porţile sfântului lăcaş, fiule! Cum 


avem să ne înapoiem dacă le-am pierde?! Sunt cheile 
ce le-a pus în mâna străbunilor noştri însuşi măria-sa 
Ventilă Vodă, şi de atunci multe porţi au fost fărâmate 
de vrăjmaşi, dar de fiecare dată ne-am întors şi le-am 
făcut din nou, după chei. Aşa avem să le lăsăm şi 
urmaşilor noştri, câtă vreme va dăinui sfânta 
monastire Ot Menedec. 

— Mai bine s-ar chema Ventilă Vodă... 

— Socot că aşa avem să-i spunem în viitor, că şi 
răposatul gândea aşijderea, numai domnia să nu ne 
stea împotrivă. 

„Cu astfel de oameni, neamul nostru nu piere în 
veci!” gândi tânărul. „Din cenuşă, din praf şi pulbere, 
mereu vor face alte încuietori dacă vor păstra cheile 
credinţei că sunt statornici pe aceste meleaguri. 
Negreşit mă voi întoarce şi eu, cel puţin să pun o 
floare la lespedea de zid a viteazului unchi!” 

Ceilalţi se pierduseră în întunecimea hrubei şi nu-i 
mai ajunseră din urmă, rămânând numai Parfenie, 
Isaiia şi Mihai. Stinseseră torţa fără să vrea şi acuma 
bâjbâiau prin întuneric. 

— Barem dacă ar mai fi rămas careva să ne 
aştepte, că ne scoatem ochii fără lumină, mormăi 
Isaiia. 

— Fii pe pace, frate, că doar nu ai nimic care să te 
împiedice. Calcă voiniceşte, fără grijă, că de-acuma se 
va fi luminat de ziuă şi prin gura puţului răzbate o 
rază de lumină şi până la noi. 

— Să ajungem acolo! răspunse Isaiia. 

Totuşi în puţină vreme se zări o geană de lumină, 
semn că se apropiau de ieşire. 

— Ai văzut, nerăbdătorule? îl dojeni Parfenie pe 
Isaiia. lacă, am şi ajuns. De astă-dată eu am să urc cel 
dintâi, iar voi să veniţi pe rând că nu se ştie dacă ne 


ţine scara pe toţi trei deodată. Tu rămâi la urmă, 
Isaiio! 

— Lasă cheile la mine, zise acesta văzând că 
Parfenie le desprinse de la brâu spre a le ţine în mână. 

— Nu cumva să se agaţe fără să-mi dau seama, 
dar de-o fi să le scap, voi băgaţi de seamă şi le găsiţi, 
că de nu, cu greu mai facem ceva în beznă. 

Rămaseră amândoi cu ochii spre Parfenie, care se 
căţăra destul de voiniceşte pentru vârsta lui. Scara se 
clătina de fiecare dată când păşea o treaptă şi abia 
atunci îşi dădu seama şi Mihai la ce mare adâncime 
sub pământ se aflau. 

— A ajuns! răsuflă Isaiia, făcându-şi cruce de 
mulţumire. Se opri însă cu gura căscată, căci de sus se 
auzi un răcnet, iar cheile monastirii se prăvăliră la 
picioarele lor. A fost poate numai o părere că un juvăţ 
i-a înfăşurat grumazul, iar două braţe vânjoase l-au 
săltat pe greoiul Parfenie. 

— De era vreun prieten, n-ar fi dat drumul cheilor! 
se înfioră cuviosul Isaiia. 

— Şi răcnetul?! se nedumeri Mihai. 


BALUL DE LA CURIE 


Bălgradul era clădit temeinic pe colinele ce 
străjuiau Murăşul în molcomul său drum la vale, către 
Deva, şi cu toate că nu se afla chiar pe malul apei, 
nicio barcă ori altceva plutitor nu s-ar fi putut strecura 
fără a fi zărit de către veghetorii cetăţii. Nicicând 
căldura verii nu împuţina apele, care se îmbogăţeau în 
dreptul Turzii cu Arieşul şi mai apoi, ocolind cetatea 
de scaun a Transilvaniei, înghiţeau Sebeşul, lăţindu- 
se, dar şi lenevindu-se totodată. De-o parte şi de alta 
se întindeau ogoarele semănate cu grâu, orz mei şi 


alte bucate, unele purtând auriul verii iar altele abia 
dădeau în pârgă. Către asfinţit se desluşeau munţii 
Zărandului şi semeaţa Piatră a Craivii, păzitoarea ţării 
moţilor, în vreme ce către miazăzi albeaţa crestelor 
înzăpezite ale munţilor Făgăraşului putea fi văzută 
chiar şi în zilele de vară, fiind o stavilă de netrecut 
pentru cei ce nu cunoşteau potecile. 

Pe la Bălgrad se încrucişau toate drumurile cele 
mari încă din vremuri demult uitate şi nu întâmplător 
după prăbuşirea ţării ungureşti de altădată, cu 
aproape o sută de ani mai înainte, stăpânii Ardealului 
îşi luaseră numele de crai şi aici îşi aşezară scaunul. 

Alteţa-sa serenissimă Bethlen Gabor, dezamăgit de 
felul cum îi merseseră treburile în Banat, s-a întors la 
Bălgrad,  urzind alte plănuiri de înlăturare a 
vrăjmaşului ce-i râvnea domnia. Încercase şi forţa 
bărbătească şi vicleşugul muieresc, dar Grazziani se 
dovedise mai presus de toate, cu deosebire de cândi 
se alăturase fostul căpitan al lui lomşa-vodă. Pe 
acesta bucuros l-ar fi atras luminăţia-sa pe lângă sine, 
mai ales după ce Agnes i-a povestit că o îndrăgise pe 
Iulia. De asemenea oameni avea trebuinţă orice 
stăpân, să-i aibă în slujba domniei. 

Contesa nu-i spusese tot ce se întâmplase, atunci 
când s-a întors îmbufnată şi fără de nicio ispravă, dar 
era lesne de bănuit că bine nu-i mersese. Pentru aceea 
îi şi îngădui să se ducă pe dată la moşia ei de la Galda, 
lăsându-i un răgaz de vreo câteva zile. Şi poate că ar fi 
lăsat-o mai mult, dar treburile ţării se arătau mai 
importante, aşa că-i trimise neîntârziat chemare la 
curte. Sosise cardinalul Tosti, trimisul papei de la 
Roma, şi cu toate că alteţa-sa era de credinţă 
calvinească urmau să se vadă în taină, întrucât avea 
ceva de spus şi de la dogele Veneţiei. Prilej mai 


nimerit pentru asemenea întâlniri nici că putea fi altul 
decât să-şi invite oaspeţii şi prietenii la serbări cu 
danţ, măcar că era în plină vară. Se ştia prea bine că 
nu cardinalul avea să  dânţuiască, dar se 
împământenise şi pe meleaguri ardelene obiceiul 
Apusului, adunând la petreceri tot felul de lume. Se 
puteau vedea turbane turceşti, gătite cu nestemate, 
alături de pălării cu pene colorate ale austriecilor ori 
venețienilor şi chiar bogatele veşminte ale boierilor 
olahi de peste munte, trimişi de către domnii lor la 
curtea prinţului. 

Iulia nici nu vru să mai audă de însoţirea contesei, 
aşa că aceasta fu silită să se înfăţişeze singură. Nu 
apucase să stea de vorbă cu Bethlen, căci nimerise în 
plină veselie şi chef, încât se prefăcu a fi venit şi ea 
anume pentru petrecere. Dacă prinţul ar fi poftit să 
vorbească cu ea, n-avea decât să găsească o cale! 

Marea încăpere a palatului, unde se primeau 
oaspeţi de vază, era împodobită cu ghirlande de flori, 
care căpătau alte feţe în prezenţa candelabrelor de 
Murano cu vestite lumânări moldoveneşti ce 
înmiresmau odăile marilor palate ale Europei. Căci 
alteţa-sa ţinea să se spună că şi curtea din Bălgrad 
este aidoma celor de la Praga ori Viena. Poate că era 
mai mică, dar cu mai multă strălucire şi bogăţie, 
uimind pe străinii în treacăt. 

Frumuseţea femeilor şi veşmintele cavalerilor 
localnici erau de asemenea renumite, însă toate 
păleau în faţa strălucirii alteţei-sale Suzana, soţia 
prinţului şi mai cu seamă cea mai virtuoasă doamnă a 
ţării. Nu prea vedea ea cu ochi buni pe tinerele 
grofoaice care se vânturau prin preajma tronului, căci 
nu se putea spune despre soţul ei că i-ar fi semănat 
întru virtute, dar nici nu se dădea pe gura lumii. Cât 


despre contesa Rozsnyai, nu avea nicio temere, 
socotind-o mai curând ca pe o slugă cu simbrie... după 
cum îi spusese chiar principele. 

Toată lumea avu numai cuvinte de laudă văzând că 
petrecerea era atât de meşteşugit pregătită, iar după 
o vreme începu şi danţul, când alteţa-sa se înclină în 
faţa prinţesei Suzana, înşiruindu-se după ei şi celelalte 
perechi. Trecuseră vremurile lui Sigismund Bathory, 
care poftea la joc pe cea mai frumoasă doamnă din 
sală, numai să nu fi fost nevastă-sa, Maria Cârstierna, 
care la rândul ei, ce-i drept, se mângâia pe dată în 
braţele altuia şi nu numai cât ţinea sindrofia. Era 
multă veselie şi boarea munţilor din apropiere mai 
potolea din zăpuşeala de peste zi, făcând să se simtă 
toţi oaspeţii în largul lor. Gâze şi fluturaşi se izbeau 
bezmetici de flacăra lumânărilor,  arzându-şi 
aripioarele şi  prăvălindu-se peste  creştetele 
dănţuitorilor. Cineva a născocit o joacă anume, că 
dacă se întâmpla să cadă asupra cuiva, celălalt trebuia 
să-l sărute pe dată şi, ca un făcut, de atunci cele mai 
multe gâze păreau a se prăbuşi cam pe la ungherele 
mai ferite de ochii lumii, unde nu sărutai nu mai mâna 
ori fruntea celui cu care dănţuiai. Se cânta ca pe la 
curtea din Praga şi perechile se schimbau între ele, 
încurcându-se deseori, spre hazul tuturor, căci jocul 
acesta era de curând adus la Bălgrad. 

— A căzut un fluturaş pe coroniţa din creştet, 
frumoasă contesă, zâmbi prinţul, când se nimeri faţă-n 
faţă cu Agnes. 

— Din păcate eu nu pot să văd dacă şi pe alteţa 
voastră a poposit silită vreo gâză, aşa că nu ştiu dacă 
trebuie să mă supun rânduielii jocului, întrucât se cere 
ca amândoi să fim însemnați. 

— Cine cutează câştigă, se zice din bătrâni. 


Oricum, eu te voi aştepta cam într-un ceas de acum 
înainte, în odaia cea verde, pe care socot că n-ai uitat- 
0. Acolo vedea-vei dacă am şi eu ceva pe cap, în afara 
grijilor ţării. 

— Peste putinţă! Trebuie... 

— Să vii negreşit! fură ultimele lui cuvinte, căci 
danţul îl obliga să se îndepărteze, spre o altă doamnă. 

Bănuind că avea să-i mai dea de lucru, poate iar 
cu Grazziani, Agnes îşi ceru iertare de la perechea ce i 
se nimerise, arătându-se obosită, şi acesta cu părere 
de rău o duse spre jilţul de lângă un stâlp de 
marmură. Mulţumi cavalerului şi ceru să fie lăsată 
singură, nu fără a iscodi cu privirea ce se petrecea cu 
prinţul. Acesta o urmărise îngrijorat şi contesa putea 
să jure că şoptise cuiva să n-o scape din ochi. Trebui 
să fie cât mai prevăzătoare şi să se strecoare spre 
ieşire fără a fi văzută de careva. Se ridică tiptil şi 
pitindu-se pe după câţiva oaspeţi era cât pe ce să 
scape, când se auzi strigată. 

— Agnes! Nu cumva vrei să fugi de lume? Te 
pândeşte vreun tâlhar, să-ţi fure inima? 

Vocea mătuşei Sarkadi, sora maică-si, era prea 
bine cunoscută ca să poată spune că ar fi doar vreo 
asemănare. Şi apoi avea baba un glas de husar, încât 
dacă nu i-ar fi dat ascultare ar fi acoperit şi muzica 
strigând după ea. Se întoarse, deci, prefăcându-se 
încântată de asemenea întâlnire şi lăsându-se sărutată 
pe amândoi obrajii de către bătrâna ei rudă, nu însă 
fără a-i licări un grăunte de răutate în ochi. 

— Fug de adevărat, scumpă mătuşică! făcu ea în 
şoaptă şi uitându-se, chipurile, să nu mai audă cineva. 
Am prins de veste că oastea lui Hommonay a cuprins 
Turda şi a pornit către noi cu toată iuţeala, încât mă şi 
mir că nu se aud copitele cailor lui. 


— Ce vorbeşti? tună „husarul cu fuste”, dar Agnes 
îi şi acoperi gura cu palma. 

— Pentru Dumnezeu, să nu se afle cumva, că 
suntem pierdute! zise nepoata tot în şoaptă, dar vădit 
îngrijorată! Prinţul s-ar mânia grozav dacă ar afla că 
am dezvăluit asemenea taină. El are s-o şteargă pe 
tăcute şi numai pe câţiva mai apropiaţi i-a vestit de 
primejdie, ca să nu se strice petrecerea. 

— Asta-i curată  mişelie! izbucni bătrâna, 
străduindu-se să vorbească mai în şoaptă. Ar trebui ca 
noi, femeile să fim adăpostite... 

— Pentru domnia-ta, mătuşică, nu-i nicio teamă. 
Oştenii lui Hommonay n-au să se lege de... o nobilă 
doamnă! 

Era cât pe ce să zică „babă” şi, cum simţi că nu se 
mai putea ţine de râs, se răsuci pe călcâie şi se 
îndepărtă pe dată. Dacă ar mai fi zăbovit la pândă 
undeva, ar fi văzut că zvonul prindea aripi din ce în ce 
mai mari şi rândul oaspeţilor începu a se rări simţitor, 
dar ea se strecurase într-o altă odaie. Răspunse în 
fugă la salutul unui străin, fără să-şi dea seama de 
unde-l cunoaşte, şi ieşi pe altă uşă, în coridorul 
luminat de torţe. Trăgându-şi sufletul, apucă în fugă 
către capătul ce i se păru mai puţin luminat şi nu 
întoarse capul, măcar că ar fi putut jura că cineva o 
urmărea. Deschisei prima uşă ce-i veni la îndemână şi 
se pomeni într-o încăpere goală. Din păcate nu era 
decât o singură intrare şi ar fi trebuit să plece pe unde 
venise, de n-ar fi fost urmăritorul de afară. Auzi vorbe 
nedesluşite chiar în dreptul ei, aşa că nu mai avu 
vreme de stat pe gânduri şi se piti în dosul unei mari 
perdele de catifea purpurie. Cu groază văzu că 
fereastra era prea sus ca să poată fugi pe ea, iar 
necunoscuţii pătrunseră în odaie. Vorbeau italieneşte 


şi nu fu greu să-i priceapă. 

— Cred că aici trebuie să fie! zise unul dintre ei. 

Agnes se crezu pierdută şi era cât pe ce să strige 
după ajutor, dar i se tăia suflarea socotind că însuşi 
prinţul va fi poruncit să se scape de ea. 

— Gândindu-mă la ce mi-ai spus, se auzi un glas 
mai domol, nu prea mă pot încrede. Ziceai că s-a 
lucrat curat, dar ce folos, că nu s-a făcut nimic. 

— Oricum, nu ne poate bănui pe noi, fu răspunsul 
celuilalt şi contesa pricepu că erau numai doi. 

— Vezi însă că Grazziani are să ajungă azi-mâine 
la Praga şi toată strădania noastră a fost zadarnică, 
spuse celălalt. 

Auzind despre cine era vorba, fetei îi trecu orice 
spaimă, ba îşi ciuli urechea cu luare-aminte. Străinii 
nu păreau a fi prietenii lui Gaşpar, şi asta-i ungea 
inima. Ar fi vrut măcar să-i zărească, dar nu îndrăzni 
să mişte perdeaua. 

— Monseniore, spuse cel mai tânăr dintre ei, 
Marino Marini l-a veninat cu otravă care ar fi doborât 
zece tauri. O pusese într-o sticlă de Chianti şi doar 
eminenţa-voastră ştie că lui Grazziani i se cam scurg 
ochii după asemenea licori... 

— Şi n-a băut?! 

— Ba, pe tot! L-a scurs! 

— Şi? 

— A plecat mai departe, de parcă ar fi fost apă! 

— Asta trebuie să fie învăţătură că veninul nu mai 
trebuie folosit, ci numai spada ori pumnalul... Isuse, 
apără-mă că dau asemenea poveţe, dar e duşmanul 
tău, doamne! o-ntoarse cardinalul, împreunându-şi 
mâinile a rugăciune şi înălţând smerit privirile în 
tavan. 

Contesa nu se mai îndoia că unul dintre cei doi era 


oaspetele venit de la Roma, dar de celălalt nu avea 
cum să ştie, cu toate că era vestitul Girolamo 
Mantegna, de care auzise întreaga Italie. Era un 
spadasin de temut, aflat acum în slujba Veneţiei, însă 
oricând gata să treacă la alt stăpân care l-ar fi plătit 
mai bine. Împreună cu Bethlen aveau să pună la cale 
pieirea lui Grazziani. 

Cam înţepenise după perdea şi fără să-şi dea 
seama se mişcă de pe un picior pe altul. A fost 
îndeajuns ca Girolamo să-şi tragă spada şi să se 
repeadă spre fereastră şi cine ştie ce se alegea de nu 
s-ar fi împiedicat chiar de alteţa-sa prinţul, care 
tocmai atunci intrase. 

— Ce s-a întâmplat? Cine v-a mâniat?! se arătă 
mirat prinţul. 

— Sunt pe cale să străpung, ori cel puţin să dau în 
vileag o iscoadă, răspunse acesta, proptind vârful 
armei cam în dreptul pieptului contesei. 

Zâmbind, Bethlen îl apucă de mână. 

— Pare-mi-se că domniei-tale i se mai spune şi 
„Girolanima”, dar rogu-te nu-mi ucide oamenii mei de 
credinţă! Anume am trimis-o pe contesa Agnes, ca să 
se ascundă după perdea şi să se lămurească ea însăşi 
că Grazziani este duşmanul nostru şi al ţării mele. 

Dacă cerul s-ar fi prăbuşit asupra contesei, n-ar fi 
simţit o mai puternică lovitură decât aceea dată de 
prinţ. Simţind că se înăbuşă, trase faldurile draperiei 
şi ieşi la iveală. 

— După cum vedeţi, porunca voastră a fost 
îndeplinită, alteţă! se înclină ea cu smerenie. 

— Eu de asemenea m-am ţinut de făgăduială şi, 
dacă mi-ai spus că nu-ţi place odaia verde, l-am adus 
aici pe eminenţa-sa. 

Agnes roşi ca para focului, dar nu răspunse. 


— Cu toate că suntem numai prieteni în astă 
încăpere, n-ai vrea domnia-ta, signor Mantegna, să te 
uiţi mai cu băgare de seamă? Ori, dacă alteţa-sa a mai 
trimis pe cineva „ân întâmpinarea noastră”, să ne 
spună din vreme! zise înţelept cardinalul. 

Bethlen încruntă puţin din sprânceana, aşa cum îi 
era în obicei când era nemulţumit, dar pe dată se 
schimbă la faţă şi zâmbi batjocoritor. 

— Prevederea eminenţei-sale n-a fost binevenită, 
zise el. Cam toţi oaspeţii, prieteni ori duşmani, s-au 
zorit să se pună la adăpost de frica lui Hommonay. 

— Cum aşa?! se miră Tosti. Il ştiam la Sătmar! 

— Acolo şi este, numai că prietena noastră, aici de 
faţă, s-a pus a glumi cu o mătuşă de-a ei cum că 
oastea duşmană ar fi pe cale să cuprindă Bălgradul ori 
cine ştie ce-i va mai fi spus... se uită el spre Agnes, dar 
ea plecă în jos privirea şi rămase mută. Vrednica 
baroană Sarkadi, urmă Bethlen, care, între noi fie 
spus, nu se prea dădea dusă ca celelalte, a ţinut totuşi 
să-mi câştige încrederea înainte de plecare. M-a 
povăţuit să nu deznădăjduiesc, fiindcă Hommonay 
avea să fie bătut şi că tot eu am să rămân principe. Cu 
dragă inimă ar fi rămas lângă mine la necaz, dar se 
vedea, silită să-şi pună la adăpost cinstea de poftele 
oştenilor duşmani. 

Mai fâstâcit se arătă a fi cardinalul decât Agnes, 
care nu se putu ţine să nu râdă de cele auzite. 

— De altfel am ţinut să nu mă las nici eu mai 
prejos, de parcă am fi fost în carnaval, şi i-am spus că 
nepoţica ei este o iscoadă de-a lui Hommonay şi că 
tocmai poruncisem să fie căutată şi spânzurată... 

Părând a pricepe abia acum rostul celor spuse, 
binevoiră şi străinii să zâmbească, dar nerăbdători îl 
poftiră pe principe să vorbească despre nevoia 


înlăturării lui Grazziani. 

— Contesa Rozsnyai spunea, mai ieri, că la Buda 
ar fi cel mai nimerit să-i vină de hac, dar eu m-am 
împotrivit, socotind că mai întâi ar trebui să lăsăm 
mână slobodă domniilor-voastre, signor Mantegna, 
zise Bethlen. 

Contesa făcu ochii mari ştiind foarte bine că nici 
nu pomenise despre Buda, necum să mai plece iar pe 
lângă „turc”, dar aşa făcea uneori Bethlen, punând-o 
în faţa faptului împlinit. 

— Doamna contesă ar putea să ne sprijine la 
Buda? întrebă italianul. Cum? 

— Numai din umbră, signore! răspunse prinţul, în 
locul ei, bănuind că Agnes nu ardea de dorinţa de a-l 
revedea pe Grazziani. 

— Atunci va trebui să plecăm pe dată, căci după 
câte ştim omul sultanului rătăceşte pe undeva prin 
pusta ungară, de vreme ce nu s-a ivit până acum în 
nicio aşezare. 

— Să nu fi ocolit Buda, se îngrijoră Tosti. 

— Oamenii mei îl caută pe toate drumurile ce duc 
la Praga, precum şi prin împrejurimile Budei, aşa că 
nu ne-ar putea scăpa! se făli Mantegna. 

— Ca până acum! adăugă cardinalul, săgetându-l 
cu privirea. 

Bethlen încercă s-o facă pe Agnes să-şi dea 
părerea, dar aceasta nu voia nicicum. Hotărâră ca 
oaspeţii să plece a doua zi, dar până atunci aveau să 
mai stea de vorbă între ei, fără să mai fie de faţă şi 
femeia, pe care Bethlen o conduse către coridorul cu 
torţe. 

— De unde aţi ştiut, alteţa-voastră, unde mă 
aflam? cuteză ea cu sfiiciune, când să plece. 

— Eu ştiu totul despre tine, dragă prietenă, iar 


când nu... ghicesc! 

— Ştiţi, eu... 

— De bună-seamă că trebuie să ştiu totul! Doar ți- 
am dovedit-o şi până acum, nu? 

Şi spre marea uluire a contesei, prinţul 
Transilvaniei se aplecă şi-i sărută mâna. 

— Asta ca să nu te simţi înjosită! zâmbi el. 


ULTIMA CAPCANĂ 


Hanul „La armele regelui Mathias Corvinul”, 
aşezat chiar la poalele colinei, unde se ridica semet 
biserica cetăţii, aţinea calea drumeţilor către Pojon, 
Beci, Oradea ori Szeged, încât pe oriunde te-ai fi dus, 
musai să treci şi prin faţa acestui vestit caravanserai. 
Că era aşa nu mai încape vorbă şi, cu tot numele lui 
unguresc, de când cu stăpânirea turcească nu se 
deosebea prea mult de oricare han de la miazăzi de 
Dunăre. 

Pentru a nu bate la ochi, tot acolo aveau să se 
întâlnească şi Grazziani cu trimisul baronului Mollart. 
Hassan-paşa, valiul de Buda, l-a poftit să poposească 
între zidurile cetăţii, cu cinstea ce i se cuvenea, dar 
solul padişahului îi spuse că sarcina lui era de a merge 
cât mai pe ocolite, având unele întâlniri cu ghiaurii. 

N-avea de unde şti cât va trebui să aştepte pe 
omul austriacilor, cu banii făgăduiţi, dar se părea că 
se cam zoreşte, aşa că toată ziulica se vântura, 
împreună cu Marcu, pe caldarâmul întortocheatelor 
uliţe. Alteori se aşezau pe malul Dunării, aruncând cu 
pietricele în apă ca în vremea când erau copii, dar de 
fapt iscodeau dacă nu li se ţine careva pe urme. 


Nimeni însă nu părea să aibă grija lor. 

Intr-una din zile, după ce zăbovise în faţa unor 
cupe cu vin de Badacsony, rămase de unul singur în 
odaie, în vreme ce Marcu avea poftă de aer curat şi 
plecă să se tolănească pe mal. Il apucase un dor 
sfâşietor de Iulia şi, ca să-i treacă, începu să azvârle 
câte o pietricică pe luciul apei. Nici n-a băgat de 
seamă când s-a apropiat de el o ţigancă, însă dacă 
întorcea capul chiar atunci ar fi putut să vadă că pe 
ghicitoare o adusese chiar slujnicuţa de la han, 
îmbrobodită bătrâneşte, cu toată căldura de afară. 

— Hai să-ţi spun despre drăguță, domnişorule! 

Oşteanul o privi mirat dar pe dată se bucură, căci 
picase tocmai bine, de parcă ar fi ştiut ce-l arde. Se 
întinse mai întâi după contăşul pe care ghicitoarea îl 
trăsese mai încolo, mototolindu-l ca să se poată aşeza 
lângă el, după care îi întinse mâna. 

— Să te văd ce eşti în stare, făcu el bucuros. 

— Lasă că ţi-o rânduiesc eu, zise vrăjitoarea şi îşi 
făcu de lucru iarăşi cu haina tânărului, în vreme ce 
scoase ghiocul. 

— Aşa, aşa, zi-i! îşi îndemna ea scoica aceea 
răsucită. Spui că-i frumoasă foc?... Ahaa!... ochioasă, 
cu ochii ca noaptea şi păr bălai? Aşa-i frumosule? 

Marcu holbă ochii, nevenindu-i a crede. 

— Iulişca!... Da, da! am priceput... îl iubeşte? 
urmă ea scuturând ghiocul. Te iubeşte, sărăcuţa! 

Spunându-i numele fetei, orice îndoială se 
spulberă. Nu era să cunoască marea lui patimă o 
ţigancă de la Buda! 

— Ia ascultă! îl apucă ghicitoarea de mână. Ai un 
mare vrăjmaş! La moarte te duce, că nu ţi-e prieten, 
aşa cum se arată în faţă. Să te laşi din calea lui, ori, de 
eşti cu el, fugi! Fugi!... Ghiocul nu minte niciodată!... 


Gaşper... aşa-i zice, nu? ÎI ştii? 

Marcu se îngălbeni! Aşa-ceva nu putea crede şi 
abia izbuti să îngăime: 

— Poate altu-i numele... 

— Nicidecum!... Gaşper! Ghiocul spune numai 
adevărul! Fereşte, dragul babii, că-i tare veninos! Şi 
drăguţa domniei-tale e în primejdia capului, tot din 
pricina lui. El vrea să vă ţină despărțiți. Lasă-l şi du-te 
la fata iubită? 

Mai spuse apoi că va avea copii mulţi şi că va 
ajunge putred de bogat, dar nu uita din când în când 
să adauge că acel Gaşper ar fi fost cel mai înverşunat 
duşman al lui. 

— Tacă-ţi gura! se răsti în cele din urmă oşteanul. 
Nu pot crede! 

— Ba să crezi! nu se lăsă tiganca. Adă palma 
încoace! 

Fără să clipească i-o întinse. 

— Asta-i! Tot un mare vrăjmaş ţi se arată ca 
prieten! Să orbesc, na, de te mint! 

— Dar... fata? Despre ea nu se vede nimic? 

— Cum să nu, dar n-am mai vrut a-ţi spune că 
plânge toată ziulica şi-i tare înfricoşată de gaşperul 
ce-ţi stă în cale, în loc să te fi dus la ea... 

Tânărul crezu că visează şi nici nu-şi dădu seama 
cum o plăti pe ghicitoare, care înşfăcând banii se făcu 
nevăzută. Nu! Vrăjitoarea n-avea de unde şti atâtea, 
de n-ar fi fost ghiocul acela afurisit, care nu minte... 
întinse mâna şi smuci contăşul, dar punându-l pe 
umeri căzu de pe el parcă o frunză îngălbenită, care 
pâlpâi o vreme ca un fluture, până să ajungă jos. Se 
aplecă şi văzu că era de fapt un răvaş, însă fiind scris 
parcă în venețiană se gândi că-i aparţine lui Grazziani, 
cine ştie cum rătăcit pe la el. Avea să i-l dea înapoi şi 


să-i ceară dezlegare spre a nu-l mai însoţi, căci el se 
va duce după Iulia! 

De cum îl văzu pătrunzând în odaie Grazziani se 
lumină la faţă, ceea ce potoli ca prin minune pornirea 
tânărului. Se cam fâstâci, învârtind răvaşul în mâini şi 
neştiind cum să înceapă. 

— Eu nu-mi aduc aminte să fi avut asta la mine şi 
iacă, am găsit-o în contăşul meu... 

Grazziani luă scrisoarea, în vreme ce Marcu se 
hotări să-i spună tot ce i se întâmplase. Dar nu apucă 
să-şi isprăvească povestea, necum a-i mai şi cere 
îngăduinţa să plece, că acesta izbucni în râs. 

— Nu cumva din pricina asta eşti aşa de înnourat? 
Cum poţi crede în asemenea scorneli ţigăneşti? 

— Mi-a spus pe dată numele Iuliei, şi n-avea de 
unde s-o cunoască şi nici să ştie ce face ea acum! 

— Şi tu te-ai zdrobit de tot! Nu ţi-a dat prin cap că 
s-ar fi putut ca însăşi Agnes, ori poate chiar Iulia, să fi 
trimis ghicitoarea în calea ta, anume să ne dezbine? 

— Iulia, nu! 

— Bine, să zicem! Dar cealaltă? A văzut, cine a 
văzut, că noi împreună nu putem fi înfrânți şi atunci, 
ea sau altcineva, a vrut să te rupă din preajma mea. 
Mă mir că nu ţi-a făgăduit şi o răsplată regească! 

— De, ştiu eu ce să zic?! făcu Marcu, începând a 
se îndoi de cele auzite la ghicitoare. 

— Să mă asculţi pe mine, că ia uite ce scrie aici: 
„De vrei să afli veşti de la cel pe care-l aştepţi, vino 
către ceasurile unsprezece ale nopţii pe uliţa 
covacilor. Te va-ntâmpina un cunoscut”! Dacă ar fi fost 
pentru tine, ti-ar fi şoptit ghiocul acela atotştiutor, nu 
s-ar fi chinuit să scrie, şi chiar într-o limbă pe care tu 
n-o cunoşti. 

— Dar pentru ce să-l fi pus în haina mea? 


— Se-nţelege că tu mi-ai fi dat mie răvaşul şi cum 
într-adevăr aştept pe cineva s-ar fi putut să mă 
păcălească, de nu erau proşti. 

— Cum ar veni asta? 

— Uite, vezi aici! Scrie „Gradatz”, cuvânt de taină 
pe care îl avusesem cândva cu un sol, între timp ucis 
de Czobor. Acum însă avem cu totul altă înţelegere, 
ceea ce dovedeşte că este vorba de duşmani. 

— Vor să te atragă în capcană! 

— Pe amândoi, prietene! Pe tine într-un fel, pe 
mine în altul. Împreună fiind, n-au să izbutească. Vii 
cu mine la noapte? 

— Negreşit! 

— Până atunci să mergem până la Hassan-paşa, 
care ne-a poftit la un şerbet de trandafiri şi la un 
pahar de vorbă. Oricum eu nu trebuie să uit că sunt în 
slujba sultanului, şi dacă am tras la han, valiul trebuie 
să ştie. Am să-i îndrug câte ceva, mai cu seamă că 
acest caravansarai este mai bun decât încăperile 
cetăţii. I-am lăsat lui pe Kerim şi pe spabhii, dar îi 
musai să mă arăt din când în când şi printre ei. 

Părăsiră odaia tocmai când pe scară cobora 
vijelios o slujnicuţă cam ciudat îmbrobodită. Marcu 
tresări amintindu-şi că a mai zărit-o undeva. De altfel, 
şi ea întorsese pentru o clipă capul... 

— Ți s-o fi părut! vru să-l liniştească Grazziani. De 
fapt, va fi ieşit din încăperea de colo, unde s-a închis 
uşa în tăcere, după ce fata a fugit. 

— Ar fi bine să fie aşa, dar mie parcă mi s-a părut 
a fi... contesa! 

— Agnes?! 

— Aşa aş zice. 

— Atunci se schimbă socoteala şi socot că ar fi 
bine s-o dezbrobodim, să vedem cum arată. Chiar de-o 


fi alta, mi se pare şi mie cam ciudată înfofoleala feţei, 
spre a nu se da de gol. 

— Să nu fie oare vreo iscoadă a celor care au 
trimis răvaşul? Va fi vrut să vadă dacă suntem în odaie 
şi să tragă cu urechea. 

— Atunci nu-i Agnes, fiindcă ea nu ştie sârbeşte şi 
pierdea vremea de pomană. Dar ca să fie vreo 
sârboaică ori să cunoască limba, este cu putinţă. 

— Poate că n-ar trebui să mergem la întâlnirea de 
pe uliţă. 

— Nici vorbă! Numai că-i vom trage pe sfoară. Mai 
întâi cu plecarea. Ne vom preface că ne culcăm şi 
ieşim pe fereastră. Apoi, după întoarcerea de la 
Hassan-paşa ne vom duce să cercetăm locul şi să 
vedem ce am putea face. De nu ne place, n-avem decât 
să nu ne ducem. Cam proşti ucigaşi. 

Trecură prin locandă, unde morlacul plesni o 
fetişcană peste  rotunjimile  dosului,  întinzându-i 
totodată un bănuţ de argint. Fata râse şi-i mulţumi, că 
nu era ceva neobişnuit pe atunci să fie plesnită peste 
anumite părţi mai ispititoare, numai că nu prea mulţi 
o răsplăteau cu argint. 

— Tu ştii limba fetei. Spune-i să-l anunţe pe 
stăpânul ei că diseară cinăm în odaie şi ne odihnim 
mai devreme. Dar cu voce tare, să te audă cât mai 
mulţi! 

Marcu făcu întocmai şi câţiva muşterii întoarseră 
capul, însă nu puteau fi bănuiţi numai pentru atâta. 

— Asta o fi? întrebă Grazziani când ieşiră. 

— Nu, că aceea îşi acoperă faţa, să nu fie văzută. 

— O avea barbă! 

— Mai ştii? Şi sub fuste vreun iatagan! 

— Aşa te vreau, prietene! 

Au cam zăbovit la paşă, căci Grazziani se 


cunoscuse cu el încă de pe când erau amândoi la 
Stambul şi fără ocolişuri îi ceru sprijinul pentru a 
căpăta domnia Moldovei. Hassan-bey se arătă 
îndatoritor şi făgădui din toată inima, ceea ce duse la 
înveselirea înaltului trimis al sultanului. 

După ce şi-au luat rămas-bun de la binevoitoarea 
gazdă se îndreptară spre acea parte a târgului, mai de 
către pustă, unde li se spusese că ar fi uliţa cu pricina. 
O găsiră destul de lesne şi Grazziani fu mulţumit, 
întrucât era scurtă şi îngustă. 

— Când vrei să pierzi pe cineva nu-l duci într-un 
astfel de loc, unde nu pot ataca decât doi deodată. 
Numai arme de foc de n-ar avea, şi nu cred, fiindcă 
nici ei nu vor să alarmeze caraulele cetăţii. 

— Eu zic că dacă ajungem la ieşirea zidului de 
colo, arătă Marcu, spate în spate nu ne doboară de-ar 
fi să ne batem toată noaptea. 

— Ai dreptate. Insă va trebui să venim pe cealaltă 
parte. 

Se întoarseră la han când se aprindeau pe boltă 
cele dintâi stele. Pe dată li se aduse în odaie mâncarea 
de seară, după cum fusese porunca, dar nu se atinseră 
de nimic. 

— Ne prefacem că mâncăm, după care tu vei trece 
în odaia ta de alături şi laşi lumânarea aprinsă, ca să 
pot vedea eu din întuneric cine ne pândeşte, căci nu 
se poate să nu se uite dacă plecăm ori ba. Pe urmă 
sufli în lumânare şi mai aştepţi ca la vreun sfert de 
ceas, după care te strecori binişor pe şoprul acela de 
sub fereastra ta. Eu cobor drept, pe frânghie! şi îi 
arătă un colac de funie, scos de sub pat. 

— Dar asta de unde o mai ai? se nedumeri Marcu. 

— De la „prietenii noştri”! Ca să nu cumva să dea 
greş şi noi să nu ne ducem unde ne-au chemat, se 


poate ca slujnicuţa aia ciudată să le fi pus la îndemână 
un mijloc de a fugi pe fereastră. 

— Zău dacă mai pricep ceva! 

— Aflând, să zicem, că nu mă voi duce la noapte 
niciunde, vor încerca să mă ucidă în timpul somnului, 
pătrunzând cu chei potrivite. Dacă s-ar face cumva 
tărăboi, fuga pe fereastră va şterge orice urmă... 

— Asta înseamnă că frânghia a fost pusă în lipsa 
noastră, chiar în după-amiaza aceasta. 

— Vezi-bine! 

— Dar de ce să ne prefacem că ne culcăm, câtă 
vreme tot vom pleca şi ne vom întâlni cu ei? 

— Ei, asta-i! N-ai spus chiar tu că noi trebuie să 
ajungem cei dintâi la ieşitura aceea de zid? 

— Ba da... 

— Neştiind ei ce facem, vor pândi prin preajmă şi 
crezând că ne-am culcat vor pierde vremea, răstimp în 
care noi ajungem unde trebuie. Când vor da peste 
odaia goală se vor zori pe urma noastră, dar cam 
târzior! 

— Bine gândit! făcu Marcu încântat. 

Mai mult de un ceas petrecură cu toată țesătura 
pusă la cale, dar izbutiră de minune. În vreme ce 
necunoscuţii aşteptau să adoarmă somnul cel dulce 
de-cu-seară, cei doi ocoliră biserica prefăcută în 
geamie şi apucară drept pe uliţa covacilor. Nu răsărise 
luna şi îngustimea drumului îl făcea să rămână umbrit, 
cu toate că cerul era spuzit de stele. Mirosul acru al 
fumului rece de la cărbunii arşi peste zi dăinuia 
puternic, încât şi cu ochii închişi ai fi dat peste locul 
cu pricina, numai că deocamdată ei erau singurii 
trecători. 

— Ecco! Essi sono! auzi deodată Grazziani, şi 
pricepând că despre ei era vorba îl trase pe Marcu 


lângă zid. 

— Au venit. Trage spada! 

După cum prevăzuse, cei doi străini abia se 
puteau mişca unul lângă altul, aşa că pătrunseră cu 
băgare de seamă. 

— Vin şi dinspre mine, şopti Marcu. 

— Tot doi? 

— Ba, vreo patru! 

— Deci şase cu totul... Nu-i mult. Ai grijă! 

Apoi, cu toate că Marcu nu cunoştea o iotă din 
limba dogelui, Grazziani începu a-i vorbi ca şi cum ar 
fi priceput-o: 

— l-ai văzut pe aceşti şacali fricoşi? Feciori de 
târfă, care îşi ucid şi tatăl pentru doi ţechini! Ştii că 
atunci când dau peste un viteaz nu atacă decât în 
haită, ca lupii? 

— Daţi-vă prinşi! N-a veţi nicio scăpare! strigă 
unul dintre atacatori. 

— Numai un cap de venețian tâmpit şi-ar putea 
închipui că ne temem de nişte golani! 

Căuta anume să-i aţâţe, înjurându-i, ca să-i facă 
să-şi piardă cumpătul şi să se înghesuie cât mai mulţi 
deodată. 

— Am să-ţi smulg limba ta spurcată, pui de 
hăpârcă! Vânzătorule! se înfurie străinul. 

— Lăudărosule! Mai bine ţi-ai schimba nădragii, 
că duhnesc! Ptiu! 

Ţelul a fost atins, căci se năpustiră şuierând cu 
săbiile, dar numai unul se putea bate în faţă, iar 
ceilalţi mai mult îl stânjeneau. Primul se şi prăbuşi la 
pământ, străpuns de Marcu, ceea ce îi făcu pe ceilalţi 
să se cam codească. 

— Ce, v-aţi speriat? Numai atâta vă era cutezanţa? 
Jigăriţilor! 


— Nemernicule! se repezi o namilă. Te grozăveşti 
la adăpostul zidului. Fă-te încoace să ne luptăm, dacă 
te ţin şalvarii! 

— Voi m-aţi poftit aici, dobitocilor! 

Văzându-l tăcut şi poate crezându-l atins de cel pe 
care îl răpusese, unul dintre venețieni ţâşni spre 
Marcu, dar spada acestuia zvâcni ca dintr-un arc 
diavolesc şi îi sclipi în întâmpinare. Îndrăzneţul se lăsă 
brusc pe vine ferindu-se, dar în acelaşi timp se răsuci 
spre Gaşpar gata să-l străpungă din spate, dacă 
lovitura de trăsnet pe care o primi în ceafă i-ar fi lăsat 
răgaz de-o clipă. 

— Bravo! Curând îţi dau şi eu un stârv, prietene, 
să aibă ce mânca haitele hămesite! îl încurajă 
morlacul. 

Având de înfruntat un meşter într-ale luptei, 
Grazziani spera ca aţâţându-l să-l facă să greşească. O 
vreme nu se mai auzi decât zăngănit de arme şi 
icnetele luptătorilor, sub ochii celor ascunşi pe după 
ferestre, care nici nu se gândeau să sară în ajutorul 
cuiva. Un alt strigăt de moarte în partea lui Marcu 
făcu să se subţieze rândul atacatorilor. 

— Curaj, băieţi! îşi îmbărbătă necunoscutul ciracii. 
Nu mai au multă vreme suflu şi le lăsăm hoiturile pe 
caldarâm! 

— Teamă mi-e că pe-ale voastre au să le strângă 
hingherii, mâine în zori, dacă o mai rămâne ceva de pe 
urma câinilor! 

—  Spurcăciune! Nu-ţi mai stă limba aia 
împieliţată? Cotcodăceşti ca o găină, în loc să te dai 
mai în faţă să ne înfruntăm bărbăteşte! 

— Doar nu te sumeţegşti a crede că eşti tu bărbat?! 

Marcu lupta cu gura încleştată, neînţelegându-le 
graiul şi neavând ştiinţă de iscusinţa apusenilor în a-şi 


aţâţa vrăjmaşul ca să turbeze de necaz. El părea mai 
curând un ţăran harnic pus pe secerat, căci în curând 
şi al treilea avea să muşte pietrele uliţei. Morlacul, în 
schimb, nu izbutea nicicum să-şi doboare duşmanul, 
care se dovedea din cale-afară de viclean. Deodată 
simţi o arsură în braţul drept şi pe dată sângele îi 
mânji mânerul spadei, făcându-l alunecos. Din pricina 
asta, la prima lovitură scăpă arma, şi veneţianul puse 
piciorul pe ea. 

— Eşti mort! tună el bucuros. 

Într-adevăr, Grazziani nu mai avea nicio scăpare 
şi-i îngheţară vorbele pe buze. Auzind strigătul de 
biruinţă al străinului Marcu bănui ce se petrecuse şi 
chiar înainte de a-şi întoarce privirea spre ei se răsuci 
într-un salt fulgerător şi străpunse cu spada coastele 
vrăjmaşului. Uluit de neaşteptata lovitură veneţianul 
dădu să se tragă într-o parte, dar morlacul îi trânti un 
picior în boaşe, făcându-l să se prăbuşească. 

— Din nou mi-ai scăpat viaţa, Marcule, auzi 
tânărul pe sârbeşte de astă-dată, şi nu putu să nu se- 
ntoarcă, spre a vedea în ce stare se află celălalt. 

Tocmai atunci primi o lovitură în umărul stâng, 
simțind că-l seacă la os de durere. Vru să se sprijine 
de perete, dar văzu lama vrâăjmaşă sclipindu-i 
deasupra capului, gata să-l spintece, şi fără a mai 
putea gândi se trase cu toată puterea, izbindu-se cu 
tâmpla de pietrele zidului. Mai auzi ca prin vis că 
cineva strigă „Caraula!”, apoi un ţiuit în urechi şi se 
prăvăli peste ceilalţi. 

Abia atunci îşi arătară veghea şi localnicii, unul 
dintre ei aruncându-i lui Grazziani un bolovan drept în 
spinare. Norocul lor a fost că cei scăpaţi cu viaţă au 
rupt-o la fugă, să nu fie siliţi a da socoteală oştenilor 
care se năpustiseră în uliţă cu torţe aprinse, ştiind ei 


prea bine că în asemenea împrejurări aveau de 
câştigat şi de la vii şi de la morţi. 

— Ghiauri afurisiţi! înjură căpetenia caraulei. Se 
bat ca nişte câini turbaţi şi nu se mai satură. Cum de-i 
mai rabdă Alah? 

Incepu a-i cerceta cu picioarele pe cel de pe jos şi 
auzind gemetele lui Marcu zise: 

— Se pare că n-au crăpat cu toţii! la vedeţi care 
mai suflă şi dacă se mai poate scoate ceva de la ei, iar 
pe ceilalţi lăsaţi-i, după ce-i scotociţi bine. 

— Luăm tot? întrebă un oştean ce se părea că nu 
prea mai fusese de caraulă. 

— Tot şi de la toţi! 

Proptiră făcliile prin spărturile pereţilor şi porniră 
să-i scotocească pe cei căzuţi. 

— A fost încăierare între unguri şi frânci, sau ce 
vor fi fost, spuse careva. 

— Cu toţii sunt şase, dintre care doi unguri, care 
mai suflă, iar ceilalţi se şi pârpolesc în flăcările 
gheenei, adăugă altul. 

Starostele caraulei se apropie de răniţi şi le săltă 
capetele, uitându-se şi la veşminte. Băgând de seamă 
că nu sunt oameni de rând, porunci să li se lege rănile, 
ştiind el că avea să capete răsplată pentru îngrijire, 
chiar dacă aceştia n-ar fi vrut s-o dea. 

— Treziţi-i pe puturoşii ăştia din case! Ce, ei n-au 
auzit larma încăierării? Dacă ar fi fost de-ai noştri s-ar 
fi înghesuit să-i ucidă, dar fiind ghiauri de-ai lor fac pe 
neştiutorii, nemernicii. Să vină cu vreo două găleți de 
apă! 

Aduşi cu forţa, localnicii aruncară apă peste răniţi, 
dar şi peste morţi, de-a valma. 

— Lasă că-i bine, că de-o fi să se prefacă vreunul, 
răcoreala îl dă de gol. Mai udaţi-i! 


Zadarnic însă, fiindcă loviturile primite de cei 
patru fuseseră ucigătoare şi niciunul dintre ei nu mai 
mişca. După ce-i scotociră bine, luându-le armele, 
podoabele şi banii, îi împinseră cu picioarele lângă 
zid, iar pe Marcu şi pe ceilalţi doi îi aruncară în cârcă, 
spre a-i duce la ortă. 

— Cam ai tu sânge de măgar, bre Ibrahime, râse 
un oştean către cel care-l căra pe morlac. Nu ştiu cum 
se face că mereu te bagi. 

— Are să se îmbogăţească! zise un altul cu ciudă. 

Pe drum lui Grazziani îi trecu ameţeala şi ceru să 
fie lăsat jos, dar Ibrahim nici nu voi să audă. 

— Ştii turceşte? îl întrebă căpetenia caraulei. 

— Sunt trimisul luminăţiei-sale padişahul, iar 
acela este în slujba mea! arătă el spre Marcu. 
Nădăjduiesc să mai fie în viaţă! 

— Altfel nu l-am fi cărat, răspunse un oştean. 

— Atunci vă poruncesc s-o luaţi spre hanul „La 
armele regelui Matia Corvinul” de pe malul Dunării. 
Veţi căpăta răsplată bună, dar inelele ce le-am avut pe 
degete le poftesc înapoi! 

Căpetenia se cam îndoi, dar îşi aduse aminte că 
auzise prin cetate de un asemenea mumbaşir. „De ce 
n-ar fi chiar acesta?!” îi părea însă rău după răsplata 
la care se aşteptase, măcar că rănitul le făgăduise şi 
el. Scoase inelele, dar nu se grăbi să le înapoieze. 

— Când vom ajunge la han, pe lumină! 

Oricum, ca să nu fie tras pe sfoară, trimise pe 
ascuns un oştean în cetate să-l scoale pe alaybeyul ce 
venise de la Istanbul şi să-i spună, spre a şti ce să 
facă. 

Ajunseră la han şi în scurtă vreme se pomeniră cu 
însuşi Kerim-efendi, foarte îngrijorat de cele auzite. Se 
înţelege că  oştenii  caraulei se  întristară, 


neaşteptându-se ca turcii lor să le mai dea vreo 
răsplată, dar solul îi uimi cu dărnicia lui, făcându-i să 
se ploconească precum în faţa lui Alah. 

— Am să pun strajă la uşa luminăţiei-tale! zise 
Kerim-efendi. 

— Nici vorbă! Prin curtea hanului, nu zic nu, până 
mai sunt încă ametit în noaptea asta, dar nu mai mult! 

Grija lui era ca nu cumva oştenii să sperie trimisul 
austriac, atât de multă vreme aşteptat. 

Noaptea aceea însă nu părea a fi sortită odihnei, 
fiindcă la puţină vreme două umbre se furişară în 
odaia de peste drum, călăuzite de aceeaşi slujnică 
ciudată, care nu se sfii să intre şi ea. 

Zdrobiţi de osteneală răniții adormiseră-tun, încât, 
de n-ar fi fost Kerim-efendi mai îngrijorat şi s-ar fi 
tinut numai de porunca primită, nu se ştie dacă a doua 
zi cei doi s-ar mai fi ridicat din aşternuturi. Turcul se 
gândise câtă bătaie de cap i-a dat până acum solul 
padişahului, pe care-l avea în pază, dar necutezând să 
i-o spună aşezase în taină doi oameni de-ai lui să 
supravegheze uşa. Au fost astfel rânduiţi, unu la gura 
podului, unde te-ai fi putut urca pe aceeaşi scară, iar 
celălalt într-un ungher din preajmă. 

Pândarii nu-şi făceau prea multă grijă, dar după 
vreun ceas văzură că pe la uşa lui Gaşpar-beg ceva nu 
era în bună rânduială. O umbră care venise târâş spre 
uşă se propti în tăblia de stejar şi scormonea ceva de 
parcă ar fi vrut s-o scoată din ţâţâni. Prin semne se 
îndemnară să atace deodată, şi fără să mai întrebe 
cine este înfipseră cu sete iataganele în mogâldeaţă. 
Un răcnet de moarte le dovedi că nu fusese vorba de 
vreo făptură din altă lume. Din odaia vecină ieşiră pe 
dată trei inşi cu armele în mâini, dar se opriră 
nedumeriţi văzând că era vorba de oşteni turci şi nu 


mai aveau ce face. Întrebară ce se întâmplase, însă nu 
li s-a răspuns nimic. De altfel nici cei doi răniţi nu 
aflară decât a doua zi, când Kerim-efendi povesti cele 
petrecute. 

— Ciudat! dădu din umeri solul, dar îngădui ca de 
acum să-i fie păzită odaia. 

Zilele se scurgeau, Marcu se vindeca văzând cu 
ochii şi totuşi alaiul nici vorbă să apuce drumul mai 
departe, iar până la urmă trimisul padişahului se văzu 
silit să-i spună atât lui Hassan-paşa cât şi lui Kerim- 
efendi că aştepta la rându-i un sol al creştinilor. 
Valiului îi mărturisise planul său de a intra în Praga cu 
toată pohfala şi acesta fu tare mulţumit, în schimb 
alaybeyul când auzi îi spuse îngrijorat că asta ar putea 
să întârzie cu mult sarcina ce-o aveau, dar nu avu 
încotro şi se supuse hotărârilor beyului pe care-l 
însoțea. 

De când oşteanul se putea mişca mai în voie, îşi 
petreceau vremea amândoi în preajma butoaielor cu 
vin din locandă, mai ales că începuse de vreo două zile 
o ploaie cernută de toamnă şi n-aveau ce face. Pe de 
altă parte, acolo ar fi fost locul cel mai nimerit de 
întâlnire cu solul aşteptat. 

— Mai să ne lăsăm ciolanele pe uliţa covacilor, 
spuse Grazziani făcând haz de felul cum era înfăşurat 
umărul lui Marcu. 

— Eu ca eu, că mi-s în slujba domniei, dar măria-ta 
ar trebui să te cam fereşti, că nu se cade pentru un 
domnitor... 

— Făgăduiesc, mai cu seamă că de acum înainte 
trebuie să mă cam zoresc să nu ne apuce iarna în 
drum. Mi-e teamă însă că omul care trebuia să vină de 
vreo două săptămâni ar fi putut încăpea în mâini 
vrăjmaşe şi atunci degeaba îl mai aştept. Nu ştiu ce să 


fac. 

O fetişcană, ba chiar aceea care primise bănuţul 
de argint, le aduse două căni cu vin roşu, bika ver 
fiindcă Marcu pierduse mult sânge şi trebuia făcut la 
loc. Degeaba însă îşi puse la vedere nurii, că ei n-o 
mai băgară în seamă. 

Ochii le rămaseră pironiţi pe un străin ce tocmai 
atunci intrase, parcă în căutarea cuiva. După ce privi 
atent în jur, se apropie de masa unde se afla un călător 
şi-i spuse răspicat: 

— Ilartă-mă, cinstite domn, nu faci cumva 
neguţătorie? 

Auzind aceasta, Grazziani sări de la locul lui şi-l 
apucă de mână pe străin trăgându-l după el. 

— Eu nu-s neguţător, dar sunt în slujba domniei şi 
socot că am o vorbă cu domnia-ta. 

Celălalt îl privi nedumerit şi se propti în loc. 

— Să fii sănătos, dar eu n-am treabă cu domnia-ta! 

Dezamăgit, Grazziani era să ceară socoteală 
pentru răspunsul cam neobrăzat, dacă nu se băga şi 
Marcu, fără să ştie ce vorbiseră cei doi în venețiană. 

— Să-mi fie cu iertare, măria-ta, dar mi se pare 
cunoscut acest drumeţ. Ba... de nu mă-nşel te-am 
văzut la curtea măriei-sale Tomşa-vodă! adăugă el 
către străin. 

— Nu te înşeli câtuşi de puţin, căpitane Marcu, şi 
chiar că-s cu mirare cum de te afli prin cetatea Budei, 
în loc să fii la laşi? Eu sunt, Duşan! 

Fuseseră odinioară buni prieteni, pe când 
luptaseră împreună sub flamura lui Tomşa la Cornul 
lui Sas. Se îmbrăţişară deci cu multă căldură, apoi 
noul venit îşi trase un scaun şi nu mică fu uimirea 
celor doi când îl auziră şoptind: 

— Şi cu luminăţia-ta am o vorbă, dar nu aici, 


fiindcă cel de la masa de alături nu ne priveşte cu ochi 
buni. Anume l-am întrebat de „neguţătorie”. 

Lui Grazziani îi veni inima la loc pricepând că 
acesta era omul de taină, numai că fusese prevăzător. 
Se prefăcură a se veseli, cum se cuvine la o asemenea 
întâlnire  neaşteptată dintre vechi prieteni, apoi 
plecară câteştrei, cerând să li se aducă mâncare şi 
băutură în odaia lui Marcu. 

În urma lor se ridică şi călătorul acela stingher, 
intrând la rându-i în odaia de peste drum. 

De cum se văzură singuri în încăpere, Duşan se 
înclină în faţa lui Grazziani, vorbindu-i ca unui stăpân: 

— Măria-ta, mai întâi îmi cer iertare de felul în 
care ţi-am vorbit, dar domnul baron Mollart mi-a spus 
că eşti înconjurat de vrăjmaşi din toate părţile. Am 
bănuit că luminăţia-ta erai cel pe care-l căutam, 
întrucât s-a auzit până la Praga că te-ai însoţit cu 
Marcu şi pe el îl cunoşteam de mult. 

— Mai că nici n-am avut trebuinţă de cuvintele 
tainice! râse Grazziani. 

— Taine aş avea eu multe, dar... 

— Nu te sfii de prietenul nostru Marcu, dă-i 
drumul! Adus-ai banii? 

— Da! Am aici înscrisuri pentru cămătarul 
Agopian din Buda, pentru Gotfried Lenger din 
Kronstadt, Josef Sagan din Istanbul şi Pfeifer din 
Bistriţa. Precum vezi, întocmai cum ai poftit măria-ta! 

— Aşa e bine! Dar moşia Altenburg? 

— Şi aceea! îl încredinţă Duşan, scoțând un 
pergament de la brâu şi întinzându-i-l. 

— A mai rămas intrarea mea în Praga... 

— Întocmai cum ai poftit, măria-ta! Majestaţii-sale 
i s-a spus că fiind catolic nu este umilitor pentru 
oraşul împărătesc şi ce se face e spre slava 


creştinătăţii, flamurile Semilunei şi meterhaneaua 
supunându-se de fapt unui creştin. 

— Trebuia să i se fi spus că pentru ridicarea mea 
în ochii sultanului o fac, în acest fel putând sluji mai 
bine pe majestatea-sa! 

— Aşa am să-i spun domnului baron Mollart! se 
înclină Duşan. 

— Atunci e bine. În două zile putem pleca. Nu, 
Marcule? Te simţi în putere? 

— Oricând porunceşti, măria-ta! 

Mai vorbiră despre cele ce aveau de făcut, apoi 
Duşan ieşi împreună cu Grazziani. Rămas singur, 
Marcu se întinse pe pat. Şi chiar era să-l apuce 
somnul, când i se păru că aude un scârţâit prelung la 
clanţa uşii. Se gândi că numai un străin ar deschide 
atât de grijuliu, dar cine să fie? Apucă iute spada şi se 
acoperi cu o cergă, prefăcându-se adormit, deşi nu era 
prea îngrijat, ştiind că pe afară păzeau oştenii lui 
Kerim iar Grazziani trebuia să fi fost în odaia de 
alături, cu Duşan. 

Îi păru bine că nu ceruse vreun ajutor, întrucât în 
odaie pătrunse slujnica aceea îmbrobodită, care aduse 
un ulcior cu vin şi îl aşeză pe masă. Neavând a se 
teme de ea, se ridică tocmai când aceasta dădea să 
plece şi o înşfăcă de mână. Femeia scoase un strigăt 
de spaimă şi repede îşi duse mâna cealaltă la faţă. 

— De ce te acoperi, frumoaso? zise Marcu râzând. 
Chiar nu vrei să-ţi arăţi ochii nimănui? 

Fata izbuti să-şi elibereze braţul şi dădu să plece, 
dar tânărul se-ntinse şi îi apucă broboada. 

— Ei, nu, că-i prea de tot... Contesa Rozsnyai?! 

— Precum vezi! 

— Singură? 

— Ahaa! râse răutăcios Agnes. Deci ţi-i gândul la 


Iulia! N-ai uitat-o! Atunci e bine, Marcule! Ai să mă 
asculţi cu băgare de seamă! 

— Ce cauţi aici? 

— Principele Bethlen a aflat de dragostea Iuliei 
pentru tine şi acum este ostatecă la Bălgrad, până la 
înapoierea mea. Înţelegi că dacă eu nu mă întorc 
teafără ea va muri? 

— Pentru ce?! Ea n-are nicio vină. 

— Prostule! Ca să pricepi tu că trebuie să mă ajuţi 
să scap de aici! 

— Atunci pleacă pe dată şi n-am să spun nimic, 
nimănui! 

— Nu mai înainte de a-l ucide pe Gaşpar... 

— Dar ce-ai cu el? 

— M-a umilit! Trebuie să mă răzbun! 

— Are să-ţi treacă mânia de veţi sta faţă-n faţă, că 
el nu ţine la supărare, zâmbi tânărul cu înţeles. 

Agnes rămase o clipă descumpănită. 

— Poate că ai dreptate! Oricum, nu-i spune nimic 
de mine până nu mă lămuresc eu însumi dacă trebuie 
să mă dau în vileag ori ba. Dacă mă dai de gol, va 
porunci oştenilor să mă prindă şi n-am să mai ajung la 
vreme ca s-o scap pe Iulia... Ţine-ţi gura barem vreo 
două zile, că eu în răstimp voi pleca, ori poate că ne 
împăcăm. Ne-am înţeles? 

Marcu nu răspunse nimic. Rămase pe gânduri 
auzind câtă mârşăvie zăcea în mintea frumoasei 
contese. Fuseseră bune prietene şi o dăduse ostatecă, 
ori minţea ca să-l pună pe el în încurcătură? 

Grazziani îl condusese pe Duşan şi tocmai se 
înapoia când ciudata slujnică îmbrobodită pătrundea 
în odaia lui pe vârful picioarelor şi dosind cu grijă un 
ulcior. Îşi dădea seama că prietenul său nu adormise, 
ca să-l poată cumva ucide în somn, aşa că se trase la 


pândă şi aşteptă până o văzu ieşind. 

„Nu-i lucru curat!” îşi zise şi, văzând că intră în 
odaia de peste drum, se apropie şi el de uşă. Se 
vorbea în venețiană! 

— ... ultima noapte! desluşi o voce de femeie, cei 
se părea cunoscută. 

— Să fie oare această încercare mai norocoasă 
decât cealaltă? Ştim doar că otrava nu-l poate dobori! 
se auzi glasul unui bărbat. 

— Ce-am pus în ulcior este adus anume de la 
Roma şi nu ucide pe dată, dar până în zori sunt ţepeni! 
Anume l-am pus în odaia prietenului său, pentru a 
stinge orice bănuială. Din păcate acela m-a văzut cine 
sunt şi va trebui să plec mâine, de nu chiar în noaptea 
asta. 

Nu mai încăpea nicio îndoială că era vorba de 
Agnes, care încerca iarăşi să-l otrăvească. Ceilalţi, 
probabil slujitorii ei, erau de bunăseamă venețieni. 

— Şi dacă nu izbutim? întrebă o altă voce de 
bărbat. 

— Eu vă aştept până poimâine în... 

Dar nu mai auzi ce spune din cauza paşilor zglobii 
ai celeilalte slujnice, care urca scara. Se prefăcu a-i 
ieşi în întâmpinare şi prin semne o chemă să-l urmeze. 
Ştiindu-l un „mare domn” păzit de turci, fata se 
supuse şi intrară împreună la Marcu. 

— A fost contesa pe la tine, nu-i aşa? 

— Ai şi aflat, măria-ta? 

— Ba mai mult, ţi-a lăsat şi acest dar, pe care nu l- 
ai cerut, şi cine ştie ce-ţi va mai fi îndrugat în legătură 
cu mine... 

— Aşa-i! Mi-a spus că Iulia ar fi ostatecă şi că 
răspunde cu capul dacă i se întâmplă ceva contesei, 
încât să nu spun nimic măriei-tale că vrea să te ucidă. 


— A spus-o aşa, pe şleau? 

— Pe urmă s-a căit ori a vrut s-o dreagă zicând că 
s-ar putea şi împăca, însă n-o mai cred! 

— Ai minte, prietene, dacă te-ai lecuit! Cât e de 
ticăloasă, aş crede-o în stare să-şi pună prietena 
chezaş. Dar mă întreb ce fel de om e Bethlen dacă 
îngăduie aşa ceva? 

— Te urăşte. 

— Ştiu. Dar ce are cu tine? 

— Eu nu i-am făcut nimic... 

— Totuşi vrea să te otrăvească şi pe tine, fiindcă 
aici a lăsat ulciorul, ştiind că vei bea şi tu! 

Marcu aruncă privirea asupra vasului de pe masă 
şi abia atunci îşi dădu seama că cealaltă slujnică 
aştepta cuminte să i se poruncească ce avea de făcut. 
Pricepu că pentru aceea vorbiseră turceşte, ca fata să 
nu înţeleagă. Grazziani o apucă de mână şi o aşeză pe 
un scaun, cerându-i lui Marcu să o lămurească ce vor 
de la ea. 

— Spune-i că o voi plăti cu un pumn de galbeni 
dacă duce ulciorul la vecinii noştri cu pricina, zicându- 
le că l-a trimis doamna contesă. 

— Prea mult, măria-ta! Ar bănui că e vorba de 
omucidere şi nu s-ar mai învoi. Câţiva bănuţi de 
argint... 

— Vreau să mă pomenească, dacă-mi va face 
această slujbă! Patru galbeni îs îndeajuns ca să nu 
bănuiască? 

— Socot că da! 

Marcu o lămuri pe fată, care se învoi bucuroasă, 
băgând aurul cu grijă în sân. 

— Orice s-ar întâmpla, la noapte ori mâine 
dimineaţă, tu n-ai ştiinţă! N-ai decât să le spui cum te- 
am învăţat şi să pleci. Ții minte? 


Fata apucă voioasă ulciorul şi ieşi. 

— N-avem decât să veghem cu arma-n mână, 
fiindcă nu ştim câţi venețieni vor fi acolo şi câţi vor 
gusta din licoarea contesei. Vom rămâne aici 
împreună! hotări Grazziani. 

Abia către ziuă, doborâţi de somn, se trântiră 
îmbrăcaţi cum erau spre a mai fura câteva clipe de 
odihnă. Şi dormiră chiar vreun ceas, dacă nu două, 
când puternice bătăi în uşă îi treziră buimaci. 

— Ce s-a întâmplat? sări Marcu apucând spada. 
Cine-i? şi trase binişor zăvorul. 

— Eu sunt, luminăţia-ta, hangiul! Credeam că aţi 
păţit ceva, că la odaia măriei-sale nu se simte niciun 
fel de viaţă. Să spargem uşa, cum vor oştenii ăştia? 

— Nu-i nevoie, că adormise aici la mine şi-i teafăr. 
Dar ce vă apucă să sculaţi lumea cu noaptea în cap? 

leşiră amândoi din odaie şi se văzu uşurarea în 
ochii turcilor ce fuseseră de pază. 

— la, nişte drumeţi italieni au chefuit toată 
noaptea cu otravă şi... 

— Te pomeneşti că s-or fi îmbătat? râse Marcu şi 
tălmăci degrabă cele auzite. 

— Sunt ţepeni ca butucii! răspunse hangiul. 

— Fiecare cu gustul lui! se arătă nepăsător cel pe 
care-l păzeau oştenii turci. Is mulţi? 

— Doi! 

Curând se ivi şi Kerim-efendi, însoţit de câţiva 
spahii, căci auzise despre cele întâmplate şi se 
îngrijora să nu fie vorba din nou de cel pe care-l 
proteguia. 

— S-a prins făptaşul? întrebă el. Cine-i? 

— O slujnică, înălţimea-ta, fiindcă altcineva nu ar 
fi fugit de frică, răspunse stăpânul hanului. 

— Cum vine asta? se nedumeri Marcu. 


— Păi, nici nu ştiu cine era, că se pripăşise de-o 
vreme, cam odată cu venețienii, şi s-a rugat de slujbă 
la mine, numai pe casă şi masă. Se vede că îi urmărea 
de mult, până le-a venit de hac. Călătorii fuseseră mai 
mulţi, dar nu mai rămăseseră decât cei doi, că între 
timp ceilalţi s-au făcut nevăzuţi. 

— Dar cine a dat peste morţi? vru să ştie trimisul 
padişahului. 

— Ia, fata asta! arătă hangiul spre slujnicuţa care 
dusese ulciorul. 

— Cum te chemă, fetiţo? Eşti o fată vrednică! 

— Iulişka! răspunde aceasta, fără să clipească. 

— Ai auzit, Marcule, zâmbi Grazziani cu înţeles. 
Pentru fapta ei, de a da în vileag pe ucigaşa care a 
fugit, se cuvine să capete o răsplată frumoasă de la 
mine. Ține! şi scoase o pungă bine burduşită. 

— Pupă mâna măriei-sale, proasto! o îndemnă 
hangiul, căruia îi sticliră ochii văzând atâta bănet. 

lulişka se aplecă şi sărută mâna care-i dăduse o 
asemenea avere neaşteptată, în timp ce binefăcătorul 
şoptea omului său de credinţă: 

— Dacă pleacă fără zăbavă din slujba hanului şi se 
duce în satul ei, o ajut să se mărite. Vrea? 

Apoi toată zarva se potoli, leşurile fură ridicate şi 
a doua zi, după plecarea slujnicuţei fericite, întreg 
alaiul mubaşirului apucă malul drumului, către 
Esztergom. 

— Ai văzut, prietene, că Iulia a fost scăpată? 
întrebă Grazziani călărind alături. 

— Care dintre ele, măria-ta? întrebă gânditor 
Marcu. 

— Amândouă! 


SARSAILĂ 


Atunci când trâmba tătărească izbise la Ot 
Menedec, dumnealui cuviosul Rafailă se afla prin 
preajmă,  câştigându-şi pâinea fie  cerşind fie 
îndeplinind câte o slujbă oarecare, ba nedându-se 
înapoi nici de la mici furtişaguri. Ocolea cu grijă satele 
unde putea fi cunoscut, fiindcă pe vremuri fusese şi el 
în cinul monahicesc, şi chiar acolo la sfântul lăcaş. Ar 
fi dus-o bine hălăduind şi în aceste vremuri tot ca faţă 
bisericească, de-ar mai fi rămas Răzbici, dar de când 
cu afurisitul de stareţ Pamfilie, nu i-a mai mers. 
Bătrânul îl mirosise cam ce-i poate pielea şi nu o dată 
l-a dojenit cu faimosul toiag şi cu mai puţine canoane, 
dar degeaba, că din coadă de câine nu faci sită de 
mătase, spune o veche zicală. 

„Măi Rafailă, ţie ar fi trebuit să ţi se spună 
Sarsailă, că tare s-ar mai potrivi!” îi zisese odată 
Pamfilie, de faţă cu toată lumea, pe când se aflau în 
trapeză, şi de atunci aşa-i rămase porecla. Ba unii îi 
ziceau „cuviosul Sarsailă”, ceea ce nu se cuvenea 
pentru un locuitor al monastirii. 

Călugărul a înghiţit la început ruşinea poreclei, 
dar mai apoi începu a se fuduli cu ea, făcându-l temut 
printre credincioşi, dar mai cu trecere la „oiţele 
domnului”. Apoi se mai încurca şi la câte un pahar, 
vădindu-se cât de colo că nu era făcut pentru post şi 
rugăciune. Însă şi păcatul beţiei ori al preacurviei ar 
mai fi fost trecute cu vederea, de nu l-ar fi pus 
necuratul să se apuce de furat şi de înşelăciuni. Dar el 
spunea acuma că însuşi stareţul era adevăratul 
vinovat, silindu-l să facă asemenea fapte... Şi totuşi, ce 
se întâmplase? 

Rafailă umpluse nişte ulcioare cu apă-chioară de 
fântână, după care, ceruindu-le la gură, le-a vândut 


prostimii drept rămase de la nunta din Chana Galileii, 
pe care Mântuitorul nu mai apucase să le prefacă în 
vin. El, cuviosul, făcuse rost de apa cea sfântă cu mare 
cheltuială, de la nişte ieromonahi ai Sfântului Munte, 
întrucât era făcătoare de minuni, în tot felul de boli, la 
oameni ori vite. Apoi necazul i s-a tras de la un ţăran 
hapsân, care după ce i-a murit copilul, măcar că 
numai de nu-l scăldase în „apă sfinţită”, venise la 
monastire să-i ceară socoteală. Starețul tare s-a mai 
mâniat şi după ce l-a mustrat zdravăn, pe spinare, i-a 
spus: 

„Măi, Sarsailă! Toate matrapazlâcurile tale sunt 
minciuni papistăşeşti şi nu-mi închipui cum de ti-au 
trăsnit prin scăfârlie, dar de nu te căieşti şi nu dai 
banii înapoi celor pe care i-ai amăgit îţi scot eu 
gărgăunii din căpăţână, şi martor mie Dumnezeu că ti- 
o crăp! lacă, duminică, după slujbă, da-voi de ştire 
celor prostiţi de tine să vină să-şi capete banii 
îndărăt!” 

„Peste poate!” încercase Rafailă. 

"Ai să vezi tu că e cu putinţă, ba te vei mărturisi la 
toţi cei de faţă că ispitit de Satana te-ai lăsat cuprins 
de duhul lăcomiei şi al înşelăciunii!” 

O ură de neînfrânt l-a cuprins împotriva stareţului 
şi s-a gândit că nimic mai bun nu are a face decât să 
fugă de la monastire. Dar cum era să plece cu mâna 
goală? Dibăcise întâmplător tainiţa unde erau dosite 
odoarele sfântului lăcaş şi luă de acolo câteva cruci şi 
sfeşnice de argint, dar apucă şi potirul de aur, dăruit 
cândva de către însuşi ctitorul Ventilă-vodă. Tocmai 
acel afurisit potir l-a dat de gol şi cruntă bătaie a mai 
mâncat de la stareţ, măcar că se jură pe toţi sfinţii că 
săvârşise furtul spre a face rost de bani, ca să-i 
înapoieze ţăranilor. N-a mai fost crezut şi, trântindu-i 


un picior în dos, Pamfilie l-a azvârlit pe vecie din 
monastire. 

Pentru aceste întâmplări care l-au adus pe 
drumuri, la mila ţăranilor, Rafailă se înverşunase 
cumplit împotriva egumenului şi a celorlalţi călugări. 
De aceea, auzind că tătarii loviseră pe valea 
Slănicului, îşi zise că Ot Menedec nu s-ar fi putut să 
scape pârjolului şi că vor încerca să fugă pe la hruba 
cea tainică. Năimise un ţigan scrântit din pricina 
bătăilor ce le căpătase la ocnă, făgăduindu-i câte un 
zlot leşesc pentru fiecare călugăr prins în juvăţ, după 
ce îl amăgise că din pricina lor ajunsese la sare. Fără 
să mai stea la gânduri, fostul ocnaş se învoi şi îl urmă 
pretutindeni ca un câine credincios. 

Într-adevăr, după ce tătarii pârjoliră satele şi 
răzbiră la Ot Menedec, cel care-i prindea pe fugari la 
gura puţului era ţiganul lui Rafailă, pe numele cel mic, 
Ţiul. Sarsailă se trăsese mai la o parte, ca să nu-l 
încurce, şi cu bucurie căta la chipul fiecărui călugăr 
pe care i-l prăvălea la picioare, ocnaşul. Cu nerăbdare 
îl aştepta pe Pamfilie, ştiind că avea să fie cel mai de 
pe urmă, dar mai fură prinşi în răstimp şi vreo doi 
ţărani. Pe Ilinca, rănită, n-a mai fost de trebuinţă s-o 
lege, întrucât se arăta fără simţire. Zărind-o 
rostogolită şi cu fustele săltate, Sarsailă se aruncă 
peste ea şi o batjocori pe loc, cu toate blestemele celor 
care îşi dădeau seama ce se întâmplă şi nu puteau, să- 
l împiedice. Biata fată nici măcar nu deschisese ochii, 
părând mai degrabă moartă. Rânjind mulţumit, 
Sarsailă îl îmbie şi pe Ţiul să facă la fel, dar acesta se 
împotrivi. 

Văzând că nu mai ieşea nimeni din hrubă, cel mai 
de pe urmă fiind Parfenie, pe care juvăţul îl gâtuise şi 
nu-i mai dădu putinţă să râdă de el, Sarsailă îşi ciuli 


urechile. 

— Parcă nu se mai aud tătarii! I-au căsăpit pe toţi 
ce n-au izbutit să fugă şi vor fi plecat. 

— Cu ăştia ce facem? întrebă ţiganul arătându-i pe 
prinşi. 

— Îi lăsăm în plata Domnului, că de n-or da peste 
ei lupii ori tătarii s-a găsi cine să-i sloboadă. Tu hai cu 
mine! 

Se gândea să se apropie pe furiş de monastire şi 
de nu va fi nimeni pe acolo să ia toate odoarele din 
tainiţă, dar se înţelege că ţiganului nu-i suflă o vorbă 
despre cele plănuite. 

În răstimp, pe dibuite, Isaiia şi Mihai apucaseră 
calea întoarsă. Ajungând cu greu la picioarele scării, 
se opriră să mai răsufle. 

— Acolo, sus, ne-ar fi aşteptat moartea, dar dacă 
tătarii au apucat să prade biserica şi chiliile, n-au să 
zăbovească multă vreme şi se vor duce, că aşa li-i 
năravul, zise Isaiia. 

— Oare nu tătarii să fi fost cei de la gura puţului”! 

— Tare mă tem că nu. 

Când socotiră că aşteptaseră destul, cuviosul o 
apucă cel dintâi pe trepte, căci ştia meşteşugul sucirii 
drugului de fier, cu băgare de seamă, spre a nu se da 
în vileag faţă de nepoftiţi. Lui Mihai i se păru o 
veşnicie până zări geana de lumină care-i dădea de 
veste că Isaiia ajunsese la capătul scării. Când îi mai 
auzi şi chemarea, îşi dădu seama că sus nu mai era 
nicio liftă păgână. 

Nenorocul a fost că tocmai atunci când sălta 
lespedea se afla în spatele ei Sarsailă, care se lipi de 
perete spre a nu fi văzut. Se trase până în dreptul 
amvonului şi se piti binişor, încât putea să vadă ce se 
petrece în biserică. Astfel îl recunoscu pe Isaiia, care 


după ce îşi aruncă privirea pe afară se înapoie în altar, 
strigând pe cineva. 

Lui Sarsailă îi bătu inima să-i spargă pieptul 
socotind că cel chemat nu putea fi altul decât Pamfilie 
şi se căi că poruncise lui Țiul să-l aştepte în clopotniţă. 
Dar şi mai vârtos când văzu că nu stareţul era cel 
aşteptat, ci un tânăr vânjos, care mai avea şi spadă în 
mână! Se ghemui la pândă însă nu auzi nimic de la ei, 
fiindcă merseră pe tăcute până ieşiră din biserică şi 
abia atunci răsună vocea feciorului: 

— Rămâi sănătos, taică, şi sărut-dreapta! 

— Mergi cu Domnul, fiule! blagoslovi Isaiia. Să te 
ajute Cel de sus să izbuteşti ce ţi-ai pus în gând! 

„Ahaa! Va să zică boaita nu pleacă!” se bucură în 
gând Sarsailă frecându-şi palmele. Îl văzu pe Isaiia 
intrând în altar şi i se strecură pe urme, în treacăt 
înşfăcând lancea unui prapor, care avea vârful ascuţit 
ca o ţeapă. Dintr-un salt se năpusti asupra lui răcnind 
şi când acesta se întoarse îi străpunse vintrea. 
Strigătul de durere al nefericitului călugăr fu auzit şi 
de iul, dar nu şi de Mihai, care se îndepărtase. 

— Până nu te ia dracul, cuvioase, să-mi spui unde-i 
împieliţatul de stareţ?! şi îl zgudui ca să-i pricinuiască 
şi mai mare durere. 

Vaietele nefericitului călugăr avură darul mai rău 
să-l aţâţe şi nicidecum să se îndure de el. 

— Sarsailă! Blestematule! Mă mâncaşi fript şi aşa 
s-o faci pe lumea cealaltă, ticălosule! izbuti printre 
gemete să-l afurisească Isaiia. 

— Te fac eu să spui totul! şi îl scormoni cu parul 
prin burtă. 

A fost prea mult pentru bietul lIsaiia, care 
nemaiputând îndura şi-a pierdut simţirea. Chiar atunci 
se ivi şi Ţiul, neştiind cine se vâicărea aşa. 


— Venişi la ţanc, bre! rânji Sarsailă. Ia înşfacă tu 
stârvul ăsta şi fă-i vânt în groapa de colo! arătă el spre 
deschizătura hrubei. 

Fără să-i pese dacă mai era în viaţă au ba, ţiganul 
înşfăcă trupul cuviosului, aruncându-l pe dată. Când 
se auzi bufnitura, Sarsailă făcu o cruce evlavioasă 
„Doamne iartă-l”, de parcă nu el ar fi fost ucigaşul, 
după care porunci lui iul să coboare vreo câteva 
trepte. 

— Vezi să nu se fi agăţat de ceva! 

Prostul de ocnaş ascultă şi, cum Sarsailă ştia de 
unde se învârte închizătoarele, trase lespedea la locul 
ei, peste hrubă. 

Ascultă o vreme bătăile înnăbuşite ce veneau de 
sub pământ, apoi dădu cu nepăsare din umeri şi îşi 
căută de altele. 

După ce aruncă o privire din pragul bisericii să 
vadă dacă nu cumva scăpase vreunul, se întoarse 
drept la tainiţă şi o goli de toate odoarele. Işi legă o 
boccea din învelitoarea de pe masa altarului, care 
zăcea aruncată într-un colţ, apoi ieşi cu mare grabă, 
uitându-se în dreapta şi în stânga. 

O apucă în sus, pe malul apei, dar după ce merse 
o bucată de drum îşi dădu seama ce mare primejdie ar 
fi fost să se arate printre oameni cu asemenea 
comoară, şi nici nu vedea cum ar fi putut s-o vândă. 
Zări însă un copac găunos, mâncat de apele 
primăverii, şi se hotărî s-o ascundă acolo. Mulţumit de 
ispravă, îşi făcu o cruce mare şi porni la drum de 
parcă n-ar fi avut nimic pe cuget. Vreo două zile trăi 
cerşind câte o ooajă de pâine de la rarii trecători iviţi 
şi ajunse în cele din urmă, lihnit de foame si ostenit, la 
poarta unui gospodar. 

Acestuia i se făcu milă de călugăr, mai cu seamă 


că avea şi fierbinţeală, şi îl adăposti în casă. Acolo boli 
Sarsailă mai bine de trei săptămâni între viaţă şi 
moarte, iar de n-ar fi fost nevasta ţăranului atât de 
grijulie să-i facă tot felul de fierturi, mai că i s-ar fi 
sfârşit zilele. Apoi, când s-a mai înzdrăvenit, se apucă 
de ajutat stăpânului casei pe la diferite treburi, cu 
multă osârdie. Din pricina asta şi văzându-l slăbit de 
boală, gospodarul îi ceru să rămână pe lângă casă, 
barem până a da colţul ierbii, că de acum bătea iarna 
la uşă. 

Mult s-a mai bucurat prefăcutul Sarsailă, căci de 
adevărat n-avea unde ierna, cu toată comoara pe care 
o furase. Acolo, în preajma munţilor, îi auzi pe oameni 
vorbind că tătarii pârjoliseră Ot Menedec-ul, cum 
jefuiră sfânta zidire şi dădură peste nişte oameni 
legaţi, care strigau după ajutor, cum i-au dezlegat de 
picioare şi i-au târât mai apoi ca robi în fundul 
Bugeacului. Nimeni nu scăpase, aşa că Sarsailă putea 
fi mulţumit, nemaifiind niciun martor al fărădelegilor 
sale. Ce-i drept, umbla zvonul că legarea celor scăpaţi 
de la monastire s-ar fi înfăptuit de către un călugăr 
răspopit, dar cum nimeni nu mai auzise de el, după 
năvala tătarilor, se zicea că va fi fost dus şi el rob ori 
va fi murit şi pizmaşii îl năpăstuiau degeaba. 

Toate acestea l-au făcut pe Sarsailă ca în 
primăvară, când începu a curge streaşina, să-şi ia 
ziua-bună de la gazdă, după ce nu-i pricinuise niciun 
rău, cum îi era năravul. Se zorea ca nu cumva apa 
Slănicului umflându-se de puhoaiele din martie să-i 
ducă cu vâltoarea şi comoara lui. Gospodarul îi umplu 
o traistă cu merinde, ba îi mai dădu şi nişte bani de 
drum, după care Sarsailă îşi luă smerit rămas bun, cu 
părere de rău că se desparte de asemenea oameni 
cumsecade. „Să te rogi pentru noi, taică!” îi strigase 


femeia, dându-i şi o boccea cu mere şi poame uscate. 

Pe ocolite, spre a nu-i lua careva urma, călugărul 
ajunse la copacul însemnat şi îşi află comoara 
neatinsă, aşa cum o pitise el din toamnă. Răsturnă 
desaga de bucatele grijuliei lui gazde şi o umplu cu 
odoarele mănăstirii, apoi săltând-o pe umăr se 
întoarse către asfinţit cu gândul să ajungă la 
Târgovişte, unde ca cetate de scaun se aflau destui 
zarafi dornici să-i cumpere marfa. Mai pe urmă, avea 
să vadă ce va face! 

Nu prea ţinea drumul mare, ci căuta să taie mai 
de-a dreptul către apa Teleajenului, ajungând astfel la 
„Hanul roşu”, cu gând să se odihnească şi el ca 
târgoveţii, căci acum îl ţinea punga. În desagă se aflau 
şi mulţi bani de aur, argint ori aramă, care păreau a fi 
mai vechi, dar tot s-ar fi putut cumpăra pe ei ce-ai fi 
poftit. 

Se aşeză mai întâi la masă, cerând o halcă de miel 
fript care-i plăcea nespus de mult şi o cană cu vin roşu 
de Buzău. 

Pe când se ospăta fără grijă, se pomeni de-o parte 
şi de alta cu doi călugări asemenea lui, dar parcă mai 
răpănoşi. 

— Blagosloveşte, taică-părinte, rânjiră ei către 
Sarsailă, aşezându-se fără a-i cere încuviinţare. 

— Domnul! răspunse acesta, molfăind o bucată de 
carne. 

— Pribeag, frate, pribeag? întrebă unul. 

— Ba nicidecum! se oţări Sarsailă. Mă întorc 
acasă la „Dealu”. 

— Barem strâns-ai ceva pomană? trase cu ochiul 
celălalt înspre desaga pe care n-o lăsase de lângă el. 

Văzându-i privirile lacome Sarsailă simţi o arsură 
în inimă şi, lăsând mâncarea, îşi trase odoarele 


aproape, de parcă s-ar fi temut să nu i le ia. 

— Pe noi nu ne îmbii să îmbucăm ceva, că suntem 
lihniţi? se băgă în vorbă al doilea. Sfânta Scriptură 
zice că trebuie să dai şi celui ce n-are, mai cu seamă 
în cinul nostru monahicesc. 

— Dar din dar se face rai! psalmodie cel ce părea 
mai curând tâlhar, după înfăţişarea lui. 

— Aşa o fi, fraţilor, dar eu n-am ce vă da, că sunt 
sărac aşijderea vouă. 

Se ridică şi vru să plece, dar cei doi îl înşfăcară de 
mâini. 

— Chiar aşa de zorit eşti să te întorci la chilia 
sfinţiei- tale? făcu „tâlharul” batjocoritor. 

— Nici măcar nu ne arăţi ce pomană ai căpătat de 
pe la credincioşi, chiar dacă nu ne miluieşti şi pe noi? 
zise domol celălalt. 

Sarsailă se socoti pierdut, întrucât călugării îl 
ţineau zdravăn, iar unul scoase un cuţitoi de căsăpie 
şi-l puse pe masă. 

— Mai stai, fratele nostru întru Hristos, şi nu ne 
lăsa în păcatul neştiinţei, că din asta se trage ispita. 
Hai, arată! stărui cel ce scosese cuțitul. 


CALE TRUDNICĂ PRIN ARDEAL 


Mai bine de două săptămâni încheiate i-au fost de 
trebuinţă lui Mihai spre a străbate munţii, până s-a 
văzut în chilia sfinţiei-sale Onofrei, popa de la biserica 
sfântului Nicolae din Şcheii Braşovului. li povesti de- 
amănuntul toate cele petrecute la Ot Menedec şi tare 
s-a mai întristat cinstitul preot auzind de groaznicul 
sfârşit al egumenului, cu care erau prieteni din 
tinerețe. 


— Domnul să-l hodinească pe sărmanul Pamfilie, 
făcu el cu ochi înlăcrimaţi, după care împreunându-şi 
mâinile murmură o rugăciune. Mare păcat şi pagubă 
şi de sfânta monastire, dar aceea are să se facă iară, 
numai bieţii monahi n-au să mai învie, decât la 
dreapta judecată de apoi. 

— Acum, că m-am văzut la mila sfinţiei-tale, taică 
părinte, aş pofti să mă îndrumi să ajung la Sătmar, 
că... 

— Tocmai acolo? 

— Vreau să intru în slujba domniei! 

— Au domnia nu mai e la laşi ori la Bucureşti? Ce 
să caute la marginea ţării?! se miră popa. 

— Eu gândesc să mă bag în oastea măriei-sale 
Radu-vodă Şerban, care-i pribeag pe acolo şi strânge 
oşteni cutezători să se întoarcă în ţară şi să-i alunge 
pe păgâni. Domnitorul ce-l avem nu are în cuget să se 
împotrivească turcilor. _ 

— Dacă aşa ţi-i voia eu nu am nimic a spune. Insă, 
deşi tot prin ţară românească vei trece, drumul îi lung 
şi cu primejdii, că stăpânirea-i străină. 

— Păi la noi nu-i asemenea?! zâmbi acru Mihai. 

— Drept îi, fiule, şi de mă gândesc bine, ai judecat 
cu înţelepciune, aşa că te voi ajuta. Mai întâi am a-ți 
da un tovarăş de drum, om vrednic şi cu voie-bună, 
cum îi de trebuinţă la cale lungă. 

— Merge şi el la Sătmar? 

— Ba numai până la Ciunga, în inima ţării, cam 
jumătate. Are să te însoţească destulă vreme, la bine 
şi la rău. Pe mai departe ai să te descurci cum ţi-o fi 
norocul, îl cheamă Florea Nicoară şi mergând cu el nu 
mai eşti străin de loc. In afară de aceasta, frate-său, 
Amosie, îi căpitan în oastea lui Radu-vodă Şerban şi ți- 
a prinde bine. 


— De ce nu spuseşi aşa de la început, taică- 
părinte? 

— Hm! Ai lui de-acasă îl ţineau drept mort pe 
oştean şi feciorul ăsta venise aici să-i caute ciolanele 
la locul unde ar fi căzut, vrând să-i pună o cruce la 
căpătâi. Dar cum să-i afli oasele între atâta amar de 
oameni oare pieriră atunci la Moara de hârtie? 

— Şi nu l-a găsit? 

— Nu! A dat însă peste un fost ortac de-al lui şi 
acesta i-a spus că numai cu şase luni în urmă Amosie 
se afla la Sătmar, căpitan la Radu-vodă. 

— Mă bucur pentru el şi ai lui. 

— Să vezi că are să-ţi placă! 

Il mai lămuri apoi preotul că Radu-vodă Şerban şi 
cu prietenul său, Hommonay, nu erau pe placul lui 
Bethlen şi că Mihai ar face bine de şi-ar ţine gura şi să 
nu-şi destăinuie la tot pasul ţinta pribegiei. Nici Florea 
nu avea să spună că fratele său mai mare se afla în 
oastea ce nu era pe placul principelui, şi astfel aveau 
să tacă amândoi. 

Popa trimise după ciungan şi acesta veni tot într-o 
fugă, neştiind de ce fusese chemat. Era un fecior cam 
mic de stat, cu obraji bucălaţi ca de copil şi numai 
zâmbet. Se părea că omul nu ştia să fie decât voios, 
oricât de mare necaz ar fi avut. 

— Ziua bună! zise el şi se plecă să sărute mâna 
preotului. 

— Şezi, fătul meu! îl îmbie acesta. Iată, feciorul 
aceste de faţă, Mihai ot Zamfireşti, îi din ţara 
muntenească, cum s-ar zice un frate de-ai nostru de 
peste munte, şi tare s-ar mai bucura să vă împrieteniţi 
şi să faceţi calea împreună. 

— Meri la Ciunga? se bucură Florea. 

— Din câte am priceput, pe acolo mi-i drumul 


către Sătmar. 

— No, atunci să ne luăm rămas-bun, că eu tare-s 
dornic să duc vestea cea bună la noi acasă! 

— Mergeţi cu Domnul, fiii mei, şi să aveţi parte de 
noroc, blagoslovi părintele Onofrei, petrecându-i până- 
n pragul casei. 

Cu toate acestea aproape o săptămână au mai 
întârziat pe la poalele Tâmpei, după care apucară 
drumul către cetatea Făgăraşului. Aveau a trece prin 
munţi şi peste ape, mai cu seamă Oltul, de care tare s- 
a mai minunat Florea, aflând că şi peste munte tot 
aşa-i spune. 

— Țara asta una-i! zise el cu încântare. Oriunde 
meri, dai de români! 

— Pentru aceea vrut-a şi marele voievod Mihai, 
fie-i ţărâna uşoară, să ne strângă pe toţi laolaltă. 

Aşa începură a povesti despre vremurile când ei 
erau copii şi cum se mai bucuraseră atunci, cu mic cu 
mare, de înfăptuirea ţării tuturor celor de un neam şi 
o lege, sub viteazul principe. Apoi veni vorba şi despre 
Zamfireşti, satul de obârşie al flăcăului pornit să intre 
ca oştean în slujba domniei. „Eu ce să-ţi spun? O 
aşezare mai de câmpie pe la marginea ţării Buzaelor, 
cu case dosite de vreme viforoasă, dar şi de duşmani, 
că prea ne calcă cine vrea şi cine nu. Oamenii 
muncesc pe moşia boierului, ca şi pe la voi, numai că 
neamul meu se trage din moşneni şi suntem slobozi. 
Taica s-a dus la oaste pe când abia se însurase şi a 
rămas apoi prin mlaştinile Neajlovului, la Călugăreni, 
iar eu crescui singur cu biata maică-mea, care se 
stinse anul trecut, de boală şi inimă rea”. Îi mai 
povesti şi despre năvala tătarilor şi la rândul său 
Florea deplânse vremile cumplite ce apucaseră, măcar 
că pe la ei prin Ciunga necazurile păreau a fi mai mici. 


„Ar fi destulă câmpie în tătă valea Murăşului, până 
hăt-departe, unde se ridică dealurile şi mai înapoia lor 
se văd munţii, numai că la noi îi deal şi pădure şi nu 
prea avem destul pământ, iar domnul conte Teleky de 
la Uioara nu se mai satură şi apucă tot ce desfacem 
noi de la pădure.” „Abia aştept să mă văd în frumosul 
tău sat!” Aşa îşi treceau vremea cei doi flăcăi, 
poposind pe la hanuri ori pe la case de gospodari, 
unde dădeau bucuroşi câte o mină de ajutor la 
strânsul bucatelor, după care porneau mai departe. 
Poate că n-ar fi zăbovit atâta, dar şi caii aveau 
trebuinţă de hodină, iar tinerii lor stăpâni îi cruţau ca 
pe nişte prieteni credincioşi. 

Dacă îi iscodea careva în cale, răspundeau că 
fuseseră cu neguţătorie la Braşău şi nici vorbă să mai 
pomenească de Sătmar ori de Amosie. Totuşi, de cum 
trecuseră de Sibiu se răspândi vestea cum că oştirea 
lui Hommonay ar fu cuprins cetatea Bălgradului, apoi 
că prinţul l-ar fi pus pe fugă, însă nu izbutise a-l 
alunga din Turda. Florea se bucura, neavând de unde 
şti că totul fusese o minciună scornită încă din vară, 
de către frumoasa contesă Rozsnyai. Nimic nu se 
întâmplase, dar gura lumii lăţeşte întotdeauna zvonul. 
Mihai nădăjduia că odată cu Hommonay se va fi aflând 
şi Radu-vodă Şerban, scurtându-i în acest fel calea, 
însă cu cât se apropiau de Sebeş tot mai rar se auzea 
asemenea scorneală. 

— Tăt la mine avem să merem! zise Florea, 
căutând să-i mai alunge îngrijorarea celuilalt. 

— Dar eu nu vreau să mă prindă iarna-n drum. 

— Nu-i bai, că lemne de foc avem, har domnului, şi 
avem şi dealuri să ne dăm cu sania... 

— Până atunci eu zic să poposim peste noapte la 
hanul ce se zăreşte colo, în cale, fiindcă bidiviul meu 


nu cred să mă mai poată duce după atâtea suişuri şi 
coborâşuri. De-am fi luat-o drept prin pădure, ar fi fost 
mai bine, numai că lotrii... 

— Prin părţile săseşti n-ai să întâlneşti lotri. 

— Bine ar fi să fie precum zici, cu toate că nu cred 
să fie ţară fără tâlhari de codru. 

Ajungând la hanul „Colţul de mistreţ”, Florea ceru 
odaia pe care o avusese trecând prin acelaşi loc, dar 
hangiul se prefăcea a nu-l ţine minte. 

— Vândut-ai ceva la Braşău? întrebă namila de 
sas. 

— Vândut! 

— Gutt, sehr gutt, făcu hangiul mulţumit. Ia 
poftiți! îi îmbie frecându-şi palmele. 

Lui Florea i se păru ciudată purtarea neamţului, 
care se schimbase deodată. 

— Crede că ai vândut ceva de preţ la Braşov şi că 
eşti plin de bani, zise Mihai zâmbind. Aşa-s neguţătorii 
pretutindeni, dacă ai parale eşti cineva, de nu... valea! 

Se ospătară, dar nu chiar cu toate câte ar fi poftit 
hangiul să le bage pe gâtlej şi după ce-şi rânduiră 
fugarii se aşternură la hodină binemeritată, că tare 
mai fusese greu drumul până aici. 

În zori se sculară la cel dintâi cântat al cocoşilor, 
cum stă bine călătorilor, dar când să plătească... ia 
banii de unde nu-s! 

— Nu-i bai! făcu hangiul. Rămân caii zălog până 
aveţi să aduceţi banii. De unde să ştiu că sunteţi 
calici? 

— Tacă-ţi gura, jupâne! se răsti Mihai, dând să-şi 
potrivească spada şi abia atunci îşi dădu seama că n-o 
mai avea. 

— Domol, oştene, se încruntă hangiul. Şezi blând 
de nu vrei să-ţi moi oasele! Te găzduiesc, te ospătez şi 


vrei să pleci fără a plăti? Unde te crezi? Vă ştiu eu pe 
voi, haimanalelor, dar cu mine nu vă merge! 

Mihai simţi că-i zvâcneşte sângele în tâmple şi 
fără a se mai gândi că hangiul era cu un cap mai înalt 
decât el, dar şi mai vânjos, se repezi cu pumnii asupra 
lui. Florea rămase o clipă descumpănit, dar mai apoi 
înşfăcă o bâtă ce-i veni la îndemână şi sări în ajutorul 
prietenului său, fără a mai socoti de partea cui era 
dreptatea. Hangiul îl pocni pe Mihai cu pumnul în 
moalele capului, dându-l de-a rostogolul, după care 
smulse băţul din mâna lui Florea şi i-l întoarse pe 
spinare. 

— No, dacă bătaie vreţi, măi feciori, asta să 
căpătaţi! şi începu a le căra la picioare în coaste, până 
cei doi căzură în nesimţire. 

— Dar ce ai cu ei jupâne? auzi el o voce subţire în 
spatele său. 

— Ia, nişte coate-goale, care or mâncat şi beut la 
mine, dar bani de plată, ioc! Eu zis-am că nu-i bai, 
numai să lase caii zălog şi să aducă ce mi se cuvine, 
dar ei or sărit să mă bată. No, las' că datu-le-am lor să 
mă ţâie minte! 

În furia lui, hangiul şi-a descărcat obida fără a mai 
lua seama cu cine vorbeşte, dar când văzu că avea în 
faţă un necunoscut, în veşminte cam sărăcăcioase, se 
răsti şi la el: 

— Dar domnia-ta ce treabă ai? 

— Apăi, dacă nu ţi-e cu supărare, îi cunosc pe 
feciorii ăştia, că-s de la noi din sat şi ţi-oi da eu plata 
în locul lor. 

— Cum să mă supăr, dacă-mi dai dreptul meu? 
lacă, dă zece zloți şi slobod eşti a-i lua cu mârţoagele 
lor cu tot! 

Omul plăti fără tocmeală, după care aburcă în şa 


pe fiecare şi cum cei doi încă nu-şi veniseră în fire fură 
legaţi zdravăn pe sub burta calului. 

Când hanul nu se mai zări în urmă, străinul părăsi 
drumeagul ce intra în lunca Sebeşului şi opri în 
dreptul unui tufiş. Descălecă şi scoase de acolo cele 
două spade ale tinerilor, dar şi pungile lor, după care o 
porni la trap mai departe. Cum ajunse în marginea 
târgului Sebeş, opri încetişor şi mai cătă o dată la cei 
doi, apoi îi pocni pe rând în cap cu mânerul spadei, 
leac fără greş dacă voiai să faci pe cineva să doarmă 
cât mai mult. Cu băgare de seamă îi trase de pe cal, 
dezlegându-i, şi-i aşeză în marginea drumului. Isprava 
făcută, se urcă în şa şi porni prin târg trăgând şi cei 
doi cai după el. 

Cel dintâi deschise ochii Mihai, care privi buimac, 
împrejur şi zărindu-şi tovarăşul alături îi dădu ghiont 
să-l trezească. 

— Scoală, Floreo, c-am dormit prea mult! 

Vru să se ridice dar simţi o durere ascuţită în 
coaste, făcându-l să-şi aducă aminte de cele petrecute. 

— Al dracului sas! icni şi Florea. Ne dovedi pe 
amândoi, blăstămatul! 

— Ba ne-a mai şi jefuit, în ţara în care spuneai că 
nu sunt tâlhari de codru. Se vede că aici locuiesc pe la 
hanuri lotrii cei de soi. 

— Batăr de ne lăsa caii, oftă Florea, că mult n-am 
mai fi avut până acasă, dar aşa... 

— Dar unde-om fi? Pare un oraş şi chiar destul de 
mare. Uite mai la vale o poartă. Hai într-acolo! 

Nimeni nu-i întrebă de unde veneau, dar nici ei nu 
spuseră nimic, de teamă că nu vor fi lăsaţi să intre. De 
altfel, fiind vremea amiezii şi destul de cald, locuitorii 
se cam trăseseră prin casele lor. 

— Măi fecior! strigă Florea către un băieţel ce se 


juca de unul singur. Cum te cheamă? 

— Hanţ! 

— Dar satul vostru? 

— Sebeş, pe limba voastră, şi să ştii că nu-i sat, ci 
oraş, se fuduli copilul. 

— No, rogu-mă de iertare! făcu Florea de parcă-ar 
fi vorbit cu un om în toată firea. Fă bine şi arată-ne 
unde-i primăria, că am ceva a-i spune domnului 
burgmistru. 

— Herr Muller chiar mai înainte se ducea acolo! 
arătă băiatul spre o casă mare şi frumoasă. 

— Văzuşi ce bine vorbea româneşte? se miră 
Mihai, privind în urma lui Hanţ. Ar fi trebuit să-l 
răsplătim. 

— Pe la ei nu se prea obişnuieşte. 

— Ba să fi vrut şi n-am fi putut! 

— Hă, hă, hă! râse Florea, de parcă ar fi fost 
fericit că nu mai aveau leţcaie. Că vorbeşte româneşte 
nu-i mare lucru, fiindcă toţi saşii şi chiar ungurii 
cunosc limba celor mai mulţi. Ardealul doară-i tot ţară 
românească! 

Ajunseră şi la herr Muller, care se cruci auzind de 
fapta hangiului şi puse la îndoială plângerea lor. 

— Herman, de la „Colţul de mistreţ”? De necrezut! 
Poate l-aţi mâniat şi, cum îi aprig la supărare, nu zic 
că nu v-o fi atins vreo două, dar să vă fure, nici vorbă! 

— Poate că nu chiar el, i-o fi pus pe alţii... încercă 
Mihai să-l înduplece, dar burgmeisterul nu-i îngădui. 

— Vom face după dreptate şi o să-l chemăm şi pe 
Herman să vedem ce va zice. Voi rămâneţi în oraş şi o 
să plătiţi hrana şi somnul mai pe urmă. 

Cu ţidula iscălită de primar, cei doi fură găzduiţi la 
un han, urmând a nu părăsi oraşul până nu s-o judeca 
pricina. Au mai trecut însă încă două zile până să se 


înfăţişeze hangiul, mânios nevoie mare şi de învinuire, 
dar şi de faptul că-l trăseseră de la treburile lui. 
Povesti întâmplarea cu străinul care zicea că-i 
cunoaşte, plătind în locul lor, şi spuse cum arăta. 

— Acela va fi fost hoţul şi ţi-a dat chiar din banii 
lor! zise primarul. Trebuie cătat degrabă! 

— Dar cum să-i mai luăm urma, câtă vreme el îi 
călare pe trei cai iar noi pe jos? făcu Florea înciudat. 

— Păi voi nici că puteţi pleca până nu vă socotiți la 
hanul de aici! hotărî Muller. 

— No, alta acum! zise Florea. Poate că din han în 
han, tot rămânând datornici, ajunge-vom la Aiud, unde 
am ceva neamuri şi or da ei pentru noi. 

— N-aveţi trebuinţă a merge tot aşa, răspunse 
primarul. Legea spune că cine-i dator să fie ţinut la 
temniţă, şi noi avem aşa ceva. 

— Mulţam de aşa găzduire! se răţoi Florea. Că 
doar noi avem bani acasă, numai să afle tata şi 
minteni se ţâpă careva cu banii ăia! 

— Asta ai să şi faci! spuse herr Muller. Rămâneţi 
până or veni banii, pe urmă mereţi în treaba voastră. 

— Şi cum să-i dau de ştire lui tata? se nedumeri 
Florea. 

— Trimiţi carte. 

— Domnule burgmistru, se băgă şi Mihai în vorbă. 
Nu s-ar putea să rămân eu zălog şi să se ducă el 
acasă? 

— Numai să fim înţeleşi, dacă noi se întoarce faci 
şi zilele lui de temniţa! 

— Auzi vorbă! sări Florea. Cum să nu mai vin?! 
Dar mai bine să adaste tot la han, că i-oi plăti cât o 
cere, să nu zacă la beci. 

— Nu se poate. Legea-i musai să se facă! 

Nemaiavând încotro, Mihai se lăsă dus la 


închisoarea datornicilor, dar după numai patru zile 
Florea se întoarse cu banii. 

— Am dat la Bălgrad peste un frate de-al mamei 
care vânduse ceva sare şi el mi i-o dat, zise acesta 
îmbrăţişându-şi prietenul. 

— Dar eu cum am să mă plătesc faţă de tine, 
frate? Că am rămas lefter... 

— Nu-i bai, când îi avea mi-i da! Ş-apoi tu n-ai 
făcut temniţă şi pentru mine? 

— Ei, că doar n-ai adus şi cai?! Ai cui îs? 

— I-o tocmit moşu pentru noi, că tare s-o mai 
bucurat aflând că Amosie trăieşte şi s-o înduioşat de 
păţania noastră. 

— Ce bun la suflet eşti, Floreo dragă! 

— Aşa-i tăt neamu nostru! râse cu voioşie flăcăul. 

La Bălgrad ajunseră curând, nefiind departe, dar 
nici nu mai aveau poftă de zăbavă, voiau numai să-l 
caute pe darnicul unchi. Cum acesta plecase nu de 
mult, socotiră să-l ajungă din urmă şi o şi apucară 
spre Teiuş. 

— Stai! porunci deodată Mihai, strunindu-şi calul. 

— Ce-i?! 

— Vezi neguţătorul acela de colo? Nu cumva 
spada de la şold... 

— Ba îi chiar a mea! răspunse pe dată Florea, 
vrând să se repeadă asupra hoţului. 

— Nu! îl ţinu Mihai. Nu avem cum dovedi şi poate 
că o va fi cumpărat de la cineva. Să nu ne mai facem 
pricină cu legea! 

— Ai dreptate, dar de-l scăpăm din ochi nu-l mai 
prindem. 

— Să-l întrebăm cu frumosul. 

— Mai bine să ne ţinem de urma lui, poate dăm şi 
de cai. 


— Şi aşa-i bine! 

Pierdură întreaga zi ţinându-se de el, căci abia pe 
seară intră într-o gospodărie. Se uitară prin 
crăpăturile gardului, dar nu zăriră niciun cal. 

— O fi în grajd! şopti Mihai. 

— Sărim gardul? 

— Nu! Să iscodim prin vecini! 

N-apucară să plece că se pomeniră cu un bărbat 
care, văzând pe cei doi iscodind în curte, îi întrebă: 

— Pă cine cătaţi, ficiori? 

Era chiar stăpânul casei şi Florea îi povesti ce 
pătimiseră şi că ar fi poftit să-l întrebe pe cel ce-i 
purta spada de unde o are, dar nu cuteza, să nu-l 
mânie. 

— Se cam potriveşte, feţii mei, răspunse omul. 
Chiar în acea zi o venit la mine cu trei cai şi s-o rugat 
de găzduire. 

— Şi unde-s? 

— Pe doi îi va fi vândut, că numai unul e în şopru. 

— Nu încape vorbă că ăsta-i hoţul. 

— Iar noi îl făcurăm vinovat pe neamţ! 

— Pentru asta, ne-am luat plata... 

Râseră toţi trei, de parcă ar fi stat la snoave în 
poartă şi nu cu o treabă încurcată. 

— Baciule, nu ni-i ajuta să-l dovedim pe hoţ? 
întrebă Florea. 

— Ba vă ajut, dar cum să fac? 

— Îngăduie-ne să venim la noapte peste el şi să n- 
ai grijă, că n-om face moarte de om, dar o ţârucă tot i- 
om înmuia oasele. 

— Măcar atât cât ne-a făcut-o şi nouă afurisitul de 
sas... 
— Deh, ştiu şi eu... Dar dacă n-o fi el hibaşul? 

— Fii liniştit, că de pomană nu-l batem! răspunse 


ciunganul. 

Vrând-nevrând, trebuiră să mai întârzie pe la o 
cârciumă, numai bine că mai prinseră curaj, iar pe 
când  străjerii cetăţii vesteau miezul nopţii se 
strecurară pe uliţe până la casa gospodarului. 

— S-o culcat mai devreme zicând că-i frânt de 
osteneală, le şopti stăpânul casei arătându-le odaia 
unde dormea străinul şi îndemnându-i să meargă pe 
vârfuri. 

— Să năvălim peste el! propuse Mihai. 

— Ba nu, că de-o fi zăvorât pe dinăuntru sare pe 
fereastră. Merem tiptil, să nu ne simtă, şi când om fi 
lângă el îi proptim cuţitu şi-l întrebăm! hotărî Florea. 

— Bine! încuviinţă Mihai şi-l lăsă pe Florea în faţă. 

Deschiseră încetişor uşa, gospodarul rămânând pe 
dinafară, dar nu plecă, să nu cumva să facă vreo 
prostie cei doi, de nu era vinovat oaspetele său. Chiar 
şi aşa, trebuia prins şi dat în seama legii, nu să-şi facă 
singuri dreptate. 

Tinerii se strecurară de-o parte şi de alta a 
patului, unde pe întuneric se ghicea forma 
adormitului. La un semn, se repeziră deodată! 

— Şăzi blând şi nu mişca! răcni Florea, căutând 
să-i cuprindă beregata. 

Răscoli tot aşternutul, împrăştiindu-l pe podea, 
dar pe hoţ ia-l de unde nu-i... 

— Tune dracu-n el, c-o fugit! Precesta lui de hoţ! 


ORAŞUL DE AUR 


Pe aici trecea calea lui Gaşpar Grazziani spre 
domnia Moldovei, iar a lui Marcu din Borlova spre 
împovărătoarea slujbă a domniei... 


Solul padişahului şi-a făcut intrarea cu mare 
pohfală în cetatea împăratului creştin, Marcu ţinându- 
i-se în preajmă, ca cel dintâi sfetnic, şi numai după 
aceea Kerim-efendi, alaybeyul spahiilor. Incă de la 
Buda,  Grazziani  năimise meşteri muzicanți cu 
meterhaneaua, care mergeau în fruntea alaiului, 
spărgând urechile privitorilor mai curioşi. 

La curte, în palatul de pe colina ce străjuia 
Vâltsva, solul a fost primit cu multă cinste şi numai 
chiar majestatea-sa împăratul era lipsă, dar fără de 
voie, nefiind în oraş. Ceilalţi se înghesuiau care mai de 
care să-l privească pe tânărul creştin, om de mare 
încredere al sultanului, căci, deşi sosiră şi alţi turci 
mai înainte, toţi erau sub ascultarea lui. 

Dregătorii otomani îi făcură temenele ca unui bey 
ce era; dar mai cu osebire aflând că ghiaurul era tare 
îndrăgit de sultan pentru faptele sale. Când îl 
trimisese pe tânărul Pera cu solie în Croaţia, îi 
poruncise să ajungă până în Toscana, la Livorno, şi să 
împrumute bani grei de la bunul său prieten Giovanni 
Amati, spre a răscumpăra un mare număr de robi 
turci, unii dintre ei rude cu sultanul. Şi pe toţi i-a dus 
Pera la Stambul, unde i-a slobozit în numele lui 
Grazziani. În acest fel îşi căpătase mare faimă, dar şi 
bunăvoința Porții pentru stăpânirea Moldovei. 

Marcu, în schimb, deşi înveşmântat asemenea 
curtenilor împăratului, nu se simţea în largul său. 
Spunea pretutindeni că-i bănăţean din Borlova, dar 
nimeni nu auzise pe aici de Banat, ba zicându-se 
despre el, ca şi despre stăpânul său, că ar fi ein 
Krabatt, adică un croat, fiindcă între ei vorbeau 
sârbeşte. „Lasă, prietene, nu te mâhni dintr-atâta, 
căuta să-l mângâie Gaşpar. Avem să facem din tot 
pământul românesc o ţară de care să ştie străinii şi 


mai cu seamă să se teamă a se amesteca în viaţa ei! 
Atunci Banatul tău are să strălucească în frunte!” „Aşa 
va fi, dar când? Că tare greu se mai făptuieşte!” Insă 
orice îndoială se spulbera pe dată, şi Marcu era 
hotărât să-şi urmeze domnul până-n pânzele albe. 

Toamna întârzia pe ulițele Oraşului de Aur, 
făcându-l şi mai strălucitor. Într-una din zile ieşiră 
amândoi din palatul vechilor regi ai Boemiei în vestita 
„uliţă de aur” plină cu tot felul de dughene. 

Sper să nu ne apuce omătul pe aici şi să facem cât 
mai curând calea întoarsă... zise Grazziani îngândurat. 

— Acasă? 

— Vezi-bine, numai că drumul trece prin Stambul, 
iar casa fi-va la laşi! 

— Şi eu oare credeam că ne întoarcem prin 
Ardeal... 

— Ştii bine că prietenul Bethlen m-ar ţine bucuros 
la prinsoare, cât îs eu de trimis al padişahului. Am 
nevoie să fiu la Stambul cât mai curând cu putinţă, dar 
şi pe la Silistra... 

— La Silistra? 

— Acolo se fac domnii ţărilor române, la Iskender- 
paşa! Că aşa ajunse bietul popor de stirpe romană... 

Rămaseră o vreme tăcuţi, privind spre casele ce 
fumegau prin hogeacurile înalte, măcar că încă nu 
venise frigul. 

— Măria-ta! zise deodată Marcu. Aş cere 
îngăduinţa să mă reped acasă, unde n-am apucat a 
ajunge de atâta amar de vreme. Pe urmă, te-oi ajunge 
la Iaşi! 

— Hm! Şi vrei să treci prin Bălgrad, de bună- 
seamă? 

— Aş minţi să zic nu, dar tot spre Banat m-oi 
îndrepta. 


— Prea-bine! veni în cele din urmă încuviințarea. 
Să ştii însă că nu te dezleg de slujba domniei, aşa că 
îţi poruncesc să cauţi şi să-mi aduci bănăţeni de-ai tăi 
care vor să se bată contra turcilor în oastea domniei 
mele, cu plată. 

— Ţi-aş aduce cu miile, măria-ta, că s-ar ridica tot 
Banatul, fără nicio simbrie, auzind că se încumetă 
careva să ne izbăvească de păgânătate. 

— Pentru început nu am trebuinţă de toţi. Ştim că 
strămoşii voştri au fost cei dintâi care s-au împotrivit 
romanilor în acea parte a Daciei şi nu mă-ndoiesc că 
vor sta şi acum în frunte, dar toate cu socoteală şi la 
vremea lor. 

Trecură agale pe lângă măreaţa biserică a 
sfântului Mikolaj, sucindu-şi grumajii către uriaşele 
clopote de bronz care vesteau ceasul rugăciunii şi 
arareori primejdia năvălirii străine, ca prin alte părţi 
ale împărăției. Păşiră mai departe pe podul aruncat 
peste Vâltava, vechi, din vremea bătrânului crai Carol, 
de unde i se trăgea şi numele, dar apa nu li se părea 
de luat în seamă, după ce trecuseră Tisa şi Dunărea. 
Oricum, oraşul era cu adevărat împărătesc, de 
neasemuit cu ulițele murdare ale Stambulului. 

— Ştii ce, Marcule? Am o poftă nebună să 
hoinăresc prin această lume pestriță a oraşului, 
înveşmântat asemenea lor, măcar că nu-i pricep ce 
vorbesc şi ce gândesc. 

— Nu se cade, măria-ta! Ce vor zice curtenii dacă 
află? 

— Tocmai pentru aceea, în taină cât mai 
desăvârşită! Tu mâine pleci şi eu o zi mai apoi, deci 
asta ar fi cea de pe urmă noapte pe care avem s-o mai 
petrecem împreună aici. Nu ne vom încăiera ca la 
Buda, ci ne vom deda dragostei, cu nişte fete de rând! 


Cu toată împotrivirea, Marcu fu silit până la urmă 
să se plece şi să-i facă hatârul, după ce făcură nişte 
socoteli băneşti şi încheiară anume înscrisuri pe care 
oşteanul şi le cusu în căptuşeala contăşului. Mai 
capătă şi o pungă cu nestemate şi ducați venețieni, pe 
care îi dosi asemenea, hotărât fiind să-şi ia haina cu el, 
iar cum tot avea să plece a doua zi în zori nu mai ţinu 
nici odaia la „Cerbul de Aur”. 

— Eu am să fiu găzduit mâine la curte, că vine 
împăratul, şi n-o să ne mai întâlnim decât la laşi. Aşa 
că suntem înţeleşi... vel-spătare Marcu lancovici! 

— Oo... Nu! Nu! E prea mult! bâigui oşteanul, luat 
pe nepregătite. Eu, Marcu din Borlova... 

— Ştiu! Feciorul cnezului Iancu... adică lancovici! 
Obârşia ta nu-i cu nimic mai prejos de a boierilor 
moldoveni, fii fără grijă! De altfel pe hrisovul de 
divănire voi pune cea dintâi pecete, când ne vom 
întâlni. Să nu uiţi, boier lancovici! Şi cu asta gata, hai 
să mergem! 

Grazziani se  înveşmântă ca un negustoraş 
oarecare, iar Marcu îşi îmbrăcă vechile lui straie de 
drum, având grijă de preţiosul său contăş. 

— Făgăduiesc să fie cea de pe urmă dată şi n-ai de 
ce să fii îngrijorat. Nu se va mai întâmpla cu domnul 
Moldovei şi cu vel-spătarul său, dar până atunci 
suntem doi drumeţi prin Oraşul de Aur. Haide! 

Incepură să colinde de la vestita cârciumă din faţa 
primăriei, după ce mai întâi s-au minunat de cei 
doisprezece apostoli ce se perindau prin turla bisericii 
când băteau ceasurile, făcură nişte ocoluri şi spre 
margini, pe uliţe mai sărace şi mai puţin strălucitoare, 
şi se înapoiară în preajma frumosului pod de peste 
Vâltava, unde dădură peste o cârciumă cu fete 
neasemuit de frumoase. 


— Aici vom poposi, Marcule, şi de-o fi să mai 
întârziem unul dintre noi tot ne-om vedea dimineaţă! 

„„„ Această despărţire îi mai rămăsese în minte 
proaspătului vel-spătar când îşi deschise ochii a doua 
zi. Capul îi cântărea vreo câteva ocale şi simţea o 
apăsare pe umărul stâng, cel care-i fusese rănit în 
încăierarea de la Buda. Cu greu îşi aminti că fusese 
tras pe nişte scări şi trântit în pat, pare-se chiar de o 
codană bălaie, şi doar nu băuse peste fire! Morlacul se 
ridicase mai zorit, cu o altă fetişcană, şi de atunci nu 
s-a mai întors... „Vai de mine, trebuia să fiu pe drum” 
sări el ca ars şi cu amândouă mâinile se întinse după 
veşminte. Se opri însă înmărmurit, căci pipăindu-şi 
căptuşeala contăşului dădu peste o tăietură largă şi... 
nici urmă de bani ori înscrisuri. Nici în ascunzătoarea 
nestematelor nu mai era nimic şi nici în brâul de piele, 
dar parcă toate astea n-ar fi fost îndeajuns, nici spada 
nu mai era. Scoase un răcnet de furie şi trăgându-şi 
nădragii se aruncă pe uşă. Numai că pe dată se iviră 
vreo doi haidamaci cu nişte ciomege şi începură a-i 
croi care pe unde apuca. O lovitură în moalele capului 
îl făcu să se prăbuşească zdreanţă la podea... apoi 
totul i se întunecă în faţa ochilor. 

Pentru a doua oară într-un timp atât de scurt, 
Marcu îşi săltă pleoapele pomenindu-se în loc 
necunoscut. Era mai mult dezbrăcat decât îmbrăcat, 
dar nicio fiică a Evei nu se afla în preajmă-i, ci numai 
nişte  bălării uscate, care-l ascundeau vederii 
trecătorilor. Işi dădu seama că se află pe malul unui 
râu, căci susurul apei se auzea nu departe. Era vânăt 
de frig, dar parcă toate mădularele îl trăgeau la somn. 
Zărind în apropiere podul care-i plăcuse atât de mult, 
nu-i fu greu să priceapă că fusese aruncat în apă şi 
numai norocul făcuse să se proptească în margine. Se 


îngrijoră de Grazziani, să nu fi avut parte de o soartă 
mai haină, apoi îi trecu prin minte un gând ciudat: 
„Nu cumva el să fi voit să se scape de mine?!” I se 
păru prea crudă asemenea faptă, căci morlacul se 
dovedise un bun prieten până acum. „De bună-seamă 
că mă caută!” se încurajă singur. „Dar, ştiindu-mă 
plecat poate nici că se va mai gândi la mine!” se 
cutremură el apoi. Încercă să se târască mai la vedere 
strigând după ajutor, dar ceea ce el credea că sunt 
răcnete abia se auzeau ca uşoare gemete de om 
sfârşit. O veşnicie i se păru până când o mână miloasă 
îi mângâie fruntea, zicându-ii ceva pe limba 
localnicilor. Îl acoperi cu o haină petecită, apoi îl târî 
cu destulă greutate până la bojdeuca lui. Era un 
lucrător nevoiaş, cu o puzderie de copii zbârciţi ca şi 
mama lor, vădindu-se că nu mâncau în toate zilele din 
săptămână. 

Dragostea cu care a fost îngrijit, dar mai cu seamă 
vigoarea tinereţii au biruit asupra bolii şi în două-trei 
săptămâni Marcu se puse pe picioare. Nici nu-l răbda 
inima să stea mai mult pe capul unor oameni sărmani 
şi la plecare îşi jură că n-avea să-i uite şi-o să le 
răsplătească bunătatea, scăpându-i de sărăcie. 

Din păcate acum era mai lipsit decât ei şi primul 
lui gând fu să dea de urma lui Grazziani. Sufla un vânt 
rece şi fulgi de zăpadă alergau nebunegşte prin văzduh, 
dar zadarnic încercă să se mai acopere cu zdreanţa de 
pe el. Aşa cum arăta, nu fu îngăduit nici în curtea 
hanului „Cerbul de aur”, necum să mai stea careva de 
vorbă cu el. Ba un rândaş se răsti arătându-i uliţa. 
Deznădâăjduit, se sprijini de un chervan ca să nu-i vie 
ameţeala de foame. Şi de-a dreptul crezu că visează, 
desluşind o voce venită parcă de pe tărâmuri de basm. 

— Bre, Marine, ia vezi să nu fure haimanaua aia 


cevaşilea de pe la căruţă! 

Lacrimi mari îi umeziră ochii, când auzi dulcea 
limbă pe care o deprinsese încă de la sânul mamei. 
Simţi un nod în gât şi abia izbuti să îngăime: 

— Fraţilor!... 


OAMENI ŞI FIARE 


Către sfârşitul iernii acelui an 1617, o perkendi cu 
flamură verde şi semilună se luase la întrecere cu 
sloiurile Dunării. Nici n-ar trebui să te mai întrebi cine 
era stăpânul acestei corăbii, fiindcă în afara vestitului 
căpitan Kalindudak nimeni nu s-ar fi încumetat să 
înfrunte fluviul pe o asemenea vreme. Avea toate 
pânzele întinse, dar vântul care sufla dintr-o parte îi 
îngreuia mersul,  împingând-o într-una către 
miazănoapte, din care pricină oameni înarmaţi cu 
căngi se propteau în gheţurile ce se trăgeau înspre 
malul bulgăresc, spre a-şi putea urma drumul. Mare 
plată trebuie să fi dobândit Kalindudak, cu toată 
cutezanţa lui, şi numai aurul îl va fi putut dezlipi de 
schela Orşovei. Aşa şi era, căci luminăţia-sa Gaşpar- 
beg, mubaşirul slăvitului padişah, îl îmbiase cu multe 
pungi pline de icosari. Beyul era tare zorit să ajungă la 
Silistra, spre a-l mai prinde acolo pe Iskender-paşa. 
Înveşmântat ca ciobanii valahi de la munte, mubaşirul 
padişahului scrută firul apei, îngrijorat de plumburiul 
văzduhului ce prevestea viforniţă. 

— De ce nu ţinem malul stâng, căpitan-efendi, de 
vreme ce pe acolo nu plutesc sloiuri? întrebă el. 
Trebuie să mergem numai în preajma gheţei? 


— De bună-seamă, luminăţia-ta, fiindcă de partea 
valahă apa-i mai puţin adâncă, iar de ne împotmolim 
sar diavolii ăia de ghiauri şi ne căsăpesc până la unul. 

— Chiar aşa de răi să fie?! Pe asemenea vreme vor 
fi stând şi ei pe undeva la căldurică, prin bordeie. 

— Da' de unde, luminăţia-ta! De când se ştiu, nu 
se înspăimântă de ger. Fie că e arşiţă, fie că 
încremeneşte apa, ei tot se încumetă a trece după 
pradă în împărăţia slăvitului nostru padişah. Aprig 
neam de oameni! 

O pală de vânt răbufni în pânze. 

— Se-nteţeşte blestematul viscol. Are să ne cam 
dea de furcă, numai zăpor de nu s-ar face! mormăi 
căpitanul. 

— Dar mai avem mult? 

— Abia trecurăm de cetatea Nigboli şi până la 
Gernovi ar mai fi o bucată de drum. 

— Nădăjduiesc să ajungem la noapte, că de nu, tot 
zorul ce l-am avut va fi în van, oftă mubaşirul. 

— Crede măria-ta că seraskerul s-o încumeta să 
plece pe astfel de vreme? Are să aştepte limpezirea 
cerului, dar până atunci noi îl ajungem. 

Graba cea mare a lui Grazziani era din pricină că 
dobândise nu numai scrisori către Iskender, dar şi mii 
de ducați de aur anume ca acesta să-l sprijine la 
domnia Moldovei. După izbânda de la Drăcşani, din 
vara trecută, sultanul l-a răsplătit făcându-l vizir, aşa 
că paşa tăia şi spânzura în cele trei ţărişoare valahe, 
măcar că dregătorii Porții dădeau alte porunci. 

Atunci, după ce umilise pe văduva lui leremia 
Movilă, a dat-o ca akân unui agă, iar pe fiică-sa, care-i 
era nevastă lui Koreţki, a dăruit-o aşijderea lui Arslan 
Kantemir Mârza, hanul nogailor strămutați în Bugeac. 
In acest fel hanul îi era credincios seraskerului, 


însoţindu-l pretutindeni în luptele lui pe acele 
meleaguri. 

Grazziani aflase că Iskender-paşa strângea oaste 
spre a porni asupra Lehiei, dar nu putea să uite că în 
vreme ce el se străduia la Praga cu dregătorii 
împăratului vizirul de Silistra pusese domn la laşi pe 
Radu-vodă Mihnea, cu toate că marele vizir Halil-paşa 
îi făgăduise lui scaunul. Astfel şi-a dat seama că nu la 
Islâmbol, ci la curtea beyului de Silistra se aşezau 
domniile în ţările române. De nu-l ajungea acuma, 
abia la Babadag ori la Akerman l-ar mai fi putut 
întâlni, cu bani mai mulţi şi zile irosite. Pe urmă tot la 
Poartă s-ar fi înapoiat, dar ca omul de credinţă al lui 
Iskender-paşa. 

— Ce vreme! pufni Kalindudak, trezindu-l din 
visare. Vezi măria-ta norul acela negru, care se 
zvârcoleşte ca un balaur înspre nori? 

— Da. 

— Se pare că o să ne aducă ceva zăpadă, de parcă 
gheţurile nu ne-ar fi îndeajuns. 

Nici nu sfârşise bine vorba, când primii fulgi 
începură a le biciui obrajii. 

— Avut-am gura spurcată! mormăi căpitanul în 
barbă. 

— Şi ce-i de făcut? 

— Cum o fi vrerea lui Alah! înălţă Kalindudak 
braţele spre cer. 

Se întoarse pe dată, lăsându-l pe mubaşir cam 
nedumerit, şi, punându-şi mâinile pâlnie la gură, 
începu a striga către oamenii săi: 

— Ismeeet! Păduche râios! Strângeţi pânzele şi 
legaţi-le zdravăn cu parâmele. De le sfâşie vântul, 
bucățele vă fac şi pe voi, crocodililor! Gedik, Sefih, voi 
n-auzirăţi trântorilor? Mai cu inimă, netrebnicilor, că 


vă mut fălcile din loc! 

Aşa era căpitanul şi toţi marinarii îi ştiau năravul, 
încât nu se înspăimântau de răgetele şi amenințările 
lui. Îi înjura de mama focului, dar nimeni nu-şi 
amintea să fi căpătat barem o palmă de la namila de 
Kalindudak, şi doar nu o dată îl văzuseră în încăierare 
doborând câte doi deodată. Din pricina asta ţineau la 
el ca la tatăl lor şi ar fi fost în stare să sară şi în apa 
îngheţată de le-ar fi poruncit. 

— O mai fi mult până la Cernovi? 

— Prea departe nu-i, dar apa lenevindu-se prin 
partea locului ne încetineşte mersul, mai cu seamă că 
am strâns pânzele. De vâslit, nici vorbă! Abia după 
vreo două ceasuri s-or ivi zidurile de la Yerkok. 

— Dar până atunci se-ntunecă... 

— Asta aşa-i, mai cu grabă vine noaptea când e 
viforniţă, că şi ziua se scurtează. N-ar fi însă nimic, 
numai să nu ne înţepenim, că altcum aprindem fanare 
şi mergem la vale cu sloiurile. 

Nemaiavând ce să întrebe, Grazziani se trase la 
adăpost, fiindcă vântul îi şfichiuia faţa cu ace de 
gheaţă. 

— Capitan-efendi! se auzi un strigăt ascuţit. 

— Ce-i bre? 

— Zăpor la vale! 

— Poate-s numai gheţuri, nătărăule! se arătă 
nepăsător Kalindudak, spre a nu-şi înspăimânta 
oamenii. N-aveţi teamă, copii! adăugă el. Impingem cu 
căngile şi trecem mai departe! 

Cu o bufnitură surdă, brigantina se izbi de ceva 
tare şi oprindu-se pe neaşteptate îi prăvăli pe toţi pe 
punte. 

— Nenorociţilor! turlă căpitanul săltându-se. Unde 
v-au fost ochii, corsari afurisiţi? Am să vă leg la toţi 


pietroiul de gât, drojdie a meyhânelelor! 

— Ce s-a întâmplat căpitan-efendi? se băgă tocmai 
atunci şi beyul. 

Cu greu se ţinu căpitanul să nu-i scape şi lui vreo 
două vorbe, aşa că se prefăcu a nu fi auzit întrebarea 
şi nu-l băgă în seamă. 

— Sefih, puiule! la vezi de nu luăm cumva apă! 
Mergi şi tu Mimar, scumpule! Luaţi şi câlţi cu voi şi n- 
aveţi teamă, copii! Alah e cu noi! 

Grazziani se minună auzindu-l cum trecea de la 
ocări la alintări duioase şi zâmbi în sinea lui: „Să iau 
aminte ca mânia să nu ţină mult, dacă vreau să mă fac 
îndrăgit!” 

— Totu-i în bună rânduială! se auzi vocea lui Sefih. 
Am rămas teferi. 

— Atunci, bravo vouă, dar nu vă trageţi acolo la 
odihnă, copii puturoşi! Veniţi degrabă sus! îşi îmblânzi 
vocea căpitanul. 

Şi abia acum, râzând mulţumit, se întoarse către 
mubaşir: 

— Am cam dat de bucluc, măria-ta... Da parcă ai 
zis ceva? 

— Cred că am şi uitat! făcu acesta voios. Dar aş 
pofti să ştiu cum ne aflăm. 

— Sloiurile s-au încălecat şi ne-au tăiat calea de la 
un mal la altul. Incă avurăm noroc să nu ne spargem 
şi să ne dăm la fund, că pe gerul ăsta nu ştiu cum am 
fi ieşit la mal. Acum trebuie să ne căznim să ajungem 
la ţărmul valah, până n-apucă să se năpustească 
asupra noastră celelalte gheţuri ce ne vin pe urme. De 
ne prind la mijloc şi mai îngheaţă şi apa, ne strivim. 

— Dar valahii? 

— Acuma, dădu el din umeri, facă-se voia lui Alah! 
Ne-om împotrivi şi noi cu armele, la oameni, dar cu 


năvala apelor n-avem ce face! 

Se înnoptase de-a binelea când izbutiră să se 
priponească la malul dinspre miazănoapte. Vântul 
năprasnic şi zăpada le lua vederea, dar se străduiră 
din răsputeri. Incepuseră a se strânge troiene pe după 
trunchiurile copacilor şi, cum ţărmul nu era prea înalt, 
se şi făcuse o punte de zăpadă, primejdioasă de te-ai fi 
încumetat a păşi peste ea. 

— Mare noroc am avut să dăm de apă adâncă, dar 
oricum, chiar şi de ne împotmoleam, tot vântul ar fi 
fost cel care ne-ar fi suflat în larg, spuse căpitanul 
uşurat, după ce văzu parâma răsucită pe după două 
sălcii groase. 

— Cât va trebui să zăbovim? întrebă solul 
padişahului. 

— Până o sta vântul şi s-or slobozi sloiurile! O zi, 
două, o săptămână... că doar iarna-i pe sfârşite. 

— Altceva n-avem ce face? 

— Nici vorbă! De mers pe mal până la Yerkoki nu-i 
chip, că-i primejdie şi despre oameni şi de la fiare, iar 
ca să las corabia aici înseamnă să-mi iau gândul de la 
ea. 

— Atunci plec numai eu! 

— Dar de acolo mai departe?! zâmbi căpitanul. 

— Poate se mai înmoaie viforniţa. 

— In acest caz ne slobozim şi noi la vale şi 
ajungem mai înainte. 

— Cum văd eu, nu-mi rămâne decât să mă 
încălzesc cu o cană de vin fiert. 

— Bucuros te-oi însoţi şi eu, luminăţia-ta. Dar ne- 
om da mai la dos, să nu ne vadă de sus Alah, ori 
Profetul... 

— Pe viforniţa asta, vor fi stând şi ei la adăpost pe 
undeva. 


Cât timp se duse Kalindudak să poruncească 
fiertura încălzitoare, Grazziani fu din nou furat de 
gândurile lui. Era îngrijorat de zăbavă, dar cu iarna nu 
te puteai pune, orice ai fi făcut. li era dor de Marcu, 
pe care nu l-a mai găsit, atunci, după noaptea aceea 
de pomină din Praga, când se trezise în pat cu două 
fetişcane, dar poate că oşteanul va fi apucat calea 
Ardealului, că tare îl mai trăgea aţa la drăguţa lui. Li 
veni în minte şi Agnes şi zâmbi cu îngăduinţă. „Până la 
urmă, tot am s-o iert!” îşi zise. Totuşi, s-ar fi putut ca 
Marcu să fi căzut prins la curtea lui Bethlen şi acesta 
avea gealaţi pricepuţi să scoată toate vorbele de la un 
osândit, iar bănăţeanul său ştia cam multe... „De ce 
oare îmi frământ eu mintea? Poate că s-o afla în 
braţele Iuliei şi nici nu se va fi gândind la trebile 
politicheşti!” Era bucuros însă că-i luase înainte lui 
Bethlen, scăpându-i din toate capcanele, şi acuma se 
găsea la doi paşi de lIckender-paşa, „făcătorul de 
voievozi”... 

Nici vorbă ca vântul să se mai domolească şi în 
curând întreaga brigantină fu acoperită, că abia de se 
mai zărea din stratul gros de zăpadă. „Copiii” lui 
Kalindudak, văzând asemenea răgaz neaşteptat, se 
puseseră pe chiolhan cu erik rakisi, fiert şi îndulcit cu 
miere. Degeraţi, simțeau cum li se încălzesc vinele de 
la afurisita de băutură urgisită de Profet pe degeaba, 
îşi ziceau ei. Dar nu degeaba se împotrivise ca drept- 
credincioşii să dea pe gât asemenea spurcăciuni, 
precum ghiaurii, căci pedeapsă cumplită era pentru 
cel ce-şi pierdea minţile, aşa cum s-a întâmplat şi cu 
Gedik. In loc să stea la căldurică, l-a pus necuratul să 
se sumeţească în viscol, pe punte, şi s-a rostogolit în 
apă şi dus a fost. El, oare se lua la întrecere cu peştii 
când avea creierii neînfierbântaţi de băutură, s-a dus 


ca un bolovan la fund, fără să scoată un strigăt ori 
măcar să ridice un deget deasupra apei. 

— Ajunge, porcilor! răcni căpitanul, auzind 
păţania lui Gedik. Până la urmă, vă apucă pe toţi pofta 
de scăldat şi n-ar fi mare pagubă să mă scap de nişte 
lepădături ca voi, dar îmi va fi urât de nu vă mai văd 
prin preajmă. Zvârliţi toată spurcăciunea de rachiu în 
apă, că de nu, vă jupoi de vii, lepre beţive ce sunteţi! 

Cei care mai aveau câte o fărâmă de înţelegere se 
ridicară, începură a cotrobăi după ulcioarele ascunse 
prin diferite unghere şi, căţărându-se pe punte, 
începură a le goli. Kalindudak ştia însă că afurisiţii 
pregăteau din vreme vase pline cu apă chioară şi când 
primeau porunca o îndeplineau, ca să nu-l înfurie pe 
căpitan, dar altcum nu erau chiar proşti să irosească 
bunătate de rachiu. Alţii, fiind prea beti, le răsturnau 
pe loc, chiar şi peste ei, dar cei mai mulţi nici nu se 
sinchiseau de pofta căpitanului. Ştiau că după un timp 
oarecare nici Kalindudak nu va mai întreba de unde s- 
a ivit iarăşi băutura pe corabie. 

Nenorocirea a fost că pentru noaptea ce venea, 
paza căzuse în sarcina a doi marinari care încă nu se 
treziseră din îlemi-i safi, iar Kalindudak nu şi-a dat 
seama, ori n-a avut pe alţii, mai breji. Dinspre câmpia 
valahă, odată cu răbufnirile vântului se auzeau şi 
urletele lupilor, care colindau în haită pe o asemenea 
viforniţă, dar nimeni nu le luă în seamă. Erau încă 
departe, iar străjerii, trăgându-şi cojoacele peste cap, 
au adormit buştean, de cum s-au văzut singuri. Poate 
că nici nu şi-au mai dat seama când haita s-a năpustit 
asupra lor trăgând bucăţi de cojoc odată cu carnea de 
om. Mai apoi, aţâţaţi de mirosul sângelui, lupii se 
împrăştiară pe corabie, în căutarea altor hălci de 
carne omenească. 


Grazziani simţi duhoarea de lup şi se îngrozi când 
deschise ochii, văzând colții ascuţiţi ai fiarei chiar 
deasupra sa. De spaimă, îşi înfipse mâinile în 
grumazul lupului, care începu să se zbată şi să se 
holbeze, sfredelindu-l cu privirea-i sălbatică. O durere 
ascuţită în umărul drept îi spori parcă puterea, căci un 
altul îl înşfăcase, străduindu-se să-l scoată din cojoc. 


DRUM DE IARNA PRINTRE STRĂINI 


— Ce vrea, mă? întrebă neguţătorul. Parcă vorbi 
româneşte?! 

— Aşa înţelesei şi eu, încuviinţă cel ce răspundea 
la numele de Marin. 

Burduhănosul, care nu era altul decât stăpânul 
chervanelor, se apropie de calic şi îi puse mâna pe 
umăr. 

— Eşti cumva român? De pe unde? 

— Mi-s din Bănat! abia izbuti să mai răspundă 
năpăstuitul, din pricina unui nod de ciudă ce i se 
pusese în gât. 

— Ei, păi eşti de viţă! Dar cum de-ai ajuns în halul 
ăsta şi mai cu seamă cum te-ai rătăcit pe aste 
meleaguri? 

— Am fost jefuit şi bătut de nişte nemernici de la o 
crâşmă. 

— Ei, flăcăule, prin ţările astea se cam petrec 
asemenea fapte şi de nu eşti iute de cuţit poţi s-o 
încurci rău de tot! 

Marcu îi povesti în câteva cuvinte cele pătimite şi 
tare s-au mai minunat neguţătorii cum de-a scăpat cu 
viaţă. 

— Şi zici că eşti neguţător? întrebă Marin. 

— Ba, mi-s în slujba voievodului Moldovei, Gaşpar 


Grazziani. Mi-s vel-spătar... 

— Săracu de tine! Se vede că te bătură de-ţi 
tulburară minţile, că altfel ce să spun?... arăţi ca o 
pătlăgică turcească, aşa vânăt eşti. Ţi-o fi şi frig... 
Mărine, ia vezi, dă-i un codru de pâine, c-o fi flămând, 
bietul. Cât despre stăpânu-său, n-auzii niciodată... 

— Ba, Gaşpar e crai la Irozi, răspunse Marin. Dar 
ce zic eu, parcă matale n-auzişi pe-acasă, cu 
sărbătorile de iarnă, despre cei trei crai de la Răsărit? 

— E diliu! flutură cu mâna neguţătorul. 

Marcu îşi dădu seama că în halul în care se găsea 
nu i-ar fi putut lămuri cine era el şi nici slujba cea 
mare încredinţată de viitorul domn al Moldovei nu 
putea fi luată în seamă, aşa că nu se supără. 

— Oricum ar fi, mi-s un biet român pribegit prin 
ţări străine şi cu dor de casă, de mă sfâşâie la inimă... 

— Te crez, c-aşa o fi, dar vezi că noi dinspre ţară 
venim şi abia la primăvară de ne-om întoarce, zise 
jupânul. De un ajutor la chervane, nu zic că n-aş avea 
trebuinţă, însă... 

— Primesc! sări Marcu. 

— Dar vezi, că noi mergem în ţară nemţească! 

— N-am de ales. 

— Atunci să ne înţelegem de plată, întinse palma 
stăpânul. 

— Casă, masă şi cât te-o lăsa inima, după munca 
ce-oi împlini. 

— Văz că-ţi trebuie niscai veşminte de iarnă, dar 
să ştii că ţi le pun la socoteală! 

— Prea-bine! 

Bătură palma şi astfel „vel-spătarul lui Gaşpar- 
vodă” trecu din slujba domniei în cea a neguţătorului 
Dumitru al lui Dumitru din Craiova, iar în preajma 
Crăciunului se pomeni tocmai în târgui Lipscăi, 


departe de ţară cum nu mai fusese nicicând. 

Sărbătorile făcură ca marfa să se vândă mai iute 
decât speraseră, dar şi jupânul era zorit să se întoarcă 
la al săi cu ce-a târguit în schimb, astfel că în două 
săptămâni şi apucaseră calea spre ţară. Gerurile 
Bobotezei îi prinseră pe la Nurnberg, unde tare se mai 
minunară cu toţii de iscusinţa meşterilor păpuşari. Ai 
fi putut jura că-s vii acei omuleţi ce se mişcau în fel şi 
chip. De acolo nu mai poposiră decât pentru odihna 
nopţii, încât pe la jumătatea lui februarie, chiar de 
lăsata-secului, ieşiră din Kaşovia, spre Sătmar. 

Marcu îşi avea locul în fruntea convoiului, 
înfruntând vremea cea rea într-un cojoc de oaie. In 
urma lui venea jupân Dumitru, apoi chervanele 
mânate de câte doi vizitii şi după ele doi însoțitori cu 
sâneţe, iar în urmă de tot călărea Marin, omul de 
credinţă al stăpânului. Aşa se obişnuiseră încă de la 
plecarea din Praga, de când rămăseseră fără vătaf, 
Marcu înlocuindu-l. După câte pătimise în Oraşul de 
Aur, se întremase destul de curând, iar veşmintele de 
pe el, deşi vechi, erau curate, arătând ca un 
negustoraş nepricopsit. „Straşnic flăcău!” gândi jupân 
Dumitru privind în urma bănăţeanului. De altfel, n-a 
mai pomenit niciodată de domnitorul Moldavei şi de 
slujba lui, ceea ce înseamnă că nu era atins aşa rău, 
chibzuia neguţătorul. „Trebuie să-l fac să rămână cu 
mine şi pe mai departe!” 

Soarele alb al iernii strălucea în înaltul vineţiu al 
cerului, dar zadarnic se străduia să arunce o fărâmă 
de căldură asupra pământului îngheţat. Gerul tăia 
răsuflarea oamenilor şi dobitoacelor. Barem mustăţile 
lui Marcu, altfel ca pana corbului, arătau acum, albite 
de promoroacă, de parcă ar fi fost ale unui moşneag 
gârbovit de ani. Străbătuseră o bună bucată de drum 


fără să fi dat de vreun sălaş omenesc, până intrară în 
plină pustă. Deodată Marcu desluşi în zarea ploioasă 
nişte puncte mişcătoare care îl făcură să se oprească, 
dând semn de popas. 

— Doar nu vei fi vrând să ne tragem la odihnă în 
plină zi?! se nedumeri jupân Dumitru. Ce-ţi veni, 
vericule? 

— De nu mă înşel, ce văd eu colo nu miroase bine! 
arătă Marcu în largul câmpiei. 

— Pare a fi un pâlc de călăreţi! îşi dădu cu părerea 
jupân Dumitru, cu mâna streaşină la ochi. Vor fi 
neguţători, ca şi noi, şi nu ştiu de ce ne-am teme. Hai 
să mergem! 

— Dar ei nu merg în şir, ca lumea, ci se ţin unul 
lângă altul, de-ai zice că ne-ar aţine calea. 

— Atunci ce să facem? 

— Tragem carele roată şi le legăm unul de altul, 
iar noi şi caii rămânem înlăuntru. 

— Cuuum?! făcu ochii mari Dumitru. 

— Aşa cum ai auzit, dacă vrei să-ţi salvezi marfa, 
ori poate chiar pielea... 

Cu strigăte şi înjurături vizitiii îndepliniră porunca 
şi abia când se văzură împresuraţi, ca într-o tabără de 
luptă, pricepură ce vrusese bănăţeanul. 

— Al dracu' om! făcu mulţumit jupân Dumitru, 
deşi era cam îngrijorat de ce avea să se întâmple. 

— Nu mai făcurăm de-astea până acuşi, spuse şi 
Marin. 

— Destul de rău! îi dojeni Marcu. De acum înainte 
numai aşa să faceţi, când o fi trebuinţă! 

„Mintos flăcău!” gândi jupân Dumitru. „Trebuie 
să-i măresc simbria, ca să nu mai plece de la mine. Şi 
nici la încărcat şi descărcat n-am să-l mai pun!” 

Călăreţii necunoscuţi se arătară a fi tâlhari de 


drumul mare, căci începură a trage din sâneţe încă de 
departe, dar nici măcar dobitoacele nu se speriară, 
fiind la adăpostul taberei de care. 

— Fain! mormăi bănăţeanul, la gândul apropiatei 
încăierări. S-au dat pe faţă ce sunt, dar tare-s proşti. 
Ochiţi cu băgare de samă şi nu trageţi până nu s-or 
apropia îndeajuns, iar de larmă să nu vă spăimântaţi. 
Pistoalele n-au cum să le mai încarce. 

Vorbea liniştit, ca unor învăţăcei şi nu în faţa 
duşmanului, iar glasul lui le dădea multă încredere. 

— Luaţi-i la ochi! Fieştecare câte unul! Foc! 
porunci el scurt. 

Patru tâlhari se rostogoliră sub copitele cailor, iar 
ceilalţi se opriră încremeniţi. Impotrivire cu arme de 
foc, şi încă după rânduială ostăşească, nu mai 
pomeniseră până atunci, de când tâlhăreau ei. Se 
strânseră laolaltă pentru sfat, răstimp în care Marcu 
porunci încărcarea sâneţelor. Apoi un călăreț cu o 
năframă în vârful spadei se apropie de împresuraţi. 

— Ce pofteşti? se răsti Marcu la el pe ungureşte. 
Stai în loc şi spune, că te aud! 

— Să ne daţi banii şi vă lăsăm viaţa şi marfa, 
răspunse cam fâstăcit solul. 

— Ba veţi primi un plumb! Şi de nu vă vedeţi de 
drum, am să vă atârn în furci la Sătmar! 

Vorbele lui Marcu fură auzite şi de ceilalţi, care 
începură a sudui în gura mare, apoi se strânseră în 
jurul unuia cu căciulă şi surguci, de bună-seamă 
căpetenia lor. Furios, acesta dădu pinteni calului şi 
ajuns în preajma carelor se săltă în şea, răcnind: 

— Am să vă spârcui, neguţători de piei de cloşcă! 
Budos olahok! 

— Dar de unde ştii tu că suntem olahi? Va să zică 
ne purtaţi sâmbetele mai de multă vreme?! 


— Nu-i treaba ta! şi tâlharul se îndepărtă înjurând. 

— Sunt puşi pe fapte mari! şopti jupân Dumitru, 
de parcă s-ar fi temut să nu fie auzit. Ce spunea ăla? 

— Prostii! dădu din umeri Marcu. lerminarăţi de 
încărcat armele? Că am de gând să-i aţâţ un pic, 
adăugă el amintindu-şi de cum făcuse Gaşpar în 
încăierarea de la Buda. 

Tâlharii stăteau în cumpănă dacă ar fi fost bine să- 
i atace pe aceşti neguţători ciudaţi, pe care-i 
pândiseră încă din Kasovia şi care păreau hotărâți să li 
se împotrivească. Mai că ar fi dat dosul, de nu se 
auzea iarăşi vocea lui Marcu: 

— Ascultă, mă, tu ăla de te ţii mare căpitan dar ai 
nădragii împuţiţi de spaimă, de nu-ţi iei haimanalele 
cu tine şi să-mi fugiţi din cale, corbii au să se desfete 
cu hoiturile voastre, nătărăilor! Căraţi-vă până nu mă- 
nfurii! 

A fost prea mult pentru răbdarea tâlharilor, dar 
mai ales pentru căpetenie, care spumegând de mânie 
porunci un nou atac. Alţi doi se prăbuşiră în zăpadă, 
însă furiosul căpitan sări peste loitrea unui car şi se 
năpusti în mijlocul taberei, băgând groaza în vizitii. 
Din nefericire pentru el, ceilalţi nu l-au urmat şi astfel 
se pomeni singur faţă-n faţă cu bănăţeanul. 

— Cu ăsta mă socot eu! îi linişti Marcu pe ai săi. 
Grijiţi să nu mai cuteze şi altul, iar dacă o face izbiţi în 
cal! 

Se apropie de tâlhar şi, pe când acesta îşi rotea 
spada în vânt aşteptându-l, deodată împinse cu putere 
cangea în deşertul calului, vărsându-i maţele. Cu un 
nechezat dureros, sărmanul dobitoc se prăvăli 
târându-şi stăpânul, care apoi sări cu iscusinţă într-o 
parte. 

— M-a ucis! Săriţi, fraţilor! se auzi deodată vocea 


lui jupân Dumitru. 

— Vezi tu, Marine, ce-i, că eu trebuie să văd de 
oaspetele ăsta nepoftit! strigă Marcu. 

— Cutează, bitangule! rânji căpetenia tâlharilor. 
Leapădă cangea şi apucă spada, de te ţii viteaz! 

I se înroşiseră ochii în cap şi, cum scotea aburi pe 
nări, părea mai curând un taur, gata de bătaie. Dar 
Marcu trase iute sabia şi din câteva mişcări iscusite îl 
străpunse pe lăudăros, închizându-i gura pe vecie. 
Porunci apoi vizitiilor să arunce leşul în faţa carelor, 
ca să-l vadă ciracii, iar el se îndreptă spre Dumitru. 

— Ce păţişi, jupâne? 

— Mi-a crăpat ţeasta un nemernic, se tângui 
neguţătorul. 

— N-o fi şi osul, că altminteri n-ai mai fi nimic. 
Sângele se spală, numai că al domniei-tale a-ngheţat şi 
musai vai fi să mergi aşa până dăm de apă călduţă. 
Pune-ţi căciula, că ţine mai bine! 

Ascultător ca un copil, Dumitru încercă, dar se 
văită iar: 

— Nu mai încape! 

— la-o pe asta! îi întinse Marin căciula unui 
vizitiu. Ori leagă-te ca turcii! 

Lăsându-l pe jupân mai puţin înspăimântat, Marcu 
se îndreptă spre marginea taberei şi văzându-i pe 
tâlhari cam descumpăniţi le strigă: 

— Hai, plecaţi degrabă, după cum vă povăţuiesc, 
că de nu, aveţi să rămâneţi pe loc alături de căpetenia 
voastră! 

— Mare pagubă ne-ai făcut, jupâne, încercă unul. 
Se cuvine să căpătăm ceva despăgubire... 

— Căpătaţi îndată! la dă-mi sâneaţa! porunci 
Marcu, tot pe ungureşte, deşi îşi dădea seama că ai lui 
n-aveau să-l priceapă. L-au înţeles însă foarte bine 


lotrii, care dădură bir cu fugiţii, fără măcar să-şi ridice 
morţii. 

Dumitru răsuflă uşurat şi, uitându-şi parcă rana de 
la cap, se apropie cu paşi apăsaţi de năzdrăvanul său 
argat, întinzându-i o pungă. 

— Eu socot că nu-i plată îndestulată, dar cum vând 
marfa îţi mai dau, rogu-te să rămâi în slujba mea de 
acum înainte. Niciun fel de corvoadă nu vei mai face şi 
zău că-mi pare rău că nu te crezui de la început că eşti 
viteaz... 

— Lasă, jupâne! Am făcut şi eu ce-am putut, că 
doar nu era să-i las să te prade. Domnia-ta cum te-ai 
milostivit de mine la Praga? Despre plată, ce să 
vorbim? Cât ai să vrei atâta îmi dai, că aşa ne-am 
înţeles, dar de rămas în slujbă, nici pomeneală. Când 
voi socoti am să plec şi mă rog să nu fie cu supărare, 
că nu m-am tocmit ca slugă. Te învoieşti? 

Vru să-i dea şi punga înapoi, dar jupânul se 
împotrivi. 

— Zău, nu mă părăsi! Om te fac, de vii cu mine... 

Greu şi anevoios drum avură a străbate după ce 
părăsiră locul unde puseră pe fugă tâlharii, căci după 
zilele geroase au urmat cele cu moină şi nu arareori 
roţile se înfundau în glod până la butuc. Tras-âmpins, 
pe la jumătatea lui mărţişor caravana pătrunse în 
vestita cetate a Sătmarului şi ca de obicei trase drept 
în ograda hanului „Ţapul roşu”, pe care tot bătrânul 
Ludwig Kass îl ţinea. 

Jupân Dumitru fusese nevoit să-şi taie părul şi îşi 
învăluise capul în nişte feşe de pânză albă, de puteai 
foarte bine să-l asemuieşti cu un mahomedan. Din astă 
pricină, nici hangiul, cu care era prieten de ani de zile, 
nu l-a mai cunoscut, ploconindu-i-se ca unui străin: 

— Guten Tag, mein Herr! Womit kann ich dienen? 


— Mă faci a râde, jupâne Kass, şi nu prea îmi e în 
putinţă. Nu cumva uitaşi româneşte? Ce dracu, doar n- 
ai să mă sileşti să-ţi arăt scăfârlia, că plete nu mai am! 

— Tulai doamne! făcu bătrânul hangiu. Domnia-ta 
eşti, herr Dumităr? Gândeam că un turc este! 

— Vezi-bine că eu sunt şi nici prin cap nu-mi trece 
să-mi lepăd legea mea. Au încercat câţiva tâlhari, pe 
când veneam încoace, dar n-au izbutit decât să mă 
lase fără păr. 

— Creşte, creşte iară! Sănătos să fii tumneata! 

— Păi vezi, asta-i, că nu prea sunt teafăr şi am 
trebuinţă de odihnă. Poftesc o odaie pentru mine şi 
câte una pentru cei doi însoțitori ai mei, că vizitiii or 
dormi la grajduri, ca de obicei. 

— Greu este acuma! răspunse hangiul. Mulţi 
domni ofiţeri aici, la Sătmar. Oaste mult şi odaie puţin. 

— Doar n-ai să mă laşi în drum, jupâne Kass, ce 
naiba?! 

— La domnia-ta este odaie, n-ai grijă! La soţi 
vedem, facem cumva, dar tare greu, se văicări Kass. 

— Am înţeles, jupâne, că se va fi scumpit preţul 
faţă de data cealaltă, dar mă ştii că nu-s un zgârâie- 
brânză. Ne înţelegem noi! şi Dumitru îl bătu 
prieteneşte pe umăr. Ce mai face frau Rozalia? 

— Murit, astă-toamnă! oftă bătrânul. Singur rămas 
şi curând şi eu mor... 

— Mugşcă-ţi limba, jupâne! Ai să mai duci în spate 
hanul încă treizeci de ani bătuţi pe muche! Ţi-o spui 
eu! 

Marcu ascultă cu plăcere vorbăria celor doi şi se 
miră cât de limbut se dovedea jupânul său, faţă de 
vremea când erau pe drum. Işi dădea seama că 
meseria de neguţător cere oarecare pricepere şi 
Dumitru nu ducea lipsă de ea, măcar că românii nu 


prea se băgau la negoţ. Se vedea însă că nu erau 
destule încăperile hanului, întrucât nu căpătară decât 
două odăi, una din ele ocupând-o bănăţeanul 
împreună cu Marin. Nu era prea mare, dar avea două 
paturi şi aşternut curat. 

Rămas singur, Marcu îşi cântări punga primită de 
la Dumitru şi o porni prin bazar, unde târgui o sabie, 
neguţătorul jurând că-i de Toledo. Îşi dădu seama că 
era făurită la Sibiu ori Braşov, dar ştia că la nevoie 
putea înlocui cele mai vestite arme din lume. Apoi găsi 
la un oştean bătrân un dolman destul de arătos, carei 
se potrivea şi ca mărime dar şi ca preţ, la punga lui 
cam subţire. Mulţumit de cele cumpărate se înapoie la 
han, dar când dădu să intre văzu în ogradă o mulţime 
de  gură-cască privind la trei cătane care se 
împotriveau, cu sabia, unor raitări împărăteşti de vreo 
trei ori mai mulţi. Primul lui gând a fost să se repeadă 
în sprijinul celor puţini, dar se opri neştiind dacă nu 
cumva era vorba de o joacă, întrucât cătanele, deşi ar 
fi putut da lovituri aducătoare de moarte, parcă se 
fereau. Nu aşijderea şi raitării, care ţineau cu orice 
chip să-i doboare pe cei trei. Privitorii se arătau şi ei 
descumpăniţi, căci nu era un lucru obişnuit să vezi o 
astfel de luptă chiar în Sătmar şi în plină zi. În cele din 
urmă pricepu că cei trei vor fi răzbiţi, dacă nu chiar 
ucişi. Însă poate că nici acum nu s-ar fi amestecat, de 
n-ar fi auzit o cătană strigând româneşte: 

— Grijă Petre, că-i la tine! 

— Români sunteţi, fraţilor? strigă Marcu de pe 
margine. 

— Ba nu, c-om fi păgâni! rânji unul dintre cei 
încolţiţi. 

— Atunci şi eu mi-s de-al vostru! sări bănăţeanul 
alături de cătane. 


Roti sabia şi înţepă în fund un raităr, dar numai ca 
să-l facă să se întoarcă spre el, să se bată. Incă nu se 
dumerise dacă era vorba de-o joacă ori de luptă 
adevărată, dar când se pomeni cu doi împotrivă îşi 
dădu seama că trebuie să facă faţă, de nu voia să fie 
străpuns. 

— Trage-te în stânga mea! îl îmbie o cătană. Mie 
Amosie îmi zice. 

— Eu mi-s Marcu! 

— No, bine Marcule! Loveşte, dar să nu spargi 
vreunul, că-i bai! Văd că ştii să te baţi, fost-ai cătană? 

— Îhî! 

Amosie se răsuci pe călcâie ca o sfârlează şi strigă 
spre un ortac de-al lui: 

— Feri, Todoruţ, că te păleşte pe la spate! Dar nu-l 
ucide! 

Marcu iarăşi nu mai ştia ce să creadă şi din nou îl 
bătu gândul că era numai o zburdălnicie ostăşească, 
spre a le trece vremea. Cătanele luptau şi râdeau, în 
vreme ce raitării scrâşneau mânioşi. 

— Din ce v-aţi luat? întrebă el, zburând cu sabia 
arma din mâna unui raităr. 

— Faină lovitură! îi răspunse Amosie cu totul 
altceva. Mi-a plăcut! Să mă-nveţi şi pe mine! 

Se lipiseră toţi patru cu spinarea de zidul gardului 
şi nu se lăsau, Amosie părând a fi sufletul tuturor, prin 
grija lui pentru felul cum se luptau ceilalţi. 

— Feriţi, plasa! răcni careva de pe margine. 

Prea târziu. De pe creasta zidului doi oşteni 
aruncară un năvod de prins peşte asupra bătăuşilor, 
prinzându-i laolaltă, nu fără a-şi mai putea căra barem 
câteva ghionturi, dacă nu chiar pumni. 

— No, sfârşit-am feciori! se auzi glasul lui Amosie. 
De-acum om şedea blânzi, că nu mai avem ce face! 


Alţi raitări se năpustiră asupra ghemului omenesc 
ce se zvârcolea la pământ şi cu mare greutate izbutiră 
să-şi slobozească tovarăşii, rămânând doar cei patru, 
ca nişte crapi uriaşi prinşi în plasă. li burduşiră bine 
cu pumnii, după care îi aruncară claie peste grămadă 
într-o căruţă. 

Privitorii începură să huiduie şi să arunce cu 
pietre în raitări, căci ei ţineau partea cătanelelor iar 
Marin, care se afla şi el pe-acolo, întreba în stânga şi-n 
dreapta: 

— Oare unde-i duce?! 

— La temniţă şi mai apoi la butuc! îi răspunse 
careva. 

Auzind asemenea grozăvie dădu fuga la jupân 
Dumitru, gândind că s-ar mai fi putut face ceva pentru 
Marcu, cel puţin. 

Ingrijorarea puse stăpânire şi pe bănăţean, care-l 
întrebă pe Amosie: 

— Păţit-aţi de multe ori aşa-ceva? 

— Prea des nu, dar se mai întâmplă! îi răspunse 
Petre. 

— Bine nu va fi, dar om scăpa noi cu faţă curată! 
adăugă şi Amosie. 

— Totuşi, ce-au să ne facă? stărui Marcu. 

— Câteva picioare în dos, de bună samă, dar mai 
apoi vor cere despăgubire de la măria-sa, iar jupân 
vistiernicul are să facă spume la gură suduindu-ne şi o 
vreme nu vom mai fi slobozi a ieşi în târg. 

— Asta pentru voi, care am priceput că sunteţi 
cătanele prinţului, dar eu mi-s în slujba unui 
neguţător... 

— No, lasă că nu s-or prinde! Or vedea patru 
cătane şi atât! Dar să ştii că suntem oştenii măriei-sale 
Radu-vodă Şerban, şi nu ai prinţului, cum ai zis! Auzit- 


ai de măria-sa? 

— Cum să nu, că doar... 

— Ruhe! Zum Teufel! se răsti la el unul dintre 
ostaşii care îi păzeau. 

— Fă-te că nu-nţelegi şi nu-i băga în samă! zise 
Amosie, fiindcă ceilalţi povesteau între ei de parcă lor 
nu li s-ar fi spus să tacă. 

Ajunşi la temniţă, fură pe dată încuiaţi şi li se 
luară armele, apoi două zile au tot aşteptat, dar, ce-i 
drept, fără bătaie. Când s-a deschis uşa temniţei, în 
prag se afla dumnealui Pavel Vlădescu, vel-vistiernicul 
măriei-sale. 

— Mă şi miram să nu fiţi tot voi, Amosie. Crezi că 
de eşti căpitan şi a prins drag măria-sa de tine am să 
plătesc întruna toate chiolhanurile voastre? 

— Ei au început, cinstite vel-vistiernice, răspunse 
spăşit Amosie. Noi ne vedeam de drum... 

— Behăind ca nişte mieluşei nevinovaţi, nu-i aşa? 

— Întocmai, înălţimea-ta! 

— Şi ei, lupii, au sărit asupra voastră! Haida de, 
Amosie, nu mă îmbătaţi voi pe mine cu apă chioară! 
făcu supărat vistiernicul. Barem aţi găurit pe vreunul? 
mai întrebă el înseninându-se pe dată. 

— Păi cum altfel?! se fuduli Todoruţ. 

— Taci loază! se răsti Amosie. Numai ne-am jucat 
cu ei, oţâră... 

— Mişeilor! îi dojeni boierul cu mai multă blândeţe 
în glas. Aşa mă amăgiţi voi de fiecare dată şi la urmă 
plătesc eu toate ulcelele sparte, ba şi doftori şi leacuri 
pentru oblojire. De-am porni odată spre casă, că nu vă 
mai pot ţine-n frâu, afurisiţilor... Dar pe tine nu te-am 
prea văzut, ori ai venit abia de curând? 

— Eu mi-s... 

— Tare de curând, măria-ta, îi luă vorba din gură 


Amosie. Dar fain mai ştie a se bate, că nici zece raitări 
nu-i stau în faţă. 

— Atunci îi bine, drăguță! dădu mulţumit din cap 
boierul. De oşteni vrednici avem trebuinţă, că azi- 
mâine luăm calea cătră ţară şi va trebui să înfruntăm 
şi pe păgâni şi cine mai ştie pe care alţii. 

li luă apoi pe toţi patru şi-i duse până la tabăra din 
marginea oraşului, unde Amosie îl chemă pe Marcu să 
stea împreună. 

— Uite că loc îi destul, măcar că şi Todoruţ 
doarme tăt aici, dar încăpem tustrii! zise el arătându-i 
cortul. 

— Mulţam, dragă prietene, dar eu n-oi rămâne, că 
mi-s în slujba altui domn. 

— Ziceai că eşti la oarece neguţător... 

Marcu fu nevoit să-i povestească amănunţit cele 
pătimite şi cum avea în gând să se vadă cât mai 
curând cu stăpânul său, aşa cum fusese învoiala, că nu 
se făcea să nu-şi ţină cuvântul dat. 

— Gaşpar-vodă?! Nicicând n-am auzit de el, iar la 
Moldova acuma-i domn Radu-vodă Mihnea! 

— Poate să nu fi ajuns, însă curând are să-i ia locul 
stăpânul meu. 

— NO, nu-i bai! De vrei să pleci, măcar că îmi pare 
rău, slobod eşti, dar nu mai înainte de a-mi arăta şi 
mie cum faci de zbori spada din mâna duşmanului. 

— Bucuros, după ce i-oi da de veste jupânului că 
am scăpat. 

— Norocul nostru că jupân vistiernicul a uitat să 
ne poprească în tabără, aşa că poţi merge, ori vrei să 
viu şi eu cu tine? 

— Cum să nu? Pofteşte! 

La hanul „[apul roşu” aflară că neguţătorul 
Dumitru abia ieri pornise mai departe şi că tare se mai 


zbătuse şi cheltuise spre a-l scoate pe vătaful său, dar 
i s-a spus că zurbagiii prinşi atunci fuseseră duşi la 
Kasovia. 

— Uite că iar am ajuns dezbrăcat pe drumuri! se 
cătrâni Marcu. Bine că am căpătat spada, dar cojocul 
şi dolmanul s-or fi pierdut. Mă simt îndatorat pentru 
hainele ce mi-ai dat. 

— Nu-i bai! Asta să fie toată supărarea! îl bătu pe 
umăr Amosie. Hai cu mine la oaste şi poate că se va 
întâlni măria-sa mai curând cu domnul tău, de nu în 
luptă, batăr la o beţie... 

Aşa se înfăţişă Marcu la aga Cândescu, iar acesta 
îl primi bucuros, ba îi mai dădu şi bani să se îmbrace 
ca lumea. Din nou intra în slujba domniei, dar a unui 
domn pribeag! 

Învăţă pe mulţi acea lovitură măiastră, de i se 
dusese vestea până la măria-sa, care poftise într-una 
din zile să-l vadă şi el pe dibaciul oştean. Marcu îi 
împlini voia şi în faţa pribeagului voievod smulse arma 
la zece oşteni pe rând, deşi se năpustiseră cu toţii 
asupra lui. Ce-i drept, porunca era ca îndată ce i se va 
smulge arma învinsul să se tragă într-o parte. 

— Unde ai învăţat, flăcăule, asemenea lovituri 
măiestre? îl întrebă cu admiraţie Radu-vodă. 

— De la înălţimea-sa Gaşpar Grazziani. 

— Îl cunoşti? Mi s-a spus că eşti din Banat, dar 
cum de te-ai întflnit cu el? 

— Mi-s... vreau să zic... am fost în slujba înălțimii- 
sale. 

— l-auzi, se bucură Radu-vodă. Ce zici, Barbule? 
se întoarse el către un sfetnic. Tocmai eram în 
căutarea unui olăcar pentru Grazziani. N-o fi bun 
flăcăul ăsta? 

— Dă, ştiu eu?! răspunse boierul cam îndoit. 


— Cum ai zis că te cheamă? îl întrebă domnul, 
deşi bănăţeanul nici nu-şi pomenise numele. 

— Marcu... 

— Ascultă, Marcule! Mi-e tare drag de măiestria 
ta la arme, dar mai de trebuinţă mi-ar fi un om de 
credinţă să-l trimit la Grazziani şi socot că tu ai fi 
tocmai nimerit. Ce zici? Nu ţi-ar place să-l mai 
întâlneşti? 

— Cum de nu, măria-ta, numai că nu ştiu pe unde 
o umbla acuma. 

— După ştirea mea, plecase din Timişoara către 
Stambul, dar oricum acolo vei da de el. În taină, îţi voi 
spune cele de trebuinţă. 

Marcu nu căpătă nimic scris, ci a fost nevoit să 
ţină minte tot ce poftea măria-sa a-i zice prin viu grai. 

— Să-i spui că m-am înţeles cu prinţul Gheorghe 
Hommonay să lovim deodată: el în Ardeal, iar eu în 
Muntenia. Când m-oi vedea ajuns la Târgovişte, în 
scaunul străbunilor mei, atunci Grazziani să mă 
sprijine cu osârdie şi pe lângă marele vizir dar şi la 
padişah, să-mi trimită steag de domnie. Să-i mai zici 
că şi Mollart, ştie el cine-i, pofteşte acelaşi lucru! Ai să 
tii minte? 

— D-apăi cum? răspunse Marcu, deşi în sinea lui 
se cam mira cum avea să-i ceară lui Grazziani să dea 
altuia scaunul domniei. 

Căpătă apoi bani de cheltuială şi un dar de la 
măria-sa, ca să-şi aducă aminte de milostivul domn, 
după care se înapoie în cortul lui Amosie. Lui îi 
mărturisi printre altele: 

— Nu prea îmi arde de drum la turci, aş trece însă 
şi pe la Bălgrad, unde am eu o fătucă, pe acolo, prin 
apropiere, dar tu musai că ştii pe unde-i Mikeslaca... 

— Micoşlaca, frate, c-aşa-i zicem noi, românii! îl 


îndreptă Amosie. Cum să nu ştiu, că doar eu îs de la 
Ciunga şi numai Cisteiu ne desparte satele noastre. 

— Nu cumva o cunoşti pe lulia Mikeş, stăpâna 
moşiei de acolo? 

— Eu n-am prea avut treabă cu Mikeşii, că la noi 
stăpân îi contele Teleki. Dar rogu-te să le duci nişte 
bani bătrânilor mei şi să le spui că trăiesc. De merem 
la bătaie, după cum îi vorba, îi mai bine să aibă ei 
parte de avutul meu... 

— Bucuros oi duce, iar de le-o mai trebui pot să le 
dau şi eu, că mi-o dat destul măria-sa. 

— Ba, de ţi-s de trebuinţă, ia tu de la mine, se 
împotrivi Amosie, că ai mei nu sunt aşa de lipsiţi, iar 
tata chiar se va bucura când o afla că-s în viaţă. 


NUNTA DIN CODRU 


Cam multă vreme se scursese de când sătenii din 
Pojorâta hălăduiau fugari prin codrii Tigheciului, 
laolaltă cu sălbăticiunile pădurii. Bordeiele săpate 
într-o râpă, ascunsă privirii oamenilor, ba chiar şi 
fiarelor, îi adăpostiseră peste iarnă şi cu toate că se 
împrimăvărase nici vorbă să se poată apuca iar de 
munca ogoarelor. li durea sufletul ştiindu-le în 
paragină şi sufereau chiar şi pentru moşia boierului, 
căci bunul şi milostivul pământ îi hrănea pe toţi de-a 
valma şi nu era drept să fie batjocorit, dându-l uitării. 
Intrând în cel de-al şaptesprezecelea an al veacului, 
nădăjduiseră la vremuri mai bune, însă liniştea şi 
pacea domneau numai în pădure, că în afara ei furia şi 
patimile lumeşti se dezlănţuiseră cu şi mai multă 
putere. Hărţuielile dintre oştenii domniei şi cei ai lui 


„lon-vodă”, care nu erau decât ţăranii asupriţi, 
conteniseră peste iarnă, dar odată cu primăvara au 
reînceput. 

Tot atunci a plecat şi Toderiţă la oaste, văzând că 
boierul Coste Nicoriţă nici vorbă să se mai întoarcă. 
Ar fi vrut să-i înfăţişeze copila, teafără şi senină, 
sperând ca astfel să mai potolească mânia tatălui şi a 
văduvului. Se zvonise că la domnia lui Alexăndrel-vodă 
Movilă boierul lor dobândise rang de vel-armaş, dar 
cică ar fi căzut rob la turci, care l-au pus să tragă la 
catargă în Marea Neagră. Nu prea ştiau ţăranii 
tigheceni de ce i se zice „neagră” şi nici ce-i aceea o 
„mare”, căci nu văzuseră în viaţa lor aşa-ceva, însă, 
după cum suna în urechi, părea să fie tare cumplit şi 
din milă faţă de Profiriţa nimeni nu sufla o vorbă. 

Apoi, dacă după atâta amar de vreme şi schimbare 
de domnie boierul nu se întorsese, Toderiţă socoti că-i 
bătuse ceasul să se ducă şi el laolaltă cu flăcăii în 
„oastea lui lon-vodă”, măcar că inima îl povăţuia să nu 
plece de lângă Profiriţa. 

Astfel satul se golise de parte bărbătească, 
rămânând numai vreo câţiva moşnegi uitaţi de moarte 
şi popa Iacov, aşijderea încărunţit de vreme. Mult mai 
plânseseră atunci după „bădiţa”, şi Măriuca şi 
Profiriţa. Biata orfană se dedase vieţii din pădure, 
simțindu-se ca între ai ei, mai cu seamă că-i mijise şi 
cel dintâi mugurel de dragoste, pentru Toderiţă. Din 
când în când se mai ducea şi la mormântul jupânesei 
llisafta, care zăcea acum sub o movilă de pământ 
acoperită cu floricele de pădure, iar la căpătâi o 
străjuia o cruce de mesteacăn. Prin împrejurimi era 
numai pace şi linişte, doar zumzetul gâzelor şi ciripitul 
păsărelelor ţineau de urât moartei. 

Nu-i mai păsa Profiriţei nici de conacul părintesc, 


rămas în paragină pe mâna slugilor şi care s-ar fi 
prăpădit cu totul de nu se găsea inimosul megieş, 
comisul Melinte cel bătrân. Dintru început acesta 
chitise că jupâneasa şi cu fiică-sa se vor fi dat 
petrecerilor de prin târgul de scaun, de nu se vor fi 
călătorit chiar până prin Lehia. Se mâhnea numai la 
gândul că-l trăseseră femeile şi pe nătângul de Tomiţă 
pe lângă fusta fetii. Nici asta n-ar fi fost pricină de 
supărare, dar îl râcâia faptul cu nu-i trimise veste de 
pe unde hălăduia. Se bucura la gândul încuscririi cu 
Nicoriţeştii, însă nu trebuia să se rupă moşia de 
baştină, de unde avea să-şi ţină traiul. 

Pe la începutul postului mare, când încă nu se 
topise întreg omătul de pe câmpuri, un boiernaş de 
prin părţile Lăpuşnei trecuse pe la el şi-i spuse că 
venea din târgul leşilor, dar că nu auzise ca tânărul 
Melinte să-şi fi arătat faţa pe acolo, toată iarna. Îl 
văzuse de multe ori pe vel-armaşul Nicoriţă, dar fără 
nevastă ori fată după el. Şi se lăuda străinul că nu 
lipsise de la nicio sindrofie din târg, unde oricum s-ar 
fi aflat de astfel de feţe simandicoase. Vestea aceasta 
l-a făcut pe comisul Melinte să învoiască un olăcar în 
cetatea de scaun spre a lua urma feciorului, făcând şi 
carte de rugare pentru un prieten de-a lui, din tinereţe 
să-l caute pe Tomiţă. Cugetase într-un timp să-i ceară 
ajutor însuşi vel-armaşului, dar se temu să nu-l mânie, 
de cumva nu ar fi fost nicio pricină de îngrijorare. 

Până să i se întoarcă omul de la leşi, comisul auzi 
alta mai cumplită, cum că Tomiţă s-ar fi aflat în codrii 
Tigheciului, dar la vreo doi coţi sub pământ. O slugă îi 
adusese înspăimântătoarea veste însă nu-i putea da 
crezare întreagă, întrucât cu ani în urmă acesta 
mâncase o bătaie soră cu moartea de la flăcăii din 
Pojorâta şi acuma îl puteai bănui că ar pofti să se 


răzbune, dând vina pe ei. De la el mai aflase că şi 
jupâneasa Ilisafta împreună cu fiică-sa tot acolo ar fi 
fost îngropate, după ce fuseseră baţjocorite de către 
mişeii băjenari din codru. „Bre, de-ai minţit, îţi tai 
limba şi te strâng de gât cu mâinile mele, ca pe un 
piţigoi!” îl ameninţase comisul, dar sluga se jura pe ce 
avea mai sfânt că numai adevăr grăia. Totuşi a mai 
trimis câteva iscoade prin pădure în aşteptarea 
olăcarului, nădăjduind că va fi minţit ticălosul de 
servitor. Unele zvonuri le mai auzise dumnealui 
comisul şi în vara trecută, cum că lefegii secui ai vel- 
armaşului ar fi fost puşi pe fugă de ţăranii răsculați, 
dar socotise că va fi fost vorba de alte locuri pe unde 
se încleştau oştenii cu zurbagiii smintitului „lon-vodă”, 
mai cu seamă că niciunul dintre oamenii care 
plecaseră împreună cu Tomiţă nu se mai întorsese, că 
tot ar fi scăpat vreunul. Pe atunci le credea minciuni 
sfruntate, acum însă ghimpele îndoielii îi încolţise în 
suflet, dar şi o năprasnică ură şi sete de răzbunare 
împotriva mişelnicilor ţărani, de s-ar fi dovedit 
întemeiat zvonul. 

Cei din codru n-aveau de unde şti ce gânduri 
frământau mintea comisului şi îşi duceau zilele după 
cum se învăţaseră. Toma Melinte fusese îngropat, 
atunci când l-au găsit putrezit, că nu se înduraseră să- 
l lase aşa până la judecata de apoi. li puseseră şi o 
cruce la căpătâi, ca la orice creştin se vede însă 
treaba că viforniţa iernii o va fi doborât-o şi cum nu 
aveau un ţintirim anume cu greu i s-ar mai fi aflat 
mormântul. De multe ori crucea pusă la căpătâiul 
mortului era de lemn viu, care prindea rădăcini, şi 
odată cu trecerea anilor se făcea din ea un copac 
vârtos. Cine mai ştie la căpătâiul cui vor fi străjuind 
falnici stejari de azi, care fuseseră odinioară semn al 


morţilor acelor meleaguri? 

Din tabăra lui „lon-vodă” veneau tot felul de 
zvonuri când bune, când rele. Uneori se spunea că 
ţăranii ar fi fost zdrobiţi de oştile domneşti, ca la 
numai o zi ori două să treacă vreun răzeş de prin alte 
plaiuri jurându-se că „măria-sa” era cu oastea pe 
dealurile Ileşilor. Ba unii au scos-o că însuşi „lon-vodă” 
se va fi aflând în scaunul Moldovei şi că poruncise ca 
toată boierimea, cu mic cu mare, să-i slugărească pe 
ţărani. 

Într-o zi sosiră şi câţiva flăcăi din sat, aducând cu 
ei pe un străin cu şoldul retezat de secure, încât nu 
mai putea umbla. Era de felul lui de prin Ţara de Susa 
Moldovei, din ţinutul Ţeţinei, dar fusese rănit în vreme 
ce lupta alături de pojorâteni şi aceştia l-au trimis 
pentru oblojire la ei în pădure. Se lăudaseră cu 
iscusinţa babei Irina şi cu îngrijirea fetelor. 

Îl chema Simion şi era feciorul lui Ştefan-boariul 
din satul Poiana, de dincolo de Cernăuţi. Graiul i se 
asemuia mult cu cel al tighecenilor, rostind şi el 
vorbele domol, de parcă i-ar fi fost lene să caşte gura 
mai largă. E drept că acum sărmanul flăcău nu prea 
avea chef de taifas, cu toate că mai să se sufoce din 
pricina codanelor ce se strânseseră gotcă în jurul lui. 
Părul bălai, ochii sinilii şi albeaţa pielii îl arătau de 
departe a fi om de la munte, cum nu mai văzuseră 
fetele de pe aici, aşa că una cuteză să-l întrebe: 

— Bădiţă, da' satul matale îi dincolo de codrii 
noştri? 

— Vezi-bine! făcu Măriuca isteţindu-se, ca să nu-l 
lase să răspundă. Trebuie să fii tocmai hăt... de colo... 
de dincolo de leşi! găsi scăpare fata, pomenind 
numele cetăţii domneşti, ştiut de toți. 

Cu toată durerea ce-l săgeta, Simion nu se putu 


ţine să nu râdă, văzând zgâtia aceea de fată cum se 
dădea mare şi deşteaptă. 

— Ba încă şi mai departe, fată hăi! spuse el când 
se opri din râs. Taman către Lehia! Auzit-ai de Ţara 
Sepeniţului? 

Măriuca rămase cu gura căscată, căci nu auzise 
nicicând de asta, dar nici suratele ei nu erau mai 
breze. 

— Adecă... nu eşti din ţara Moldovii?! întrebă ea, 
după o clipă de gândire. 

— Ba cum să nu! Numai că Moldova îi tare întinsă 
şi la ţinutul nostru îi zicem „ţară”. Inţeles-ai? 

Unele fete încuviinţară, măcar că habar n-aveau 
ce le îndruga străinul. Se mirau numai că le vorbea 
cam în dodii, dar altminteri nu-şi băteau capul să 
priceapă ceva. Măriuca însă nu se lăsă cu una cu 
două: 

— Ba eu să-ţi spui drept, bădiţă, n-am înţeles 
nimic. De turci, de tatari, de lehi, am auzit, dar de... 
spânţ, doamne iartă-mă, cum ai zis matale, nici vorbă. 

Lui Simion începu a-i fi dragă fetişcana, care nu se 
dădea uşor biruită. Ba încă i se mai ostoia durerea 
povestind cu ea. 

— Ian spune-mi şi mie cum te cheamă? 

— Măriuca. 

— Ei bine, Măriucă, de-ar fi să ne strângem toţi 
românii câţi trăim sub soare, s-ar face o ţară ca 
Moldova, dar cu mult măi mare, de vreo trei-patru ori. 

— Bădiţă, matale şuguieşti cu mine, se bozumflă 
fata. Eu te întreb că-s proastă şi neumblată, că în 
afară de codru n-am fost nicăieri. 

— Nu şuguiesc, llenuţă dragă... 

— Ba eu îs Măriuca, aşa să ştii! se supără ea de-a 
binelea. 


— lacă, fetelor! zise Simion. Dacă m-oi înzdrăveni 
am să vă mai spun câte ceva despre lumea aiasta, că 
eu, ce-i drept, îs cam umblat şi degeaba s-a supărat 
Măriuca pe mine că... 

— Nu m-am supărat, bădiţă Simioane! sări ea 
bucuroasă că i-a zis pe nume. Na, zic şi zău! 

— Bine, Măriucă, te cred. Aşa mi se năzărise mie, 
m-oi fi înşelat... 

— Da' mai lăsaţi omul în pace, ghiavoliţelor! se 
zborşi baba Irina, care sosise cu nişte fierturi. Nici să 
sufle nu mai poate de voi? 

— Iraaan, mătuşică! sări tot Măriuca. Dar ce-i 
facem, că doar nu-l mâncăm? la, mai schimbăm şi noi 
o vorbă, colea, despre lume... 

— Ptiu, stuchite-ar mâţele! făcu baba. Uite cine s- 
a găsit să pună ţara la cale! Mai bine v-aţi duce să 
cătaţi nişte rădăcini de bujor de pădure, că n-am mai 
dat de ele de vreo câteva zile şi bine i-ar prinde 
flăcăului. 

Auzind că era vorba de sănătatea lui Simion, o 
zbughiră care încotro şi până-n seară bordeiul babei 
fu plin de tot felul de rădăcini, unele chiar de bujor de 
pădure, cum poftise. Apoi veniră alte zile cu veştile lor 
bune şi rele şi încetul cu încetul Simion prinse a se 
întrema, dar tot nu se putea mişca din loc, chiar 
sprijinit de careva. In schimb, Măriuca nu se mai 
dezlipea de la căpătâiul lui, iar celelalte fete începură 
a nu se mai arăta pe acolo. 

Trecuseră chiar vreo câteva săptămâni, răstimp în 
care Simion îi povestise câte-n lună şi-n stele, dar mai 
cu seamă se minunase copila cât de mulţi şi pe ce 
întinse meleaguri se aflau cei de un neam cu ea, 
numai că trăiau despărțiți. li pomenise chiar şi de acel 
vodă Mihai, despre care ea ştia numai ce furase cu 


urechea de la bătrânii satului. 

— Dar de Toderiţă ce ai să povesteşti, bădiţă 
Simioane? cuteză să-l întrebe într-o zi şi Profiriţa. 

— Îi un mare viteaz, care n-o să-şi lase şoldurile să 
i le spintece duşmanii, cum au făcut unii... 

— lii, bădiţă, iar şuguieşti, îl dojeni Măriuca, 
nemulțumită că flăcăul se vorbea de rău pe sine 
însuşi. Şi el îi om ca toţi oamenii şi de-o avea zile se va 
întoarce, nu-i aşa Profiriţă? 

Mlădiţa boierească îşi plecă sfioasă fruntea 
oftând. I se făcuse tare dor de Toader şi mai că-i părea 
rău că nu se rănise şi el, să fi fost adus înapoi. Numai 
că nici în pădure nu erau doar zile senine şi se vede că 
băjenarii aveau multe de îndurat. 

Într-una din zile, pe când Simion se prăjea la soare 
într-un luminiş de pădure, având pe Măriuca lângă el, 
se auziră deodată răcnete ca de hăitaşi la vânătoare. 
În scurtă vreme, ţipete deznădăjduite îi îngrijorară pe 
cei doi. 

— Oare ce să fie? săltă fata capul. 

— Poate că niscaiva hăitaşi gonesc vânatul pentru 
vreo faţă boierească, răspunse Simion, cu toate că nici 
el nu se prea simţea în largul său. 

— Ar trebui să ne tragem mai în desiş! făcu 
speriată fata. 

— Să-ncercăm! încuviinţă rănitul. 

N-apucară să facă niciun pas, că dintre copaci se 
iviră doi călăreţi şi cu suliţele în mâini se repeziră 
asupra lor. 

— Tatarii! răcni îngrozită Măriuca. 

Atât a mai apucat a spune, căci fu doborâtă la 
pământ de un călăreț şi călcată în copitele calului. 
„Înţeapă-i, mă Ilie!” auzi ea o voce, dar începură a-i 
vâjâi tâmplele şi nu se mai gândi la nimic. 


Cei doi erau oştenii comisului Melinte, dar dintre 
aceia care nu ştiau ce-i mila. 

— Ce să-i mai înţăp, bre Tănase, că doar chisăliţă 
i-am făcut! răspunse celălalt, care nu mai fu auzit de 
fată. 

Toată pădurea vuia de strigăte şi ţipete de moarte, 
căci slujitorii căpătaseră poruncă straşnică să ucidă 
tot ce le-o ieşi în cale, fie şi prunc cu ţâţa-n gură. 
Aflase boierul de moartea preaiubitului său fecior şi 
nu-şi mai găsea astâmpăr până ce n-avea să 
stârpească toată sămânţa blestemaţilor de ţărani. Cu 
toate acestea, multe femei şi chiar moşnegi se 
dosiseră din faţa urgiei şi aşteptau să treacă 
năvălitorii. 

Printre cei scăpaţi ca prin minune se afla şi 
Profiriţa, care se întoarse la sălaşuri îndată ce se 
isprăvi hărmălaia. Curând îi găsi pe Simion şi 
Măriuca, deşi nu mai dădeau niciun semn de viaţă, 
după cum i se păruse la început. Alergă la pârâiaşul 
din vale şi se întoarse cu un căuc de apă, stropindu-le 
faţa. Cu mare bucurie văzu deschizându-se ochii 
Măriucăi. 

— Trăieşti, soră dragă?! exclamă  Profiriţa, 
apucând capul însângerat al fetei şi sărutându-l 
printre lacrimi. Ce bine-mi pare! 

— Bădiţa Simion... fu primul gând al Măriucăi. 

— I-aici, lângă tine! Trăieşte! răspunse Profiriţa, 
fără să se mai gândească dacă era adevărat că omul 
nu murise. 

— Atunci... bine! şopti Măriuca şi închise ochii. 

Profiriţa mai turnă apă şi spălă cu multă grijă 
rănile fetei, după care trecu şi la Simion şi se bucură 
nespus auzindu-l că dă semne de viaţă. 

— Te doare, bădiţă? întrebă ea alintându-i obrajii. 


Flăcăul deschise ochii şi abia horcăi: 

— Mări... uca?... 

Un val de spumă însângerată îl năpădi în colţul 
gurii. 

— Îi lângă matale, numa' că-i pălită rău, 
sărmănica, de nu se poate mişca. 

Flăcăul încercă să-ntindă mâna, căutând-o, iar 
Profiriţa înţelegându-i voia o apucă pe a Măriucăi şi i- 
o puse între degete. Cum o simţi, începu a o strânge 
uşurel, de parcă ar fi vrut să-i dea viaţă. Măriuca 
deschise din nou ochii rugători: 

— Să ai grijă de bădiţa, că eu mă duc... 

— Taci, soro dragă, ce vorbeşti... lată, dau fuguţa 
la baba Irina şi vă scapă ea pe amândoi. 

Totuşi nu se îndură să-i lase singuri, mai cu seamă 
că nici nu ştia dacă baba mai era în viaţă. Ba chiar i se 
păru că Măriuca s-a mai înviorat, auzind-o zicând: 

— Ne ducem, bădiţă! 

— Împreună... mireasa mea... că tare aş fi vrut... 
se căzni Simion să spună ceva mai desluşit, dar spuma 
cea roşie nu-l îngăduia nicicum. 

— Taci, bădiţă Simioane! Taci că ţi-a fi rău! se 
rugă Profiriţa, ştergându-i buzele cu poala rochiei. 

— Să-mi pui cunună de mireasă... soră dragă... de 
floricele... şi să mă aşăzi lângă... bădiţa... să nu ne fie 
urât! 

— Îm... preună, horcăi din ce în ce mai slab 
Simion, după care amuţi de tot. 

Profiriţa se repezi să-l şteargă iarăşi, dar acesta 
rămăsese cu ochii lui mari şi albaştri aţintiţi pe 
deasupra frunzişului pădurii, către cerul din care se 
rupseseră cândva ca două fărâme. Nici Măriuca nu 
mai sufla, plecând împreună pe necunoscutul drum. 

Hohote de plâns sfâşiară pieptul Profiriţei şi abia 


când îi secă fântâna lacrimilor îşi aminti dorinţa 
morţilor şi se apucă de cules tot felul de floricele de 
pădure. Împleti, suspinând, două cununiţe şi le aşeză 
cu gingăşie pe frunţile „logodnicilor”. Îi privi îndelung, 
necutezând să le tragă pleoapele, căci privirile lor 
păreau a nu se mai sătura de nemărginirea cerului. 
Stăteau alături, mână-n mână, precum în faţa unui 
altar, al altei lumi, cununându-se pe vecie. 

În cele din urmă, cu mâna tremurândă le cobori 
pleoapele,  sărutându-i parcă temătoare să nu-i 
deştepte din adâncul somn al morţii. 


ADEVĂRATUL STĂPÎN 


Kalindudak îl găsi pe Grazziani, cu dinţii înfipţi în 
beregata unui lup, în vreme ce altul zăcea lângă el de 
parcă ar fi vrut să-i ţină de cald. Căpitanul, care nu se 
dăduse bătut de blestemata băutură, se trezise auzind 
strigătele fără a-şi da seama dacă erau de durere ori 
de beţie, cum era în obicei pe la chiolhanuri. Până 
una-alta înşfăcase iataganul şi se năpusti pe punte 
suduind. Dar când îşi văzu păroşii oaspeţi începu a 
răcni cu putere, de băgă groaza chiar şi în haită. 

— Lupii! Nu vă lăsaţi, copii! Daţi cu ce apucaţi! 

La chemarea lui se mai dezmeticiră şi alţii şi în 
acest fel izbutiră să doboare nu mai puţin de zece 
fiare. Când cei din urmă lupi fură izgoniți de pe 
corabie sinistraţii se îngrijiră de morţi şi de răniţi, dar 
în acea noapte nimeni n-a mai închis ochii. A doua zi 
se mai potoliseră vântoasele, iar Kalindudak, după ce 
inspectă puntea de cum se făcu puţină lumină, veni să- 
l vadă pe teribilul mubaşir al padişahului, care-şi 
atârnase mâna de gât, pe sub cojoc. 

— Măria-ta ai fost mai de spaimă pentru lupi decât 


ei pentru noi. Se vede treaba că uneori se mai 
schimbă rânduiala lumii. 

— Ba, eu gândesc că de nu te băgai domnia-ta, 
căpitan-efendi, îl şi înghiţeam, că doar văzut-ai că 
eram gata s-o fac... 

Căpitanul fusese cel care i-a oblojit rana, după ce 
o spălase bine şi o unsese cu dohot. 

— In scurt timp vei uita de durere, luminăţia-ta, 
dar toată viaţa n-are să-ţi iasă din minte cum ai vrut să 
înghiţi un lup viu! 

După două zile, viscolul se opri cu desăvârşire, dar 
se lăsă un ger cumplit, care avea să prelungească 
aşteptarea până cine ştie când. 

— Căpitan-efendi! De nu-l voi afla pe luminăţia-sa 
Iskender-paşa la Silistre, va trebui să mergi mai 
departe până la Ibrail, ori poate chiar la Kalas, căci 
după câte bag de seamă aici ne prinde vara. 

— Nici vorbă,  înălţimea-ta, se împotrivi 
Kalindudak. Mâine, cel mult poimâine, plesneşte 
gheaţa şi se pornesc sloiurile. Odată cu ele ne 
slobozim şi noi. Dacă nu suflă vânt potrivnic, mai mult 
ca o zi şi o noapte nu facem până la Silistre. De nu s-o 
putea, mergem şi mai departe, numai că oamenii 
mei... 

— Înţeleg, înţeleg... De bună-seamă că le plătesc! 

Prevestirile lui Kalindudak suferiră o întârziere de 
numai o zi, după care, înmuindu-se gerul, au pornit la 
vale odată cu sloiurile. 

Ajuns la treptele de marmură ale grădinii 
conacului paşei de Silistra, Grazziani băgă de seamă 
că norocul i-a surâs din nou, fiindcă Iskender-beg nu 
plecase. Ba încă l-a primit cu multă căldură pe omul 
împăraţilor, şi creştin şi musulman. 

— Nu te credeam atât de tânăr, Gaşpar-bey, îl 


întâmpină seraskerul. După cum ţi-a mers vestea 
înţelepciunii, socoteam că ai barba colilie şi, când- 
colo, abia de ţi s-a împlinit. 

— Nu în firele de păr stă virtutea omenească, 
luminăţia-ta, ci în vitejia spadei şi-n credinţa inimii. 
Din astă pricină mai am încă multe de învăţat, până să 
mă asemuiesc marelui serasker de Karamania, se 
înclină curtenitor morlacul. 

— Pare-mi-se că ai viclenia vulpii şi nu s-au înşelat 
cei care au vorbit de iscusinţa ta de-a întoarce 
vorbele, îndulcindu-le după trebuinţă. Ca oştean, eu 
însă iubesc calea cea dreaptă, fără ocolişuri şi te 
poftesc să faci aşijderea, dacă vrei să te socot prieten 
al meu. 

Grazziani scoase atunci pungile cu ducați de aur 
ce le avea într-o desagă de piele, precum şi scrisoarea 
lui Mollart. Ochii lui Iskender-paşa străluciră de 
lăcomie şi un zâmbet mulţumit îi înflori pe faţă. 

— La Stambul ai fost? isoodi el. 

— Mă voi duce, dar numai cu încuviințarea 
înălţimii-tale, că altminteri bat drumul zadarnic. 

Se vedea cât-colo că vorbele mieroase nimeriseră 
ţinta, căci paşa era deosebit de încântat. Nu s-ar putea 
spune dacă nu cumva şi greutatea pungilor, pe care le 
cumpănea în mâini, făcea să se arate plin de 
bunăvoință. 

— S-ar putea să fim vreme îndelungată împreună, 
beyule! zâmbi vizirul. Deocamdată ai să mă însoţeşti 
până la Sakci, răstimp în care îmi vei povesti de 
umbletele tale la Beci. Apoi astea... cumpăni din nou 
pungile, dar Grazziani îi luă vorba din gură: 

— Nu-s decât pentru început, luminăţia-ta, că nu 
m-am încumetat singur la drum cu bani mai mulţi, dar 
când fi-voi pe scaunul de la Yaş, prin milostivirea 


înălţimii-tale, altcum aş putea... 

— Da! Auzit-am eu câte ceva că râvneşti domnia 
Bogdaniei, însă acolo se află Radu-bey, bunul meu 
prieten. 

— Dar mai ştiu, strălucite vizir, că beyul de care 
vorbeşti este beteag de ochi şi bucuros s-ar trage la 
odihnă pe malul Bosforului. Se-nţelege că paguba ce 
ar suferi-o tot eu va trebui s-o acopăr. 

— Ca să ajungi bey la Bogdani-illi, mă rog, se 
poate, nu zic nu, dar va trebui să fii mai întâi robul 
meu! 

— Cu toată inima... 

— Nu numai cu inima, ci cu totul! Mă-nţelegi?... 
Totul! 

Bătu din palane şi se ivi Kuciuk, deoarece, lucru 
de mirare, nu fusese de faţă până atunci. 

— Îl vezi? Este omul care mi-a jurat credinţă, ca şi 
tine, şi m-am încrezut în el. E drept că pentru a-l feri 
de ispită i-am retezat limba, dar l-am încărcat cu cele 
mai scumpe daruri ale pământului. Ce crezi că mi-a 
făcut? M-a vândut scriind cu mâna şi atunci i-am 
retezat-o! Eu ţin la el, până mai are o mână teafără, 
doi ochi şi două picioare, că până la urmă numai capul 
va mai putea răscumpăra hainia lui. Dar el este o 
pildă, pentru cei ce trebuie să înţeleagă! 

Grazziani se gândi că de-ar cădea în mâna lui 
Iskender, ca vânzător, bine n-avea să-i fie, dar se ţinu 
tare, încercând s-o ia în şagă. 

— Dar de-mi vei tăia limba, luminăţia-ta, nu voi 
mai putea ajunge domn... 

— Ca să scapi cu limba întreagă va trebui s-o 
răscumperi cu blănuri de samur şi jder, în afara 
aurului ce-mi rămâi dator. lar de te haineşti, plăteşti 
cu capul, că n-am vreme să te ciopârţesc asemenea lui 


Kuciuk şi nici nu-mi e de trebuinţă o altă pildă. 

A doua zi plecară împreună, în corabia lui 
Iskender-paşa, pe Dunăre la vale. Toată vremea 
tăifăsuiră despre cele ce aveau de făcut şi cum ar 
trebui să se poarte Grazziani la Poartă, spre a dobândi 
scaunul Moldovei. 

— Vei da peste oamenii de credinţă ai sultanei 
Mahpeyker Kosem, care te vor trage de limbă, 
făgăduindu-ţi marea cu sarea, dar să te fereşti de ei, 
ca şi de stăpâna lor. Cată să te bagi sub pielea sultanei 
Mahfiruz, soaţă haşeki a luminatului nostru padişah, 
iar de Halil-paşa sadrazamul să nu-ţi pese, că nu face 
nici cât o ceapă degerată. De te afli la ananghie şi n-ai 
cum o scoate la capăt, trimite veste după mine, dar nu 
spune nimănui cele ce-am vorbit împreună. Nici de 
Mollart să nu sufli o vorbuliţă, înţelesu-m-ai? 

Grazziani încuviinţă din cap, fără a scoate o vorbă. 
Cunoştea destul de bine cum mergeau treburile la 
Istambul şi în privinţa asta nu avea trebuinţă de 
poveţele paşei, dar se prefăcu neştiutor. 

— Tu vei fi omul meu de credinţă la Yaş, că pe 
Radu-bey îl întorc în Kara-ili. Bethlen rămâne în Erdel- 
ili şi peste toţi trei eu voi fi stăpânul. Asta să ţi-o bagi 
bine în cap! 

Inţelegând dorinţa vizirului de a stăpâni toate 
ţările româneşti, Grazziani nu fu prea încântat, mai cu 
seamă când îl mai auzi că vrea să-i aducă pe toţi 
locuitorii acestor meleaguri la dreapta credinţă a lui 
Mahomed. Se temea ca nu cumva aceste plăsmuiri ale 
lui Iskender-paşa să fi avut încuviințarea Porții, că 
atunci tare ar mai fi fost greu să se împotrivească 
numai din Moldova, fiindcă de ceilalţi doi nu se îndoia 
că vor fi slugi credincioase turcului. 

— Priceput-am eu, oare, că nu voi mai căpăta 


porunci de la Bâb-i Ali? 

— Deocamdată da, tot de la Sublima Poartă, dar 
nu pentru multă vreme. La Akerman fi-va inima 
viitoarei ţări, căci se vor supune strălucirii mele şi 
credincioşii tătari. Lumina credinţei Profetului va veni 
de la Babadag, unde am să poruncesc zidirea unei 
geamii, cu mult mai mândră decât însăşi Aya Sofia. 
Auzit-am că şi sultanul a isprăvit geamia lui albastră, 
construită de Ahmed Aga, discipol al marelui arhitect 
Mimar Sinan, dar nu cred că are s-o întreacă în 
măreție pe cea care se va ridica în Dobrogea lângă 
mormântul lui Saltuk Dede. Pe urmă se vor construi 
moschei în fiecare târg din ţările valahe, fiindcă în 
Bugeac şi părţile tătăreşti de la Krâm nu-s prea întinse 
aşezările omeneşti. 

Destăinuirile vizirului mai să-l îngrijoreze pe 
Grazziani, dacă nu-şi dădea seama de neputinţa unor 
asemenea înfăptuiri primejdioase pentru ţările 
române. Asta ar fi însemnat un paşalâc la un loc cu 
tătarii, şi cumplit ar fi fost. Îşi zise încă o dată că erau 
plăsmuiri bolnave ale unei minţi înfierbântate şi se 
hotări să-i cânte în strună, să facă pe dracu-n patru 
spre a dobândi domnia Moldovei, că pe urmă avea el 
să destrame visurile de mărire ale vizirului de la 
Dunăre. 

De cum se coborâră pe uscat, la Măcin, apucară 
calea Babadagului călare, pe drumuri ce străbăteau 
păduri desfrunzite de iarnă, până ce deodată se 
desfăşură la picioarele lor o vale încântătoare, cu un 
ghiol uriaş ce se pierdea în largul zării. Era, desigur, 
Razelmul, pe ale cărui ape pluteau încoace şi încolo 
nenumărate caice, ca nişte fluturi. Minarete cu vârfuri 
ascuţite şi felurit colorate se înălţau spre albastrul 
cerului, dar din păcate încă era prea timpuriu pentru 


izbucnirea verdelui crud al primăverii, şi asta ştirbea 
oarecum din frumuseţea locului. Totuşi când şi când 
stoluri de păsări călătoare se îndreptau spre braţul 
Sfântului Gheorghe, iar de acolo în delta Dunării. Se 
simţea în văzduh sfârşitul iernii, ca-n fiecare an destul 
de curând prin părţile Babadagului, loc pe care vizirul 
dorea să-l facă inima lumii musulmane din această 
parte a bătrânei Europe. li întâmpinară ayanul şi 
muftiul din Babadag, care pregătiseră o primire 
măreaţă stăpânului acestor meleaguri, Iskender-paşa. 
„De bună-seamă că se crede un Alexandru, al cărui 
nume îl poartă!” îşi zise Grazziani, văzând pohfala 
intrării lor în târg. Se îngrijora totodată la gândul că 
ar fi cu putinţă să fie şi el silit să-l întâmpâne 
asemenea în târgul leşilor, când acesta va fi cetatea 
lui de scaun. 

— Vezi tu, beyule, îi zise Iskender într-o zi. Aici îmi 
adun oastea spre a-l înfrunta pe leah şi după ce l-oi 
supune altcum sta-voi de vorbă cu ghiftuiţii dregători 
de la Stambul. 

— Fi-va oare şi Lehia ţară supusă luminăţiei-tale? 

— Poate că peste ani, nu zic ba! Până atunci însă, 
craiul leah va trebui să tremure de frica mea. Dar de 
ce mă spovedesc ţie, beyule? Luat-ai cumva locul lui 
Kuciuk? 

— Aş vrea, de-ar fi cu putinţă, însă doar în inima 
luminăţiei-tale şi nu altfel... 

— Numai de tine atârnă, prietene! Şi ca dovadă a 
încrederii din partea mea te poftesc să vii la divan cu 
căpeteniile oastei mele, care este înşirată de la Isakţi 
la Mahmudia. La un semn, se adună toată şi trece pe 
la Obluciţa peste Dunăre. Cu asemenea oşteni, lumea 
o cuprind! 

La sfatul poruncit de vizir se înfăţişară cu toţii în 


păr şi Grazziani putu să-şi dea seama că „vitejii” paşei 
nu erau decât o adunătură de tâlhari, cu gândul numai 
la pradă şi cu nimic din umbra falnicilor oşteni de 
odinioară. N-aveau nici arme îndeajuns, iar cele pe 
care le văzu erau nişte vechituri bune de speriat 
copiii. Află de asemenea despre o „bandă a lui 
Pandele”, care-i hărţuia pretutindeni, făcându-le viaţa 
amară de cum se răzleţeau de grosul oştirii. 

— Cum de nu i-aţi nimicit până acum? se încruntă 
paşa. 

— Abia de-am izbutit să punem mâna pe doi dintre 
ei, chiar aici în Babadag, că de scăpau prin bălțile 
Tunei îi ocrotea şeitan făcându-i de nevăzut. 

— Să-i aduceţi la mine să văd şi eu de cine vă 
spăimântaţi voi, nevolnicilor! se răsti Iskender-paşa. 

De bună-seamă că acel Pandele, care-i băga în 
răcori pe oştenii nebiruitului vizir, era vreun localnic 
valah, fiind bine ştiut că pe limba asta de pământ, 
dintre Dunăre şi Mare, românii încă se mai găseau la 
ei acasă, cu toată asuprirea turcească. Cei doi prinşi, 
trântiţi legaţi-cobză la picioarele vizirului, erau 
uscăţivi şi zdrenţăroşi, dar cu o neaşteptată dârzenie 
în ochi. Deşi li se poruncise să rămână cu faţa la 
pământ, se sumeţiseră a-şi sălta capetele înfruntându-l 
pe paşă. 

— Vă bateţi joc de mine? se răsti Iskender, privind 
împrejur. Oare aceştia să fie tâlharii ce bagă în răcori 
oastea şi slugile mele? 

— Aceştia, luminăţia-ta i răspunse careva cam 
fâstâcit. 

— Unde-i Pandele? se răsti vizirul către prinşi. 

Oamenii se uitară la el, dar nu răspunseră. 

— Nu vorbesc limba noastră? 

— Cum de nu, slăvite stăpân, au dovedit-o în 


atâtea rânduri cu faptele lor, răspunse ayanul însuşi. 

— Atunci pentru ce nu răspundeţi, ticăloşilor? 
răcni paşa spre ei. 

Degeaba! Prinşii se încăpăţânau să tacă şi asta îl 
scotea pe Iskender din sărite. 

— Să vie Selim! porunci el. Trebuie să aflaţi unde-i 
nemernicul de Pandele, ca să-l jupoi de viu, spre pilda 
tuturor! 

Gealatul se ivi pe dată, însă nu putu să-şi arate 
măiestria fiindcă interveni Grazziani, mai înainte ca 
Iskender să-i spună ce trebuie să facă. 

— Dacă îmi este îngăduit, luminăţia-ta, aş, încerca 
şi eu, cu vorbă bună, să scot câte ceva de la ei, 
înfrângându-le cerbicia. De mi-i dai pe mână, poate îi 
fac să spună unde-i faimoasa căpetenie. 

Vizirul se uită la el cam neîncrezător, dar îşi 
aminti de iscusinţa vorbirii mubaşirului şi încuviinţă, 
făcându-i chiar plăcere să vadă ce va ieşi din asta. 

— Fie! Ţi-i încredinţez, dar de nu izbuteşti... 

— Este doar o încercare, slăvite vizir. lar de voi da 
greş, Selim va face cele de cuviinţă. 

— Hai să fie cum zici, beyule. 

— Dar poftesc să rămân numai cu ei, fără martori 
şi fără pază, aşa că porunceşte să fie duşi la gazda 
mea. 

Vizirul încruntă din sprâncene dar până la urmă 
încuviinţă, poruncind să fie duşi sub pază până acolo 
unde ceruse mumbaşirul împărătesc. 

Inclinându-se în faţa lui Iskender-paşa, acesta 
ceru îngăduinţa să plece, ceilalţi rămânând mai 
departe, să pună ţara la cale. 

Procedând la cercetarea prinşilor, Grazziani 
porunci mai întâi să fie dezlegaţi şi să li se aducă 
mâncare bună şi apă de băut, supraveghindu-i chiar el 


pe cei doi, care se repeziră hămesiţi asupra bucatelor. 

— V-a ţinut cam multă vreme flămânzi, nu-i aşa? îi 
întrebă cu blândeţe în glas. 

Cei doi săltară capetele deodată, privindu-l cu 
uimire şi oprindu-se din mestecat. 

— De mine să nu vă temeţi, că şi eu sunt creştin, 
ca voi, ba chiar şi român. 

— Atunci pentru ce vorbeşti limba lor spurcată? 

Întrebarea îi fu pusă pe româneşte iar morlacul 
înţelese, însă parcă îi atâtea un nod în gâtlej, căci n- 
avea deprinderea vorbirii în această limbă. 

— Noi am priceput ce-ai vorbit cu păgânul, dar să 
ştii că n-ai să scoţi nimic de la noi, chiar de încerci să 
ne amăgeşti cu duhul blândeţii! îl preveni, pe turceşte, 
celălalt. 

— Oameni buni! Vă vorbesc în limba turcului 
întrucât văd că şi voi aţi deprins-o şi ne putem 
înţelege. Asta nu înseamnă însă că nu sunt de acelaşi 
neam cu voi, doar că m-am născut prin părţile sârbeşti 
şi am crescut printre străini şi încă nu mă descurc 
româneşte. Ca un creştin ce sunt, vă jur pe rănile 
Mântuitorului! termină el făcându-şi cruce. 

Ştiind că musulmanii nu şi-ar fi făcut semnul acela 
„spurcat” pentru nimic în lume, prinşii părură a se 
îndupleca, dar rămaseră tăcuţi, cu priviri când mirate, 
când iscoditoare. 

— Vă înţeleg, nu aveţi încredere în mine, dar uite 
că eu am în voi! Pe cât îmi va sta în putinţă, voi 
încerca să vă scap viaţa, dar să nu ieşiţi din cuvântul 
meu. Paşa vă cere să spuneţi unde se ascunde 
Pandele... Ei bine! Nu ştiţi vreun cotlon al bălților, 
unde să-i căraţi după voi pe oşteni, până li se face 
lehamite? 

— Păi nu tot acolo ajungem, când or vedea că am 


minţit? rupse tăcerea uscăţivul. 

_ Oricum şi-au pus în gând să vă omoare. Dacă 
faceţi ce vă spun, scăpaţi barem de chinuri, dar poate 
că dând peste Pandele aveţi noroc să fugiţi de el. 

— Ce ne ceri în schimb? 

— Să intraţi în slujba mea! 

— Dar cine eşti? 

— Gaşpar Grazziani! Doar atâta să ţineţi minte, iar 
când veţi auzi că-mi chem oamenii, să alergaţi cei 
dintâi şi veţi afla atunci ce vreau de la voi... 

Robii rămaseră cu gura căscată, crezând că nu 
pricepuseră ce poftea acest străin ciudat. 

— Până atunci ce să facem? întrebă tot cel slab. 

— De izbutesc să vă scap, faceţi ce vă pofteşte 
inima, ca şi până acuma. 

— Să ucidem păgâni? 

— De ce nu?! 

A doua zi, spre seară, Grazziani se înfăţişă paşei 
cu robii încredinţaţi, dar aceştia, acum sătui şi 
odihniţi, parcă aveau alte chipuri. 

— Doar nu vrei a spune că ai izbutit? îl întâmpină 
Iskender. 

— Ba cred că da! 

— Au mărturisit? 

— Totul, ori aproape! 

— Şi ştii unde se ascunde Pandele?! 

— Trimite-i cu oşteni după ei şi au să ţi-l dea prins. 
Se înţelege că pe ei trebuie să-i legaţi, de formă, ca să 
nu bănuiască Pandele vreo vânzare, dar să se poată 
dezlega la nevoie şi să pună mâna pe tâlhar. 

— Mare mirare! Am auzit eu că şi în Oraşul de Aur 
făcut-ai minuni numai cu vorba goală, dar, să-ţi spun 
drept, n-am crezut. 

— Slăvite stăpân, te încredinţez că eu când mă leg 


la o treabă n-o las neisprăvită. 

— Îmi placi, beyule! Du-te fără grijă la Poartă, că 
vei căpăta firmanul. 

— Într-adevăr nu mai e timp de zăbavă, mărite 
vizir, cu toate că rău îmi pare să mă desprind de aici. 
lar de te învoieşti, până la Isakci m-or însoţi chiar 
oştenii ce vor păzi pe tâlharii cercetaţi de mine, căci 
pe acolo se ascunde şi Pandele. 

— Ziceam să-ţi dau oşteni, de vază, cum se cuvine. 

— Ba aş pofti să plec cât mai nebăgat în seamă, că 
mişună iscoadele chiar şi la curtea luminăţiei-tale şi 
nu aş dori să afle şi neprietenii pe unde îmi vor călca 
paşii. Am pătimit îndeajuns până acuma 

— Fie, prietene, după cum ţi-i voia! zâmbi 
Iskender întinzând mâna spre a-i fi sărutată, ca semn 
de mare încredere. Mergi cu bine, dai scrisorile cum 
te-am povăţuit şi domn te întorci, cu sprijinul lui Alah 
atotputernicul! 

— Dar nu fără bunăvoința luminăţiei-tale! se 
linguşi Grazziani îngenunchind la picioarele lui, în 
timp ce îşi jura în gând că va şterge asemenea umilire, 
punându-l pe smintitul vizir să-i sărute tălpile, drept 
răzbunare, dar până atunci mai avea de îndurat multe 
înjosiri, o ştia prea bine. 

Patru beşlii socotise mubaşirul că ar fi fost 
îndeajuns pentru a da de urma lui Pandele, căci după 
cum, chipurile, îi mărturisiseră cei doi prinşi, 
căpetenia lor nu se ascundea niciodată cu mai mult de 
un fârtat. Oricum, călăreţii îl vor însoţi la Isaccea, de 
unde vor cere şi pedestraşi ca să împresoare 
ascunzătoarea, aflată prin stufăriş. Fiind încă uscată 
din iarnă, trestia avea să ardă, de nu s-ar fi dat prinşi 
nemernicii de tâlhari, şi i-ar fi prăjit ca pe şoareci. Lui 
Iskender-paşa planul i se păruse grozav şi îl 


încuviinţase pe dată, trimițând ca atare şi poruncă la 
Isaccea. 

Două zile le-a luat drumul până către colinele ce 
străjuiau Dunărea dinspre miazăzi, căci au mai făcut 
ceva ocol, „ân căutarea caselor de taină ale lui 
Pandele”. Către seara celei de-a doua, încă mai aveau 
de străbătut o bună bucată de drum, aşa că mubaşirul 
împărătesc porunci popas. După rânduita rugăciune 
de seară beşliii întinseră două corturi, într-unul având 
să doarmă luminăţia-sa Gaşpar-bey singur, iar în 
celălalt ei patru laolaltă, robii fiind lăsaţi ca de obicei 
afară, legaţi de câte un copac, prin preajma cortului 
călăreţilor. 

Fusese o zi răcoroasă, ba mai trăsese şi o bună 
ploaie şi de mirare fu că un oştean aruncă o pătură 
peste cei doi valahi, legaţi unul de celălalt ca să nu 
poată fugi. Nori negri, cu înfăţişări de balaur, treceau 
greu pe cer şi doar din când în când lăsau să se 
strecoare licăritul unei stele spre adormitul pământ. 
Undeva în depărtare, poate pe malurile Dunării, se 
auzea lătratul vulpii. Într-un târziu, Grazziani se ridică 
în capul oaselor şi ieşi pe furiş din cort, îndreptându- 
se către copacul de care erau legaţi cei doi, îngrijoraţi 
că a doua zi aveau să ajungă la Isaccea şi nici vorbă ca 
străinul acela ciudat să-i sloboadă. Acuma se ivise 
lângă ei şi în tăcere le tăie legăturile cu spada, după 
care se întoarse iarăşi în cort, fără să-l simtă careva. 
Rămase mai departe îngândurat, căci nu-i venea 
nicicum somnul, când auzi pe cineva tuşind la intrarea 
în cortul său. Puse mâna pe spadă şi sări în picioare. 

— Cine-i? întrebă el. 

— Noi, măria-ta! auzi vocea unuia dintre prinşi. 

leşi pe dată, mirându-se că nu se mai sfiau să 
vorbească cu glas tare, fără teamă. 


— Fii pe pace, măria-ta, că nu mai aud ei nimic. 

— Ce trăznaie aţi făcut?! 

— Nimic! Doar că le-am sucit olecuţă gâtlejul. 

— La toţi? Aţi înnebunit? 

— Păi, dacă n-am avut barem un hanger, i-am 
gâtuit. Acuma, că ai rămas fără strajă, socoteam că nu 
te-i supăra dacă i-om ţine noi locul. Tot ai zis că 
suntem în slujba luminăţiei-tale! 

— Iskender-paşa are să turbeze când o afla de 
ispravă... 

— Unde nu dă Dumnezeu! Teamă mi-e că are să 
dea iarăşi vina pe sărmanul Pandele, dar de data asta 
n-ar greşi. 

— Nu pricep ce vrei să spui. 

— El îi Anghel, iar eu Pandele! Şi să mai ştii, 
înălţimea-ta, că noi nu suntem tâlhari, ci oamenii ăstor 
meleaguri pe care ne ducem zilele din moşi-strămoşii 
noştri. Nu-i suferim pe cei ce vor a ne stăpâni şi ne 
luptăm cu ei, după puterile noastre. 


GROFOAICA DE LA MICOŞLACA 


Florea Nicoară încremenise cu ochii la Mihai, 
nemaiputând scoate o vorbă. În cele din urmă se 
văzură nevoiţi să plece, mâhiniţi că nu izbutiseră să-l 
prindă pe hoţ. 

— N-aş putea jura dacă nu cumva chiar 
dumnealui, cinstitul gospodar, va fi fost cumpărătorul 
cailor. Şi când te gândeşti cât de binevoitor se arăta... 

— No, atunci fain ne-o mai prostit! râse Florea. Nu 
te mânia, frate dragă, că pune-vom noi mâna pe ei 
cândva. Ne-om înturna aici, că doar Bălgradu nu-i 
departe de Ciunga, să ne vedem odată acasă! 

Nu mai zăboviră în cetatea de scaun a Ardealului, 


ci de cum se iviră zorile se puseră pe drum. La 
monastirea din Teiuş făcură cel dintâi popas şi astfel 
putură afla că, numai cu o zi înainte, trecuse pe acolo 
un drumeţ care vânduse o spadă lui pater Antonio, 
superiorul călugărilor. Pe dată se înfăţişară la el şi 
acesta bucuros le-o arătă, iar Mihai îşi dădu seama că 
era a lui. 

— Zicea c-ar fi dobândit-o în luptă de la un 
vrăjmaş, spuse pater Antonio. De altfel mai avea una. 

— No, a mea o fost, mă rog frumos! sări Florea de 
parcă s-ar fi bucurat de asemenea veste. 

Călugărul se învoi să le-o dea înapoi, fără a 
pretinde răscumpărare, întrucât Florea era nepotul 
baciului Marian, care trecea mereu pe la el, şi la dus 
şi la întors. Avea să-i dea bătrânul banii, nu rămânea 
de pagubă, căci el o cumpărase numai să-l ajute pe 
călător. 

— Mulţam  dom' părinte, zise Florea. Batăr 
mergem în sat doi feciori şi-o spadă... 

— Firesc ar fi fost să fi dus fiecare câte două, de 
veneaţi de la bătaie, dar aşa nu-i nicio ruşine, îi 
încurajă stareţul. 

De cum trecură de Aiud nu mai dădură de urma 
omuleţului acela cu glas subţirel, dar nici în oraş nu 
aflară de trecerea lui. 

— O fi trecut Murăşu în ceea parte şi s-o fi dus pe 
sate. Lasă-l în plata Domnului! făcu a lehamite Florea. 

Ajunseră şi prin locuri de tristă pomenire, la 
Mirăslău, unde se mai găseau şi atunci, pe locul 
bătăliei, urme de ciolane albite, ba şi câte vreo sabie 
ruginită. Amândoi îşi făcură cruce, cum era în obiceiul 
localnicilor, semn de cinstire adusă morţilor de atunci. 

— De n-ar fi fost vânzare... gândi cu glas tare 
Mihai. 


— Vezi-bine că numai asta, încuviinţă Florea. 
Altcum, cine l-ar fi putut dobori pe Viteaz? 

După cotitura Mureşului din dreptul Mirăslăului, 
trecură de cealaltă parte a apei şi, pe la Cistei, 
ajunseră în Ciunga. Casa lui badea Gligor Nicoară era 
aşezată pe dealul de către Uioara şi se vedea că eră 
gospodărie de om înstărit, neamul lor fiind vestit prin 
împrejurimi. Erau şi neguţători şi oieri şi ciocănaşi la 
ocnele de sare din Uioara, dar mai cu seamă erau 
ţărani. 

Cei doi feciori fură întâmpinați cu mare bucurie, 
ba cu o întrebare, ba cu o gură de jinars, căci fiind 
duminică întreg satul era strâns la hora din faţa 
bisericii. 

— Asta-i Sânefta! Fata celui de mi-o dat banii la 
Bălgrad, se fuduli Florea cu o codană rumenă în obraz 
şi frumoasă foc. Mi-i verişoară dulce! 

Mihai rămase încremenit cu privirea asupra fetei, 
nevenindu-i a crede că era făptură omenească şi nu o 
zână. 

— Ai văzut? continuă Florea. [i-am spus eu că la 
Ciunga îi mai bine ca oriunde pe lumea asta? 

— Păi, cum să pleci şi să laşi asemenea mândreţe 
de fete ce sunt pe la voi? Nici nu ştii la care să-ţi 
opreşti ochii! 

Două zile mai apoi se ivi în sat şi Marcu, după ce 
bătuse cam vreo două luni drumul de la Sătmar până 
în valea Mureşului. In drum se abătuse şi pe la 
Gorăslău şi prin alte locuri legate de răsposatul Mihai- 
vodă cel Viteaz, încercând a da de mormântul 
mucenicului, dar zadarnic. „N-au îngăduit nici să-i 
însemne gropniţa, batăr cu o cruce de lemn, mânce-i 
zmeii să-i mânce!” îi spusese cu obidă un moţ pe care-l 
întâlnise în capul drumului spre Câmpeni. Plecase 


mângâindu-se cu gândul că de va ajunge Gaşpar domn 
şi la Bălgrad vor cerceta palmă cu palmă până aveau 
să dea peste Viteaz şi cu cinste să-l îngroape în inima 
țarii celei mari şi unite... După cum mai avea de plătit 
o datorie de inimă şi meşterului Zahorec din Praga, că 
nici asta nu se uita cu uşurinţă. 

De cum pătrunse în curtea lui badea Gligor 
Nicoară cu vestea cea bună că venea din partea lui 
Amosie, cu toţii se veseliră nespus. 

— Chiar l-ai văzut cu ochii domniei-tale pe tetea? 
întrebă Florea, deşi el ştia prea bine că trăieşte. 

— Ba chiar am şi luptat împreună, ba şi în temniţă 
tot laolaltă am fost şi până în ziua plecării. 

— Tăt aşa fecior frumos îi? iscodi şi bătrânul cu 
lacrimi în colţul ochilor. 

— Nu ştiu cum va fi fost cândva, dar că mai întorc, 
capetele după el toate fetele, asta încă-i drept! 

— Dar măria-sa? vru să afle şi Mihai. 

— Bărbat în virtute, măcar că i-o cărunţit barba. 
Nu cumva te bate gândul să mergi la el în oaste? 

— Întocmai! Cu toată inima am purces la drum şi 
iată-mă-s ajuns în satul acesta, dar multă cale mai am 
a străbate... 

Ce-i drept, de când o văzuse pe Sânefta nu se mai 
zorea către Sătmar. Nici nu apucase să schimbe cu ea 
vorbă, că fata numai era de găsit. Nu cutezase să 
întrebe de ea acasă, căci nădăjduia s-o întâlnească pe 
uliţă, ori la apă la izvor, dar nici urmă de ea. Il bătea 
gândul să nu se fi întâmplat vreo nenorocire şi s-o fi 
înghiţi Mureşul, că de turci ori tătari nu putea fi 
vorba, ca pe la ei, pe dincolo de munţi. 

Prin sat începură se vântura zvonul despre lipsa 
Sâneftei şi astfel toată lumea era îngrijorată de soarta 
ei. Oameni tocmiţi anume de badea Marian răscoleau 


apa, până către Mirăslău, dar degeaba. 

— Doar ştiu eu bine că Sânefta nu mergea la 
Mureş! zise Florea, care părea înspăimântat şi el. 

— Uneori grofoaica de la Micoşlaca le mai chema 
pe fete la clacă şi câte una mai zăbovea la curte o zi 
ori două, dar Sânefta nu avea obiceiul, neîngăduindu-i 
Mărian, că doar nu erau slugile baroanei, zise domol 
baciu Gligor Nicoară. 

— Departe-i Micoşlaca? întrebă Marcu tresărind. 

— Dincolo de dealul ce-l vezi, către Murăş, îi arătă 
Florea. 

— Nu Mikeş îi cheamă pe baronii de acolo? 

— Ba da! zise bătrânul. De la ei se trage şi 
numele, satului, măcar că-s numai români acolo. 

— Şi cum se numeşte grofoaica? 

— Dar cine mai ştie? De-mi aduc bine aminte, 
parcă... Berta, ori... Tereza, că de bătrână ce-i, va fi 
uitat şi ea! Noi îi zicem grofoaica şi atât. 

— Eu eredeam că-i zice Iulia, bâigui Marcu 
dezamăgit. Şi mai ştiam că e tânără... 

— No, aia-i nepoată-sa! se băgă Florea. Şi e chiar 
frumoasă, dar să ştii că nu le întrec pe Sânefta, 
Melintia, Maria, ori pe multe altele de la noi din sat. 
Uite, Mihai, că-i străin de aici, poate să spună ce fete 
avem la Ciunga. 

— Aşa-i! încuviinţă acesta. 

— Aşa o fi, dar mie mi-a plăcut Iulia şi aş pofti să 
ne şi însoţim. 

— Cu o grofoaică?! se mirară deodată şi Gligor şi 
Florea. 

— De ce nu? Doar şi eu mi-s fecior de cnez, iar la 
curtea lui Gaşpar-vodă voi fi vel-spătar! 

Cu toţii începură a-l privi cu alţi ochi, nemaiştiind 
ce să creadă, fiindcă nu li se păruse a fi un domn aşa 


de mare. „Doar nu s-o fi bolunzit la cap” îşi zise baciu 
Gligor. 

Marcu îşi aminti că la fel păţise cu jupân Dumitru 
şi pe loc încercă s-o schimbe: 

— Oricum, dacă ajung la Micoşlaca, dau şi de 
Sânefta. Am să poruncesc să se răscoale şi apele şi 
pădurile... ori nu vă vine a crede? se opri iarăşi, 
văzându-i descumpăniţi. 

— Ba credem, cum să nu, domnia-ta! răspunse 
bătrânul. Numai că te socoteam d-ai noştri şi... noi cu 
domnii... 

— Baciule Gligor, acuma pricep eu ce vreţi a 
spune... Dar eu mi-s domn făcut cu spada şi sângele 
meu! Ca oştean de rând am luptat la Cornu lui Sas şi 
abia la Tătărani m-a făcut Vodă căpitan. Apoi... n-am 
mai apucat să rămânem, nici el şi nici eu. Pot zice că 
mi-s asemenea lui Amosie, care tot căpitan îi! Cât 
despre avere, avem şi noi o bucată de pământ, la 
Borlova, poate cât ai şi dumneata. 

Ceilalţi se mai luminaseră la faţă şi îi dădură 
dreptate că nu era străin de lumea lor, numai că ţinea 
să se însoare cu o grofoaică, şi asta nu puteau pricepe 
ciunganii. Dar Marcu îi luă acum din scurt, 
nemailăsându-le chip de împotrivire. 

— Uite că se lasă noaptea! Mergem degrabă într- 
acolo şi vedem îndată ce-i şi cu Sânefta şi cu lulia... 
Haideţi! 

— No, eu m-oi trage la culcare, că s-o dus vremea 
când băteam noaptea ulițele după fete, dar meargă 
tinerii! 

Florea chibzui dacă să-l însoţească pe năstruşnicul 
oaspete ce se dădea fârtat cu Amosie dar zice că s-ar 
însura cu nepoata grofoaicei de la Micoşlaca, ori de n- 
ar fi fost mai bine să-i spună că pe la ei umbla zvonul 


că Mikeşoaia cea tânără va face nuntă cu Teleki Imre, 
groful de la Uioara... Nu cuteză însă, şi astfel cei trei 
tineri se porniră. Tăiau la trap pe calea cea mai scurtă 
spre a nu mai trece prin Cistei, iar când încetiniră 
Florea încercă să-i spună: 

— De multe ori vine pe la Micoşlaca grofoaica de 
la Galda, care-i tare prietenă cu domnii cei mari de la 
Bălgrad... 

— Nu prea am fost eu pe placul contesei de la 
Galda... Agnes, aşa o cheamă, dar lulia mă iubeşte, o 
să vedeţi! 

Satele erau apropiate şi Florea nu mai apucă să-i 
pomenească şi de groful de la Uioara, că se trezise 
drept în faţa porţilor conacului familiei Mikes. Cum 
trecuse de multişor vremea cinei, bătăile în poartă şi 
larma făcută de Marcu nu fură pe placul celor de la 
curte. 

— Dacă aţi beut, ficiori, de ce nu vă duceţi la 
culcare şi umblaţi techerghei pe la casele oamenilor? 
îi dojeni paznicul. Tot după Sânefta aţi venit? întrebă 
el văzândul pe Florea. 

— Deschide poarta! se răsti Marcu pe ungureşte. 
Acasă-i Iulia? 

— Îndată, înălţimea-ta! se zori portarul crezând că 
s-a înşelat şi n-a văzut bine ce oaspete de seamă 
picase. Poftiţi, se ploconi el. Din pricina întunecimii... 

Marcu însă nu-i dădu răgaz şi nemaibăgându-l în 
seamă începu a răcni de parcă s-ar fi aflat în satul lui, 
la vreo drăguță: 

— Iulia! Sunt eu, Marcu! Am venit, draga mea! 

În pragul casei se ivi o bătrână doamnă, însoţită 
de o slujitoare şi sprijinindu-se într-un toiegel de 
abanos. Marcu bănui a fi mătuşa Iuliei şi se înclină. 

— Sărut-mâna, doamnă baroană! Sunt căpitanul 


lancovici şi o caut pe nepoata dumneavoastră, Iulia. 

— Păi aşa se vine, tinere domn, ori cine vei fi 
fiind? La vreme de noapte şi cu asemenea strigăte, să 
bagi spaima în oamenii cumsecade? Eşti nobil şi nu 
cunoşti buna-cuviinţă! îl dojeni bătrâna, pocnind 
mereu cu toiagul în pământ. 

Dacă ar fi vărsat careva o găleată cu apă rece 
peste capul Bănăţeanului, nu s-ar fi simţit mai 
înfrigurat. Se mira că nu se arată Iulia, care l-ar fi 
auzit, de bună-seamă, dacă era acasă. Zgripţuroaica 
nu putea să-i fie piedică şi iute ar fi dat-o în lături, dar 
se gândi că o asemenea purtare ar fi avut urmări 
neplăcute. Tocmai atunci în spatele baroanei se ivi şi 
fiinţa aşteptată. Marcu nu mai ţinu seama decât de 
marea lui dragoste şi, trecând pe lângă babă, 
îngenunche în faţa fetei. p 

— Iulia, scumpa mea! În sfârşit, te-am găsit! şi 
apucându-i mâinile i le acoperi de sărutări. 

Florea şi Mihai rămaseră în umbră şi se uitau 
miraţi la cele ce se petreceau sub ochii lor, 
nepricepând ungureşte. Oricum se cam îngrijorau, 
căci întâlnirea nu se petrecea după cum se aşteptase 
Marcu. Ba, după cum se răstea baroana, părea că-l 
ceartă cu asprime, iar cea tânără se uita la el de parcă 
ar fi strâns-o o botină. 

— Ce pofteşti? catadicsi să-l întrebe. 

— Să mă fi schimbat oare într-atâta, încât să nu 
mă mai cunoşti? 

— Aaa! domnia-ta eşti?... da... îmi aduc aminte că 
Marcu te cheamă, de nu mă-nşel. Şi întorcându-se 
spre bătrână: Ne-am cunoscut împreună cu Agnes, 
undeva pe la Arad, de mai ţin bine minte... Dar 
pofteşte în casă, domnule căpitan! îl îmbie cu vădită 
răceală. 


— Chiar de vă cunoaşteţi, nu se cade să vină aşa 
la o casă de nobili, de parcă s-ar fi aflat, să-mi fie cu 
iertare la vreo locandă din cine ştie ce oraş. Pofteşte, 
tinere, iar slugile domniei-tale să meargă la cuhne. 

Marcu însă rămase mut, ca lovit în moalele 
capului. Mai întâi, nu ştia ce să creadă de purtarea 
fetei, că doar abia trecuseră câteva luni de când îşi 
jurau să nu se mai despartă niciodată! li dădu însă 
prin minte că se ferea de babă şi nu voia să se dea de 
gol... „Asta era!” se lumină el deodată. Ce aveau să 
zică tovarăşii lui de afară, luaţi drept slugi, nu-i mai 
păsa, ba se chiar bucura că nu pricepuseră nimic, aşa 
că se apropie de ei şi le spuse: 

— Îi ceva bai, că fata se teme de bătrână. Nu vă 
fie cu supărare, dar mergeţi acasă şi înturnaţi-vă 
mâine, că până atunci aflu eu despre ce-i vorba. 

Când Iulia află că cei doi tineri plecaseră, un nor îi 
adumbri obrazul, însă Marcu n-a băgat de seamă. 

— Eu mă voi duce la culcare, tinere domn, şi 
nădăjduiesc să nu se mai întâmple altă dată, zise 
bătrâna întorcându-le spatele. 

Marcu o salută înclinând capul, fără a scoate vreo 
vorbă. În sinea lui se bucura, pe deplin încredinţat că, 
îndată ce vor rămâne singuri, lulia avea să-şi ceară 
iertare pentru purtarea ei de până atunci. Nici 
pomeneală însă, căci tânăra grofoaică rămase şi pe 
mai departe la fel de rece. 

— Am înţeles că nu trebuie să ne dăm în vileag, 
deocamdată, cu toate că mâine va trebui să ne 
mărturisim dragostea în faţa tuturor. Insă mi-a fost 
atât de dor de tine, încât nu m-am mai putut ţine şi am 
dat năvală ca un tătar, de cum am aflat... 

— Bine, bine! i-o reteză sec Iulia. Acuma rogu-te 
să mergi la culcare, şi dimineaţă om mai sta de vorbă! 


— Nu pricep... eu am venit atâta cale să mă culc 
de cum te-am văzut?!... doar dacă ne culcăm 
împreună! 

— Te poftesc să fii cuviincios! Ţi-am spus că mâine 
vom sta de vorbă. Ce mai vrei? 

— Nu pleca! întinse mâinile, ca după o fantomă. 

Nu-i venea a crede că era părăsit cu atâta cruzime 
şi abia se urni din loc, spre a urma pe slujnicuţa ce-l 
poftea să-i arate odaia de odihnă... Fu cât pe ce să se 
repeadă în curte şi, sărind în şa, să gonească unde o 
vedea cu ochii. Se răzgândi însă, neputând să-şi 
închipuie că Iulia n-avea să vină pe furiş, ca să nu afle 
nici măcar servitorii. „Cine ştie ce ochi iscoditori o 
pândesc pe biata fată!” îşi zise, mângâindu-se cu 
gândul că, oricum, a doua zi se vor lămuri multe. Nici 
nu băgă de seamă că încăperea unde fusese poftit 
avea doar un pat, o masă şi un scaun, iar la ferestre 
zăbrele groase de fier, aşa cum se obişnuia pe la unele 
case, spre a fi apărate de răufăcători. Se învârti o 
vreme ca un leu în cuşcă, apoi, pierzându-şi răbdarea, 
scoase capul pe coridorul scufundat în beznă. „Vine 
când s-or culca toţi!” se linişti el scoţându-şi 
cingătoarea şi spada şi aşezându-le pe scaun, ba îşi 
dădu jos şi conţăşul, spre a fi mai sprinten când avea 
s-o cuprindă în braţe. 

S-a frământat aşa toată noaptea, uneori părându-i- 
se a fi auzit paşi furişaţi prin dreptul uşii, ba într-o 
vreme desluşi un tropot de cal, dar nu se îngrijoră, 
gândindu-se că poate cei doi tineri vor fi plecat abia 
atunci, după ce vor mai fi întrebat ceva de Sânefta. În 
cele din urmă se-ntinse în pat, îmbrăcat cum era, cu 
mâinile sub cap, şi căzu într-un somn adânc. Când se 
trezi, lac de sudoare, văzând că zadarnică îi fusese 
aşteptarea se mânie şi dădu să plece. Atunci băgă de 


seamă că scaunul pe care aruncase cingătoarea şi 
spada nu mai era, doar contăşul rămăsese pe masă. Se 
repezi la uşă, însă aceasta era bine zăvorită pe 
dinafară. Bătu cu pumnii, răcni furios, ba se şi opinti 
nădăjduind s-o spargă, dar în van. „Ce va să însemne 
asta?” se întrebă cu glas tare. „Nu cumva sunt prins?! 
Aşadar puicuţa se dovedeşte mai şerpoaică decât 
prietena ei Agnes... Cu mâinile mele am să-i sucesc 
gâtul, nemernica!” îşi făgădui el şi se apucă să 
zguduie zăbrelele, strigând după ajutor. Zadarnic însă, 
fiindcă nimeni nu trecea pe la fereastra odăii lui, 
aşezată undeva în spatele conacului. Işi dădu cu 
pumnii în cap, căindu-se că nu se dusese aseară cu 
băieţii şi să se fi întors pe lumină să-i ceară socoteală. 
Prea se încrezuse în dragostea muierească, nesocotind 
poveţele lui Gaşpar de a se lăsa de patima lui pentru 
Iulia, dar acum era prea târziu. 

Către amiază i se făcu foame şi mai cu seamă sete, 
însă nimeni nu venea să-l cerceteze dacă avea 
trebuinţă de ceva. „Apă!... Vreau apă!” răcni el. Avea 
de gând să se năpustească asupra aducătorului, îndată 
ce s-ar fi crăpat uşa, şi se aşeză la pândă. Nu se putea 
să nu se arate careva, căci şi celor mai ticăloşi ucigaşi 
li se dădea de mâncat şi de băut, chiar de-ar fi fost 
hărăziţi ştreangului. Trecu astfel întreaga zi fără să 
vadă chip omenesc şi iarăşi zadarnic sudui şi 
blestemă, până târziu în noapte. 

Frânt de osteneală, fu doborât de somn şi când 
deschise ochii nici nu-şi mai dădu seama de era 
dimineaţa ori miezul zilei. Nici de astă-dată nu se ivi 
nimeni, cu toate că strigase atât cât îl mai ţineau 
puterile. I se usca cerul gurii şi îşi simţea buzele 
crăpate. „Are să mă ucidă prin însetare”, îi trecu prin 
minte şi se înfioră. Incepu să-i scadă şi înverşunarea, 


ba chiar i-ar fi mulţumit celui ce i-ar fi adus un strop. 
Spre seara celei de-a doua zile capul începu a-i vâjâi şi 
toată odaia se învârtea cu el, încât abia izbuti să se 
mai aşeze în pat, fără să-i mai pese de nimic şi fără a 
se mai gândi la ceva, aşteptându-şi moartea. Nu putea 
şti câtă vreme zăcuse în starea aceea, poate o zi, 
poate mai mult, simţea numai că cineva îi umezea 
buzele cu un ştergar muiat în apă, abia izbutind să 
sugă seva dătătoare de viaţă. Apoi zări ca prin ceaţă o 
femeie aşezată în preajma lui şi în cele din urmă 
pricepu că din porunca ei era îngrijit. Dar nu era Iulia, 
Ci... Agnes! 


— Sfârşitul volumului 1 — 


